ఎమ్బీయస్‍ - గ్రేట్‍ ఆంధ్ర ఆర్కయివ్స్ ప్రాజెక్టు

**2019 Q3 జులై - సెప్టెంబరు ఆర్టికల్స్**

**(పిడిఎఫ్‍ రూపంలో)**

**విషయసూచిక**

**కూల్చివేతపై యింత వ్యథా? (2)**

**వెనుకచూపూ కావాలి, చంద్రన్నా! (3)**

**రాహుల్‍ బుద్ధావతారం (2)**

**కలతల బెనర్జీ**

**జగన్‍ హావభావాలు**

**ఈజిప్టులో మోర్సీ మరణం**

**లోకేశ్‍ సంజయ్‍ గాథ వినాలి**

**కశ్మీర్‍ కైవసం - ఓ దుస్సాహసం (6)**

**కశ్మీరులో ప్లెబిసైట్‍ ఎందుకు జరపరు?**

**కశ్మీరుకై భారత్‍ చెల్లించిన భారీ మూల్యం**

**కశ్మీరు ఉగ్రవాదాన్ని పోషిస్తోందా? భరిస్తోందా?**

**కశ్మీరీయులు కొత్తగా బావుకునే దేముంది?**

**కశ్మీరీయులకు తెలిసి వచ్చేదెలా...?**

**గణాంకాలతో రణం**

**కేరళ చర్చి దాష్టీకానికి వాటికన్‍ మద్దతు**

**జగన్‍పై నా పుస్తకం**

**రాజధాని మార్పు - తుగ్లక్‍**

**మధ్యలో బిజెపి కెందుకు నొప్పి?**

**జులై ఎమ్బీయస్‌: కూల్చివేతపై యింత వ్యథా? - 1/2**ఆంధ్రలో ప్రజావేదిక కూల్చివేతపై యింకా చర్చ జరుగుతూండడం ఆశ్చర్యకరంగా ఉంది. అనేక సార్లు అక్రమ కట్టడాలంటూ ప్రభుత్వం యిళ్లను, బిజినెస్‌ కాంప్లెక్సులను కూల్చివేస్తూనే ఉంటుంది. జిల్లా ఎడిషన్‌లో తప్ప వేరెక్కడా దాని గురించి వార్తలు రావు. కోర్టు సెలవులు చూసుకుని ప్రభుత్వాధికారులు ఏ శుక్రవారం రాత్రో కూల్చివేత మొదలుపెడతారు. రాత్రికి రాత్రి కూల్చేశారని భవన యజమానులు ఫిర్యాదు చేస్తారు. అనేక నోటీసులు యిచ్చామని, కోర్టు ఆర్డరు వేసినా వీళ్లు ఖాళీ చేయలేదని, అధికారులు అంటారు. సగం కూలాక కోర్టు కెళతారు, వాళ్లు స్టే యిస్తారు. కొన్నాళ్లకు చూస్తే మళ్లీ కట్టేస్తూ ఉంటారు - యీ సారి కూడా అనుమతులు లేకుండానే! ఇలా కూల్చేవి కూలుస్తూనే ఉంటే, కట్టేవి కట్టేస్తూనే ఉంటారు. అందువలన భవనాల కూల్చివేత గురించి ప్రజలు పట్టించుకోవడం మానేశారు.
ఈ విషయంలో ఉన్న తేడా అల్లా భవన యజమాని తనంతట తనే అక్రమ కట్టడాన్ని కూల్చేసుకోవడం. పౌరులెవ్వరూ ఆ పని చెయ్యరు. అక్రమంగా కట్టడమే కాక, కూల్చివేతను నిలవరించడానికి శతథా ప్రయత్నిస్తారు. ఈ యజమాని ప్రభుత్వం కావడంతో కూల్చడానికి సిద్ధపడింది. ప్రభుత్వానికి చెందిన ఒక పురాతన భవనం శిథిలమై ప్రజా సంక్షేమానికి ప్రమాదకరంగా ఉన్నా దానిలో అద్దెకున్న వారు ఖాళీ చేయరు. నోటీసులిచ్చి, కొంతకాలం వేచి చూసి చివరకు ప్రభుత్వమే కూల్చివేస్తుంది. మా యిళ్లు పోయాయి అంటూ అలజడి చేస్తే 'ఇప్పుడు యిళ్లు పోయాయి, కొన్నాళ్లుంటే ప్రాణాలే పోయేవి' అని ప్రభుత్వం నచ్చచెపుతుంది. ప్రజోపయోగం కోసం రోడ్డు విస్తరిద్దామనుకున్నారు. ప్రభుత్వభవనం అడ్డు వచ్చింది. కొట్టేయరా? ప్రభుత్వధనం వృథా అవుతుందంటూ ఉంచేస్తారా?

ఈ భవనమూ అంతే. నదీపరివాహక ప్రాంతంలో కట్టారు. వరదలు వస్తే ముంపు ప్రమాదం ఉంది. మునిగినప్పుడు దానిలో ఉన్న ఫర్నిచరు, రికార్డులే కాదు, మనుష్యులు కూడా చనిపోతారు. అందుకని కొట్టేశాం అని ప్రభుత్వం అంటే యిటీవలి కాలంలో కృష్ణకు వరదలు రాలేదు కదా అని వాదించడం అర్థరహితం. నీటి చుక్కకోసం అలమటింటే చెన్నయ్‌లో కూడా వరదలు వచ్చాయి. కృష్ణకూ వరదలు రావచ్చు, అప్పుడు వీళ్లంతా వెళ్లి చేతులు అడ్డుపెట్టి ఆపేస్తారా? పర్యావరణం కాపాడవలసిన బాధ్యత ప్రభుత్వానిది. మనం చెరువులు కబ్జా చేసేసి, నీటివాలు ఉన్నచోట భవంతులు కట్టేసి, ప్రకృతితో ఆటలాడుకుంటూ ఉంటే ప్రభుత్వం సహిస్తుందా? తీసి పారేయండి అంటుంది. పర్మిషన్లు ఎక్కడ అని హుంకరిస్తుంది. పంచాయితీ లే ఔట్‌ పర్మిషనుంది, ఇన్నాళ్లూ ఇంటి పన్ను కట్టించుకుని, నీళ్లు, విద్యుత్‌ సరఫరా చేసి యిప్పుడేమిటి యిలా అంటారు అంటే 'అదేమీ కుదరదు, ఇది అక్రమ కట్టడం, కొట్టి పారేయాల్సిందే' అని కూల్చి పారేస్తుంది.
మరి అలాటి ప్రభుత్వం మీకో రూలు, నాకో రూలు అంటే ఒప్పుతుందా? నేను అక్రమ నిర్మాణాలు చేస్తూ పోతాను, వాతావరణ విధ్వంసం చేస్తాను, నదులకు హాని కలిగిస్తాను, మీరు మాత్రం సెట్‌బ్యాక్‌ యిచ్చి యిళ్లు కట్టుకోవాలి, చెట్లు నాటాలి, సోలార్‌ ప్లాంటు పెట్టుకోవాలి, యింకుడు గుంతలు తవ్వుకోవాలి, లేకపోతే భవనంలో చేరడానికి ఒప్పుకోం అంటే నప్పుతుందా? అలా అంటే అది ప్రభుత్వమా? లేక వీధి రౌడీయా? నావలో సురక్షితంగా తీసుకెళ్లవలసిన నావికుడే పడవను ముంచేస్తే ఎలా? వైద్యుడే ప్రాణాంతకుడైతే ఎలా? ప్రభుత్వం తప్పులు చేయకపోవడమే కాదు, తప్పులు చేసినట్లు అనిపించను కూడా అనిపించకూడదు. అప్పుడే ప్రభుత్వమంటే పౌరులకు భయభక్తులుంటాయి. సర్కారే చేనెలో మేస్తూ మనల్ని గట్టు మీద మాత్రమే మేయమంటే ఎలా? ప్రభుత్వం తప్పులు చేయకూడదు. ఒకవేళ తప్పులు చేసినా, ఎవరైనా ఎత్తి చూపేలోపున సవరించేసుకోవాలి.
ప్రజావేదిక విషయంలో ప్రభుత్వం తప్పు చేసింది, సరిదిద్దుకుంది. సరైన విధానమే. అయితే యిక్కడ చిక్కెక్కడ వచ్చిందంటే తప్పు చేసిన ప్రభుత్వం వేరే, సరిదిద్దుకున్న ప్రభుత్వం వేరే! రెండూ వేర్వేరు పార్టీలకు చెందిన ప్రభుత్వాలు. అందువలన దీన్ని రాజకీయకోణంలో చూసి యాగీ చేస్తున్నారు. అది అనవసరం. అక్కడ ఉల్లంఘనలు జరగలేదని ఏ పార్టీ అనలేదు. గత ప్రభుత్వమే అక్కడ యిళ్లు కట్టుకున్నవారికి నోటీసులు యిచ్చింది. అప్పటి మంత్రి మీడియాను వెంటబెట్టుకుని వెళ్లి, చూడండి, యివన్నీ అక్రమమైనవి, తీసేయిస్తున్నాం అని చెప్పారు. తీసేయించడానికి పాలనాపరమైన, న్యాయపరమైన చిక్కులుంటాయి కాబట్టి ఆలస్యం అయి వుండవచ్చు. 10,15 ఏళ్లగా పాతుకుపోయినవారిని పెకలించడం అంత సులభమేమీ కాదు. అందువలన టిడిపి ప్రభుత్వం ఆ పనిలో విజయం సాధించలేక పోయిందని ఎద్దేవా చేయనవసరం లేదు. ఈ రోజు వైసిపి ప్రభుత్వం నోటీసులు యిస్తోంది. కానీ తప్పకుండా తొలిగించి వేయగలదని ఎవరైనా చెప్పగలరా? వాళ్లంతా మాల్‌దార్‌ పార్టీలు. కోర్టుకి వెళ్లి, పెద్ద లాయర్లను పెట్టుకుని, స్టేలు తెచ్చుకుని, అడ్డు తగులుతారు.
ప్రభుత్వం సొంత భవనం విషయంలో కోర్టుకి వెళ్లి స్టే అడగదు కదా, హాయిగా కొట్టేసుకోవచ్చు. కొట్టేసుకుంది. అలా యితరులను నిలదీసే నైతికబలం తెచ్చుకుంది. ఇతరులు అంటే కృష్ణా కరకట్ట మీద కట్టుకున్న వాళ్లనే కాదు, రాష్ట్రం మొత్తం మీద అడ్డగోలుగా కట్టుకున్న వాళ్లనేకులు ఉన్నారు. అందరూ శిక్షార్హులే. వారందరికీ బలమైన సంకేతం వెళ్లిపోయింది - ఇలాటివి ఒప్పుకోం అని. ఇక వాళ్లు తమంతట తామైనా కొట్టేసుకోవాలి, లేదా అధికారులు కొట్టేస్తూ ఉంటే నోరు మూసుకోవాలి. కోర్టు మాత్రం ఎంతమందికి, ఎన్నాళ్లకని స్టేలు యిస్తుంది? పైగా అక్రమంగా కట్టుకున్నవాళ్లందరూ పెద్ద లాయర్లను పెట్టుకునే స్తోమత ఉన్నవాళ్లు కాదు. ఉల్లంఘించినవారిలో కింద స్థాయి నుంచి పై స్థాయి దాకా అందరూ ఉన్నారు. ఒకరిని చూసి మరొకరు. వాడికేం కాలేదు కదా, నాకు మాత్రం ఎందుకవుతుంది అనుకుని ధైర్యంగా ఉన్నారు. ఇప్పుడది చెదురుతుంది. మోతుబరుల విషయంలో లేటయినా చిన్నవాళ్ల విషయంలో తొలగింపులు సులభమవుతాయి.

ఒక్క బిల్డింగు కూలగొడితే యిన్నేసి మార్పులు వచ్చేస్తాయా అని ఆశ్చర్యం కలగవచ్చు. వచ్చేసినా ఆశ్చర్యపడవద్దు. ఎందుకంటే జగన్‌ అదే బిల్డింగులో మీటింగు పెట్టి యీ అక్రమంపై అందరి దృష్టినీ ఆకర్షించి తను చేసిన పనికి పబ్లిసిటీ వచ్చేట్లు చేశాడు. 9 కోట్లు వృథా ఖర్చు అంటున్నారు. అక్రమ కట్టడాలపై ప్రజలను హెచ్చరిస్తూ తెలుగు, ఇంగ్లీషు పత్రికల్లో ఫుల్‌పేజీ యాడ్స్‌ యిచ్చి వుంటే అంతకంటె ఎక్కువ అయ్యేదేమో! నిజానికి ఉమ్మడి ఆంధ్రప్రదేశ్‌లో కూడా అక్రమ కట్టడాలు ధారాళంగా వెలుస్తూ వచ్చాయి. 1995కి ముందు నేను తమిళనాడులో పదేళ్లు ఉన్నాను. అక్కడ అపార్టుమెంటు కాంప్లెక్సులో పెంట్‌హౌస్‌ కట్టడానికి అనుమతించేవారు కాదు. ఆ సంవత్సరం హైదరాబాదుకి బదిలీ అయి వచ్చి చూస్తే ప్రతీ కాంప్లెక్సులోనూ బిల్డర్లు పెంట్‌హౌస్‌లు కట్టేసుకుని అమ్మేసుకుంటున్నారు.
నిజానికి టెర్రేస్‌ స్థలం బిల్డరుది కాదు, అపార్టుమెంటు ఓనర్ల ఉమ్మడి ఆస్తి. అక్కడి స్థలం బిల్డరు కబ్జా చేసినట్లే. అక్కడ పెంట్‌హౌస్‌ ఎలా కట్టనిస్తాం? అని నేను అడిగితే, ఇక్కడ యిది రివాజే. దాని క్రయవిక్రయాలు కూడా జరుగుతాయి. ఎటొచ్చీ బ్యాంకు లోను రాదంతే. కొన్నాళ్లకు దాన్ని రెగ్యులరైజ్‌ చేసేస్తారు అని చెప్పారు. చెయ్యకపోతే కొట్టేస్తారా? అనుకున్నాను. కానీ అలా కొట్టేసిన సందర్భం ఒక్కటీ లేదు. ప్రభుత్వం దగ్గర డబ్బు కొరత పడినప్పుడల్లా మీ మీ పాపాలు చెప్పేసుకోండి, డబ్బిచ్చి పాపప్రక్షాళన పత్రాలు కొనుక్కోండి అంటుంది. రైతుల ఋణమాఫీ పద్ధతి మంచిది కాదు, అలా అయితే ఏ రైతైనా అప్పు తిరిగి చెల్లిస్తాడా? ప్రభుత్వం కట్టేదాకా ఎదురు చూస్తాడు అని వాదిస్తాం. మరి దీని మాటేమిటి? రూలు ప్రకారం అటూయిటూ స్థలం వదిలేసి కట్టుకున్నవాడు వెర్రివాడవుతున్నాడు. నియమాలను అడ్డగోలుగా ఉల్లంఘించినవాడు, చెఱువులు దిగమింగినవాడు మొనగాడు అవుతున్నాడు.
నేను రాసినది అప్పటి తమిళనాడు మాట. మొన్ననే పేపర్లో చదివాను. అణ్నా నగర్‌లో ఓ షాపింగ్‌ కాంప్లెక్సుకి నీటి వసతీ లేదు, డ్రైనేజీ వసతీ లేదు, కానీ నడిచేస్తోంది. అనేక రాష్ట్రాల్లో భవంతులకు ఫైర్‌ సర్వీసుల అనుమతి ఉండదు. అగ్నిప్రమాదం జరిగినప్పుడే యీ విషయం బయటపడుతుంది. మరి అలాటప్పుడు ఆక్యుపెన్సీ సర్టిఫికెట్టు ఎలా యిచ్చారు? హోటళ్లు, హాస్పటల్స్‌, సినిమా హాళ్లు యిలా ఎన్నో వాటిల్లో యిదే పరిస్థితి.  ప్రమాదం జరిగాక బాధితులకు లక్షల రూ.ల నష్టపరిహారం చెల్లిస్తారు. ప్రభుత్వం ముందే అడ్డుపెడితే యిలా జరగదు కదా. ఇక్కడ కూడా బిల్డరు మూడు అంతస్తులకు అనుమతి తెచ్చుకుని మరో రెండు ఫ్లోర్లు వేసేస్తాడు. వాటికి ప్రభుత్వసంస్థలు గృహఋణాలు కూడా యిచ్చేస్తాయి. తర్వాతెప్పుడో నాలుగేళ్లకు కార్పోరేషన్‌ కూల్చేస్తామంటూ నోటీసు యిస్తుంది. మేమంతా అమాయ బాధితులం, మా కష్టార్జితంతో కట్టుకున్నవి కూల్చకండి అంటూ ఫ్లాట్‌ ఓనర్లు కోర్టుకి వెళతారు. కోర్టు జాలి చూపించి, సరే కాస్త డబ్బు కట్టేయండి అంటుంది.
ఇక్కడ గమనించాల్సింది ఏమిటంటే, బిల్డరు మూడు అంతస్తులు సరిపడా నీటి వసతి, డ్రైనేజి వసతి, ఫయర్‌ సేఫ్టీ ఏర్పాటు చేశాడు. అక్కడ యిప్పుడు ఐదు అంతస్తుల భవంతి ఉంది, పెంట్‌ హౌస్‌ కూడా! మరి ఎలా సరిపోతుంది? ఇలాటివి బయటకు వస్తూనే ఉంటాయి. కోర్టులు అక్షింతలు వేస్తూనే ఉంటాయి. కొత్త అక్రమ కట్టడాలు వెలుస్తూనే ఉంటాయి. ఇది ఆగాలి. దానికి ప్రభుత్వమే పూనుకోవాలి. ఇలాటివి సహించను అని గట్టి వార్నింగు యివ్వాలి. అప్పుడు ప్రజలందరికీ భయం కలుగుతుంది. అక్రమాలను సహించని అధికారులకు శక్తి సమకూర్చినట్లవుతుంది. ఆ విధంగా చూస్తే జగన్‌ చేసినది దివ్యమైన, భవ్యమైన పని. ఎవరైనా కానీ ప్రవచించే ముందు ఆచరించి చూపాలి. గాంధీ గారి వద్దకు ఒకాయన వచ్చి 'మా అబ్బాయి బెల్లం తెగ తింటాడు. చెప్పినా వినటం లేదు. మీరు కాస్త నచ్చచెప్పి మాన్పించాలి' అన్నాడు. గాంధీగారు వారం తర్వాత రమ్మన్నారు. వచ్చాక 'అమితంగా బెల్లం తినడం మంచిది కాద'ని చెప్పారు. తండ్రి నిరుత్సాహపడ్డాడు. ఈ నాలుగు ముక్కలు చెప్పడానికి వారం వ్యవధి కావాలా? అని. అప్పుడు గాంధీ చెప్పారు - 'నాకూ అదే దురలవాటు ఉంది. ఈ వారంలో నేను దాన్ని మాన్పుకుని, అప్పుడు మీ వాడికి చెప్పే అర్హత సంపాదించుకున్నాను' అని. (సశేషం) - ఎమ్బీయస్‌ ప్రసాద్‌ (జులై 2019)

జులై 2019 ఎమ్బీయస్‌: కూల్చివేతపై యింత వ్యథా? - 2/2

అయితే అక్రమ కట్టడాలపై యీ ధోరణి కృష్ణా కరకట్టతో ఆగిపోతుందా, రాష్ట్రమంతా అమలవుతుందా అనేదే వేచి చూడాల్సిన విషయం. ఇప్పటికే కట్టేసిన వాటి విషయంలో న్యాయపరమైన చిక్కులు వస్తాయి, అవి పరిష్కరించడానికి సమయం పడుతుంది. నిజమే. కానీ కొత్తగా కట్టేవాటిలో అక్రమాలు సహించకుండా ఉంటే అదైనా హర్షణీయమే. జగన్‌ ప్రజావేదిక కూల్చేసిన ఓ ఆర్నెల్ల తర్వాత మిగతా వాటి జోలికి వెళ్లకుండా ఉంటే అప్పుడు యిది రాజకీయ దురుద్దేశ పూరిత చర్య అని ఆక్షేపించవచ్చు. ఇప్పుడే వ్యాఖ్యానించడం తొందరపాటు అవుతుంది. కానీ టిడిపిలో తొందర ఉంది. జగన్‌ ప్రకటనలు చూసి ప్రజలు అతన్ని ఎక్కడ శభాష్‌ అంటారోనని ఊహూ కంగారు పడిపోతోంది.

నిజానికి జగన్‌ చెప్పిన పథకాలకు నిధులు ఎక్కణ్నుంచి వస్తాయోనని అందరూ ఆసక్తిగా చూస్తున్నారు. అతను ఖర్చు గురించే మాట్లాడుతున్నాడు తప్ప ఆదాయం గురించి మాట్లాడటం లేదు. ఆర్నెల్లు పోయినా పథకాలు అమలు కాకపోతే నిరాశకు గురైన ప్రజలే తిరగబడతారు. టిడిపి కాస్త ఓర్చుకుంటే అవన్నీ చూడవచ్చు. కానీ ఆ ఓర్పు కనబడటం లేదు. పెట్టుబడులు రావటం లేదు, ఈయన ఉండగా రావు, మాపై దాడులు జరుగుతున్నాయి అంటూ హంగామా చేస్తూంటే వినడానికి తమాషాగా ఉంది. ఇలాటి వాటివలన జగన్‌పై అనవసరంగా మరింత సానుభూతి కలిగే ప్రమాదం ఉందని బాబు గ్రహించాలి.

మరింత - అని ఎందుకంటున్నానంటే టిడిపి అనుకూల మీడియా వాళ్ల వాదన ప్రకారం ఆంధ్రప్రజలు జగన్‌ 'ఒక్క ఛాన్స్‌ ప్లీజ్‌..' అంటూ బతిమాలుకోవడంతో పోనీలే పాపం యిచ్చి చూద్దాం అనే జాలితో ఓట్లేశారు. అలాటి వాళ్లు 'పాపం యిన్నాళ్లూ పాదయాత్ర పేరుతో నడుస్తూనే ఉన్నాడా, కాస్త కుర్చీలో జారబడ్డాడో లేదో, వీళ్లు నస మొదలు పెట్టేశారు' అనుకోగలరు.

ప్రజావేదిక కూల్చివేత గురించి టిడిపి వాళ్లు లేవనెత్తిన పాయింట్లు హాస్యాస్పదంగా ఉన్నాయి. ఆ వేదిక తనకిమ్మనమని బాబు అడిగారట. దాంతో కసి కొద్దీ జగన్‌ కూల్చివేశాడట. ఇంకా కొంతమంది 'అది టిడిపిది, ఆయన అలా ఎలా కూల్చేస్తాడు?' అని కూడా అడిగారు. అదేమిటంటే కావాలని బాబు లేఖ రాశాడు కాబట్టి అంటున్నారు. కావాలని రాసినంత మాత్రాన మనదై పోతుందా? రాష్ట్రంలో అక్రమ కట్టడాలన్నీ కూలుస్తాడా? అని ఒకరి సవాలు. అవన్నీ కూల్చేదాకా యిది కూల్చకూడదా? ఇది ఆరంభమో, అంతమో ఓ నెలలో తెలిసిపోతుంది కదా. బాబుకి యిల్లు లేకుండా చేయాలనే కృష్ణా కరకట్టపై నిర్మాణాలు కూల్చేస్తున్నారని మరొక వాదన. అక్కడ తప్ప బాబుకి అద్దె యిల్లు మరెక్కడా యివ్వనన్నారా? మరి లోటస్‌ పాండ్‌ కూడా కూల్చేస్తారా? అని మరో ప్రశ్న. అక్రమమైతే కూల్చేస్తారు. మీరు అడిగారు కదాని కూల్చేయరు కదా. వైయస్‌ తన యింటిని రెగ్యులరైజ్‌ చేయమని అడగలేదా? అని యింకో ప్రశ్న. అలాటి వెసులుబాటు ఉన్నపుడు మీరూ, నేనూ, అందరం అదే చేస్తాం.

కృష్ణా కరకట్టపై కట్టిన కట్టడాలకు డ్రైనేజీ సౌకర్యం కూడా లేకపోవడంతో వాళ్లు వ్యర్థాలన్నీ కృష్ణలోకి వదిలేస్తున్నారు, అనేక రకాలుగా పర్యావరణం నాశనమౌతోంది, అనేక పర్యావరణ చట్టాలను ఉల్లంఘించారు, - యివన్నీ టిడిపి వాళ్లతో సహా అందరికీ తెలుసు. బాబు వచ్చి అక్కడ నివాసముంటానని ప్రకటించేదాకా వాళ్లే యీ అక్రమాలను హైలైట్‌ చేశారు. ఇప్పుడు గ్కు తిప్పుకోలేక, వింత వాదనలను వినిపిస్తున్నారు. గత 15 ఏళ్లగా గత ప్రభుత్వాలేవీ చేయలేదు, యిప్పుడు వైసిపి ప్రభుత్వం మాత్రం ఎందుకు చేయాలని అని ప్రశ్న.

చంద్రబాబు తన హయాంలో అనేక కట్టడాలను కూల్చి రోడ్లు విస్తరించారు. అదీ తప్పేనందామా? కొందరు టిడిపి మేధావులు పాత చట్టాలను చూపించి అక్రమ నిర్మాణాలనడం సరికాదు, అవసరమైతే ఆ చట్టాలను మార్చాలి అని కూడా వాదిస్తున్నారు. అంటే టిడిపి వారు తప్పు చేస్తే దాన్ని ఒప్పు చేయడానికి చట్టాలే మార్చేయాలా? భేష్‌! అవినీతి జరిగిందని ఆరోపణలున్న కట్టడాలన్నీ కూల్చేస్తారా? అసెంబ్లీ, పోలవరం, పట్టిసీమ... అంటూ ఓ కొక్కిరాయి ప్రశ్న. ఇక్కడ ప్రశ్న చట్టాలను ఉల్లంఘించారా లేదా అని తప్ప అవినీతి జరిగిందా లేదా అన్నది కాదు. అది వేరే చర్చ. దాని పరిణామాలు వేరే ఉంటాయి.

ఇంకో వాదన విన్నాను - అక్రమ కట్టడం కాబట్టి కూల్చేస్తాం అని ప్రభుత్వం అనడం సరికాదు, ముందుగా ఒక కమిషన్‌ వేసి అక్రమం జరగడానికి కారణభూతులైన అధికారులను, నాయకులను అందర్నీ విచారించి, శిక్షించి.. అప్పుడు కూల్చాలి అని. ఇవన్నీ కాలయాపన పనులు. చాలా కేసుల్లో నాయకుల నోటి మాటలే ఉంటాయి తప్ప ఫైళ్లపై నోటింగులు ఉంటాయి. సంతకాలు పెట్టిన అధికారులు లబోదిబో మంటారు - పాత ప్రభుత్వం మా చేత బలవంతంగా చేయించిందండి, మాకు యిందులో లాభమేమీ లేదండీ అని. ఈ మీమాంస ఎప్పటికీ తేలదు.

ప్రజావేదిక విషయంలో కూడా 5 కోట్ల బజెట్‌ అని మొదలు పెట్టి, మౌఖిక ఆదేశాలతో దాన్ని 8.9 కోట్లకు పెంచారట. అది ఎలా జరిగింది, ఎవరలా చెప్పినది అని చర్చ మొదలుపెడితే, రాజకీయ కక్షసాధింపు అని గగ్గోలు పుడుతుంది తప్ప వ్యవహారం ఎప్పటికీ తేలదు. ప్రభుత్వానికే కాదు, యావన్మంది ప్రజలకూ తెలుసు, అది అక్రమమైనదని, యిప్పుడే కొట్టేస్తే నష్టమేమీ లేదు. అక్రమమైనదైనప్పుడు అక్కడే మీటింగు పెట్టి, చూపించి కొట్టడం దేనికి అని మరో ప్రశ్న. అలా చూపించి కొట్టడం వలననే అందరికీ తెలిసివచ్చింది - విత్‌ మోస్ట్‌ టెల్లింగ్‌ ఎఫెక్ట్‌! చడీచప్పుడు కాకుండా కొట్టేసి వుంటే సంకేతం బలంగా వెళ్లేది కాదు.

ఇలా కొట్టేయడం వలన ప్రజాధనం వృథా అవుతోందన్న వాదన ఒకటి వినబడుతోంది. అయిందేదో అయిందని ఊరుకుని, యికపై అక్రమంగా కట్టకూడదనుకుంటే చాలుట. 'ఈసారికి యిలా కానీ' అనే ధోరణి వలననే అన్యాయాలను, అక్రమాలను సహిస్తూ పోవడం చేతనే, అవి పెరుగుతూ పోతున్నాయి. ఇక్కడ ఓ పిట్టకథ చెప్తాను. 1970ల నాటి మాట. పదేళ్ల మా తమ్ముడు రోడ్డు మీద ఆడే ఒక పందెంలో పాల్గొన్నాడు. పది పైసలిచ్చి పందెం కాస్తే తగిలితే రెండు రూపాయల విలువైన దేవుడి ఫోటో వస్తుంది, లేకపోతే పది పైసలు పోతాయి. మా వాడికి ఫోటో తగిలింది. ఆనందంగా యింటికి వచ్చి చూపించాడు. 'ఇలా జూదమాడడం మంచిది కాదు, యిచ్చేసి రా' అన్నాను నేను. ఇంటికి వచ్చిన దేవుణ్ని తిప్పి పంపడం మా అమ్మకు యిష్టం లేదు. 'ఇకపైన ఎప్పుడూ ఆడడులే, యీ సారికి వదిలేయ్‌' అని నాకు నచ్చచెప్పబోయింది. నేను వినలేదు. పటం తిరిగి యిచ్చేస్తూంటే షాపువాడు తెల్లబోయాట్ట.

నేనీ సంగతి ఎప్పుడో మర్చిపోయాను. 30 ఏళ్ల తర్వాత మా తమ్ముడే ఏదో సందర్భంలో గుర్తు చేసి 'అప్పణ్నుంచి నేను ఏ రకమైన జూదమూ ఆడలేదు' అన్నాడు. పటం తెచ్చినరోజు 'పోనీలే పాపం' అని ఊరుకుని ఉంటే వాడికి అంత బలమైన ముద్ర పడేది కాదేమో! అయినా ప్రభుత్వానికి 9 కోట్లు ఓ పెద్ద ఖర్చా? శంకుస్థాపనలని, ప్రారంభోత్సవాలని ప్రభుత్వం ఎన్నిటికి తగలేస్తూ ఉంటుంది? బాబు తన పుట్టిన రోజున ప్రత్యేక హోదాకై నిరసన దీక్ష అంటూ రోజంతా వేదిక మీద కూర్చుని చేసిన అడావుడికి ఎన్ని కోట్లు ఖర్చయిందో! సింగపూరుకి రైతులు, మంత్రులు, అమరావతి డిజైన్లు.. అంటూ మరెంత తగలేసిందో! జగన్‌ ప్రభుత్వంలో మాత్రం వృథావ్యయం ఉండకుండా పోతుందా?

అయినా రోడ్డు విస్తరణ, కొత్త ప్రాజెక్టు అంటూ మన స్థలాలు లాక్కుని పరిహారం కింద ప్రభుత్వం కంటితుడుపుగా విదిలించినా, మనం భరిస్తున్నాము. వ్యక్తిగత స్థాయిలో మనమే భరించగా లేనిది, లక్షకోట్ల బజెట్‌ ఉన్న ప్రభుత్వానికి 9 కోట్లు ఒక లెక్కా? ప్రభుత్వాన్ని చూసి మనం జాలి పడనక్కరలేదు. అది తప్పు చేసింది, అనుభవించనీయండి. ప్రభుత్వాధినేత మారవచ్చు కానీ ప్రభుత్వం ఆస్తులు, అప్పులు, తప్పులు అలాగే ఉంటాయిగా.

ప్రజావేదిక యిక గతమే. వర్తమానం ఏమిటంటే - కృష్ణా కరకట్టపై ఉన్న నిర్మాణాలు. వాటి సంగతి ఏమిటి అనేదే ప్రశ్న. వాటి సొంతదారుల్లో స్వామీజీల నుంచి వ్యాపారస్తుల దాకా అందరూ ఉన్నారు. అందరూ పలుకుబడి, అనుయాయుల బలం ఉన్నవారే. అందరి కంటె ఎక్కువగా ఉన్నది లింగమనేని గెస్ట్‌ హౌస్‌లో అద్దె కుంటున్న బాబుకి. ఆయన అద్దె యింటిని కూలుస్తారా లేదా, కూల్చగలరా లేదా అన్నదే వివాదం. అది కూడా ప్రభుత్వ కట్టడమే కాబట్టి మహరాజులా కూల్చవచ్చు అని కొందరు బాబు ప్రకటనను గుర్తు చేస్తున్నారు. 2016 మార్చిలో బాబు విలేకరులతో అన్నారు - లాండ్‌ పూలింగులో లింగమనేని యీ యింటిని ప్రభుత్వానికి యిచ్చారు కాబట్టి ప్రభుత్వానిదే అని. మర్నాడే లింగమనేని రమేష్‌ కూడా విలేకరులతో అదే నొక్కి వక్కాణించారు. 'ఆ యింటికి నాకూ యిప్పుడు ఎలాటి సంబంధం లేదు' అని. అందువలన ఆ యిల్లు కూల్చేయబోతూంటే లింగమనేని కోర్టుకి వెళ్లలేరు. కాదు, నాదే అని చెపితే అప్పుడు బాబు, లింగమనేని యిద్దరూ ప్రజల్ని బురిడీ కొట్టించినట్లు రుజువౌతుంది.

అసలిలా చెప్పవలసిన అవసరం ఏమొచ్చిందంటే అప్పట్లో బాబుకి గెస్ట్‌హౌస్‌ యిచ్చినందుకు గాను, లింగమనేని నుంచి లాండ్‌పూలింగులో భూములు తీసుకోలేదని, అది క్విడ్‌ ప్రో కో అని అన్నారు. కాదని చెప్పడానికి బాబు పై ప్రకటనలోనే 'లింగమనేని భూములు కూడా యిస్తానన్నారు. కానీ రాజధానికి సరిపడా భూములు అప్పటికే వచ్చేశాయని అక్కరలేదన్నాం. ఈ గెస్ట్‌హౌస్‌ ప్రభుత్వానికి వచ్చేసింది కాబట్టి దాన్ని ఉంచుతాం కానీ కరకట్టకు అవతలివైపు ఉన్న భవనాలన్నీ కూల్చివేస్తాం' అన్నారు. ఇలా బాబు ఎప్పటికప్పుడు కరకట్ట నిర్మాణాలన్నీ అక్రమమే అని చాటి చెప్తూనే ఉన్నారు. ఇప్పుడీ లింగమనేని గెస్ట్‌హౌస్‌ ప్రభుత్వానిదే అయితే మరి చిక్కే లేదు. ప్రజావేదిక లాగానే దాన్నీ కూల్చివేయవచ్చు. ఎవరూ కిమ్మనడానికి లేదు. అక్రమ కట్టడాలపై జగన్‌ చిత్తశుద్ధి మరో ఆర్నెల్లలో తేలిపోతుంది. అన్నిటిపై ఒకే ధోరణితో స్వపరభేదం లేకుండా వ్యవహరిస్తే రాజకీయపు రంగు ఎవరూ పులమలేరు. - ఎమ్బీయస్‌ ప్రసాద్‌ (జులై 2019)

జులై 2019 ఎమ్బీయస్‌: వెనుకచూపూ కావాలి, చంద్రన్నా! - 1/3

చంద్రబాబు అంటే ముందుచూపుకి మారుపేరని చాలామంది నమ్మకం. ఒక బాబు అభిమాని నాకు మెయిల్‌ రాశారు - 'తక్కిన రాజకీయ నాయకులు రాబోయే ఐదేళ్ల గురించి ఆలోచిస్తారు, బాబు రాబోయే అయిదు తరాల గురించి ఆలోచిస్తారు' అని. మంచిదే! దానితో బాటు వెనుకచూపూ ఉండాలి. సింహం ఎంత మృగరాజైనా చాలా జాగ్రత్తగా ఉంటుంది. నడుస్తూ, నడుస్తూ ఎక్కణ్నుంచైనా ప్రమాదం ఉందాని మధ్యలో వెనక్కి తిరిగి చూసుకుంటూ ఉంటుంది, అదే సింహావలోకనం. బాబు గతంలో యిలాటిది చేసుకున్నా ఈ మధ్య ఆ విద్య మర్చిపోయారేమో! లేకపోతే 'మేం ఎందుకు ఓడిపోయామో తెలియటం లేదు' అనడమేమిటి? కొన్ని రోజుల క్రితం 'మనం జనాల్ని యింత కష్టపెట్టామా?' అని విస్తుపోయారని వార్తలు వచ్చినపుడు ఆయన మనసులో ఆర్ద్రత ఉందనిపించింది. ఈ స్టేటుమెంటుతో ఆయన సరైన సమీక్ష చేయడానికి యిష్టపడటం లేదేమోనన్న అనుమానం వచ్చింది.

ఫలితాలు వచ్చిన కొత్తల్లో బాబు యిలా మాట్లాడారు కానీ యిప్పుడు ధైర్యం పుంజుకుని 'మన వలన ఏ తప్పూ జరగలేదు' అని తన అనుయాయులకు చెపుతున్నారు. అంటే తప్పంటూ జరిగితే ఓటర్లదేనన్నమాట! శభాష్‌! బాబు ఐదేళ్ల పాలనా హడావుడిగా సాగిపోయింది. స్టాండు వేసిన సైకిలు తొక్కుతూ అలసిపోయారు తప్ప కథ ముందుకు సాగలేదు. మధ్యమధ్యలో వెనక్కి తిరిగి చూసుకున్నా తెలిసేది - బండి ముందుకు సాగటం లేదని. బాబు అప్పుడు ఆ పని చేయలేదు, 'మేము ఏ తప్పూ చేయలేదు' అంటూ బింకానికి పోకుండా కనీసం యిప్పుడైనా చేయాలి. టిడిపి అభిమానులు తమ ఓటమికి కారణాలుగా ఇవిఎం, జనసేన, మోదీ, కెసియార్‌... అంటూ వల్లిస్తున్నారు. తమపై ప్రజాగ్రహం లేదని అనుకుంటున్నారు.

వారిలో కొందరు ఉదారవాదులు జనాలకి తమపై కోపం లేకపోయినా, జగన్‌ 'ఒక్క ఛాన్స్‌ ప్లీజ్‌, నేనేమిటో నిరూపించుకుంటాను' అన్నందుకు పోనీలే అని జాలిపడి ఓటేశారని కూడా అంటున్నారు. (''నేనింతే'' సినిమాలో చూపించినట్లు ఆ మాట అనని ఆర్టిస్టు, టెక్నీషియన్‌ ఉండడు. అయినా అందరికీ ఛాన్సు రాదు. జనాలు కొందరి మాటే వింటారు. అది ఎందుకు అని ఆలోచించాలి) కార్యకర్తలు యిలా అనుకున్నా ఫర్వాలేదు కానీ నాయకుడు కూడా అలా అనుకుంటే ఎలా? సాధారణంగా ఓడిన వాళ్లు 'మా తప్పులు మేం గ్రహించి, సవరించుకున్నాం. ఈసారి విజయం మాదే' అంటారు. బాబు మా వలన తప్పులే జరగ లేదంటున్నారు. 'పరీక్ష అద్భుతంగా రాశాను, అయినా మేస్టారు ఫెయిల్‌ చేశాడు' అని హైస్కూలు కుర్రాడు చెపితే తండ్రి నమ్ముతాడా? 'ఇప్పటికైనా ఏ సబ్జక్టులో వీకో చెప్పి చావు, ట్యూషన్‌ పెట్టించి తగలడతాను' అంటూ కసురుకుంటాడు. అప్పటికీ కుర్రాడు చెప్పకపోతే ఇక తండ్రే పూనుకుని పేపర్లు తిరగేస్తాడు. మనం యిప్పుడు ఆ పాత్ర వేయాలి.

తెలుగుదేశం ఓటమికి కారణాలేమిటి? అంటూ పత్రికలలో అనేక వ్యాసాలు వచ్చాయి. బాబు యివేమీ చదవటం లేదేమో! చదివినా నమ్మటం లేదేమో! అందుకే అంత ఆశ్చర్యపడుతున్నారు. లేదా ఆశ్చర్యపడుతున్నట్లు మనల్ని నమ్మించాలని చూస్తున్నారు. ఎందుకంటే రాష్ట్రంలో వైసిపి బలంగా ఉందని జాతీయ సర్వేలు ఎప్పణ్నుంచో చెపుతున్నాయి. అవి చూసో, మరెందుకో గానీ ఎన్నికలకు వెళ్లే ముందే ఒక దశలో బాబుకి అధైర్యం కలిగిందని అందుకే ఆఖరి దశలో పసుపు-కుంకుమ పెట్టారని ఆంధ్రజ్యోతి రాధాకృష్ణ ఓ సారి రాశారు. పైకి ఏం చెప్పినా బాబు అంతర్గతంగానైనా నిశ్చయంగా సింహావలోకనం చేసుకోవాలి. ఓటమికి కారణాలేమిటో ఆయనను సమర్థించే పత్రికలుగా ముద్ర పడిన ''ఈనాడు'', ''ఆంధ్రజ్యోతి''లలో వచ్చిన విషయాలను తేదీలతో సహా యిస్తున్నాను. నా యితర వ్యాఖ్యలను పట్టించుకోకపోయినా బాబు కనీసం వాటికైనా విలువ నిచ్చి ఆత్మపరిశీలన చేసుకోవాలి.

ఈ ఎన్నికలలో టిడిపికి 39% ఓట్లు వచ్చాయి. అదేమీ తక్కువ కాదు. కానీ 2014లో వైసిపి కంటె 1.6% ఎక్కువ ఓట్లు తెచ్చుకున్న పార్టీ యీసారి 10.7% తక్కువ (33.83 లక్షల ఓట్లు) తెచ్చుకుంది. రాష్ట్రమంతా యిదే పరిస్థితి కావడంతో 23 సీట్లు, 3 సీట్ల దగ్గర ఆగిపోయింది. మొత్తం 25 మంది మంత్రుల్లో 19 మంది అసెంబ్లీకి పోటీ చేసి 15 మంది ఓడిపోయారు. లోకసభకు పోటీ చేసిన యిద్దరు మంత్రులు ఓడిపోయారు. స్పీకరు, డిప్యూటీ స్పీకరు, చీఫ్‌ వ్హిప్‌, వ్హిప్‌ ఓడిపోయారు. ఏపి టిడిపి అధ్యక్షుడు కళా వెంకట్రావు ఓడిపోయారు. టిడిపిలో నైరాశ్యం వ్యాపించింది. బిజెపికి వలసలు ప్రారంభమయ్యాయి. 12-15 మంది ఎమ్మెల్యేలు గోడ దూకుదామని చూస్తున్నారని వార్తలు. ఇప్పటికైనా సిన్సియర్‌గా సమీక్షించుకోకపోతే పార్టీకి గోరీ కట్టినట్లే!

 **చెప్పినదీ- చేసినదీ** - ఐదేళ్ల పాలనలో బాబు ఏమీ చేయలేదని అనడం సత్యదూరమౌతుంది. ఇళ్లు, రోడ్ల నిర్మాణంలో, ప్రైమరీ హెల్త్‌ సెంటర్ల విషయంలో ఎన్నదగిన ఫలితాలు చూపించారు. కానీ చేస్తానన్నదానికి, చేసినదానికి ఎక్కడా లంగరందక ప్రజలు నిరాశ పడ్డారు. ఆర్థికంగా రాష్ట్ర దుస్థితి తెలిసి కూడా బాబు అరచేతిలో స్వర్గాన్ని చూపించారు. ఎన్నికలకు ముందు హామీలిచ్చారంటే అర్థం చేసుకోవచ్చు. ఎన్నికల తర్వాత కూడా అది చేస్తా, యిది చేస్తా, మన రాష్ట్ర ప్రగతి చూసి ప్రపంచం నివ్వెరపోయి చూసేట్లా చేస్తా అంటూ ప్రగల్భాలు పలికారు. (ఈరోజు ఆయనే ఫలితాల కేసి నివ్వెరపోయి చూస్తున్నారు) పోనీ అధికారం వచ్చిన కొత్త రోజుల్లో అంటే ప్రజల మానసిక స్థయిర్యం పెంచడానికి అనుకోవచ్చు. కానీ ఎదురు దెబ్బలు తగుల్తున్నా, కేంద్రం సహాయనిరాకరణ చేస్తూన్నా యీయన గొప్ప కబుర్లు ఆపలేదు. ప్రజల్లో అన్ని ఆశలు పెంచాక, వారిని తృప్తి పరచడం ఎవరికైనా కష్టమే. దానికి తోడు కనీసం జరగాల్సినవి కూడా జరగలేదు. పైగా అభివృద్ధి పనుల్లో జరిగిన అవినీతి, చేసినవాటికి ఖ్యాతి రాకుండా చేసింది.

భోగాపురంలో ఎయిర్‌పోర్టు కడతానన్నారు. వైజాగ్‌ను ఎంతో వృద్ధి చేసేశానన్నారు. రైల్వే జోన్‌ సాధిస్తామని తెగ ఊరించారు కానీ, చివరకు చూస్తే పాడియావు లాటి వాల్తేర్‌ను ఒడిశాకు వదులుకోవలసి వచ్చింది. ఫలితాలు చూడబోతే విశాఖ జిల్లాలోని 15 సీట్లలో గతంలో 12 గెలిస్తే యీసారి మూడో వంతు 4 గెలిచారు. కొంతలో కొంత నయం శ్రీకాకుళంలో 10కి రెండే గెలిచారు. 9 సీట్లున్న విజయనగరంలో గుండుసున్న. టిడిపికి పట్టున్న ఉత్తరాంధ్ర యీసారి ఈ విధంగా దెబ్బ తీసింది.

**అమరావతి మైకం** - అన్నిటికంటె దెబ్బ తీసినది అమరావతి. బాబు ప్రాధాన్యతాక్రమం మర్చిపోయారు. ఉమ్మడి రాష్ట్రంలో ఎంతసేపూ హైదరాబాదు మీదనే దృష్టి వుండడంతో, ఆంధ్రలో మౌలిక సదుపాయాలు సరిగ్గా ఏర్పడక పరిశ్రమలు రాలేదు. ఆ పని చూడకుండా బాబు అమరావతి జపం వల్లించారు. లక్ష కోట్ల రూ.ల పెట్టుబడి కబుర్లు చెప్పి చివరకు లీకయ్యే తాత్కాలిక భవనాలు కొన్ని కట్టి తప్పుకున్నారు. ఆ ప్రాంతవాసులు ఎంత నిరాశ చెందారంటే, అక్కడ ముఖ్యమంత్రి కొడుకుతో సహా అనేకమంది ఓడిపోయారు. రాజధాని ప్రాంతమూ, టిడిపికి గట్టి పట్టు ఉన్న కృష్ణా, గుంటూరు జిల్లాలలో ఫలితాలు ఘోరంగా వచ్చాయి. కృష్ణాలో 16 సీట్లుంటే గతంలో 14 వస్తే యీ సారి 2 వచ్చాయి. విజయవాడలోని దుర్గ గుడి దగ్గర పూర్తి కాని ఫ్లయిఓవర్‌ బాబు డాబు కబుర్లను వెక్కిరించే దిష్టిబొమ్మలా కనిపిస్తూ ఉంటే మరెలా వస్తాయి? గుంటూరులో 17 ఉంటే గతంలో 12 వస్తే యీసారి 2 వచ్చాయి. పొరుగున ఉన్న ప్రకాశం జిల్లాలో కాస్త మెరుగు. 12 సీట్లలో గతంలో 5 వస్తే యీసారి 4 వచ్చాయి.

ఇంతకీ అమరావతిలో ప్రజలకు యింత నిరాశానిస్పృహలు ఎందుకు కలిగాయి? వస్తున్న వార్తల ప్రకారం రాజధాని ప్రకటించడానికి ముందే బాబు, ఆయన సన్నిహితులైన ధనికులు, ఎన్నారైలు అక్కడి ప్రాంతాలన్నీ కొనేశారు. ఓ పక్క బాబు సింగపూరు, జపాన్‌ కబుర్లు చెపుతూండగా ఆ గాలిమేడల్ని చూపించి, యీ యిన్వెస్టర్లు మధ్యతరగతి వాళ్లకు హెచ్చు ధరలకు అమ్మేసి లాభపడ్డారు. ఇంతకింత వస్తుందని ఆశపడిన మధ్యతరగతి కొనుగోలుదార్లు కొంతకాలానికి తాము మోసపోయామని గ్రహించారు. అందుకే ఓట్ల ద్వారా కసి తీర్చుకున్నారు. ఆ ప్రాంతంలో గత నాలుగేళ్లగా జరిగిన రిజిస్ట్రేషన్‌ వివరాలు యివ్వాలని ఉండవల్లి సమాచార హక్కు కింద అడిగితే లక్షలాది ఉన్నాయంటూ యివ్వకుండా తప్పించుకున్నారట. ఇది ఆయనే ప్రెస్‌మీట్‌లో చెప్పారు. అవి బయటకు వస్తే ఎవరు లాభపడ్డారో, ఎవరు దగాపడ్డారో తెలిసి, యీ వాదనలో నిజానిజాలు తెలుస్తాయి.

**భారమైన పోలవరం** - పోలవరం ప్రాజెక్టు వనరులు లేని కొత్త రాష్ట్రానికి తలకు మించిన భారం. అది కేంద్రం చేపడతానంటే హమ్మయ్య అని ఊరుకోవాలి. ఆలస్యమైతే వాళ్లనే తిట్టవచ్చు. ఎందుకంటే అభ్యంతరాలు పెట్టే పొరుగు రాష్ట్రాలను అదిలించే శక్తి కేంద్రానికే ఉంది. కానీ కాంట్రాక్టులంటే ఒళ్లు తెలియదు బాబు గారికి. అది మేమే చేస్తాం అంటూ దిగారు. 2010-2011లో ఆ ప్రాజెక్టు వ్యయం రూ.12,294 కోట్లు. ఇప్పుడది రూ.55,549 కోట్లకు చేరింది. ఆలస్యమైన కొద్దీ పెరుగుతూనే ఉంటుంది. 2013-14 రేటు ప్రకారమే నిధులిస్తామని కేంద్రం మడతపేచీ పెట్టింది. ఆ రేట్లలో చేయలేనని కాంట్రాక్టరు చేతులెత్తేశాడు. అప్పుడైనా ఆ రేటులో మీరే చేసి చూపించండి అని వాళ్లకు వదిలేయాల్సింది. అబ్బే, ముందుకు వెళ్లారు. 2018కో, 19కో చేసి చూపిస్తాం అంటూ సవాలు చేశారు బాబు. అడుగడుగునా, ప్రతీ స్టేజిలో పూజలంటూ, ప్రారంభోత్సవాలంటూ అట్టహాసం చేసి, హైప్‌ పెంచారు.

అక్కడ పనులు జరగటం లేదని ఉండవల్లి అంటే ఆయన్ను తిట్టిపోశారు. మోదీ వచ్చి బాబుపై అవినీతి ఆరోపణలు చేశారు. పోలవరాన్ని ఎటిఎంలా వాడుకున్నారని దెప్పారు. పోలవరం ప్రజలు కూడా టిడిపిని గెలిపించలేదంటే దాని అర్థం ఏమిటి? 70% పనులు పూర్తయ్యాయని కొత్త అసెంబ్లీలో కూడా టిడిపి చెపుతోంది. భూసేకరణే పూర్తి కాలేదని వైసిపి అంటోంది. జగన్‌ వెళ్లి చూసి ఏ పనీ పూర్తిగా చేయలేదు, ఎవరికీ నీళ్లు వచ్చే పరిస్థితి లేదు, గోదావరి వరదలు వస్తే పనులు ఆగిపోతాయి - అంటున్నారు. పనులు ఎంత వరకు జరిగాయో, పూర్తవడానికి ఎన్నేళ్లు పడుతుందో, ఎంత ఖర్చవుతుందో కొత్త ప్రభుత్వం ఒక శ్వేతపత్రం ద్వారా ప్రజలకు చెప్పాలి. దాంతో పాటు ఆ ప్రాజెక్టును కేంద్రానికి తిరిగి అప్పగిస్తే వచ్చే నష్టమేమిటో వివరించాలి.

**రాయలసీమ ప్రతీకారం** - టెక్నాలజీతో అనంతపురంలో కరువు బాపానని బాబు తెగ చెప్పుకున్నారు. కియా ప్రాజెక్టు తెచ్చి ఆ జిల్లాను ఉద్ధరించారన్నారు. వాళ్లు ఏడాదికి 3 లక్షల కార్లు తయారు చేస్తామన్నారు. 2019 జూన్‌ నుంచి కమ్మర్షియల్‌ ప్రొడక్షన్‌ అన్నారు. అలా అనగానే బాబు 535 ఎకరాలు ప్లాంటుకి, 36 ఎకరాలు టౌన్‌షిప్‌కు, 11 ఎకరాలు ట్రైనింగ్‌ సెంటరుకు కట్టబెట్టారు. నిజానికి అంత భూమి వాళ్లకు మరే దేశంలోనూ యిచ్చి ఉండరు. జూన్‌ వచ్చింది, కియా కార్లు బయటకు వచ్చాయా? దగ్గరుండి చూసినవాళ్లు కాబట్టి పెనుకొండ వాసులు 'కుఛ్‌ నహీ కియా' అంటూ టిడిపిని ఓడించారు. ఆది నుండి టిడిపికి పెట్టని కోట అయిన అనంతపురం జిల్లాలో 14 సీట్లలో రెండే గెలిచారు. (ఒకటి బాలకృష్ణ) గతంలో 12 వచ్చాయి. జెసి దివాకరరెడ్డి కుటుంబం కూడా దెబ్బ తినేసింది. ఉత్తరాంధ్రలోని విజయనగరంలోనే కాదు, కోస్తాలోని నెల్లూరు, రాయలసీమలోని కడప, కర్నూలులో కూడా సున్నా సీట్లే వచ్చాయి.

గతంలోనే రాయలసీమలోని 52 సీట్లలో వైసిపి 30 గెలుచుకుంది. దాన్ని బలహీన పరచడానికి రాయలసీమకు కొన్ని సౌకర్యాలు కల్పించి, అక్కున చేర్చుకోవాల్సింది. ఏమీ యివ్వకపోగా ఎక్కడ గొడవ జరిగినా రాయలసీమ రౌడీలే చేశారంటూ అవమాన పరిచారు. పట్టిసీమ నీరు రాయలసీమ కోసం అని నమ్మబలికారు. చాలాభాగం పూర్తయిన పనుల్లో గ్యాప్‌లు పూరించి, కృష్ణాకు జలాలు అందించారు. మంచిదే. కానీ అటు రాయలసీమ, యిటు కృష్ణా ఎవరూ తృప్తి పడలేదు. ఓట్లేయలేదు. తాత్కాలికమైన ఆ ప్రాజెక్టు కోసం అంత ఖర్చు పెట్టడం దేనికి అని వైసిపితో బాటు వాళ్లూ అనుకున్నారేమో! అందుకే గతంలో 22 సీట్లు యిచ్చిన రాయలసీమ యీసారి 3 యిచ్చి సరిపెట్టింది.

బాబు సొంత జిల్లా అయిన చిత్తూరులో గెలిచిన అభ్యర్థి ఆయన ఒకరే. అదీ కౌంటింగులో ఒక దశలో వెనకబడ్డారు. చివరకు జగన్‌కు వచ్చిన మెజారిటీలో మూడో వంతుతో బయటపడ్డారు. గతంలో కంటె 17 వేలు తక్కువ ఓట్లు ఎందుకు వచ్చాయి అన్నదాని గురించి మే 24 ఆంధ్రజ్యోతి ఒక వివరణ యిచ్చింది - 'బాబు పదేళ్లు ప్రతిపక్ష నేతగా ఉన్నపుడు నియోజకవర్గానికి దూరంగా ఉన్న టిడిపి నేతలు ఎవరి వ్యాపారాల్లో వారు మునిగిపోయారు. 2014లో ఆయన సిఎం కాగానే మళ్లీ తెరపైకి వచ్చి, నియోజకవర్గంలో పెత్తనం చేశారు. గ్రామ పంచాయితీలకు కోట్ల రూ.లలో విడుదలైన నిధులు, ఎలా పోతున్నాయో తెలియకుండానే సర్పంచులు, వారు ఆశ్రయించిన నాయకులు ఖర్చు పెట్టేశారు. ఈ ఐదేళ్లలో అక్కడ జరిగినన్ని అభివృద్ధి పనులు రాష్ట్రంలో మరే నియోజకవర్గంలోను జరగలేదు. 'మీ వీధిలో సిమెంటు రోడ్డు వేస్తున్నాం' అని నాయకులంటే 'ఎవరి కోసం వేస్తారు? మీ కమిషన్ల కోసమే కదా' అని జనం వారిని గ్రామాల్లో నిలదీశారంటే అవినీతి ఎంత దారుణంగా ఉందో అర్థం చేసుకోవచ్చు. అభివృద్ధంతా నాయకుల అస్మదీయుల ఖాతాలోకే వెళ్లిపోయిందని ప్రజలు అనుకున్నారు.'

ఎంతైనా కుప్పం సేఫ్‌ సీట్‌ కాబట్టి అక్కడ లోకేశ్‌ను నిలబెట్టి, తను రాజధాని ప్రాంతమైన మంగళగిరిలో నిలబడితే బాబు తక్కువ మెజారిటీతో నైనా నెగ్గేసేవారు. ఆయనైతే నియోజకవర్గం పేరు తప్పుగా పలికి జనాలకు కోపం తెప్పించేవారు కాదు కదా! లోకేశ్‌కు సేఫ్‌ సీటు యిచ్చి ఉంటే అతను పార్టీ జనరల్‌ సెక్రటరీగా తక్కిన వ్యవహారాలు చూసుకునేవాడు. ఆళ్ల రామకృష్ణారెడ్డికి ప్రత్యర్థిగా నిలబెట్టడంతో బెదిరిపోయి, అక్కడే ఉండిపోవలసి వచ్చింది. అది పార్టీకి చెరుపు చేసింది. (సశేషం) - ఎమ్బీయస్‌ ప్రసాద్‌ (జులై 2019)

 జులై 2019   ఎమ్బీయస్‌: వెనుకచూపూ కావాలి, చంద్రన్నా! - 2/3

**అతివృష్టి - అనావృష్టి** - బాబు దృక్పథంలో కొట్టవచ్చినట్లు కనబడిన మార్పు - అతివృష్టి, అనావృష్టి. మొదటిసారి ముఖ్యమంత్రి అయినప్పుడు ఆయన ఫిలాసఫీ - ఆకలేసినవాడికి చేప నివ్వడం సరికాదు. చేపలు పట్టే విద్య నేర్పించాలి అనేది. అందుకే దీర్ఘకాలిక ప్రణాళికతో అనేక మార్పులు తెచ్చారు. అది దేశమంతటా ఆయనకు అభిమానులను తెచ్చిపెట్టింది. సాంప్రదాయిక రాజకీయ నాయకులకు భిన్నంగా ఆలోచించే రాజకీయ నాయకుడిగా అందరూ ప్రశంసించారు. ఆ పొగడ్తలు ఆయనను ఒళ్లు మరిచేట్లు చేశాయి. తను పాతికేళ్లపాటు నిరాఘంటంగా పాలిస్తానని, తన యీనాటి సంస్కరణలు అప్పటికి ఫలితాల నిచ్చి ప్రజలు కలకాలం తనను గుర్తు పెట్టుకుంటారని అనుకున్నారు. ఆ క్రమంలో పబ్లిసిటీ తెచ్చిపెట్టే కొన్ని రంగాలపైనే దృష్టి పెట్టి, అనేక ముఖ్యమైన రంగాలను పట్టించుకోలేదు. బాధితులైన ప్రజలకు తక్షణ ఉపశమనం కలిగించే చర్యలు చేపట్టలేదు. ఒక్క భారీ ప్రాజెక్టు కూడా కట్టలేదు, అంతకుముందు వాటిని పూర్తి చేయలేదు. నాగార్జునసాగర్‌ ఎండిపోయింది, శ్రీశైలంలో నీరు లేక విద్యుత్‌ ఉత్పత్తి నిలిచిపోయింది. పంట దిగుబడులు పడిపోయాయి. కోస్తా, రాయలసీమ ప్రజలు హైదరాబాదుకి తరలి వెళ్లి తాపీ పనులు, కూలీ పనులు చేసుకున్నారు.

బాబు వీటి కేసి దృష్టి సారించలేదు. హైదరాబాదులో ఫ్లయిఓవర్లు, రోడ్లు కట్టించి అదే ప్రగతి అనుకున్నారు, అనుకోమన్నారు. ప్రపంచబ్యాంకు మెచ్చుకుంటే అదే పదివేలు అనుకుని మురిశారు. వాళ్లు చెప్పినట్లే నడుచుకున్నారు. అప్పుడు వివిధ రంగాల్లో ప్రభుత్వం చేపట్టిన కఠినమైన సంస్కరణలు ప్రజలు తట్టుకోలేక పోయారు. విద్యుత్‌, ఆర్టీసీ చార్జీలు ప్రతీ ఆర్నెల్లకీ పెరిగేవి. అనేక ప్రాంతాలు కరువుతో అలమటిస్తూ ఉంటే బాబు సూక్తులు చెప్పడం ఎవరూ హర్షించలేదు. కరంటు బకాయిలుంటే వందలాది బోర్లను అధికారులు స్వాధీనం చేసుకునేవారు. విద్యుత్‌ సంస్కరణల వంటివి అంచెల వారీగా కాకుండా ఒకేసారి తెచ్చి ప్రజాగ్రహానికి గురయ్యారు. బాబు అనుయాయులు యీ విషయాన్ని ఆయన దృష్టికి తెచ్చినా ఆయన వినలేదు. వామపక్షాలు బషీర్‌బాగ్‌లో చేపట్టిన ఉద్యమాన్ని బాబు అణచివేశారు. పెంచిన పన్నులతో పోగుపడిన సంపదను హైదరాబాదులో కుమ్మరించి, పల్లెసీమలను ఎండగట్టారు.   దీన్నే వైయస్‌ ఎన్‌క్యాష్‌ చేసుకున్నారు. రైతు రాజ్యం తెస్తానని, విద్యుత్‌ సమస్య తీరుస్తాననే హామీతో ఆకట్టుకున్నారు.

2004లో ఓడిపోయినపుడు బాబు దిగ్భ్రమ చెందారు. ఉచిత విద్యుత్‌ హామీ యిచ్చి కాంగ్రెస్‌ తనను ఓడించిందని, సంక్షేమ పథకాలకు పడినంతగా సంస్కరణలకు ఓట్లు పడటం లేదని అనుకున్నారు. రెండింటికీ మధ్య సమన్వయం సాధించడం ఆయన వలన కాలేదు. లోలకం యిటు పూర్తిగా వచ్చేసింది. ఇక అప్పణ్నుంచి సంక్షేమ పథకాల గురించే మాట్లాడుతూ వచ్చారు. అది అతివృష్టి అయిపోయింది. 2009లో నగదు బదిలీ పథకం ప్రకటించినా నెగ్గలేదు. 2014లో కాలం కలిసివచ్చి, విభజన కారణంగా మళ్లీ గద్దెనెక్కారు. తన గెలుపుకి కారణం తనపై ప్రజలు పెట్టుకున్న నమ్మకం అనుకోకుండా, తనిచ్చిన ఋణమాఫీ హామీయే గెలిపించింది అనుకున్నారు.

అలాటప్పుడు దాన్నయినా పూర్తిగా అమలు చేయవలసినది. అది సగంలో ఆపి, చెప్పని పథకాలు చేయడం మొదలు పెట్టారు. గత ఐదేళ్లలో ఆయన ప్రవేశ పెట్టిన కొత్త పథకాలు 107ట! నిజానికి ప్రజలు ఆయన నుంచి కోరుకున్నది రాష్ట్రపునర్మిర్మాణం. కానీ ఆయన అది చేయకపోగా చంద్రన్న కానుక, మరోటీ మరోటీ అంటూ సంక్షేమ పథకాలపై విపరీతంగా ఖర్చు పెట్టి ఖజానా గుల్ల చేశారు. తాయిలాలు యిస్తే చాలు, ఓట్లు కురుస్తాయి అనుకున్నారు. చివరకు తెలిసింది - మంచి పరిపాలనకు తాయిలాలు ప్రత్యామ్నాయం కాదు అని. (ఈ విషయాన్ని జగన్‌ గ్రహించి, తన పథకాలను అదుపులో పెట్టుకుంటే బాగుపడతాడు) బాబులో కొట్టవచ్చినట్లు కనబడిన మరొక మార్పు - చాదస్తాలు. గతంలో పూజలు, పునస్కారాల గురించి, వాస్తు గురించి బాబు యింత మాట్లాడేవారు కారు. ఈ సారి అవి తప్ప మరొకటి మాట్లాడలేదు. వీటికోసం ఎన్ని కోట్లు ఖఱ్చు పెట్టారో లెక్కే లేదు. అన్ని ఊళ్ల నుంచి అమరావతికి కలశాలు తెప్పించి, హెలికాప్టర్‌లోంచి మన్ను చల్లి ఏం సాధించారో ఆయన ఒకసారి ఆలోచించుకోవాలి. కెసియార్‌ సంక్షేమ పథకాలతోనే గట్టెక్కారన్న తప్పుడు లెక్కలతోనే బాబు యిలాటి వాటికి పూనుకున్నారు. నిజమైన అభివృద్ధి జరిగివుంటే వీటి అవసరమే పడేది కాదు.

ఆంధ్రజ్యోతి (జూన్‌ 16) రాసినది - 'టిడిపి అమలు చేసిన సంక్షేమ పథకాల వలన రాష్ట్ర ఆర్థిక పరిస్థితి గుల్లగుల్ల అయిపోయింది. ప్రతీ నెలా ఓవర్‌డ్రాఫ్ట్‌కి వెళ్లవలసిన పరిస్థితి. దొరికిన చోటల్లా అప్పులు చేశారు. పసుపు-కుంకుమ పథకం కింద మహిళలకు చెల్లించిన 10 వేల కోట్లు కూడా అప్పుగా తెచ్చినదే. ఇప్పటికే ప్రభుత్వం చెల్లించాల్సిన బిల్లులు వేల కోట్లకు చేరుకున్నాయి. గత రెండు నెలలుగా ఏ ఒక్క బిల్లూ చెల్లింపులకు నోచుకోలేదు. బాబు అధికారులతో సుదీర్ఘ సమీక్షలు నిర్వహిస్తూ క్షేత్రస్థాయి పరిస్థితులు తెలుసుకోలేక పోయారు. పార్టీ ఎమ్మెల్యేల అవినీతిని అదుపు చేయలేక పోయారు. అభ్యర్థుల ఎన్నికలో అలసత్వాన్ని ప్రదర్శించారు... సమస్యలు పరిష్కరించడానికి జగన్‌ వద్ద విజయసాయి రెడ్డి వంటి వారున్నారు. బాబుకి ఎవరూ లేరు. ప్రణాళికా బద్ధంగా పార్టీని తీర్చిదిద్దడానికి ఆయన శ్రద్ధ చూపలేదు. భావోద్వేగాలే నేపథ్యంగా ఏర్పడిన టిడిపిలో భావోద్వేగమే లేకుండా పోయింది.'

**రైతుల అసంతృప్తి -**బాబు పాలనలో రైతుల స్థితి మెరుగుపడలేదు. వాగ్దానం చేసిన ఋణమాఫీ పూర్తిగా చేయలేదు. ఎన్నికల ముందు అన్ని రకాల ఋణాలను మాఫీ చేస్తామని చెప్పి, తర్వాత అనేక కారణాలు చూపి, ఆ జాబితాను తగ్గిస్తూ పోయారు. గుర్తించినవారికైనా పూర్తిగా మాఫీ చేయలేదు. రైతులపై వడ్డీల భారం పెరిగింది. అప్పు పుట్టడం కష్టమైంది. అనేక పంటలకు గిట్టుబాటు ధర లేదు. ధరల స్థిరీకరణ నిధి ఏర్పాటు చేస్తానన్నారు కానీ చేయలేదు. కాంగ్రెసు చేస్తూ వచ్చిన అనేక ప్రాజెక్టులను పూర్తి చేయలేదు. పల్లెలను పాడు పెట్టి, సింగపూరు కబుర్లు చెప్పడంతో రైతులు విసుగు చెందారు.

చివరకు బాబు వారిని ఊరించడానికి అన్నదాతా సుఖీభవ పథకం కింద 40 లక్షల మంది రైతులకు తొలి విడతగా ఒక్కోరికి 4 వేల రూ.ల చొప్పున యిచ్చారు కానీ అది వారిని మండించింది. ఇది ఓట్ల కోసం యిస్తున్నది తప్ప, తమ సంక్షేమం కోసం కాదని, తమ మేలు కోరి ఉంటే ఎప్పుడో, అవసరం పడినప్పుడే యిచ్చేవారని వారు ఫీలయ్యారు. బజెట్‌ కేటాయింపులు ఉన్న రైతు ఋణమాఫీ బాకీలు తీర్చకుండా (ఇప్పుడు టిడిపి వారు ఋణమాఫీ బకాయిలు వెంటనే తీర్చాలి అని డిమాండు చేస్తున్నారు. వారెందుకు తొక్కిపెట్టారో చెప్పటం లేదు) అది తర్వాతి ప్రభుత్వం నెత్తిన పడేసి, ముందుగా చెప్పని పసుపు-కుంకుమ, అన్నదాతా.. వంటి పథకాల కింద యివ్వడం మోసగించడమే అనుకున్నారు. సర్వే ప్రకారం 37% మంది రైతులు టిడిపి తమ గోడు పట్టించుకోలేని భావించగా, 48% మంది ఫర్వాలేదు లెండి అన్నారు. 8% మాత్రమే సంతృప్తి వెళ్లబుచ్చారు.

**మహిళల ఆగ్రహం**- పొదుపు సంఘాల మహిళలకు ఋణమాఫీ చేస్తానని హామీ యిచ్చి, చేయకుండా తర్వాత దాన్ని పెట్టుబడి నిధిగా మార్చి.. చివరకి పసుపు-కుంకుమ పేరుతో పోలింగుకి మూడు నాలుగు రోజుల ముందు పదేసి వేల రూ.ల వంతున ప్రభుత్వం నేరుగా వారి ఖాతాల్లో జమ చేసింది. అది 90 లక్షల మహిళలపై సమ్మోహనాస్త్రం అని బాబు గట్టిగా నమ్మారు. పార్టీ ద్వారా డబ్బు పంపిణీ చేస్తే మధ్యలో కార్యకర్తలే నొక్కేసేరేమోనన్న అనుమానాలుంటాయి. దీనిలో దానికి తావే లేదు. 'తన' డబ్బు తీసుకుని కృతజ్ఞతాభావంతో ఓట్లేసి తీరతారన్న గట్టి నమ్మకంతో ఉన్న మహిళలు అర్ధరాత్రి వరకు క్యూలలో నిలబడి ఓట్లు వేసేరనేసరికి పొంగిపోయారు. కానీ ఆ పథకమే వారిని యిరిటేట్‌ చేసిందని ఫలితాల తర్వాత గ్రహించేసరికి 'ఎందుకు ఓడిపోయామో తెలియలేదు' అని పలవరించ సాగారు. 'మీ డబ్బే యిన్నాళ్లూ తొక్కిపెట్టి, యిప్పుడు ఏదో మెహర్బానీగా యిస్తున్నారు. పైగా సగమే, తక్కిన సగం ఎన్నికల్లో ఆయన నెగ్గితేనట! ఇదో రకమైన బ్లాక్‌మెయిల్‌. మీ బాకీలు అలాగే ఉంటాయి.' అని ప్రత్యర్థులు చెప్పిన మాటలకు వాళ్లు కన్విన్స్‌ అయ్యారు. 2014తో పోలిస్తే మహిళల ఓటింగు శాతం అధికంగా పెరిగిన తొలి 10 నియోజకవర్గాల్లో వైసిపియే నెగ్గింది.

**యువత నిరాశ -** 2014 మానిఫెస్టోలో మూడు అంశాలను ప్రధానంగా పేర్కొన్నారు. రైతు ఋణమాఫీ, డ్వాక్రా ఋణాల మాఫీ, ఇంటికో ఉద్యోగం! వీటిలో ఏవీ సవ్యంగా అమలు జరగలేదు. బాబు వస్తే జాబు అన్న నినాదం వట్టిపోవడంతో యువత నిస్పృహ చెందారు. రాష్ట్రానికి ప్రత్యేక హోదా రాకపోవడంతో పరిశ్రమలు రాలేదు. బాబు చెప్పిన డాబు కబుర్లతో భూముల రేట్లు పెరిగిపోయాయి. దాంతో యితర రాష్ట్రాల నుంచి తరలి వద్దామనుకున్న పరిశ్రమలు ఆగిపోయాయి. కనీసం సినిమా పరిశ్రమైనా హైదరాబాదు నుంచి కదలలేదు. వైజాగ్‌లో సదస్సులు పెట్టి వారొస్తారు, వీరొచ్చేస్తున్నారు అని హంగామా చేయడమే తప్ప, అంతిమంగా పదో వంతు కూడా రాలేదు. అమరావతిని రాజధానిగా ప్రకటిస్తూ ప్రతీ జిల్లాకు వరాలు ప్రకటించారు బాబు. పరిశ్రమలు వస్తాయి, యూనివర్శిటీలు వస్తాయి అంటూ ఊదరగొట్టారు. అవేమీ కాలేదు. ఆంధ్ర యువత ఉపాధి కోసం హైదరాబాదుకి తరలి వెళ్లడం ఆగలేదు. ఓ సర్వేలో 47% మంది యువత (18-25) టిడిపి యువకుల ప్రయోజనాలను కాపాడలేదని చెప్పారు. ఈ ఎన్నికల్లో జగన్‌కు ఓటు వేస్తామని కొత్తగా ఓటు హక్కు వచ్చిన యువతీయువకు లనేకులు చెప్పారు.

ప్రత్యేక హోదా వస్తే పరిశ్రమలు వచ్చి తమకు ఉద్యోగాలు వచ్చి వుండేవని, కానీ బాబు దాన్ని పట్టించుకోక పోవడం చేతనే రాలేదని యువత నమ్మారు. దాని కోసం దిల్లీ చాలాసార్లు వెళ్లి వచ్చానని బాబు చెప్పినా బిజెపి నాయకులు - 'ఆయన హోదా గురించి ఎన్నడూ మాట్లాడలేదు. వచ్చిన ప్రతీసారీ జగన్‌పై కేసులు త్వరగా విచారణ చేయించి జైల్లో పెట్టించండి, ఫిరాయింపుదార్లను ఎకామడేట్‌ చేయడానికి అసెంబ్లీ సీట్ల సంఖ్య పెంచండి, యుసిల గురించి పట్టుబట్టకుండా నిధులు విడుదల చేయండి అనే అడిగారు' అని బహిరంగంగా చెప్పేశారు. దేశవ్యాప్తంగా యువతకు మోదీపై మోజు ఉంది. ఆంధ్ర యువతకు కూడా అంతే. మోదీని వ్యక్తిగతంగా కూడా దూషిస్తున్న బాబుకి బుద్ధి చెప్పాలంటే ఆంధ్ర బిజెపికి బలం లేదు కాబట్టి వైసిపికి ఓటేశారు. 2017 నవంబరు నుండి 2019 జనవరి వరకు మొత్తం 134 నియోజకవర్గాలలో చేసిన 3648 కి.మీ.ల పాదయాత్ర ద్వారా జగన్‌ వారిని ఆకట్టుకోగలిగారు.

**ఉద్యోగులలో చికాకు**- ఉద్యోగులకు బాబు ప్రభుత్వం చాలా సౌకర్యాలిచ్చింది. అయినా వారు వ్యతిరేకంగా మారడానికి కారణమేమిటో మే 24 ఈనాడు రాసింది - 'పరిపాలన అంటే సమీక్షలే అన్నట్లుగా మారింది. స్వయంగా బాబు రోజంతా తీరిక లేకుండా సమీక్షించటం, అన్ని స్థాయిల్లోనూ యిదే విధానం కొనసాగటం, యంత్రాంగంలో నిరాసక్తతకు దారి తీసింది. కలక్టర్లతో సమావేశాలంటే రెండేసి రోజులు రాత్రి పొద్దుపోయే వరకు సమీక్షించటం యంత్రాగానికి విసుగు పుట్టించింది.' ఈ సమీక్షల వలన మేలేమైనా జరిగిందా అనే సందేహం కలుగుతుంది - ప్రస్తుతం నడుస్తున్న విత్తనాల కొరత వివాదం గమనిస్తే! నవంబరులో ప్రారంభం కావలసిన విత్తనాల సేకరణకు అతీగతీ లేకపోయింది. నిధుల విడుదలకై విత్తనాల కార్పోరేషన్‌ 46 ఉత్తరాలు రాసినా జవాబు లేదు. 2019లో విత్తనాల సంక్షోభం ఏర్పడుతుందని హెచ్చరిస్తూ వ్యవసాయ శాఖ కార్యదర్శి ఫిబ్రవరి, మార్చిల్లో ఘాటు లేఖలు రాసినా చర్యలు లేవు. ఇప్పుడు రైతులు అగచాట్లు పడుతున్నారు. సమావేశాల్లో కలక్టర్లు దీని గురించి మాట్లాడలేదా? లేదా ఆ నిధులను పసుపు-కుంకుమలకు మళ్లించడానికి అప్పటికే నిశ్చయించుకున్న బాబు వినలేదా? ఆయనే నెగ్గి మళ్లీ వస్తే ఏం చేద్దామనుకున్నారో ఏమో!

మంచి అధికారులను బాబు ఎలా దూరం చేసుకున్నారో ఆంధ్రజ్యోతి జూన్‌ 9 న రాసింది - 'బాబు పేషీలో పని చేసిన ఒక ముఖ్య అధికారి కారణంగా ఐవైఆర్‌, అజయ్‌ కల్లం వంటి మాజీ చీఫ్‌ సెక్రటరీలు బాబుకి వ్యతిరేకంగా మారారు. భవిష్యత్తులో తాను చీఫ్‌ సెక్రటరీ కావడానికి అడ్డు వస్తారనుకున్న అధికారులను సదరు అధికారి యిబ్బందుల పాలు చేశారు. అధికారుల నియామకాల్లో అడుగడుగునా బాబు కళ్లకు గంతలు కట్టారు. ప్రస్తుతం జగన్‌ పేషీలో ప్రత్యేక ప్రధాన కార్యదర్శిగా నియమితుడైన దళిత వర్గానికి చెందిన పివి రమేశ్‌ సమర్థుడు, సౌమ్యుడు. ఆయన రాష్ట్రంలో ఉంటే సీనియారిటీ ప్రకారం అడ్డు వస్తాడని కేంద్ర సర్వీసులకు వెళ్లిపోయేలా పొగబెట్టారు. అంతేకాకుండా అజయ్‌ కల్లం, రమేశ్‌ మధ్య విభేదాలు సృష్టించారు... చెప్పుకుంటూపోతే యిలాంటి ఉదంతాలు ఎన్నో!' అని రాధాకృష్ణ కొత్తపలుకులో రాశారు. ఇది నిజమని నమ్మితే బాబుకి తన ముక్కు కింద ఏం జరుగుతోందో తెలియలేదనిపిస్తుంది. మరి గ్రామాల్లో ఏం జరుగుతోందో ఎలా తెలుస్తుంది? ఐవైఆర్‌ మొత్తుకున్నారు - బ్రాహ్మణ కార్పోరేషన్‌ చైర్మన్‌గా తను ఎన్నిసార్లు ఎపాయింట్‌మెంట్‌ అడిగినా యివ్వలేదని. బాబు ఒకసారి పిలిచి మాట్లాడితే తన పేషీలో పెద్దమనిషి గురించి తెలిసేదేమో! చూడబోతే 'అందర్నీ గమనిస్తున్నా, ఎవరినీ వదలను' అని హెచ్చరించే బాబు నిజానికి గుడ్డిమారాజులా ఉన్నారన్నమాట! (సశేషం) - **ఎమ్బీయస్‌ ప్రసాద్‌ (జులై 2019)**

**mbsprasad@gmail.com**

 జులై 2019    **ఎమ్బీయస్‌: వెనుకచూపూ కావాలి, చంద్రన్నా! - 3/3**

**తటస్థుల నిరాసక్తత -** 2014లో టిడిపి గెలుపుకి కారణం - తటస్థుల ఓట్లు! బ్రాహ్మణ, క్షత్రియ, వైశ్య వర్ణాలు, మధ్యతరగతి విద్యావంతులు అందరూ జగన్‌ యిమేజిని చూసి భయపడి బాబుని గెలిపించారు. ఈయనైతే నిదానస్తుడు, నెమ్మదస్తుడు, మంచీ మర్యాదా తెలిసినవాడు అని. కానీ యీ సారి వీళ్లలో సగానికి కంటె ఎక్కువమంది వైసిపికి ఓటేశారు. ఎందుకు? ఎందుకంటే బాబు తన పక్షపాత ధోరణితో వారందరినీ నిరుత్సాహ పరిచారు. వనజాక్షి కేసు ఉంది. చింతమనేని ప్రభాకర్‌ను ఓ ఆర్నెల్లపాటు పార్టీ నుంచి సస్పెండు చేస్తే ఏం పోయేది? ఇప్పుడు తెలంగాణలో ఫారెస్టు ఆఫీసరుపై దాడి విషయంలో తెరాస ప్రభుత్వం చేసినదానిలో పావు వంతైనా ఆరోజు జరిగిందా? ఎన్నికలలో చింతమనేనికి మళ్లీ టిక్కెట్టు యివ్వడం అన్యాయం కాదా?

అలాగే కాల్‌మనీ రాకెట్‌లో ఒక్క కేసు కూడా పెట్టకపోవడం, గోదావరి పుష్కరాల చావుల విషయంలో ఎవరిదీ తప్పులేదని తేల్చడం, జగన్‌పై దాడి జరగగానే కాస్తయినా తమాయించుకోకుండా దాన్ని ఎద్దేవా చేయడం, వైసిపిని కోడికత్తి పార్టీ అని, జగన్‌ను ఏ1 అనీ మాటిమాటికీ వెక్కిరించడం, ఏం జరిగినా కడప రౌడీలంటూ, రాయలసీమ గూండాలంటూ మొత్తం ప్రాంతాన్ని అవమానపరచడం.. యిలా ఎన్నో ఉన్నాయి. అసెంబ్లీ నిర్వహణలో బాబు గతంలో కనబరచిన సంయమనం యీ టెర్మ్‌లో కనబడలేదు. రైతుల నుంచి తీసుకున్న భూమిని అనేక సంస్థలకు ధారాళంగా పంచిపెట్టడం కూడా తటస్థులను విస్మయపరచింది. ఎన్టీయార్‌ ట్రస్టు పేర అనేక జిల్లాలలో భూముల్ని యిచ్చేశారు. అక్కడ టిడిపి ఆఫీసులు వెలిశాయిట.

ఇసుక మాఫియా, గనుల మాఫియా వంటి పెద్దపెద్ద మాఫియాలపై చర్య తీసుకోక పోవడమే కాదు, తప్పు చేసిన కాలేజీ ప్రిన్సిపల్‌పై కూడా చర్య తీసుకోవడానికి బాబు వెనకాడారు. నారాయణ కాలేజీలపై ఎన్నో ఆరోపణలు, అయినా బాబు కిమ్మనలేదు. దాంతో ఆయన తన వాళ్లని రక్షిస్తున్నాడనే భావం అందరికీ కలిగింది. బాబుని ప్రగాఢంగా అభిమానించే వారు సైతం 'ఈసారి ఆయన చుట్టూ చెత్త సలహాలు చెప్పేవాళ్లు తయారయ్యారండీ, పాపం ఆయనకు తెలియటం లేదు' అని వాపోయారు.

వైసిపి నుండి ఫిరాయింపుదార్లను చేర్చుకోవడం తటస్థులకు మింగుడు పడలేదు. పైగా అసెంబ్లీలో వైసిపి వారు ఏం మాట్లాడబోయినా అల్లరి చేయడం వలన టిడిపి తన యిమేజిని పాడు చేసుకుంది. మే 24 ఈనాడు ప్రకారం - '..ఈ ఫిరాయింపులు ఎన్నో చోట్ల బెడిసికొట్టాయి. ఆయా స్థానాల్లో స్థానికి టిడిపి యంత్రాంగంతో వారు సర్దుబాటు కాలేకపోయారు. చివరకి జమ్మలమడుగులో రెండు బలమైన వర్గాల్ని కలపటానికి బాబు కొన్ని నెలలపాటు కష్టపడినా, ఎన్నికల సమయంలో యిరువురి మధ్య సఖ్యత కొరవడింది.'

ఏది ఏమైనా టిడిపికి నగరవాసుల్లో, మధ్యతరగతిలో యింకా పట్టుందని ఫలితాల్లో తేలింది. పారదర్శకమైన పాలనతో యీ వర్గాల్లో కూడా జగన్‌ ఆదరణ సంపాదించుకుంటే టిడిపికి నిజమైన కష్టకాలం దాపురిస్తుంది. టిడిపి ఓటమిపై మే 25 ''ఈనాడు''లో వచ్చిన కారణాలు - ' ... 2014లో బాబు గెలుపుకి కారణాల్లో ఒకటి కింది స్థాయి నాయకులు అడ్డగోలు అవినీతికి పాల్పడితే బాబు సహించరని తటస్థులు భావించడం! ఎన్నికల తర్వాత వారి ఆశలను బాబు నెరవేర్చలేక పోయారు. దాదాపు 10 ఏళ్ల తర్వాత అధికారయోగం పట్టడంతో అనేక ప్రాంతాల్లో టిడిపి ప్రజాప్రతినిథులు, నేతలు దారి తప్పారు. ఇసుక, గనుల వంటి అంశాల్లో అక్రమాలు సాగించారు. అలాటివారిపై బాబు కఠినంగా వ్యవహరించాలని ప్రజలు కోరుకున్నారు. అది నెరవేరలేదు.

'క్షేత్రస్థాయిలో అవినీతిపై ప్రభుత్వం ఎంత ఉదాసీనంగా ఉందో చెప్పడానికి ఒక ఉదాహరణ - గుంటూరు జిల్లా గురజాలలో తెలుగుదేశం ప్రజా ప్రతినిథులు సున్నపురాయి గనులను - గనులశాఖ నివేదిక ప్రకారం 12 లక్షల మెట్రిక్‌ టన్నుల ఖనిజాన్ని, - లూటీ చేశారు. దీనిపై విచారణ చేపట్టమని హైకోర్టు ప్రభుత్వాన్ని ఆదేశించింది. ప్రభుత్వం ముగ్గురు కూలీలపై కేసులు పెట్టి అధికార పార్టీ నేతల పైకి వెళ్లకపోవడంతో హైకోర్టు ఆగ్రహం వ్యక్తం చేసింది. ఇక పింఛన్‌ కార్డులు, రేషన్‌ కార్డులు, స్వయం ఉపాధి పథకాలు, ఇళ్లు వంటివి మంజూరు చేయడానికి పార్టీ కార్యకర్తలతో ఏర్పాటు చేసిన జన్మభూమి కమిటీల అరాచకం గురించి ఎంత చెప్పుకున్నా తక్కువే. ప్రభుత్వ కార్పోరేషన్ల నుంచి ఋణం పొందాలంటే వీరికి కమిషన్లు చెల్లించాల్సిందే. ప్రభుత్వం ఏర్పడిన కొద్ది రోజులకే యిలాటి అదుపు లేని పరిస్థితులు ఏర్పడ్డాయి. పార్టీ ఓటమిలో వీళ్లది పెద్ద పాత్ర.

'2017 మార్చి నాటికే టిడిపి పట్ల వ్యతిరేకత బట్టబయలై ఉత్తరాంధ్ర, రాయలసీమ, నెల్లూరు జిల్లాల పరిధిలోని 5 పట్టభద్రుల ఉపాధ్యాయ ఎమ్మెల్సీ ఎన్నికలలో 4గురు టిడిపి అభ్యర్థులు ఓడిపోయారు. అదే ఏడాది ఆగస్టులో నంద్యాలలో ఉపయెన్నిక సందర్భంగా టిడిపి సర్వశక్తులను మోహరించింది. నంద్యాల అభివృద్ధికై 1500 కోట్ల రూ.ల నిధులు కుమ్మరించింది. మంత్రులందరినీ మోహరించింది. 13 వేల కుటుంబాలకు పక్కా యిళ్లు మంజూరు చేసింది. వీటన్నిటితో 27 వేల మెజారిటీ తెచ్చుకోగలగడంతో టిడిపికి ధైర్యం కలిగి, తప్పులు సమీక్షించుకోలేదు. ఇప్పుడు అదే నంద్యాలను వైసిపి 30 వేల మెజారిటీతో గెలుచుకుంది.'' - యిదంతా ఈనాడులో వచ్చిందే!

**కులసమీకరణాలు**- కాపులు -బిసిల మధ్య దోబూచులాట ఆడి బాబు భంగపడ్డారు. బిసిలు మొదటినుంచీ టిడిపికి అండగా ఉన్నారు. కానీ 2014 ఎన్నికల వేళకు వారి మద్దతు చాలదని బాబు కరక్టుగానే అంచనా వేశారు. అందుకని కాపుల్ని దువ్వారు. రిజర్వేషన్‌ యిస్తామనే అసాధ్యమైన హామీ యిచ్చారు. కాపు కార్పోరేషన్‌ ద్వారా ఏటా వెయ్యి కోట్ల రూ.ల నిధులు విడుదల చేస్తామన్నారు. (2015 నవంబరు దాకా దాన్ని ఏర్పాటు చేయనేలేదు. ఆ తర్వాతి మూడేళ్లలో 3000 కోట్లు విడుదల చేయాలి, కానీ అంత చేయలేదు) ఎన్నికలలో కాపుల మద్దతు, పవన్‌ కళ్యాణ్‌ మద్దతు అన్నీ కలిసి వచ్చాయి. నెగ్గారు కానీ కాపుల డిమాండ్లను మర్చిపోయారు. కాపుల అసంతృప్తిని ముద్రగడ ఎన్‌క్యాష్‌ చేసుకోబోతే బాబు ఆయనను బద్‌నామ్‌ చేసే క్రమంలో కాపుల్లో చాలామందికి ఆగ్రహం తెప్పించారు. పవన్‌ కళ్యాణ్‌ను దువ్వుతూ ఉంటే చాలు, కాపులందరూ జేబులో ఉన్నట్లే అనుకున్నారు.

బిసిల్లో కాపుల్ని చేర్చడానికంటూ మంజునాథ కమిషన్‌ ప్రకటించి సాధ్యమైనంత ఆలస్యం చేశారు. తర్వాత కాపు రిజర్వేషన్‌ గురించి ఓ తీర్మానం చేసి, పైకి పంపేసి చేతులు దులుపుకున్నారు. దీనివలన కాపులు సంతోషించ లేదు కానీ కాపులను బిసిలుగా గుర్తిస్తామనడంతో బిసిలకు కోపం వచ్చింది. కాపు వంటి అగ్రకులస్తులు కూడా తమలోకి వచ్చేస్తే యిక రిజర్వేషన్‌ ఫలితాలు తమకు దక్కవని భయం పట్టుకుంది. మోదీ ప్రభుత్వం అగ్రవర్ణంలో పేదలకి 10% రిజర్వేషన్‌ అంటూ అగ్రవర్ణాలను ఆకట్టుకుంది. వెంటనే బాబుకి కాపులు అగ్రవర్ణాలుగా తోచారు. ఆ రిజర్వేషన్‌లో సగం కాపులకే అని ప్రకటించి యితర అగ్రవర్ణాకు కాపులపై కోపం వచ్చేట్లు చేశారు.

బాబు తమతో ఆడుకుంటున్నారనే ఫీలింగు కాపులలో బాగా నాటుకుంది. ఈసారి టిడిపి ప్రభుత్వానికి కమ్మ ముద్ర బాగా పడింది. అన్నిటా వాళ్లకే ప్రాధాన్యమని, లంచమిచ్చినా కమ్మ వాళ్ల బిల్లులు మాత్రమే పాసవుతున్నాయనే మాట వినవచ్చింది. బాబు హయాంలో కమ్మలకు విపరీతమైన ప్రాధాన్యం రావడం (ఓ సర్వే ప్రకారం రెడ్లలో 80% మంది వైసిపికి వేయగా కమ్మల్లో కూడా 62% మాత్రమే టిడిపికి ఓటేశారట, వారూ యీ యిమేజి మెచ్చలేదని అర్థమౌతోంది) వారిలో కొందరు ఆధిపత్య ధోరణి కనబరచడం కాపులకు ఆగ్రహం కలిగించింది. అందువలన కాపు రిజర్వేషన్‌ తమ చేతిలో పని కాదని జగన్‌ ప్రకటించినా కాపుల్లో అత్యధికులు వైసిపికి ఓటేశారు. అదే సమయంలో కాపు కార్పోరేషన్‌ ద్వారా కాపులకు బాబు ఏదో ఒరగబెడుతున్నాడనే ఫీలింగులో ఉన్న బిసిలు టిడిపికి దూరమయ్యారు. 40% మంది బిసిలు కూడా వైసిపికి వేశారట. రెంటికి చెడ్డ రేవడి కథ గుర్తు చేస్తూ టిడిపి రెండిందాలా నష్టపోయింది. మే 24 ఈనాడు ప్రకారం - టిక్కెట్ల కేటాయింపులో కూడా బిసిలకు న్యాయం చేసినట్లు కనిపించలేదు. రాయలసీమలో ఎనిమిది ఎంపీ స్థానాల్లో వైసిపి మూడు చోట్ల బిసిలకు టిక్కెట్లు యివ్వగా, టిడిపి ఒక్కటే యిచ్చింది.

రిజర్వ్‌డ్‌ కులాల విషయానికి వస్తే ఆంధ్రజ్యోతి మే 27 ప్రకారం - మాదిగలు టిడిపివైపు, మాలలు వైసిపి వైపు ఉన్నారని అంచనా. విభజన తర్వాత ఆంధ్రలో మాలలు ఎక్కువగా ఉన్నారన్న అంచనాతో టిడిపి మాలలను తమవైపు గుంజుకోవడానికి ఎస్సీ వర్గీకరణకు మద్దతు యివ్వలేదు, పార్టీలో మాల నాయకత్వానికి ప్రాధాన్యత పెంచింది. మాదిగలకు కూడా కొన్ని దక్కినా పార్టీలో తమ పలుకుబడి తగ్గిందనే భావన వారిలో కలిగింది. ఈ ఎన్నికలలో మాలల నుంచి అదనంగా ఓట్లు రాకపోగా, మాదిగల నుంచి గతం కంటె మద్దతు తగ్గిందని టిడిపి నాయకుల అంచనా. బిజెపికి దూరమయ్యాం కాబట్టి మైనారిటీ ఓట్లు వైసిపి నుంచి తమకు స్వింగ్‌ అవుతాయనుకున్న అంచనా కూడా తప్పింది. ఈ విధంగా సోషల్‌ యింజనీరింగులో టిడిపి తప్పిదాలు చేసింది.

**రాజకీయ పరమైన తప్పిదాలు**- 2009లో వైయస్‌ బాబు పై కొట్టిన 'విశ్వసనీయత లేదు' అనే ముద్ర అప్పుడు పని చేసింది. ఈ సారి 'యు టర్న్‌' బాబనే పేరు బాగా పడిపోయింది. హోదా-ప్యాకేజిలతో ఆడిన కోతికొమ్మచ్చులే కాకుండా బిజెపి-కాంగ్రెసుల మధ్య వేసిన కుప్పిగంతులు చూసి జనాలు అసహ్యించుకున్నారు. పొత్తు ఉన్న రోజుల్లో బిజెపిని అవధికి మించి ఆకాశానికి ఎత్తేశారు. మధ్యప్రదేశ్‌, రాజస్థాన్‌, ఛత్తీస్‌గఢ్‌ రాష్ట్ర ఎసెంబ్లీ ఎన్నికలలో బిజెపి ఓడిపోవడంతో యిక బిజెపి పని అయిపోయిందని బాబు భావించి ప్రత్యేక హోదా సాకుతో ఎన్‌డిఏ లోంచి బయటకు వచ్చేశారు. ఇక అప్పణ్నుంచి బిజెపిని, మోదీని ఆయన తిట్టని తిట్టు లేదు. బిజెపి వాళ్లు యుటిలైజేషన్‌ సర్టిఫికెట్ల గురించి ఆరాలు అడిగితే బాబు సరైన సమాధానాలు చెప్పలేక ప్రజల్లో అనుమానాలు రేకెత్తించారు. ఏ ప్రశ్న అడిగినా, ఏ సోదా జరిగినా దాన్ని తెలుగువాళ్లపై దాడిగా మలచబోయారు.

ఇవన్నీ చూసి ఎన్నికల వేళ మోదీ బాబుపై వ్యక్తిగతంగా కక్ష కట్టి, కేంద్రసంస్థల ద్వారా ఎంత సతాయించాలో అంత సతాయించారు. మోదీతో వ్యక్తిగత వైరం కారణంగా టిడిపి అభ్యర్థులకు నిధుల పంపిణీలో అడ్డంకులు వచ్చాయని చాలామంది అభిప్రాయం. ఇది కనీసం 50 చోట్ల పార్టీ విజయావకాశాలను దెబ్బ తీసిందని టిడిపి వారు అనుకుంటున్నారని ఈనాడు భోగట్టా. ఎన్‌డిఏ నుంచి బయటకు వచ్చాక బిజెపి, కాంగ్రెసులకు బాబు సమానదూరం పాటించినా మర్యాదగా ఉండేది. మతిమాలిన రాహుల్‌ గాంధీ చెప్పుడు మాటలు విని, రాష్ట్రాన్ని విడగొట్టి, హైదరాబాదును తెలంగాణకు యిచ్చి, ఆంధ్రను రిక్తహస్తాలతో నిలిపాడన్న సంగతి ఆబాలగోపాలానికి తెలుసు. అయినా అతనితో బాబు మంతనాలాడడం చూసి ఆంధ్రులు తెల్లబోయారు.

లెక్కలు చెప్పకపోయినా నిధులు కురిపించే అనుకూల ప్రభుత్వం కేంద్రంలో వస్తే తనకు అనుకూలంగా ఉంటుందనే ఊహతో జాతీయ రాజకీయాల్లోకి చొరబడి, బాబు రాష్ట్రంపై పట్టు కోల్పోయారు. రాష్ట్రంలో సీట్లు గెలిచి, అప్పుడు అక్కడ తిరిగి వుంటే మర్యాదగా ఉండేది. ఆలూ, చూలూ లేకపోయినా దిల్లీని పట్టుకుని వేళ్లాడడంతో ఆయాసమే మిగిలింది. ఇక పవన్‌ కళ్యాణ్‌ని వాడుకుందామని చూసిన విధానం యిద్దరినీ దెబ్బ తీసింది. పవన్‌ కళ్యాణ్‌తో ఓపెన్‌గా పొత్తు పెట్టుకుందామని బాబుకి సలహా యిచ్చానని కంభంపాటి చెప్పారు. బయట ఉంటే ప్రభుత్వవ్యతిరేక ఓట్లు చీలుస్తాడని బాబు బదులు యిచ్చారట. అటువంటప్పుడు పవన్‌, బాబు ఒకరినొకరు విమర్శించుకోవాల్సింది. అది జరగకపోవడంతో అతను టిడిపికి శత్రువో, మిత్రుడో తెలియక జనాలు కన్‌ఫ్యూజ్‌ అయ్యారు. చివరకు యిదేదో ప్యాకేజీ వ్యవహారమే అనుకుని వైసిపికి ఓట్లేశారు. పవన్‌కు పట్టుందనుకున్న గోదావరి జిల్లాలలో చూస్తే 19 సీట్ల తూగోజిలో టిడిపికి 13 నుంచి 4కి తగ్గాయి. 13 సీట్ల పగోజిలో 15 నుంచి 2కి తగ్గాయి. పవన్‌కు తూగోజిలో 1 దక్కింది.

**వ్యూహరచన -** ఎన్నికల వ్యూహరచన విషయంలో జగన్‌ ప్రశాంత్‌ కిశోర్‌ను నమ్ముకుని, ఆయన చెప్పినట్లే గుడ్డిగా వెళ్లిపోయాడు. ఆయన ప్రొఫెషనల్‌ కాబట్టి జగన్‌కు తన బలమేమిటో, బలహీనత ఏమిటో స్పష్టంగా చెప్పాడు. బాబు గ్రూపు ఎం అనే సంస్థను సలహాదారుగా నియమించుకున్నా ప్రయోజనం లేకపోయింది. లోపాల గురించి వాళ్లు చెప్పలేదో, యీయన వినలేదో తెలియదు. పార్టీని, ప్రభుత్వాన్ని చూసుకోవడంతో పాటు, జాతీయ రాజకీయాల్లో కూడా తిరగడంతో బాబుకి క్షేత్రస్థాయి వాస్తవాలు చెప్పేవారు లేకపోయారు. ఎన్నికలలో బ్యాక్‌ ఆఫీసు బాగా పనిచేయాలి. దాన్ని చూసుకునే లోకేశ్‌ మంగళగిరికే పరిమితం కావడంతో అది ఎఫెక్టివ్‌గా పని చేయలేకపోయింది.

టిక్కెట్ల పంపిణీలో కూడా టిడిపి తప్పులు చేసిందని ఈనాడు (మే 24) రాసింది. 'పదేళ్ల తర్వాత అధికారంలోకి రావటంతో చాలా చోట్ల ఎమ్మెల్యేలు విచ్చలవిడిగా వ్యవహరించారు. ఇసుక తవ్వకాలు, బదిలీలు, కాంట్రాక్టుల్లో జోక్యం మితిమీరింది. గ్రామస్థాయిలో జన్మభూమి కమిటీల పైన ప్రజల్లో వ్యతిరేకత వ్యక్తమైంది. ప్రజల్లో సిటింగులపై వ్యతిరేకత ఉన్నా టిడిపి ఎనిమిది మంది వారసులతో బాటు 98 సిటింగులకు టికెట్లు యివ్వడం బెడిసికొట్టింది. అభియోగాలను ఎదుర్కుంటున్న వారికి మళ్లీ టిక్కెట్లివ్వడం క్షేత్రస్థాయిలో హానికరంగా మారిందని ప్రచారంలోకి వెళ్లాక బాబుకి అర్థమైంది. అందుకే 175 స్థానాల్లో, 25 లోకసభ స్థానాల్లో తననే అభ్యర్థిగా భావించి ఓటేయాలని ప్రజలను కోరారు.

**ముక్తాయింపు -** బాబు తమ తప్పుల గురించి తెలుసుకోవాలి, లేదా కార్యకర్తలతో బాగా మసలి వాళ్లు చెప్తే వినాలి. సంస్థాగత ఎన్నికలు నిర్వహించి పార్టీని పునర్నిర్మించాలి. నిజాయితీపరులను గుర్తించి గౌరవించాలి. రాబోయే స్థానిక ఎన్నికలకు, ఉపయెన్నికలకు సంసిద్ధం చేయాలి. అది చేయకుండా వైసిపిని తిడుతూ కూర్చుంటే లాభం లేదు. అవతల జగన్‌ చకచకా చాలా సంస్కరణలు ప్రకటించేస్తున్నాడు. కానీ పూర్వానుభవాల బట్టి చూస్తే ఇవన్నీ సరిగ్గా జరుగుతాయన్న నమ్మకం కుదరటం లేదు. ఓ ఆర్నెల్లు ఆగితే పాయింట్లు దొరకకపోవు. అప్పటిదాకా బాబు తమాయించుకోవాలి. 'ప్రజావేదిక కూల్చడంతో జగన్‌ పతనం ప్రారంభమైంది', 'జగన్‌ నెలరోజుల పాలన వలన పెట్టుబడులు ఆగిపోయాయి','మాపై దాడులు జరుగుతున్నాయి' వంటి ప్రకటనల వలన టిడిపిపై జాలి పెరుగుతుంది తప్ప గౌరవం కలగదు. (సమాప్తం)

**- ఎమ్బీయస్‌ ప్రసాద్‌ (జులై 2019)**

**mbsprasad@gmail.com**

జులై 2019 ఎమ్బీయస్‌: రాహుల్‌ బుద్ధావతారం - 1/2

తెలుగువాళ్లం బుద్ధావతారం అని మంచి సందర్భంలో అనం. కానీ ఇక్కడ ఆ అర్థంలో వాడటం లేదు, వాడి ఉంటే 'ఓ బుద్ధావతారం' అనేవాణ్ని. మానవజీవితంలో వ్యర్థత్వాన్ని గ్రహించిన బుద్ధుడు సర్వం త్యజించి వెళ్లిపోయినవాడు బుద్ధుడు. బుద్ధుడి కొడుకు పేరు పెట్టుకున్న రాహుల్‌ తన అధ్యక్షగిరీలోని వ్యర్థత్వాన్ని గుర్తించి ఆ అవతారం ఎత్తాడని నా భావం. వదిలేస్తానని ప్రకటించి చాలా రోజులైనా, యిప్పటిదాకా నాకు నమ్మకం చిక్కలేదు - యిలాటి డ్రామాలు చాలా చూశాం కనుక. రాహుల్‌ రాజీనామా తర్వాత టపటపా చాలామంది రాజీనామాలు చేసేయడాలు, కొంతమంది ఆత్మత్యాగం చేసుకుంటామనడాలు, మీరు తప్ప పరులెవ్వరికీ ఆ తాహతు లేదని మొత్తుకోవడాలూ.. యివన్నీ పార్టీలో పట్టు కోసం రాహుల్‌ లేదా సోనియా ఆడిస్తున్న నాటకమనే భావన కలిగించాయి. కానీ చూడబోతే యిన్నాళ్లయినా రాహుల్‌ తన పట్టు వీడలేదు. తాత్కాలిక అధ్యక్షుడిగా కొన్ని పేర్లు, అధ్యక్షుడిగా యిద్దరు యువనాయకుల పేర్లు వినవస్తున్నాయి.

నిజంగా యిదంతా జరుగుతుందానన్న సందేహం యింకా పీడిస్తూనే ఉంది. ఎందుకంటే ఇందిర హయాం నుంచి కాంగ్రెసు రాజకీయాలు అలా ఏడ్చాయి మరి. ఇంత పెద్ద పార్టీలో మరో మొనగాడు లేడన్న అభిప్రాయాన్ని వ్యాప్తి చేస్తూ పార్టీ ఆ వంశం చుట్టూనే తిరుగుతూ వచ్చింది. మధ్యలో పివి వచ్చి తన ముద్ర కొట్టేసరికి, ఆయన వ్యతిరేకులు సోనియాను లాక్కుని వచ్చి మళ్లీ వంశపాలన స్థాపించేశారు. ఇప్పుడు రాహుల్‌ నిఝంగా అధ్యక్ష పదవి నుంచి తప్పుకుంటే మాత్రం ఫిరోజ్‌-ఇందిరా గాంధీ వంశంలో పార్టీ పదవికి రాజీనామా చేసి, కాంగ్రెసు చరిత్రను మరో మలుపు తిప్పిన మొదటి గాంధీ రాహులే అవుతాడు. రాహుల్‌ తప్పుకోగానే ప్రియాంకను తీసుకురావాలని కొందరు అంటారు కానీ ఆమె ఎన్నికల వేళ మెరిసే తార మాత్రమే. పైగా పూర్తి స్థాయి రాజకీయాలు చేసే ఓపిక ఉన్నట్లు తోచదు. నిజంగా కష్టపడి పార్టీని అధికారంలోకి తెచ్చి, ఆమె ప్రధాని పదవి చేపడితే బేనజీర్‌ భుట్టో గతి పడుతుందనే భయమూ ఉంది. వాద్రా జర్దారీకి ఏమీ తీసిపోడు. అందుకే సోనియా ప్రియాంకాను పెద్దగా పుష్‌ చేయటం లేదు. అలా అని సోనియానే మళ్లీ పగ్గాలు చేపడదామని చూస్తుందనుకుంటే ఆమె అనారోగ్యం ఒక ప్రతిబంధకం.

ఏదైనా ఒక పార్టీలో అంతర్గతంగా మార్పులు వస్తే యింత చర్చ జరగదు. కానీ కాంగ్రెసులో మార్పు దేశప్రజలందరూ ఆసక్తిగా ఎదురుచూసే అంశం. 'కాంగ్రెసు కింకా ఎందుకు కాయకల్ప చికిత్స, దాని పేరు చెపితేనే అంతులేని జుగుప్స' అని శ్రీశ్రీ 1960లలోనే అన్నా, ఏదో ఒక రూపంలో కాంగ్రెసు బతికే ఉంటోంది. కొంతకాలం అధికారంలో ఉండగానే అవలక్షణాలు అలవర్చుకోవడం, ప్రజలు బుద్ధి చెప్పడం, మళ్లీ వాటిని సవరించుకుని వచ్చి, ప్రజాభిమానం సంపాదించి అధికారం చేపట్టడం - యిది యిన్నేళ్లగా జరుగుతూనే వస్తోంది. అంటే కాంగ్రెసు పున: పున: పునీతమౌతోంది అని నా ఉద్దేశం కాదు. దానికి ప్రత్యామ్నాయంగా ముందుకు వచ్చిన పార్టీల వైఫల్యమే కాంగ్రెసుకు శ్రీరామరక్ష అవుతోంది.

కాంగ్రెసులో వంశపారంపర్య పాలనను పడతిట్టి అధికారం సంపాదించుకున్న ప్రాంతీయ పార్టీలన్నీ అదే బాట పట్టాయి. మొన్ననే స్టాలిన్‌ కొడుక్కి, కుమారస్వామి కొడుక్కి పదవులు కట్టబెట్టారు. తనకు ఏ సంబంధం లేని కాన్షీరామ్‌ చేత వారసురాలిగా నియమించబడిన మాయావతి యిప్పుడు తన సోదరుడి కుటుంబాన్ని ప్రమోట్‌ చేస్తోంది. మమత కూడా తన మేనల్లుణ్ని పైకి తీసుకొస్తోందని అంటున్నారు. ఇక డిఎంకె, జెడిఎస్‌, టిడిపి, తెరాస, ఎస్పీ, ఆర్‌జెడి, అకాలీదళ్‌, శివసేన, హరియాణాలోని ఐఎన్‌ఎల్‌డిలలో వారసత్వాల గురించి అందరికీ తెలుసు. కాంగ్రెసు పార్టీలో హై కమాండ్‌ అన్ని నిర్ణయాలు తన చేతిలోనే పెట్టుకుంటాయని విమర్శించిన ప్రాంతీయపార్టీలన్నీ రాష్ట్రస్థాయిలో అదే పని చేస్తున్నాయి. ఏ పార్టీ సంస్థాగతమైన ఎన్నికలు నిర్వహించటం లేదు. అన్నీ నామినేటెడ్‌ పోస్టులే. అధికార వికేంద్రీకరణ అడిగినవారిని పార్టీలోంచి తన్నితగిలేస్తారు.

ఈ పార్టీలు కానీ, వీటి కూటమి కానీ కాంగ్రెసును రాష్ట్రాలలో, కేంద్రంలో కొన్నిసార్లు ఓడించి అధికారంలోకి వచ్చాయి. కానీ వాటి పాలన అస్తవ్యస్తంగా ఉండడంతో ప్రజలు మళ్లీ పాపాలభైరవి కాంగ్రెసుకే ఓటేశారు. ఎందుకు? కాంగ్రెసు ఒక సముద్రం లాటిది. అన్ని రకాల నదులు వచ్చి దానిలో కలిశాయి. కాంగ్రెసు ద్వారా పోరాడిన స్వాతంత్య్రయోధులు స్వతంత్ర భారతదేశం ఎలా ఉంటుంది అంటే తలొకరు తలొకలా చెప్పారు. కమ్యూనిజం, (కమ్యూనిస్టులు కూడా కాంగ్రెసు ద్వారా వచ్చినవారే) సోషలిజం (సోషలిస్టులూ కాంగ్రెసు నుంచి వచ్చినవారే), కాపిటలిజం, మత ఛాందసత్వం, సెక్యులరిజం, ఉదారవాదం, నైతికత, అవినీతి - అన్ని రకాల యిజాలు నమ్ముకున్నవారూ కాంగ్రెసులోనే చేరారు, నాయకులయ్యారు. తాము అనుకున్న త్రోవలో కాంగ్రెసు నడవలేదని అనుకున్నవారు బయటకు నడిచారు, మళ్లీ వెనక్కి వచ్చారు. వెళ్లినపుడు వాళ్ల పార్టీకి కాంగ్రెసు అనే తోక తగిలించుకున్నారు,

ఎందుకంటే ప్రజలు రాజకీయ పార్టీ అంటే కాంగ్రెసు అనే భావనకు అలవాటు పడిపోయారు. తాము ఎంత మంచివారైనా సరే విడిగా వస్తే ఏమీ చేయలేకపోతున్నామనీ, అందువలన కాంగ్రెసులోనే ఉంటూ దాన్ని తమ విధానం వైపు మలచుకోవాలని చూశారు. కాంగ్రెసు నాయకుల సామర్థ్యాన్ని మోదీ కూడా శంకించరు. అందుకే తన పార్టీలోకి ఫిరాయింప చేసుకుంటున్నవారిలో అత్యధికులు కాంగ్రెసు వారే. కాంగ్రెసులో సమర్థులు, అసమర్థులు, నీతిపరులు, అవినీతిపరులు - అందరూ ఉన్నారు. ఒక్కొక్కప్పుడు ఒక్కోరిది ఒక్కో చోట పైచేయి అయింది. మొత్తం మీద ఫర్వాలేదనుకునే స్థాయిలో నడిచింది. అందుకే యింతకాలం మనగలిగింది.

ఇప్పటికీ అనేక చోట్ల దానికి 20-30% స్థిరమైన ఓటు బ్యాంకు ఉంది. ఎందుకంటే కాంగ్రెసు అంటే ప్రత్యేకంగా ఎవరికీ మేలు చేయదు, అలా అని ఎవరికీ కీడూ చేయదు అనే భావన మైనారిటీల్లో, అణగారిన వర్గాల్లో ఉంది. కాంగ్రెసు ముస్లిములను బుజ్జగిస్తూ రాజకీయాలు చేసింది, వారిని నెత్తిన పెట్టుకుంది అనేది అబద్ధం. అదే నిజమైతే ముస్లిముల స్థితి యింత ఘోరంగా ఉండదు. అన్ని పరామీటర్లలో వాళ్లు యింకా వెనకబడే ఉన్నారు. షెడ్యూల్‌ కులాల వారిని దత్తపుత్రుళ్లలా చూసుకుంది అంటారు కానీ ఆ కేటగిరీలో రిజర్వేషన్లను దశాబ్దాలపాటు భర్తీ చేయలేదు. ఇవన్నీ చూసే అగ్రవర్ణాల వారు కాంగ్రెసును ఆదరిస్తూ వచ్చారు. అగ్రవర్ణాల వారి మొదటి ప్రాధాన్యత జనసంఘ్‌, బిజెపియే కానీ అది అన్ని చోట్లా లేదు, గత దశాబ్దం దాకా!

జాతీయ స్థాయిలో, రాష్ట్రస్థాయిలో ఎందరో కాంగ్రెసు నాయకులు బాగా పాలించినవారున్నారు, అధ్వాన్నంగా పాలించినవారూ ఉన్నారు. అధ్వాన్నంగా పాలించిన చోట కాంగ్రెసు ఓటమి చవి చూసింది. మళ్లీ సర్దుకుని, మరో నాయకుణ్ని ముందుకు పెట్టుకుని గెలిచింది. 70 ఏళ్లలో కాంగ్రెసు ఏమీ చేయలేదు అనడం సర్వాబద్ధం. 1947 నాటి భారత దేశపు గణాంకాలతో నేటి గణాంకాలు పోల్చి చూస్తే ఎన్ని రంగాల్లో ఎంత ప్రగతి జరిగిందో కళ్లకు కట్టినట్లు తెలుస్తుంది. కాంగ్రెసు కాకుండా మరో పార్టీ పాలించి వుంటే యింతకంటె ఎక్కువగా జరిగేది అనేది ఊహకు మాత్రమే అందే విషయం. ఎక్కువగా జరిగేదో, తక్కువగా జరిగేదో ఎవరు చూడవచ్చారు? దేశం పాకిస్తాన్‌లా, శ్రీలంకలా, బర్మాలా తయారయ్యేదేమో, చెప్పలేం కదా!

కాంగ్రెసు కంటె పొడిచేస్తాం అంటూ బయలుదేరిన కొత్త పార్టీలు ఏమీ ఊడబొడవలేదని కూడా ప్రజలు గమనించారు. కుక్కమూతి పిందెల కాంగ్రెసు అంటూ ఇందిరా గాంధీ వారసత్వపు రాజకీయాలపై విరుచుకు పడిన ఎన్టీయార్‌ అధికారంలోకి వచ్చిన నెల తిరక్కుండానే యిద్దరు అల్లుళ్లను పక్కన పెట్టుకుని పాలించారు. అందునా కాంగ్రెసు నాయకుడైన చిన్నల్లుడికి ఎక్కువ ప్రాధాన్యత యిచ్చారు. ఆరేళ్ల తర్వాత కాంగ్రెసు చేతిలో ఓడిపోయారు. అంతెందుకు, నాలో 70% రక్తం కాంగ్రెసుదే అని తొలిరోజుల్లో చెప్పుకున్న బాబు, ఆ తర్వాత కాంగ్రెసు వ్యతిరేక కూటములు తెగకట్టి, చివరకు మొన్న కాంగ్రెసుతో పొత్తు పెట్టుకున్నారు కదా. కాంగ్రెసులో సరుకు లేకపోతే వాళ్ల జోలికి వెళ్లేవారా?

రాజీవ్‌ను ఎదిరించి, బయటకు వచ్చి, కొత్త పార్టీలు పెట్టి, ప్రభుత్వాలు ఏర్పరచిన విపి సింగ్‌, చంద్రశేఖర్‌ పూర్తికాలం పాలించలేక పోయారే! మరి బొటాబొటీ మెజారిటీతో ఐదేళ్లు పాలించి దేశాన్ని ఒక సవ్యమైన మార్గానికి తెచ్చినది కాంగ్రెసు ప్రధాని పివియే కదా! ఆయన తర్వాత వచ్చిన దేవెగౌడ, గుజ్రాల్‌ అందరూ ప్రధానులుగా అర్ధాయుష్కులేగా! వాజపేయి రెండు సార్లు గద్దె దిగి, మూడోసారి 1999లో మెజారిటీతో గెలిచి, స్థిరమైన పాలన యివ్వగలిగారు. అదీ ఐదేళ్లే. తర్వాత కాంగ్రెసు పదేళ్లపాటు పాలించింది. కాంగ్రెసేతర ప్రభుత్వాలు మనజాలక పోవడానికి కారణం కాంగ్రెసు పన్నిన కుయుక్తులే అన్న మాట నిజమే. అదే సమయంలో కుయుక్తులు పన్ని చిన్నా, చితకా పార్టీలను బుట్టలో వేసుకునే ప్రజ్ఞ, అధికార పార్టీలో చీలికలు తెచ్చే నేర్పు దానికి ఉందని ఒప్పుకోవాలి.

ఇవి గుర్తించకుండా కాంగ్రెస్‌ ముక్త్‌ భారత్‌ సాధిస్తాం అనుకోవడం పొరబాటు. అలా అనుకున్న కొన్నాళ్లకే 3 రాష్ట్రాలలో కాంగ్రెసు అధికారంలోకి వచ్చింది. తరతరాలుగా కాంగ్రెసు ఎన్నో విభాగాల ద్వారా పని చేస్తూ వచ్చింది. విద్యార్థి సంఘాలు, కార్మిక సంఘాలు, మహిళా సంఘాలు, యువజన సంఘాలు, రైతు సంఘాలు, సహకార సంఘాలు... యిలా కాంగ్రెసు వటవృక్షపు వేర్లు భరతభూమిలో లోతుగా చొచ్చుకుపోయి ఉన్నాయి. ఎందుకంటే కాంగ్రెసంటే సోనియా, రాహుల్‌, వాధ్రా మాత్రమే కాదు. నెహ్రూ వ్యతిరేకులు సైతం మన్నించే పటేల్‌, బోస్‌, లాల్‌ బహదూర్‌ శాస్త్రి, గుల్జారీలాల్‌ నందా, మొరార్జీ, కామరాజ్‌, చరణ్‌ సింగ్‌, పివి.. అందరూ కాంగ్రెసు వారే.

అందరికీ తెలుస్తుందని జాతీయస్థాయి నాయకుల పేర్లు కొన్ని రాశాను. రాష్ట్రాల వారీగా చూసుకుంటూ వస్తే అద్భుతంగా పాలించిన కాంగ్రెసు నాయకులు ఎందరో కనబడతారు. వీరందరికీ అభిమానులు, అనుచరులు ఊరూరా ఉన్నారు. అందుకనే కాంగ్రెసుకు స్థిరమైన ఓటు బ్యాంకు ఉంది. తెలంగాణలో కాస్తో కూస్తో ఉంది కానీ ఆంధ్రలో ఎ్కడుంది అని ఎవరైనా అడగవచ్చు. వైసిపి ఓటు బ్యాంకు కాంగ్రెసుదేగా! అలాగే తృణమూల్‌ ఓటు బ్యాంకు కాంగ్రెసుదేగా! అధిష్టానం మొండివైఖరి వలన వీళ్లు విడిగా వచ్చి సొంత కుంపటి పెట్టారు.

కాంగ్రెసుకి యింత బలం ఉంటే మరి సంక్షోభం ఎందుకు అని అడగవచ్చు. సంక్షోభం నాయకత్వానిది. నాయకత్వం బాగుపడితే, మారితే కాంగ్రెసుకు మళ్లీ అవకాశాలు వస్తాయి. టిడిపి సంగతి చూడండి. ఈ రోజు 23 సీట్లు మాత్రమే రావచ్చు. కానీ నాయకత్వం మారితే మళ్లీ పుంజుకుంటుంది. ఎందుకంటే ఊరూరా దాని అభిమానులున్నారు. పార్టీలో నాయకత్వ లోపం గురించి స్వానుభవంతో సరిగ్గా అంచనా వేసినవాడు రాహుల్‌. అతను పార్టీ అధ్యక్షుడుగా 2017 డిసెంబరు నుండే కావచ్చు. కానీ అంతకు ముందు ఉపాధ్యక్షుడిగా కూడా ఉన్నాడు. 2014 ఓటమి తర్వాత రాహుల్‌ 400 మంది కాంగ్రెసు నాయకులను కలిసి, ఓటమిపై వారేమనుకుంటున్నారో వివరంగా అడిగి, నోట్సు రాసుకున్నాడు. దాని ప్రకారం పార్టీని ఎలా ప్రక్షాళన చేయాలో ఒక ప్రణాళిక రూపొందించాడు.

కానీ అతని తల్లి, పార్టీలో సీనియర్‌ నాయకులు 'ఇప్పుడే అవన్నీ చేపడితే పార్టీ నాశనమై పోతుంది. కొన్నాళ్లు పోనీ' అంటూ అతని ఉబలాటాన్ని చల్లార్చేశారు. మూడేళ్ల తర్వాత పార్టీ అధ్యక్షుడైనపుడు పార్టీలో సీనియర్లతో సఖ్యత ఏర్పరచుకున్నాడు కానీ, వాళ్లచేత మార్పులకు అంగీకరింప చేయలేకపోయాడు. ఏదైనా అందామంటే తను గ్రాస్‌ రూట్స్‌ నుంచి వచ్చిన నాయకుడు కాదాయె! అతని మాట ఎక్కడా చెల్లుబాటు కాలేదు. యువతరాన్ని తెద్దామని ఎంతో ప్రయత్నించాడు. ఆ గ్రూపూ, సీనియర్ల గ్రూపూ ఒకరిపై మరొకరు చాడీలు చెప్పుకోసాగారు. తాజా ఓటమి తర్వాత రాహుల్‌కు ఆప్తుడు, పార్టీ డేటా ఎనలటిక్స్‌ అధినేత ప్రవీణ్‌ చక్రవర్తిపై వృద్ధనాయకత్వం దుష్ప్రచారం మొదలు పెట్టింది. అతను బిజెపి కోవర్టు అనీ, కావాలని రాహుల్‌ను తప్పుదారి పట్టించాడని అనసాగారు.

మధ్యప్రదేశ్‌, రాజస్థాన్‌లలో గెలుపు తర్వాత ముఖ్యమంత్రులుగా రాహుల్‌ యువనాయకులను ప్రతిపాదిస్తే సోనియా వీటో చేసి వృద్ధనాయకులనే నియమించింది. పోనీ వాళ్లేమైనా ఉద్ధరించారా అంటే పార్లమెంటు ఎన్నికలలో ఆ రెండు రాష్ట్రాలలో కాంగ్రెసు మట్టి కరిచింది. 'పేరుకు అధ్యక్షపదవి కట్టబెట్టారు కానీ తన మాట వినరు, తనకు యిష్టమైన రీతిలో పార్టీ నడపనీయరు, ఓడిపోతే మాత్రం దాన్ని తన తలకు చుడతారు' అనే భావన రాహుల్‌ను తినేసింది. పార్టీ సీనియర్లు తమ వారసుల గురించి ఎలా పట్టుబట్టారో సమావేశంలో కడుపు చించుకున్నది అందుకే! (సశేషం) - ఎమ్బీయస్‌ ప్రసాద్‌ (జులై 2019)

జులై 2019 ఎమ్బీయస్‌: రాహుల్‌ బుద్ధావతారం - 2/2

ఒక్క ఓటమి చవి చూడగానే రాహుల్‌ యుద్ధభూమి విడిచి పారిపోతున్నాడని ఎద్దేవా చేయడం సరి కాదు. అతను కొంతకాలం ప్రయత్నించి చూశాడు పాపం. అతని హయాంలో 41 అసెంబ్లీ ఎన్నికలు జరగగా 33 సార్లు పార్టీ ఓడిపోయింది. 15కు పైగా రాష్ట్రాల్లో అధికారానికి దూరంగా నిలిచింది. అప్పుడప్పుడు జ్వరం వస్తే అదే పోతుందిలే అని ఉపేక్షిస్తాం, మాటిమాటికీ వస్తే మందు మారుస్తాం, అవసరమైతే డాక్టర్ని మారుస్తాం. అలాగే అప్పుడప్పుడు అపజయం కలిగితే యిది ఆటలో భాగమేలే అనుకుని సర్దుకోవచ్చు, కానీ ఓటమి యింట తిష్ట వేస్తే సర్జరీ చేయాల్సిందే అనే రాహుల్‌ చక్కగా అర్థం చేసుకున్నాడు.

అది యిప్పుడే ఎందుకు తెలిసింది, ముందే ఎందుకు తెలియలేదు అనే ప్రశ్నకు జవాబు చెప్పలేరు. అర్జునుడికి కురుక్షేత్రంలోనే విషాదయోగం ఎందుకు కలిగింది? అంతకుముందు ఉత్తర గోగ్రహణం టైములో కూడా భీష్మ, ద్రోణ, దుర్యోధనాదులతో పోరాడి ఉన్నాడుగా. యుద్ధానికి సన్నద్ధమైనప్పుడు, కృష్ణుడి సాయం కోసం వెళ్లినపుడు తన బంధువులతోనే యుద్ధం అని తెలియదా? కురుక్షేత్రంలో 18 అక్షౌహిణుల సైన్యాన్ని ఒక్కసారి చూడగానే, దిగులు వేసి ఉంటుంది. అలాగే గుజరాత్‌ అసెంబ్లీ ఎన్నికలలో గణనీయమైన సంఖ్యలో సీట్లు రావడంతో రాహుల్‌కు ఆత్మవిశ్వాసం పెరిగింది. 3 రాష్ట్రాలలో గెలుపుతో మరింత పెరిగింది.

దాంతో అతను యీ పార్లమెంటు ఎన్నికలపై చాలా ఆశలు పెట్టుకున్నాడు. అతని సహచరులు అతన్ని అలా ఊరించి, ఉబ్బేశారు. ఈ సారి కాంగ్రెసుకు 150 రావచ్చన్నారు, అధమపక్షం 100 అన్నారు. చివరకు దానిలో సగం 52 వచ్చాయి. ఫలితాలు చూడగానే అతని బుర్ర తిరిగింది, బల్బు వెలిగింది. ప్రస్తుత నాయకత్వం ఛాయల్లో పార్టీ బాగుపడడం కల్ల అని గ్రహించి, ఆ విషయాన్ని ధైర్యంగా ఒప్పుకుని తప్పుకోవాలని చూస్తున్నాడు. కాంగ్రెసు పార్టీకి తను అండర్‌టేకర్‌ అవదలచుకోలేదు. వేరెవరైనా తన కంటె బాగా చేస్తారేమో చూద్దామనుకున్నాడు. తప్పేమీ కాదు, సినిమారంగంలో యాక్టరు అవుదామని వచ్చి, కాలేక, డైరక్టరు అయినవాళ్లు చాలామంది ఉన్నారు. అలాగే రాహుల్‌ తెర ముందు నుంచి తప్పుకుని, తెర వెనుక సారథిగా ఉందామనుకోవచ్చు.

ప్రస్తుత పరిస్థితులే కొనసాగితే యీ ముసలి కాంగ్రెసు శవయాత్రకే సిద్ధమవుతోందని అతనికి తెలిసి వచ్చింది. వర్కింగ్‌ కమిటీలోని 55 మంది సభ్యుల్లో 14 మంది మాత్రమే 60 ఏళ్ల కంటె తక్కువ వయసున్నవారు. తక్కిన 44 మందిలో 70 ఏళ్లు దాటినవారు 19 మంది. తాత్కాలిక అధ్యక్షుడిగా ఆలోచిస్తున్న మోతీలాల్‌ ఓరా వయసు 90. అయితేగియితే అధ్యక్షులుగా ఆలోచిస్తున్న షిండే వయసు 77, ఖర్గే వయసు 76, గహలోత్‌ వయసు 68 వీళ్లందరూ అనేక పదవులు యిప్పటికే అనుభవించి, ఉత్సాహం చచ్చినవారు. చచ్చేలోగా తమ పిల్లల్ని గెలిపించుకుందామని చూడడం తప్ప వేరే ధ్యేయం లేనివారు. అటు చూస్తే మోదీ గాంధీల పేరు చెప్పి కాంగ్రెసుకు గోరీ కట్టేస్తున్నాడు.

కాంగ్రెసు అంటే గాంధీ కుటుంబమే అనే ప్రథ రావడం వలన ఆ కుటుంబం వారి తప్పులన్నిటికి కాంగ్రెసు శిక్ష అనుభవిస్తోంది. ఇలా పార్టీని, ప్రభుత్వాన్ని గుప్పిట్లో తీసుకోవడం ఇందిరా గాంధీతో ప్రారంభమైంది. చాలా తంటాలు పడి, యితర నాయకులందరినీ పక్కకు నెట్టేసి, 1969లో ఆమె పార్టీని చేజిక్కించుకుంది. ఆ పై రాష్ట్రాలలో బలమైన నాయకులు లేకుండా చేసింది. ఇది అంతకుముందు జరగలేదు. ఇందిర తర్వాత రాజీవ్‌ వచ్చాడు. అఖండమైన మెజారిటీతో ఆరంభమై అప్రతిష్ఠ పాలై, ఐదేళ్లలో అధికారం పోగొట్టుకున్నాడు. అతని మరణం తర్వాత పివి, సీతారాం కేసరి పార్టీ అధ్యక్షులయ్యారు.

అప్పుడు కొంతమంది నాయకులు తమ ప్రయోజనాల కోసం రాజకీయాలంటే సుతరామూ యిష్టం లేని సోనియా (ఆమె తన భర్తను రాజకీయాల్లోకి వెళ్లవద్దని పట్టుబట్టింది, భర్త మరణం తర్వాత పార్టీ జోలికి వెళ్లలేదు) చెంత చేరి, ఆమెకు నూరిపోసి, రాజకీయాల్లోకి లాక్కుని వచ్చారు. ఏ మాట కా మాట చెప్పాలంటే సోనియా నిజమైన ఫైటర్‌. పూర్వానుభవం లేకపోయినా, కష్టపడి పార్టీని అధికారంలోకి తెచ్చింది. ఇందిర తరహాలో కాంగ్రెసు ముఖ్యమంత్రులను తరచుగా మార్చేయలేదు. కానీ క్రమేపీ నియంత అయిపోయింది. పార్టీ మొత్తం ఆమె నుసన్నల్లో నడిచింది. ఆమె నంది అంటే నంది, పంది అంటే పంది. చాలా ఏళ్లగా పార్టీలో సంస్థాగతమైన ఎన్నికలు లేవు.

అందువలన ఏ నాయకుడికి ఎందరు కార్యకర్తల బలం ఉందో ఎవరూ చెప్పలేరు. సోనియా ఎవర్ని నిర్ణయిస్తే అతడే మొనగాడు. అక్కడ తప్పులు జరిగాయి. ఆ తప్పులు ఎత్తి చూపడానికి పార్టీ కమిటీలో ఎవరికీ దమ్ము లేదు. ఎందుకంటే అందరూ భజనపరులే. వీళ్లు ఆమెకు దడి కట్టేసి, క్షేత్రస్థాయి వాస్తవాలు తెలియకుండా చేశారు. (చెప్పుడు మాటలు విని తెలుగు రాష్ట్రాలను ఎలా పోగొట్టుకుందో ప్రత్యక్షంగా చూశాం) రాష్ట్రాల్లో అసంతృప్త నాయకులు తమ గోడు వినిపించడానికి వచ్చినపుడు తల్లీ, కొడుకూ దర్శనమిచ్చేవారు కాదు. వాళ్లంతా బిజెపిలో చేరిపోయారు. యుపిఏ 2 అవినీతిలో కూరుకుపోయిందని లోకమంతా కోడై కూస్తున్నా సోనియా పట్టించుకోలేదు. తన జోరు తగ్గించలేదు. ఫలితం - పార్టీ పాతాళంలో పడింది. కాంగ్రెసు మాట ఎత్తితేనే యువత మండిపడుతోంది.

సోనియా చేసిన అతి పెద్ద పొరబాటు - పార్టీని తన వారసుడికి కట్టబెట్టాలనుకోవడం. రాహుల్‌కి ఆ శక్తి, ఆసక్తి ఉందా లేదా అని పట్టించుకోలేదు. నా తర్వాత నువ్వు అయితీరాలంతే అంది. గతంలో అత్తగారు ఇందిరా గాంధీ చేసింది కదా, నా వలన కాదా అనుకుంది. సోనియా ఎప్పటికీ ఇందిర కానేరదు. ఇందిర అంటే యిప్పటికీ సామాన్యప్రజల్లో ఆరాధన మిగిలివుంది. సోనియాను ఆరాధించడం కాదు కదా, అభిమానించేవాళ్లుకూడా ఎవరూ లేరు. ఆమె సరైన వ్యక్తులను ఎంచుకున్న సందర్భాల్లో రాజకీయపు టెత్తులతో పాలించగలిగిందంతే. ప్రజల్లో ఆమెకు గొప్ప యిమేజి ఏమీ లేదు.

ఇందిర తన చిన్న కొడుకు సంజయ్‌ గాంధీకి రాజకీయాల్లో గల ఆసక్తిని గమనించి, ప్రోత్సహించింది. మొదట్లో అతను రాజకీయాల్లోకి వద్దామనుకోలేదు. మారుతి ప్రాజెక్టు సవ్యంగా నడిచి వుంటే వచ్చేవాడు కూడా కాదు. అలహాబాద్‌ తీర్పు తర్వాత ఇందిర కష్టాల్లో పడినప్పుడు అతను ముందుకు వచ్చాడు. ఎమర్జన్సీ సమయంలో విపరీతాధికారం చలాయించి, ఆమెకు కష్టాలు, ఓటమి తెచ్చిపెట్టాడు. ఆమె ఓడిన సమయంలో అండగా నిలిచి, పార్టీని మళ్లీ అధికారంలోకి తెచ్చిన ఘనత కూడా అతనిదే.

ఈ మొత్తం సమయంలో ఇందిర పెద్దకొడుకు రాజీవ్‌ జోలికి వెళ్లలేదు. అతనికి యిష్టం లేదు, పోనీలే అనుకుంది. సంజయ్‌ అకాలమరణం తర్వాత మాత్రమే రాజీవ్‌ తన వారసుడు కావాలని పట్టుబట్టింది. అతనూ మొదట్లో కాస్త తటపటాయించినా, తర్వాత రంగంలోకి పూర్తి స్థాయిలో దిగాడు. రాజకీయాలతో పాటు అనేక విషయాలపై పరిజ్ఞానం సంపాదించుకున్నాడు. తల్లి హత్య తర్వాత ప్రధాని పదవి పొంది, చాలా మంచి పనులు చేశాడు. బోఫోర్స్‌ వివాదం వచ్చి ఉండకపోతే, అతను నమ్మినవాళ్లే ఎదురు తిరిగి వుండకపోతే మళ్లీ నెగ్గేవాడు కూడా.

రాహుల్‌కి తండ్రి పోలిక రాలేదు. అతనికి పాలిటిక్స్‌ బోరయినా, తల్లి పోరు భరించలేక రంగంలో ఉన్నాడనిపిస్తుంది. మాటిమాటికి మాయమై పోతూ ఉంటాడు. విదేశాలకు పారిపోతూంటాడు, అక్కడ ఏం చేస్తాడో ఎవరికీ తెలియదు. ఏ విషయమూ సరిగ్గా నేర్చుకోడు. దేని గురించి ధారాళంగా మాట్లాడలేడు. రాష్ట్రాలలో పార్టీ స్థితిగతుల గురించి సరిగ్గా వాకబు చేయడు. కష్టపడి చేసినా ప్రయోజనం లేదని, తన మాట ఎవరూ వినరని అతనికి తెలుసు. అందువలన కొందరు వందిమాగధులను చుట్టూ చేర్చుకుని కాలక్షేపం చేస్తాడంతే. యుపిఏ హయాంలో మంత్రిపదవి చేపట్టి పాలనానుభవం సంపాదించే ఓపిక కూడా లేదతనికి. అతని హయాంలో కాంగ్రెసు ఏవైనా విజయాలు సాధిస్తే అది స్థానిక నాయకుల సామర్థ్యమే కానీ యితని ప్రతాపం కాదు.

అతనెంత బద్ధకస్తుడో అమేఠీ ఫలితం చాటి చెప్పింది. స్థానిక కాంగ్రెసు కార్యకర్తలు సరిగ్గా పనిచేయకపోవడం వలననే రాహుల్‌ అమేఠీలో ఓడిపోయాడని ప్రియాంకా అనడం వాళ్లకు మండించింది. బిజెపిలోకి దూకేద్దామా అనుకుంటున్నారట. ఆ ఫలితాన్ని విశ్లేషిస్తున్న టీవీ వ్యాఖ్యాతలు చెప్పారు - 'మేం అక్కడకు వెళ్లి చూశాం, పరిస్థితులు ఘోరంగా ఉన్నాయి. రాహుల్‌ ఎన్నడూ అక్కడికి వెళ్లలేదట' అని. తన నియోజకవర్గమే బాగు చేసుకోలేనివాడు, దేశాన్ని ఏం ఉద్ధరిస్తాడు? అతను పార్లమెంటుకి కూడా సరిగ్గా రాడు. ఇప్పటిదాకా అతను అద్భుతంగా మాట్లాడిన సందర్భం ఏదీ లేదు. అప్పుడప్పుడు జనాల్లోకి వెళ్లడం, ఎన్నికల సమయంలో గుళ్లకు వెళ్లడం తప్ప చేసినదేదీ కనబడదు. వాయనాడులో గెలిచాడంటే ఆ గెలుపు అతనిది కాదు. కాంగ్రెసు కేరళ యూనిట్‌ది!

ఓటమి తర్వాత చిదంబరం, గెహలోత్‌, కమలనాథ్‌, హూడా వంటి సీనియర్‌ నాయకుల ప్రవర్తన గురించి గోలుగోలుమన్నాడు కానీ ఎన్నికలకు ముందే వాళ్లకు యిలాటి వేషాలు కుదరవని గట్టిగా చెప్పలేకపోయాడా? బ్లాక్‌మెయిల్‌కు లొంగడం దేనికి? ఎందుకంటే తనకూ రాజకీయ వారసత్వం తప్ప వేరే అర్హత లేదు కాబట్టి! యువతరమే కాదు, సగటు భారతీయుడు దృఢమైన నాయకుణ్ని ఆరాధిస్తున్నాడు. మోదీ సూపర్‌మాన్‌లా కనబడుతున్నాడు. అతని ప్రత్యర్థిగా నిలిచిన రాహుల్‌ బలహీనుడిగా, తల్లిచాటు బిడ్డగా, తన పార్టీనే అదిలించలేని అసమర్థుడిగా కనబడుతున్నాడు.

మోదీని కౌగలించుకుని వచ్చి కన్ను గీటడం అతనిలో కుర్రతనాన్ని బయటపెట్టింది. బిజెపి వాళ్లు రాహుల్‌ను నీ గోత్రమేమిటి అని అడిగారనుకోండి, యితను వాళ్ల ఉచ్చులో పడి, మాతామహుడి గోత్రం చెప్పి దొరికిపోవడం దేనికి? అతను జంధ్యం వేసుకునే బ్రాహ్మడని అనుచరుడు అంటే ఖండించకుండా మౌనంగా ఉండడం దేనికి? కాంగ్రెసు నాయకులందరికీ అతనిలోని యీ లోపాలు తెలుసు. ఈ ఏడాదిలో అసెంబ్లీ ఎన్నికలున్న మహారాష్ట్ర, హరియాణా, ఝార్‌ఖండ్‌లలో అతన్ని ముందు పెట్టుకుని వెళితే ఓట్లు రాలవని తెలుసు. కానీ ఆ మాట సోనియాకు చెప్పే ధైర్యం లేదు. ఎందుకంటే గత పాతికేళ్లగా వారిలో అధిష్టానం పట్ల భయం పట్టుకుంది.

మామూలుగా కాంగ్రెసులో స్వేచ్ఛ ఉంటూ వచ్చింది. ఎవరికి ఏం తోస్తే అది మాట్లాడవచ్చు. నెహ్రూ హయాంలో కూడా నెహ్రూని బహిరంగంగా తిట్టిపోసే అనేకమంది కాంగ్రెసు నాయకులుండేవారు. ఇప్పటికీ కాంగ్రెసు నాయకులు క్రమశిక్షణ లేకుండా ప్రవర్తిస్తారు. కానీ వీరిలో ఎవరూ అధిష్టానాన్ని పల్లెత్తి మాటనరు. అందుకే సోనియా బతికున్నంతకాలం రాహుల్‌ను కీర్తిస్తూనే ఉంటారు. అతను ప్రధాని మెటీరియల్‌ అని ప్రకటనలు యిస్తూంటారు. ఇప్పుడు కూడా అతను యింటికి పోతాను మొర్రో అంటూంటే, 'సింహం ముందుకు దూకేముందు రెండడగులు వెనక్కి వేస్తుంది, అలాగే రాహుల్‌ కూడా బలం పుంజుకుని మళ్లీ వచ్చేస్తాడు' అంటున్నారు. రాహుల్‌ వ్యక్తిగా మంచివాడయితే అయ్యాడు కానీ రాజకీయాల వరకు చేతకాని పెయ్యమ్మ అని గట్టిగా అనే దమ్ము ఎవరికీ లేదు.

ఈ పరిస్థితిని మోదీ పూర్తిగా ఎక్స్‌ప్లాయిట్‌ చేసుకున్నాడు. మోదీ రాహుల్‌ను మొదట్లో షాజాదా (యువరాజు) అనేవాడు, మొన్న నామ్‌దార్‌ (పేరు చెప్పుకుని చలామణీ అయ్యేవాడు) అనేశాడు. దానికి వ్యతిరేకంగా తను కామ్‌దార్‌ (పని చేసేవాడు) అని చెప్పుకున్నాడు. తన వంశం పేరు చెప్పుకునే రాహుల్‌ ప్రస్తుత స్థానాన్ని చేరాడని, తనైతే స్వయంకృషితో ఎదిగానని చెప్పుకున్నాడు. ఎవరు కావాలో ఎంచుకోండి అని ప్రజల్నే అడిగాడు. మోదీ చెప్పినదానిలో అవాస్తవమేమీ లేదు కాబట్టి జనాలు మోదీనే ఎంచుకున్నారు. మోదీ రాహుల్‌ పరువు తీసేస్తూ, అతనికి కాంగ్రెసుకు ముడిపెట్టి దాని గుడ్డలూ ఊడదీశాడు. తను 'ఇండియా ఫస్ట్‌' అంటూంటే కాంగ్రెసు ఫ్యామిలీ ఫస్ట్‌ అంటోంద'ని ప్రచారం చేశాడు. అది జనాలకు బాగా ఎక్కింది. దాంతో యిటీవల గెలిచిన రాష్ట్రాలలో కూడా కాంగ్రెసు ఓడిపోయింది.

రాహుల్‌ దీన్ని పూర్తిగా అర్థం చేసుకుని తప్పుకుందా మనుకుంటున్నాడు. ఏదో ఒక స్థాయిలో ప్రతిపక్షంగా కాంగ్రెసు నిలవకపోతే ఆరెస్సెస్‌ భావజాలం దేశాన్ని ముంచేస్తుందనే అవగాహనా అతనికి ఉంది. కాంగ్రెసు నిలవాలంటే తనూ, తన కుటుంబం తప్పుకోవాలి. ఈ విషయంలో సోనియాకు కలగని వివేకం, రాహుల్‌కు కలిగింది. అతను పదవి వదులుకుని, వేరే యువనాయకుణ్ని అధ్యక్షుడిగా తెస్తాడని ఆశిద్దాం.

గాంధీ ఫ్యామిలీ నిజంగా తప్పుకుంటే నష్టం కలిగేది కాంగ్రెసుకి కాదు, బిజెపికే. ఎందుకంటే మోదీ అధికారంలోకి వస్తూనే ఆ ఫ్యామిలీ పనే పట్టాడు. వాళ్లపై కేసుల విషయంలో వేగం పెంచాడు. రేపు రాహుల్‌ స్థానంలో ఏ సచిన్‌ పైలటో, జ్యోతిరాదిత్య సింధియాయో అయితే, బిజెపికి అస్త్రాలు కరువౌతాయి. అప్పుడు కాంగ్రెసు విధానాలను దుయ్యబడతారు. అది ఫర్వాలేదు. ఈ రోజుల్లో భారత్‌లో ఎన్నికలను అమెరికా తరహాలో వ్యక్తుల మధ్య పోరాటంగా మార్చేశారు. ఇప్పుడది తగ్గుతుంది. ప్రజాస్వామ్యంలో అధికార పక్షమూ బలంగా ఉండాలి, యించుమించుగా ప్రతిపక్షమూ బలంగా ఉండాలి. లేకపోతే నియంతృత్వం దాపురిస్తుంది. (సమాప్తం) - ఎమ్బీయస్‌ ప్రసాద్‌ (జులై 2019)

జులై 2019 ఎమ్బీయస్‌: కలతల బెనర్జీ

బెంగాల్‌లో బిజెపి ఆడుతున్న మైండ్‌గేమ్‌తో మమతా బెనర్జీ శివాలెత్తిపోతోంది, సంయమనం కోల్పోయి పొరపాట్లు చేస్తోంది. ఇప్పటిదాకా నియంతలా పాలిస్తూ యితర పార్టీలను తృణప్రాయంగా చూసిన తృణమూల్‌ అధినేత్రి యిప్పుడు బెంబేలెత్తి తనతో ఎవరైనా కలిసి వస్తారేమోనని ఎదురు చూస్తోంది. ఇన్నాళ్లూ తన అహంకార ధోరణి రుచిచూసిన పార్టీలేవీ కలిసి రావటం లేదు. దాంతో ఆమె ఒంటరి పోరాటం చేయాల్సి వస్తోంది. ఆ క్రమంలో తప్పులు సవరించుకోబోతే అవి బెడిసి కొడుతున్నాయి. ఇన్నాళ్లూ బెంగాల్‌ రాణిగా వెలిగిన ఆమెకు కష్టకాలం దాపురించింది.

పార్లమెంటు ఎన్నికలలో ఫలితాలు చూసి మమత దిమ్మెరపోయింది. ఆమెకు తెలుసు - బిజెపికి బెంగాల్‌లో పెద్దగా బలం లేదనీ, ప్రభుత్వ వ్యతిరేక ఓటుతోనే అది 18 సీట్లు గెలిచిందనీ. తన ప్రభుత్వాన్ని ప్రజలు యింతగా అసహ్యించుకుంటున్నారనే వాస్తవాన్ని ఆమె జీర్ణం చేసుకోలేక పోతోంది. ఇన్నాళ్లూ తృణమూల్‌ గ్రామగ్రామాల్లో యినుపహస్తంతో ప్రతిక్షకులను అణచి వేస్తూ వచ్చింది. ఇక ఎప్పటికీ తనకు ఎదురు లేదనుకుంది. కానీ బిజెపి గట్టిగా నిలబడడం, తనంటే పడని విపక్షాలన్నీ ఏకం కావడం చేతనే యిలాటి ఫలితం వచ్చిందని ఆమెకు అర్థమయింది. గతంలో సిపిఎం కానీ, కాంగ్రెసు కానీ యీమె పార్టీ నుంచి ఫిరాయింపుల క్రీడకు పాల్పడలేదు. ఆట్టే మాట్లాడితే యీమెయే వాళ్ల నుంచి గుంజుకుంది. ఇప్పుడు ఫిరాయింపులతో బిజెపి ఆమెకు కంటి మీద కునుకు లేకుండా చేస్తోంది. 40 మంది ఎమ్మెల్యేలు తమతో టచ్‌లో ఉన్నారని సాక్షాత్తూ ప్రధాని బహిరంగంగా చెప్పారు. ఆ 40 మంది ఎవరా అన్న ఆలోచనే ఆమెను తినేస్తోంది.

ఆమె స్థయిర్యాన్ని దెబ్బ తీయడానికి బిజెపి అంచెల వారీగా ఫిరాయింపులు చేస్తోంది. ఫలితాలు వచ్చిన నెల్లాళ్లలో 6గురు ఎమ్మెల్యేలు గోడదూకారు. 5 మునిసిపాలిటీలు, 850 గ్రామ పంచాయితీలు చేజారాయి. ఇంకా ఎంతమంది వెళతారో తెలియని పరిస్థితిలో ప్రతివారినీ శంకించే అయోమయంలో పడింది మమత. గోడ దూకుతారన్న అనుమానం ఉన్న పార్టీ సభ్యులపై ఏదో ఒక కారణం చెప్పి కేసులు పెట్టిస్తోంది. ఈ గందరగోళంలో విశ్వాసపాత్రులైౖన వారు కూడా నష్టపోతున్నారు. పార్టీకి దూరమవుతున్నారు. అవతలివాళ్లు కాస్త పేరున్న నాయకులైతే రాయబారాలు పంపుతోంది. గతంలో అమె యిలాటివి చేయలేదు. వీళ్లందరికీ అలుసై పోయినందుకు ఆమెకు ఉక్రోషంగా ఉంది. రాష్ట్రంలో ఏ ఆందోళన జరిగినా, ఏ గొడవ జరిగినా అది బిజెపి చేయిస్తున్నదేమోనన్న భీతి ఆమెను వెంటాడుతోంది. అందుకే నీల రతన్‌ సర్కార్‌ (ఎన్‌ఆర్‌ఎస్‌) ప్రభుత్వ కాలేజీ, ఆసుపత్రి డాక్టర్ల విషయంలో కోతిపుండును బ్రహ్మరాక్షసిగా చేసుకుంది.

ప్రయివేటు ఆసుపత్రుల్లో కూడా చికిత్స పూర్తయ్యాక పేషంట్లు, డాక్టర్లు ఘర్షణ పడడం సాధారణం. సవ్యంగా పూర్తయితే బిల్లు ఎక్కువగా వేశారనీ, పేషంటు మృతి చెందితే డాక్టర్లు నిర్లక్ష్యం చేశారనీ గొడవ చేస్తూంటారు. ప్రభుత్వ ఆసుపత్రులలో అయితే చెప్పనే అక్కరలేదు. ముఖ్యంగా వ్యాధిగ్రస్తుడు పేదవర్గాలకు, విద్యావిహీన వర్గాలకు చెందినవాడైతే అతని తరఫున పోట్లాడడానికి పదుల సంఖ్యలో బంధుమిత్రులు వచ్చి ఆసుపత్రిపై పడి పరికరాలను విరక్కొట్టడం, డాక్టర్ల కాలరు పట్టుకోవడం చేస్తూంటారు. మన మజ్లిస్‌ ఎమ్మెల్యేల వంటి ప్రజాప్రతినిథులు తోడు వస్తే డాక్టర్లను కొడతారు కూడా! ఎన్‌ఆర్‌ఎస్‌ ఆసుపత్రి ఘటనలో చనిపోయినవాడు 75 ఏళ్ల మహమ్మద్‌ సయీద్‌. ''అతనికి గుండె పోటు వచ్చింది. చికిత్స నడుస్తూండగానే సాయంత్రం గుండె లయ తప్పింది. ఇంజక్షన్లు యిచ్చినా లాభం లేకపోయింది, చనిపోయాడు'' అంటారు డాక్టర్లు. ''సాయంత్రం 5 గంటల దాకా ఏ సమస్యా లేదు. సమస్య రాగానే డాక్టర్ల గురించి వెతికితే గంటన్నరకు కానీ ఎవరూ దొరకలేదు. చివరకు ఒకాయన వచ్చి ఇంజక్షన్‌ యిచ్చాడు. దాంతో ఆయన చనిపోయాడు.'' అంటారు బంధువులు.

పేషంటు హఠాత్తుగా మరణించడంతో అతనితో పాటు వచ్చిన ముగ్గురు ఆగ్రహావేశాలతో ''ఇదంతా మీ నిర్లక్ష్యఫలితమే'' అంటూ ముగ్గురు (ఇద్దరు ఆడ, ఒక మొగ) హౌస్‌సర్జన్లను తిట్టి, తోసేశారు. దాంతో పోస్ట్‌మార్టమ్‌ చేస్తే తప్ప శవాన్ని యివ్వమని డాక్టర్లు అన్నారు. పోలీసులకు కబురు పెట్టారు. రాత్రి 10.30కు 150 మంది వచ్చి శవాన్ని యిమ్మనమన్నారు. తమకు క్షమాపణ చెపితే తప్ప శవాన్ని యివ్వం అని డాక్టర్లు అన్నారు. పేషంటు అల్లుడు, మరొకరు క్షమాపణ చెప్పారు. ''మమ్మల్ని తిట్టినవాళ్లే వచ్చి చెప్పాలి. వాళ్ల తరఫున మీరు చెపితే కుదరదు.'' అని డాక్టర్లు పట్టుబట్టారు. ఏం గొడవ అవుతుందోనన్న భయంతో పోలీసులు డాక్టర్లను, పేషంటు బంధువులను హాస్పటల్‌లో ఒక బహిరంగ ప్రదేశానికి పిలిపించి మాట్లాడించబోయారు. ఇంతలో కొందరు డాక్టర్లు హాకీ కర్రలు చేతబట్టుకుని దాడి చేశారు.

అంతే పేషంటు బంధువులు సహనం కోల్పోయారు. కలకత్తాలో మాబ్‌ మెంటాలిటీ ఎలా వుంటుందో గతంలోనే రాశాను. ఆసుపత్రి ఆవరణలో హింసకు పాల్పడ్డారు. అందుబాటులో ఉన్న రాళ్లను, కొబ్బరి బొండాలను డాక్టర్ల మీదకు విసిరేశారు. అలా విసిరేసిన ఓ కొబ్బరిబొండం నెత్తిన పడి పరివాహ ముఖోపాధ్యాయ అనే డాక్టరు కపాలానికి తీవ్రంగా దెబ్బలు తగిలి సర్జరీ చేయవలసి వచ్చింది. అతని తండ్రి ప్రైమరీ స్కూలు టీచరు, తల్లి అంగన్‌వాడీ సేవకురాలు. యశ్‌ తేక్వానీ అనే మరో డాక్టరుకి కూడా తలమీదే దెబ్బ తగిలింది కానీ ఆపరేషన్‌ అవసరం పడలేదు. వెంటనే తమకు రక్షణ కల్పించాలంటూ డాక్టర్లు ఆందోళనకు దిగారు. ఇది ఏ ఊళ్లోనైనా జరిగే వ్యవహారమే. ఈ సందర్భాలలో ఆరోగ్యశాఖ మంత్రి 'డాక్టర్లకు రక్షణ కల్పిస్తామని, పేషంటు కుటుంబానికి న్యాయం చేయడానికి లక్షో, రెండు లక్షలో యిస్తామ'ని అనేసి వ్యవహారం ముగించేస్తారు.

కానీ ఇక్కడ మమత స్వయంగా రంగంలోకి దిగింది. ఈ డాక్టర్ల ఆందోళన వెను బిజెపి లేదా సిపిఎం హస్తముందనే శంకతో దీన్ని మొగ్గలోనే తుంచేయాలనుకుని డాక్టర్లపై విరుచుకు పడింది. వాళ్లను 'ఔట్‌సైడర్స్‌' అంది, 'అర్బన్‌ నక్సల్స్‌' అంది. వీటితో బాటు దానికి మతం రంగు పులమబోయింది. 'రాష్ట్రంలో మతకల్లోలాలు సృష్టించడానికి బిజెపి-సిపిఎం చేస్తున్న కుట్రలో భాగమిది. ముస్లిము పేషంట్లకు చికిత్స అందించవద్దని వాళ్లు డాక్టర్లకు చెపుతున్నారు. డాక్టర్లు తమ వృత్తిధర్మాన్ని వీడి పేషంటును పరీక్షించేముందు వాళ్ల యింటిపేరు ఏమిటాని చూడడం ఘోరం. ఫయర్‌ ఆఫీసర్లు, మిలటరీ వాళ్లు కూడా అలా చూడడం మొదలుపెడితే సహించగలమా?'' అంది. దాంతో డాక్టర్లు మండిపడ్డారు. మమతకు బుద్ధి చెప్పాలనుకున్నారు. చర్చలకు పిలిచినా వెళ్లలేదు. ఆమెయే తమ దగ్గరకు రావాలన్నారు. దేశమంతటా డాక్టర్లు వారికి సంఘీభావం తెలిపి, ఆందోళనలు చేపట్టారు. మమత కాబినెట్‌లోని మంత్రులు, పార్టీలోని నాయకులు, స్పీకరు, ఆఖరికి మెడిసిన్‌ చదువుతున్న ఆమె మేనల్లుడు ఆవేశ్‌ అందరూ డాక్టర్ల తరఫునే మాట్లాడారు. ఇక గత్యంతరం లేక మమత దిగి వచ్చింది. డాక్టర్లు చెప్పినవాటికి ఔనంది.

ఆమె తన అధికారగణాన్ని కూడా నమ్మడం మానేసింది. ఎన్నికల క్లిష్టసమయంలో వీళ్లంతా బిజెపి చెప్పినట్లు ఆడారని ఆమెకు అపనమ్మకం. ఫలితాలు వచ్చిన 21 రోజుల్లోనే 43 మంది ఐపిఎస్‌లను మార్చేసింది. బిజెపి నెగ్గిన చోటల్లా జిల్లా మేజిస్ట్ల్రేట్లను, ఎస్పీలను మార్చేస్తోంది. డార్జిలింగ్‌లో గూర్ఖా జనముక్తి మోర్చా (బినయ్‌ తమాంగ్‌ వర్గం) అభ్యర్థికి తృణమూల్‌ మద్దతిచ్చింది. వాళ్లు ఎన్నికల సమయంలో జిల్లా మేజిస్ట్రేటు జయషీ దాస్‌గుప్తాపై ఒత్తిడి తెచ్చినా ఆమె పట్టించుకోలేదు. దాంతో ఫలితాలు రాగానే ఆమెను బదిలీ అయిపోయింది - రెండు రోజుల్లో రెండు సార్లు! ఇప్పుడు రాష్ట్రమంతటా హింసాత్మక ఘటనలు జరుగుతున్నాయి. ''వీటిలో బిజెపి కార్యకర్తలపై మేం చేస్తున్న ఫిర్యాదులను పోలీసు వారు నమోదు చేసుకోవటం లేదు'' అని తృణమూల్‌ నాయకులు వాపోతున్నారు. గతంలో తృణమూల్‌ గురించి యితరులు వాపోయేవారు.

తన పార్టీకి అనుకున్నన్ని సీట్లు రాకపోవడానికి అవినీతియే కారణమని మమత గ్రహించింది. ఎన్నికలలో డబ్బులు ఖఱ్చు పెట్టగలిగినవారికే పార్టీ టిక్కెట్లు యిస్తున్నారు. వాళ్లు దాన్ని రాబట్టడానికి తమ నియోజకవర్గంలో జరిగే అభివృద్ధి పనుల్లో కమిషన్‌ (కట్‌ మనీ) తీసుకుంటున్నారు. పనులు చేసిపెడతామని ప్రజల నుంచి డబ్బు తీసుకుంటున్నారు. పని జరగకపోయినా డబ్బు తిరిగి యివ్వటం లేదు. ఈ ఎన్నికలలో ప్రజలు తమ కసి తీర్చుకున్నారు. ఈ సంగతి గుర్తించిన మమత తన పార్టీ నాయకుల్ని, కార్యకర్తల్ని ఉద్దేశించి ''మీలో ఎవరైనా ప్రజల నుంచి డబ్బు తీసుకుని ఉంటే దాన్ని వెనక్కి యిచ్చేయండి. నా పార్టీలో దొంగలుండడం నేను సహించను.'' అని ఉపన్యసించింది. ఆ విధంగా తను అవినీతికి అతీతం అని చూపించుకోబోయింది. కానీ యిది అనుకోని ఫలితాల నిచ్చింది. రాష్ట్రమంతటా ప్రజలు స్థానిక తృణమూల్‌ నాయకుల యిళ్లపై పడి ''మీ నాయకురాలు చెప్పింది కదా, మా డబ్బు మాకు వెనక్కి యిచ్చేయండి'' అని గొడవ చేయసాగారు. పంచాయితీ స్థాయి నుంచి ఎమ్మెల్యే స్థాయి దాకా ఏ నాయకుణ్నీ వదలటం లేదు. వాళ్లేదైనా సర్దిచెప్పబోయినా పిల్లికూతలతో వెక్కిరిస్తున్నారు. కొన్ని జిల్లాలలో తృణమూల్‌ నాయకుల యిళ్లు ధ్వంసం చేశారు కూడా.

దీంతో పార్టీ నాయకుల ధైర్యం చెదిరిపోయింది. జనాలలోకి వెళ్లడం మానేశారు. కొంతమంది నాయకులు ''పెద్ద నాయకులు తాము గట్టున పడడానికి మమ్మల్ని బలిపశువుల్ని చేశారు.'' అని వాపోయారు. తృణమూల్‌ ఎంపీ శతాబ్ది రాయ్‌ ''ఇలాటివి ఎప్పుడో ఆపేయాల్సింది. ఇప్పుడైతే కష్టం. ఆ కట్‌ మనీ కింది స్థాయి వాళ్ల దగ్గర ఉంటుందా ఏమన్నానా? ఇదో గొలుసుకట్టు వ్యవహారం. అందరి నుంచి వెనక్కి తీసుకోవడం అయ్యే వ్యవహారం కాదు.'' అంది. ఇది చివికి చివికి గాలివాన అయిపోయింది. మమతా బెనర్జీ అనుచరుడే అయినా బెంగాలీ గాయకుడు నచికేత 'కట్‌ మనీ'పై ఒక వ్యంగ్యగీతం రాసి పాడాడు. అది సోషల్‌ మీడియాలో పాప్యులరై, పార్టీని అన్‌పాప్యులర్‌ చేసింది. దాంతో చివరకు పార్టీయే ''మా పార్టీలో 99.99% మంది నిజాయితీపరులే'' అని ప్రకటన విడుదల చేయవలసి వచ్చింది.

పార్లమెంటు ఎన్నికలకు ముందు ప్రధాని అవుదామని కలలు కన్న మమత ''కలకత్తాలో అన్ని ప్రాంతాల ప్రజలు ఉన్నారు. ఇది మినీ ఇండియా లాటిది.'' అంటూ తను ప్రాంతీయవాదానికి అతీతమైన జాతీయ నాయకురాలినని చెప్పుకుంది. ఎప్పుడైతే ఫలితాలు ఎదురు తన్నాయో అప్పణ్నుంచి బెంగాలీ పాట అందుకుంది. కలకత్తాలో, బెంగాల్‌లోని యితర ప్రాంతాల్లో పొరుగు రాష్ట్రాల నుంచి వచ్చిన పనివారు చాలామంది బతుకుతుంటారు. (బెంగాలీలు వారిని 'హిందూస్తానీలు' అంటారు) ఆ యా రాష్ట్రాల్లో బిజెపి బలంగా ఉంది కాబట్టి ఆ ప్రభావానికి లోనై వారంతా బిజెపికి ఓటేశారని మమతకు సందేహం. బహుశా సర్వేలు కూడా అలా చెపుతున్నాయేమో! అందువలన వారిపై పగబట్టింది. వాళ్లని 'బయటివారి'గా వ్యవహరిస్తోంది, ''బెంగాల్‌లో ఉంటే బెంగాలీ నేర్చుకుని తీరాలి.'' అని నినదిస్తోంది. ఇన్నేళ్లగా యీ విషయం ఎందుకు గుర్తుకు రాలేదో మరి! బిజెపి హిందూ, నాన్‌-హిందూగా ఓటర్లను విడగొడుతూంటే, మమత హిందువులను బెంగాలీలు, హిందూస్తానీలుగా విడగొడుతోంది.

బిజెపి 'జై శ్రీరామ్‌' నినాదాన్ని రణన్నినాదంగా మార్చుకుంది. మమతను ఉడికించడానికి వాడుకుంటోంది. అది వింటే చాలు మమతకు పూనకం వచ్చేస్తోంది. తన కారుకి అడ్డం పడి జై శ్రీరామ్‌ అని అరిచే వాళ్లను తన్నమని పోలీసులకు చెపుతోంది. 'అదేమిటి, దేవుడి పేరు పలికినా తప్పేనా?' అంటూ బిజెపి అమాయకత్వం నటిస్తోంది. దేవుడి పేరు పలికే చోట పలకాలి. గుళ్లో భజన చేస్తూ జై శ్రీరామ్‌ అంటే ఎవరూ తప్పు పట్టరు. దాన్ని రోడ్ల మీద ప్రదర్శనలు చేస్తూ, రాజకీయంగా వాడినప్పుడే చిక్కు. మతపరమైన రాజకీయాలు చేసే పార్టీలు మాత్రమే అలా చేస్తాయి. రాజకీయంగా బెంగాల్‌లో దృఢపడుతున్న బిజెపికి నిజానికి అలాటి అవసరం లేదు. కానీ మమతను హిందూద్వేషిగా, ముస్లిం పక్షపాతిగా చిత్రీకరించడానికి యీ టెక్నిక్‌ వాడుతున్నారు. 'జై శ్రీరామ్‌ అంటే లాఠీ దెబ్బలు కొట్టించింది అని చెప్పుకుంటారు తప్ప, మేం వెళ్లి ఆమె దారికి అడ్డుపడ్డాం, ఆమె మాట్లాడుతూంటే గోల చేశాం' అని చెప్పరుగా! మమతకు సహనం, చాకచక్యం ఉంటే వీరిని సరైన విధానంలో టేకిల్‌ చేయగలిగేది. కానీ ఆమెవన్నీ మొరటు పద్ధతులు. ఇన్నాళ్లూ చెల్లాయి. ఇప్పుడు చెల్లటం లేదు. - ఎమ్బీయస్‌ ప్రసాద్‌ (జులై 2019)

జులై 2019 టాబ్లాయిడ్‌ కవర్‌స్టోరీ ఎమ్బీయస్‌: జగన్‌ హావభావాలు

రాజకీయ నాయకులకు మంచి వచోనైపుణ్యంతో బాటు హావభావ ప్రదర్శన కూడా బాగా ఉండాలి. ఆ విషయంలో తెరమీద నటీనటులకు, వారికీ భేదం లేదు. ఇద్దరూ ప్రజలు మెచ్చే పాత్రల్లోకి పరకాయప్రవేశం చేస్తారు. నటీనటులకు కెమెరా ముందు మాత్రమే నటించవలసి ఉంటుంది. రాజకీయనాయకులకు గడప దాటితే నటించాల్సిందే. మురికి మనుష్యులు చుట్టూ చేరి కంపు కొడుతున్నారని మనసులో విసుక్కున్నా, అది బయటపడకుండా వారి బాధలన్నీ ఓపిగ్గా వింటున్నట్లు మొహం పెట్టాలి. 'అవసరమైతే దిల్లీ వెళ్లయినా, సింగపూరు టూరు వేసుకునైనా మీ సమస్య పరిష్కరిస్తాన'నే హామీ ధాటీగా, అవతలివాడు నమ్మి తీరేట్లు యివ్వగలగాలి. నటుడి విషయంలో డైలాగ్‌ డెలివరీ అంటాం, నాయకుడి విషయంలో ఆ మాట అనము. ఉద్ఘాటించారు అంటాం.

నటుడి కంటె నాయకుడికే ఎక్కువ కష్టం - నటుడికి డైలాగులు వేరేవాళ్లు రాశారని, రిహార్సలు వేసుకుని మాట్లాడుతున్నాడనీ తెలుసు. కానీ నాయకుడి విషయంలో అప్పటికప్పుడు స్పందించారనీ, ఆ ఆలోచనలు ఆయన తలలో ఎప్పణ్నుంచో సుళ్లు తిరుగుతున్నాయనీ అనుకునేట్లా ప్రవర్తించాలి. నటుడి కంటె నాయకుడిదే 'సహజ'నటన! నటుడు కెమెరా ముందు ఏకధాటీగా ఓ పావుగంట కంటె ఎక్కువసేపు నటించ నక్కరలేదు. కానీ నాయకుడు యింటి గడప దాటిన దగ్గర్నుంచి, మళ్లీ కొంపకు చేరేదాకా సుమారు 10, 12 గంటలపాటు నిరాఘంటంగా నటిస్తూనే ఉండాలి. నటుడు తడబడితే రీటేకులుంటాయి, నాయకుడికి ఆ అవకాశం లేదు, పబ్లిక్‌ మీటింగులో మాటలకు వెతుక్కుంటే జనం యీలలేసి గోల చేస్తారు. నవరసాలు పోషించే క్రమంలో వాయిస్‌ మాడ్యులేషన్‌లో ఏ నటుడికీ నాయకుడు తీసిపోడు. అనునయిస్తూ, హెచ్చరిస్తూ, వెక్కిరిస్తూ, ధైర్యం చెపుతూ.. రకరకాల భావాలను వాళ్లు అద్భుతంగా పలికించగలరు.

నటుడికి కానీ, నాయకుడికి కానీ వాచికానికి అనుగుణంగా ఆంగికం కూడా ఉండాలి. చేతులు, తల కదిలించడంలో మొహంలో భావాలు ప్రకటించడంలో నేర్పు ఉండాలి. సన్నివేశం మూడ్‌ బట్టి నటుడు వాటిని మార్చినట్లే నాయకుడు కూడా స్థలకాలాల్ని బట్టి మారుస్తాడు. ప్రజల మధ్య ఉండగా ఒకలా, పార్టీ సమావేశంలో మరోలా, ఆంతరంగికుల గోష్టిలో యింకోలా.. యిలా ఉంటుంది. వీటన్నిటితో బాటు ప్రతిపక్షంలో ఉండగా ప్రకటించిన హావభావాలు అధికారపక్షానికి వచ్చాక మార్చుకోవలసిన అవసరం ఉంటుంది. పార్టీ ఫిరాయింపుదారుల విషయంలో యిది ఒకలా ఉంటే ఎన్నికలలో నెగ్గి వచ్చినవారి విషయంలో మరొకలా ఉంటుంది.

జగన్‌ ఇమేజి - జగన్‌ మోహన్‌ రెడ్డి చాలా కాలం ప్రతిపక్ష పోరాట వీరుడిగా ఉంటూ వచ్చి, నెలన్నర క్రితమే ముఖ్యమంత్రి అయ్యారు. మారిన పదవికి తగ్గట్టు హావభావాలు మార్చుకున్నారా లేదా అన్నది పరిశీలిద్దాం. ఇది పబ్లిక్‌లో కనబడేవాటికే పరిమితమని గమనించాలి. ఎందుకంటే జగన్‌ పబ్లిక్‌లో కరుణామయుడు ఏసుక్రీస్తులా కనిపించినా, ఆంతరంగిక సమావేశంలో అపరిచితుడులా మారిపోతారని ఒకాయన గతంలో విమర్శించాడు. (ప్రస్తుతం వైసిపి తరఫున ఎంపీ అయ్యాడు) ఆ అపరిచితుడి అవతారాలు మనకు తెలియవు కాబట్టి టీవీ తెరపై కనబడేదానినే చర్చిస్తున్నాం.

జగన్‌ అనగానే నాకు ఒక విధమైన దీనవదనమే కళ్లకు కడుతుంది, చంద్రబాబు అనగానే కనుబొమలు ముడివేసి, చికాగ్గా ఉన్న మొహం గుర్తుకు వస్తుంది. హాయిగా చిరునవ్వు నవ్వితే వీళ్ల సొమ్మేమైనా పోతుందా అనిపిస్తుంది. ఎంపీగా ఉండగా జగన్‌కు పెద్దగా కవరేజి ఉండేది కాదు, అందువలన అప్పటి ఫోటోలేవీ మనసులో హత్తుకోలేదు. వైయస్‌ పోయిన దగ్గర్నుంచే జగన్‌ వెలుగులోకి వచ్చాడు. ఇక అప్పణ్నుంచి 'ఓదార్పు' మొహమే. తండ్రి పోయాక తనను ముఖ్యమంత్రి చేసి తీరాలని సోనియా వద్ద వాదించినప్పుడు మొహం ఎలా పెట్టాడో మనకు బయటకు ఫోటోలు రాలేదు కానీ వైయస్‌ మృతి వార్త విని చనిపోయినవారిని ఓదార్చడానికి వెళ్లినప్పటి యిమేజే మనసులో ముద్రించుకు పోయింది. ఓదార్పు యాత్రకు వెళతానని యీయనా, వెళ్లడానికి వీల్లేదని సోనియా గొడవ పడడం దృశ్యరూపంగా రాని భాగోతం.

మొహంపై దిగులు తిష్టవేసింది - చివరకు యీయన ఆ యాత్ర బయలుదేరిన దగ్గర్నుంచి, ఒక పరితాపం మొహానికి అతుక్కుపోయింది. గ్రామగ్రామానికి వెళ్లి, గుడిసెల్లో దూరి, యీయన పరామర్శించాడు. టీవీల్లో పడుతున్నామనో, వైయస్‌ కొడుకు తమ యింటికి వచ్చాడనో అవతలివాళ్ల మొహంలో ఆనందం కనబడేది కానీ, కానీ యీయన మాత్రం దిగాలుగా ఉండేవాడు. ఎవరు ఎవర్ని ఓదారుస్తున్నారో తెలిసేది కాదు. తర్వాతి రోజుల్లో వైసిపి నాయకుడిగా ఎన్నికల సభల్లో మాట్లాడినప్పుడు కానీ, అసెంబ్లీ మాట్లాడినప్పుడు కానీ, తర్వాత పాదయాత్ర సమయంలో కానీ ఆయన ఉపన్యాసాలన్నీ ఒకే ధోరణిలో ఉండేవి. వాయిస్‌ కూడా ఒకే స్థాయిలో, హెచ్చుతగ్గులు లేకుండా, ఒకే రసాన్ని పోషిస్తూ మొనాటనస్‌గా ఉండేది. హేళన, ఆగ్రహం, ఆవేశం వగైరాలు ఏవీ కనబడకుండా కేవలం హెచ్చరికగానే వినబడేవి. ఉపన్యాసం యివ్వనపుడు మొహం మీద ఒక నవ్వు పులుముకుని ఉండేది. అది కూడా అలసటతో నవ్వుతున్నట్లు ఉండేది తప్ప సహజంగా పుట్టుకుని వచ్చినట్లు తోచేది కాదు.

అవతల ప్రత్యర్థిగా ఉన్న కిరణ్‌ కుమార్‌ రెడ్డి, చంద్రబాబులు కూడా రసవత్తరంగా మాట్లాడగలిగే వక్తలు కాకపోవడం చేత, నవ్వు చిందించే మొహాలు పెట్టకపోవడం చేత జగన్‌ను ఎత్తి చూపడానికి లేకపోయింది. వైయస్‌ మంచి వక్త, మాట్లాడుతూంటే వినబుద్ధయ్యేది. మాటలు సహజంగా దొర్లినట్లు ఉండేవి. 'అసెంబ్లీలో బాబుని యిరకాటంలో నెట్టే సందర్భంగా వైయస్‌ హావభావాలు వెకిలిగా ఉండేవి కావు. ఆయన నవ్వు కూడా రాజసంగా ఉండేది.' ఈ మాటలు నావి కావు, ఆంధ్రజ్యోతి రాధాకృష్ణ తాజా వ్యాసంలోనివి. ఇప్పటి నాయకుల్లో కెసియార్‌ మంచి వక్త. నవరసాలతో ఉపన్యాసాన్ని రక్తి కట్టించగలరు. యాస వాడిన చోట కూడా రమ్యంగా వాడగలరు. పవన్‌ కళ్యాణ్‌ మంచి నటుడు కాబట్టి, పబ్లిక్‌ వేదికలపై మంచి వక్తగా రాణించి ఉండాలి. కానీ ఆయన భావజాలపు వలలో పడి, ఆవేశంలో కొట్టుకుపోయి, ప్రజలను చేరలేకపోయాడు. మర్నాడు పేపర్లో ఫోటోలు బాగానే వచ్చేవి కానీ, ఉపన్యాసం మాత్రం ఉత్తేజకరంగా ఉండేది కాదు.

బాబు మొహంలో మార్పు లేదు - ఎన్నికలు జరిగాయి. వారు వీరై, వీరు వారయ్యారు. బాబు మొహంలోని భావాల్లో కానీ, మాటాడే తీరులో కానీ మార్పు లేదు. ఇప్పటికీ అసెంబ్లీలో దర్పంగా కూర్చుని, '40 ఏళ్ల అనుభవం', 'మా హయాంలో వ్యవసాయంలో నెంబర్‌ వన్‌' అంటూ డాబులు చెపుతూ అలాగే ఉన్నారు. అవతలివాళ్లకు ఏమీ తెలియదు, ఎందుకూ పనికిరారు అంటూనే ఉన్నారు. ఎదుటివాళ్లు తనను చూసి నేర్చుకోవాలి అని సుద్దులు చెపుతూనే ఉన్నారు. చోటు మారింది కానీ తీరు మారలేదు. ఫలితాల్ని చూసి 'ప్రజల్ని యీ స్థాయిలో కష్టపెట్టామా?' అని విస్తుపోయారనీ, బాధపడ్డారనీ వార్తలు వచ్చాయి. కానీ ఆయనలో ఎలాటి పశ్చాత్తాపమూ కానరావటం లేదు. తాము చేసినది నూటికి నూరు పాళ్లు కరక్టు అనే పద్ధతిలోనే ఉన్నారు.

నిజానికి ఆయన పార్టీ చరిత్రలో ఎన్నడూ లేని స్థాయిలో ఘోరంగా ఓడిపోయింది. పార్టీ నాయకులందరూ గోడ దూకేస్తున్నారు. మిగిలినవాళ్లు తమలో తాము కొట్టుకు ఛస్తున్నారు. ఎవరు ఎప్పుడు టాటా చెపుతారో తెలియదు. అయినా ఆయన చలిస్తున్నట్లు, పార్టీ భవిష్యత్తు గురించి మథన పడుతున్నట్లు అనిపించటం లేదు. ఈయన ఉప్పూకారం తినే మనిషా? భావోద్వేగాలు లేని మరమనిషా? అని ఆశ్చర్యపడేలా ఉన్నారు. 'ఏది ఏమైనా నేనింతే, మారే ప్రశ్న లేదు' అనే భావమే ఆయన ఆంగికంలో ప్రతిఫలిస్తోంది.

జగన్‌ మొహంలో చిరునవ్వు కనబడింది - ఇక జగన్‌ విషయంలో మాత్రం మార్పు కనబడుతోంది. పదేళ్లగా కసితో రగిలి, పోరాటాలు చేసి, తనను తాను నాయకుడిగా నిరూపించుకుని అందుకున్న విజయాన్ని ఆస్వాదించే మూడ్‌ కనబడుతోంది. మొహం మీద చిరునవ్వులు మొలుస్తున్నాయి. ప్రజావేదిక కూల్చేసేముందు ఏర్పాటు చేసిన ఐఏఎస్‌ల సమావేశంలో జగన్‌ మాట్లాడిన తీరు చూసి నేను ఆశ్చర్యపడ్డాను. చాలా నిబ్బరంగా, ఎదుటివాళ్లలో కూడా ధైర్యం నింపే రీతిలో, ధీమాగా మాట్లాడిన తీరు చూసి ఇతను జగనేనా? అనిపించింది. తను హాయిగా నవ్వడమే కాదు, ఐఏఎస్‌లతో కూడా 'ఎవిరీ డే ఐ వాంట్‌ సీ యువర్‌ టీత్‌, ఎవరు వచ్చినా చిరునవ్వుతో పలకరించండి' అంటూ చెప్పాడు. ఆ తర్వాత స్పందన కార్యక్రమం గురించి, పాలనలో పారదర్శకత గురించి చాలా సేపు మాట్లాడినా బోరు కొట్టలేదు. ఒక్కో అంశం తీసుకుని, క్లుప్తంగానే మాట్లాడుతూ పోయాడు. తెలుగు, ఇంగ్లీషు రెండూ సహజంగా, సాధికారికతతో మాట్లాడాడు.

మన తెలుగు నాయకులు చాలామంది ఇంగ్లీషు సరిగ్గా మాట్లాడరు. కొంతమంది మాటలకు తడుముకుంటారు, మరి కొంతమంది చిన్న వాక్యాలను కూడా చాలా ఎంఫటిక్‌గా మాట్లాడడానికి ప్రయత్నిస్తారు. జగన్‌ చాలా కంఫర్టబుల్‌గా ఇంగ్లీషు మాట్లాడడం నాకు నచ్చింది. జాతీయ స్థాయిలో దీనికి ప్రయోజనం ఉంటుంది. జగన్‌ గతంలో కూడా జాతీయ మీడియాతో మాట్లాడినప్పుడు చాలా సౌకర్యంగానే మాట్లాడాడు. అవేళ్టి ఐఏఎస్‌ మీటింగులో అంతా బాగానే ఉన్నా నా కంటికి రెండు తప్పులు కనబడ్డాయి. 'రిసీట్‌' అనే బదులు 'రిసీప్ట్‌' అన్నాడు. ఒక మాలప్రాపిజం (మాట దగ్గరగా ఉంటుంది కానీ అర్థం వేరే ఉంటుంది, ఇన్‌ఫ్లుయెన్స్‌, ఇన్‌ఫ్లుయెన్జా..లా అన్నమాట) దొర్లింది కూడా.

మొత్తం మీద అధికారులను యింప్రెస్‌ చేసే విధంగానే మాట్లాడాడు అనిపించింది. ఎందుకంటే అధికారులకు రాజకీయ నాయకులంటే లోలోన చిన్నచూపు ఉంటుంది. జగన్‌కు యిప్పటిదాకా ఉన్న యిమేజి ఏ మాత్రం గొప్పగా లేదు కాబట్టి, యితని గురించి విశేషంగా అనుకోవడానికి ఏమీ లేదు. ఆ రోజు ఉపన్యాసం, బాబు పద్ధతికి భిన్నంగా, మనమంతా కలిసి పని చేద్దాం అనే ధోరణిలోనే సాగింది. చాలా అంశాల పట్ల అవగాహన ఉంది అని అనిపించేట్లా సాగింది ఆ ప్రసంగం. జగన్‌ హావభావాలు ఆ నాటి వాతావరణానికి చక్కగా కుదిరాయి.

అసెంబ్లీలో నవ్వు ఎక్కువైంది - కానీ అసెంబ్లీకి వచ్చేసరికి ఆ హుందాతనం తగ్గిందనిపిస్తోంది నాకు. అధికారులను ఉద్దేశించి మాట్లాడుతున్నపుడు వారు తన సహచరులు, వారు కలిసి వస్తే తప్ప తను రాణించలేను అనే అవగాహన జగన్‌కు ఉంది. అయితే అసెంబ్లీకి వచ్చేసరికి అక్కడ ఎదురుగా కనబడుతున్నది - ప్రతిక్షకులు! కొన్నేళ్లగా తనను కేసుల్లో యిరికించి, జైలుకి పంపడంలో సహకరించి, మీడియా మద్దతుతో తనపై ఒక రకమైన ముద్ర కొట్టి వేధించిన రాజకీయ ప్రత్యర్థి! ఐదేళ్ల క్రితం 1.7% ఓట్ల తేడాతో తమపై గెలిచి, ప్రతిపక్ష నాయకుడిగా తనకు ఏ విలువా యివ్వకుండా, అసెంబ్లీలో తను నోరు విప్పినప్పుడల్లా ఎ1, జైలు పక్షి, శుక్రవారం కోర్టు పక్షి, లక్ష కోట్లు... అంటూ గేలి చేసి, తను అసెంబ్లీ విడిచి వెళ్లిపోయేట్లా చేసిన రాజకీయ శత్రువు! తన ఒక్కణ్నే కాదు, తన పార్టీలో ఎవర్నీ సరిగ్గా మాట్లాడనీయకుండా, తన పార్టీ నుంచి 23 మందిని ఫిరాయింప చేసుకుని, స్పీకరు సహాయంతో వ్యవస్థను వాడుకుని, తనను బలహీనపరచిన కౌటిల్యుడు!

ఆ నాయకుడు యీ రోజు పరాజితుడై కేవలం 23 సీట్లతో మిగిలాడు. కొడుకుని కూడా గెలిపించుకోలేక పోయాడు. జాతీయ స్వర్గానికి ఎగరబోయి రాష్ట్రస్థాయి ఉట్టిని కూడా అందుకోలేక పోయాడు. ఇప్పుడు దిల్లీ, లఖ్‌నవ్‌ వెళితే పలకరించే దిక్కు లేదు. రాహుల్‌ తోక పట్టుకుని యమున యీదబోతే, రాహులే తోక కత్తిరించుకుని పారిపోయాడు. అమరావతి, పోలవరం, సింగపూరు, జపాన్‌ కబుర్లు హాస్యాస్పదంగా మిగిలాయి. అత్యంత ఆత్మీయంగా మెలగిన పత్రికలే యీనాడు ఆయన పాలనలో అవినీతి గురించి ఉపదేశాలు దంచుతున్నాయి. అవతల తెలంగాణలో పార్టీ చిరునామా గల్లంతయ్యింది. ఇక్కడ ఆంధ్రలో 39% మంది ఓటర్లు తన నాయకత్వాన్ని నమ్మినా, నాయకులు మాత్రం నమ్మకం లేక అటు దూకేస్తున్నారు. బిజెపి ముఖ్యంగా కమ్మల మీదే కన్నేసి, టిడిపి కబళిద్దామని చూస్తోందన్న వార్తలు గట్టిగా వినవస్తున్నాయి. అధికార దుర్వినియోగంపై వైసిపి వేసిన కమిటీలు ఏం తేలుస్తాయోనన్న దిగులు ఒకటి ఎలాగూ ఉంది. మీడియా సపోర్టు గతంలోలా ఉంటుందో లేదో ప్రశ్నార్థకం. ఇలా బాబు జీవితంలో ప్రస్తుతం కాళరాత్రి నడుస్తోంది.

ఈ సినారియోను జగన్‌ బాగా ఎంజాయ్‌ చేస్తున్నట్లు కనబడుతోంది. అసెంబ్లీలో బాబు యిబ్బంది పడినప్పుడల్లా జగన్‌ పగలబడి నవ్వుతున్నారు. దాన్ని టిడిపి అభిమానులు 'వెకిలి నవ్వులు'గా అంటే అనవచ్చు కానీ, తటస్థులకు మాత్రం 'అంతొద్దు, ముసిముసి నవ్వులు చాలు' అనిపిస్తుంది. ఎందుకు నవ్వకూడదు? టిడిపి వాళ్లు అధికారంలో ఉండగా జగన్‌తో ఒక మాదిరిగా ఆటాడుకున్నారా? దానితో పోలిస్తే యిదెంత? అని అడగవచ్చు. కానీ ప్రజల మెంటాలిటీ విచిత్రంగా ఉంటుంది. తప్పు చేసినవాడిపై అనవసరమైన జాలి చూపిస్తారు. అదీ తన పట్ల తప్పు చేసినవాడిపై కాదు, మరొకడి పట్ల చేసినవాడిపై...! తన దగ్గరకు వస్తే చంపేయాలి, డొక్క చీరేయాలి అంటారు. అదే అవతలివాడికి చెప్పేటప్పుడు 'పోనిద్దురూ, వాడి పాపాన వాడే పోతాడు' అని ఉచితంగా సలహా లిస్తారు. రాజకీయాల్లో యిలాటిది మరీ కనబడుతుంది. పాత పాలకులపై విచారణ లోతుగా జరిపే కొద్దీ వారిపై సానుభూతి పెరిగిన సందర్భాలు అనేకం ఉన్నాయి. అందుకే పాతవి తవ్వడానికి చాలామంది భయపడతారు.

విజేతకు కావలసినది ఔదార్యం - జగన్‌ అలాటి భయం లేకుండా చంద్రబాబు హయాంలో జరిగిన అవినీతి గురించి కమిటీలు వేసి గణాంకాలు బయటపెడుతున్నారు. అది ఆహ్వానించదగ్గదే. అయితే అది తన బాధ్యతలో భాగంగా, ప్రజలకు చేసిన వాగ్దానంలో భాగంగా కనబడితే యిబ్బంది రాదు. లేకపోతే వ్యక్తిగతమైన కక్షతో చేస్తున్నాడని అర్థం తీయడానికి ఆస్కారం ఉంది. కక్ష ఉందనడానికి యిలాటి నవ్వులు సాక్ష్యంగా చూపడం జరుగుతుంది. గెలిచినవాడికి ఔదార్యం ఉండాలి, నాయకుడు స్టేట్స్‌మన్‌లా ప్రవర్తించాలి అని అందరూ కోరుకుంటారు. బాబు గతంలో గెలిచినప్పుడు అలా ఉన్నట్లు చూపుకున్నారు. హైదరాబాదులో కాంగ్రెసు నాయకుల విగ్రహాలు పెట్టారు, పార్కులకు వాళ్ల పేర్లు పెట్టారు. కానీ యీసారి 2014లో గెలిచినపుడు తక్కువ స్థాయి రాజకీయ నాయకుడిలా ప్రవర్తించారు. దానికి విపర్యంగా యీసారి విజేత జగన్‌ ఔదార్యం చూపినపుడు అతని ఘనత పెరుగుతుంది తప్ప తగ్గదు. బాబు అలా చేశాడు కదా, మేమూ అలా చేస్తే తప్పేముంది? అని వాదించబోతే ప్రజలు 'అందుకే కదండీ, అంత ఘోరంగా ఓడించారు. మళ్లీ మళ్లీ శిక్ష వేస్తారా ఏమిటి?' అని కసురుకుంటారు.

అసెంబ్లీలో జగన్‌ ఆవేశకావేషాలకు లోనవుతున్నట్లు కూడా స్పష్టంగా కనబడుతోంది. నిజానికి చెప్పాలంటే యీ అసెంబ్లీ సమావేశాలు యిప్పటివరకు టిడిపి హయాం వాటి కంటె చాలా, చాలా మెరుగు. పెర్‌ఫెక్ట్‌ అని చెప్పలేం కానీ ఎట్‌లీస్ట్‌ ఎవరేం మాట్లాడుతున్నారో తెలుస్తోంది. స్పీకరుగా తమ్మినేని సీతారాం హెడ్‌మాస్టారి పాత్ర చక్కగా పోషిస్తున్నారు. ప్రతిపక్షానికి పూర్తి అవకాశం కల్పిస్తున్నారు, అవసరమైతే అధికార పార్టీ వాళ్లను సైతం అదిలిస్తున్నారు. అంతా బాగా నడిస్తే వైసిపికి పేరు వచ్చేస్తుంది. అది తమకు హాని కాబట్టి టిడిపి సభ సవ్యంగా నడవకుండా చూస్తుంది, పోట్లాటకై కవ్విస్తుంది. అది తెలిసి, వైసిపి మరింత సంయమనంతో వ్యవహరించాలి. ఒకప్పుడు తాము ఆడింది ఆట, పాడింది పాటగా నడిచిన సభలో యీ రోజు బిక్కమొహంతో కూర్చోవడం టిడిపికి రుచించదు. అసెంబ్లీ సెషన్‌ పూర్తయేలోగా, చిన్న సాకు చూపించి, 'ప్రజాస్వామ్యం ఖూనీ అయిపోయింది' అని ఆరోపిస్తూ సభను బహిష్కరించడానికే ఎక్కువ ఛాన్సుంది. వాళ్లు అలా ఆరోపించడానికి అవకాశం యివ్వకపోవడంలోనే వైసిపి నైపుణ్యముంది.

బాబు కబుర్లకు జనాలు పడిపోతారా? - అంటే బాబు ఎన్ని అబద్ధాలు చెప్పినా భరించాల్సిందేనా, టిడిపి ఎమ్మెల్యేలు ఎంత అల్లరి చేసినా ఊరుకోవాల్సిందేనా అని వైసిపి అభిమానులు కోప్పవడవచ్చు. టీవీల్లో బాబు అసెంబ్లీ ప్రసంగాలు జనాలు చూస్తూనే ఉన్నారు. అసలు పాయింటుకి రాకుండా ఆయన ఏవేవో మాట్లాడుతూ విషయాన్ని పక్కతోవ పట్టించడానికి చేస్తున్న ప్రయత్నాలు గమనిస్తూనే ఉన్నారు. నోరు విప్పితే తనకు 40 ఏళ్ల అనుభవం, జగన్‌కు అనుభవరాహిత్యం అని చెప్పుకుంటూండడం విని నవ్వుకుంటున్నారు. నదీకాలుష్యం పెంచుతున్న ప్రజావేదిక కూల్చివేత గురించి మాట్లాడవయ్యా అంటే విగ్రహాలు కూల్చేయాలి అంటూ మాట్లాడడం జోక్‌ కాక మరేమిటి? రోడ్ల విస్తరణ, ట్రాఫిక్‌ సమస్యల గురించి చర్చకు వచ్చినపుడు గాంధీ, ఆంబేడ్కరు, ఎన్టీయార్‌, వైయస్సార్‌ సహా అందరి నాయకుల విగ్రహాలు తీసేయాలి అంటే అదో అందం. తను ఏమీ చేయలేకపోయానని తెలిసి కూడా, బాబు యింకా గొప్పలు చెప్పుకుంటూంటే జనాలకు సహజంగానే నవ్వు వస్తుంది. అది చాలు.

అసెంబ్లీ సాక్షిగా ఆయన అబద్ధాలు చెప్పేస్తూ ఉంటే తలాడిస్తూ కూర్చోవాలా అని జగన్‌ అనుకోవచ్చు. కూర్చోనక్కరలేదు, ఆయనకు మంచి సైన్యం ఉంది. బుగ్గన వంటి ప్రతిభావంతుడు, మర్యాదస్తుడు 'బాబుగారిని ఫోకస్‌డ్‌గా మాట్లాడమనండి అధ్యక్షా, ఈ పాయింటుకి ఎస్‌ ఆర్‌ నో ఒక్కటీ చెప్తే చాలు' అంటూ క్లుప్తంగా మాట్లాడడం మోర్‌ ఎఫెక్టివ్‌గా అనిపిస్తుంది. 'నువ్విలా చేశావ్‌, అలా చేశావ్‌' అని బాబు పురాణం ఏకరువు పెట్టడం వ్యర్థం. పాదయాత్రలో అవన్నీ జనాలు వినేశారు. ఈనాడు మళ్లీ కొత్తగా చెప్పేదేముంది? వినేదేముంది? సున్నా వడ్డీ పథకం విషయంలో వైసిపి తప్పటడుగులు వేసింది. కిరణ్‌కుమార్‌ రెడ్డి హయాంలోనే అది ప్రారంభమైనపుడు తాము కొత్తగా ప్రవేశపెట్టినట్లు చెప్పుకుని ఉండకూడదు. మధ్యలో టిడిపి ఆపేసింది కాబట్టి కొత్తగా పెట్టినట్లే అని వాదిద్దామన్నా, టిడిపి కేటాయించిన దానిలో 5% నిధులు విడుదల చేసిందని అంతిమంగా జగన్‌ చెప్పవలసి వచ్చింది. అలాటప్పుడు ఒక్క పైసా కూడా యివ్వలేదు, కావాలంటే రికార్డులు తెప్పిస్తాను అని జగన్‌ ధాటీగా మాట్లాడడం దేనికి? 5% అంటే 5%, 0% అంటే 0%. 5 యిస్తే అయిదే యిచ్చారని చెప్పాలి కానీ అస్సలివ్వలేదనకూడదు.

కవ్వింపులకు రియాక్టు కాకపోతేనే మంచిది - జగన్‌ విషయాలు సరిగ్గా తెలుసుకోకుండానే మాట్లాడారని అర్థమవుతోంది. 'అధికారులు ఏం రాసిస్తే అదే చెప్తారు మీరు' అని బాబు అన్నది వాస్తవం. అధికారులు కావాలని తప్పుదోవ పట్టించారేమో! వారు టిడిపి అభిమానులేమో! వాళ్ల మాటలను బేస్‌ చేసుకుని జగన్‌ బాబుపైకి ఛాలెంజ్‌ విసిరారు - 'మీ ఎమ్మెల్యే తప్పు చెప్పారని తేలితే మీరు రాజీనామా చేస్తారా?' అని. ఇదెక్కడి చోద్యమని బాబు ఆశ్చర్యపడ్డారు. అబద్ధపు ఆరోపణ చేసినవారు రాజీనామా చేయాలన్నా అదో పద్ధతి. రేపు వైసిపి ఎమ్మెల్యే లంచం పుచ్చుకున్నట్లు తేలితే, జగన్‌ను రాజీనామా చేయమంటే!? ఇక సభలో వాతావరణం గురించి - అచ్చెన్నాయుడు అవకతవకగా మాట్లాడవచ్చు, సీటింగు దగ్గర్నుంచి పేచీ పెట్టవచ్చు, ముఖ్యమంత్రి మాట్లాడుతూంటే మాటిమాటికీ మాటమాటకూ అడ్డు తగలవచ్చు. అదంతా గేమ్‌ప్లాన్‌. కానీ దానికి జగన్‌ రియాక్ట్‌ కావడం తెలివైన పని కాదు.

చిన్నపుడు చందమామ కథొకటి చదివాను. రాజు పన్నులు వేయవలసి వచ్చినపుడు మంత్రుల చేత వేయిస్తాడట. దానిలో రాయితీలు ప్రకటించేటప్పుడు తను ముందుకు వస్తాడట. ఆ విధంగా ప్రజలకు మంత్రులపై ఆగ్రహం కలుగుతుంది తప్ప రాజుపై కలగదు. అదే విధంగా టిడిపి ఎమ్మెల్యేలను అడ్డుకునే పని వైసిపి ఎమ్మెల్యేలే, మహా అయితే మంత్రులే చేయాలి తప్ప సాక్షాత్తూ ముఖ్యమంత్రి రంగంలోకి దిగకూడదు. 'మీ కంటె దాదాపు ఐదు రెట్లు ఎక్కువమంది ఉన్నాం, తలచుకుంటే మీరు సభలో ఉండలేరు' వంటివి తను అనకూడదు. చంద్రబాబును ఉద్దేశించి 'ఆయనకు బుద్ధీ, జ్ఞానం లేదు' వంటి మాటలు వాడకూడదు. బాబు ఎంత తెలివితక్కువగా మాట్లాడినా జగన్‌ యిలా అనగానే 'అదేమిటండి, తండ్రి వయసువాణ్ని పట్టుకుని అలా అనేశాడు' అంటారు జనాలు. మన సమాజంలో వయసుకి అనవసరంగా తెగ మర్యాద యిచ్చేస్తూంటారు. వయసు వచ్చినంత మాత్రాన జ్ఞానం రావాలని రూలేమీ లేదు. సీనియర్‌ సిటిజన్లకు ప్రభుత్వం యిప్పటికే చాలా రాయితీలు యిస్తోంది. అవి చాలు. 'పెద్దముండావాడు, వదిలేయండి' అనడం అనవసరం. కానీ సమాజం అలా అంటుంది. దాన్ని జగన్‌ గుర్తెరిగి మాటల్లో కటుత్వాన్ని తగ్గించాలి.

ప్రస్తుతానికి జగన్‌కి మంచి ఓపెనింగ్సే వచ్చాయి. వాగ్దానాలు నిలుపుకోలేని స్థితి వస్తే యీ గుడ్‌విల్‌ ఎంతకాలం నిలుస్తుందో తెలియదు. టిడిపి వీక్‌ వికెట్‌ మీదే ఉంది. దాని తరఫున మాట్లాడేవారు తగ్గిపోతున్నారు. ఎవరైనా మాట్లాడినా వాళ్లకున్న యిమేజి వలన అవన్నీ డొల్లగానే వినిపిస్తున్నాయి. తనపై ఆరోపణలను తిప్పి కొట్టే స్థితిలో బాబు లేరు. ఏదేదో అర్థరహితంగా మాట్లాడుతున్నారు. ఆయన మాటలకు మరీ ఎక్కువగా రియాక్టు కాకుండా, గణాంకాలు చూపిస్తూ 'మరి దీనికేమంటారు?' అని అడుగుతూ పోవడమే ఆయనకు తగిన చికిత్స. ఆ పని ఆయా శాఖామాత్యులే చేస్తారు. ముఖ్యమంత్రి తరచుగా కలగచేసుకుంటూ ఆవేశంతో ఊగిపోవడం అనవసరం. - ఎమ్బీయస్‌ ప్రసాద్‌ (జులై 2019)

జులై 2019 ఎమ్బీయస్‌: ఈజిప్టులో మోర్సీ మరణం

ఈజిప్టు చరిత్రలో ప్రజాస్వామికంగా ఎన్నికైన మొట్టమొదటి దేశాధ్యక్షుడు మహమ్మద్‌ మోర్సీ 67 వ యేట జూన్‌ 17 న కోర్టులో చనిపోయాడు. ప్రస్తుతం ఈజిప్టు నేలుతున్న మిలటరీ ప్రభుత్వం అతన్ని 2013 సైనిక కుట్ర ద్వారా గద్దె దించి, అప్పణ్నుంచి వేలాది మంది అనుచరులతో సహా జైల్లో పడేసింది. ఆరేళ్లగా జైల్లో మగ్గిన మోర్సీ మధుమేహంతో సహా అనేక రోగాలతో బాధపడుతున్నాడు. మందులు సరిగ్గా యివ్వకపోవడంతో బాటు, రోజుకి 11 గంటల సేపు అతన్ని ఏకాంతనిర్బంధంలో ఉంచుతున్నారు. ఎక్సర్‌సైజ్‌ చేయడానికి రోజుకి గంట మాత్రమే అనుమతిస్తున్నారు.

కారాగారంలో మౌలిక వసతులు కూడా అతనికి అందించడం లేదని, అతని ప్రాణానికి ముప్పు వుందని హ్యూమన్‌ రైట్స్‌ వాచ్‌ వాళ్లు హెచ్చరిస్తూనే ఉన్నారు. చివరకు కైరో కోర్టులో అతను కుప్పకూలి మరణించాడు. ఆ కోర్టు సంప్రదాయం ప్రకారం ముద్దాయిలందరూ బోనులో నిలబడాలి, లేదా నేలమీద కూర్చోవాలి. తమ ఆరోగ్యపరిస్థితి బాగా లేదు కాబట్టి తరచుగా కోర్టుకి హాజరు కానక్కర లేకుండా అనుమతించమని మోర్సీ, అతని అనుచరులు ప్రాధేయపడినా కోర్టు వినలేదు. స్పృహ తప్పి పడిపోతున్న మోర్సీ కోర్టుతో ''ఈజిప్టుకు న్యాయబద్ధమైన అధ్యక్షుణ్ని నేనే'' అంటూనే చనిపోయాడు.

ఈజిప్టును ఇనుపహస్తంతో 30 ఏళ్లు పాలించిన నియంత హోస్నీ ముబారక్‌కు వ్యతిరేకంగా తలెత్తిన 'అరబ్‌ స్ప్రింగ్‌' ఉద్యమం సఫలమై ముబారక్‌ గద్దె దిగాల్సి వచ్చింది. అప్పుడు స్వేచ్ఛగా ఎన్నికలు జరిగి అనేక పార్టీలు పాల్గొన్నాయి. వాటిల్లో ముస్లిమ్‌ బ్రదర్‌హుడ్‌ రాజకీయ విభాగమైన ''ఫ్రీడమ్‌ అండ్‌ జస్టిస్‌ పార్టీ'' కూడా ఒకటి. మోర్సీ నాయకత్వంలో ఆ పార్టీకి 51% ఓట్లు పడ్డాయి. నిజానికి అధ్యక్ష పదవికి మరొకర్ని ఎంచుకుంది ఆ పార్టీ. కానీ కోర్టులు అతన్ని అనర్హుడిగా ప్రకటించడంతో మోర్సీ పేరు ముందుకు వచ్చింది. అతను ఇంజనీరింగు కైరోలో, కాలిఫోర్నియాలో చదివాడు. కాలిఫోర్నియాలో అసోసియేట్‌ ప్రొఫెసరుగా పనిచేసి, 1985లో ఈజిప్టుకి తిరిగి వచ్చి జగాజిగ్‌ యూనివర్శిటీలో చేరాడు. ఎంబీకి అభిమానిగా ఉంటూ 2000 ఎన్నికలలో స్వతంత్రుడిగా అధ్యక్షపదవికి పోటీ చేసి ఓడిపోయాడు.

అనుకోకుండా అధ్యక్షుడయిన మోర్సీ తను రక్షణ మంత్రిగా నియమించిన జనరల్‌ ఎల్‌-సిసి చేతిలోనే మోసానికి గురయ్యాడు. ఏడాది తర్వాత సిసి మోర్సీపై తిరుగుబాటు చేసి దింపేసి, జైల్లో పెట్టాడు. దేశద్రోహం, గూఢచర్యంతో సహా అనేక కేసులు పెట్టి వేధించాడు. 2014 మేలో పేరుకి ఎన్నికలు జరిపి, జూన్‌లో అధ్యక్షుడై పోయాడు. గతంలో సాదత్‌, ముబారక్‌ వంటి నియంతల సమయంలో కూడా ప్రతిపక్ష పార్టీలకు కొద్దిపాటి స్వేచ్ఛ ఉండేది. ఇప్పుడు అది కూడా లేదు, పైగా మీడియా ప్రభుత్వ అధీనంలోనే ఉంది. అందువలన మోర్సీ మరణానికి వ్యతిరేకంగా తెలిపిన నిరసనలకు స్పందన లేకుండా పోయింది. ప్రస్తుతం ఈజిప్టు ఆర్థిక వ్యవస్థ బాగా దెబ్బ తింది. అయినా ఎల్‌-సిసి 2030 వరకు అధికారంలో ఉండడానికి మిలటరీ అనుమతించింది.

ఈ సందర్భంగా ఈజిప్టు రాజకీయ చరిత్ర గురించి, ముస్లిమ్‌ బ్రదర్‌హుడ్‌ సంస్థ గురించి గుర్తు చేసుకోవడం సమయోచితం. 1882 నుండి బ్రిటన్‌ అధీనంలో ఉన్న ఈజిప్టుకి (సుడాన్‌కి కూడా) ఫరూక్‌ అనే రాజు నామమాత్రంగా ఉండేవాడు. అంటే బ్రిటిషు ఇండియాలో సంస్థానాధీశుల టైపులో అన్నమాట. రాజుకి ఆస్తులుంటాయి, పాలన ఉంటుంది, పెత్తనం మాత్రం బ్రిటిషు వాళ్లది. రెండవ ప్రపంచయుద్ధంలో రాజు అక్షరాజ్యాల వైపుకి మొగ్గు చూపితే ఇంగ్లీషు వాళ్లు ఒప్పుకోలేదు. 1936 నాటి ఒప్పందం సాకుతో తమ సైన్యాన్ని పంపారు. రెండు కూటముల రణానికి రంగస్థలమైంది ఈజిప్టు. ఆ సమయంలో రాజు విలాసాల్లో మునిగి తేలడం చేత ప్రజల చేత ఛీత్కరించుకోబడ్డాడు. ఆ అదను చూసి 1952లో ఈజిప్టు మిలటరీ ఆఫీసర్లు కొంతమంది కలిసి ''ఫ్రీ ఆఫీసర్స్‌ మూవ్‌మెంట్‌'' అనే పేర సైనిక కుట్ర జరిపి రాజుని గద్దె దింపేశారు. రాజు ఇటలీ పారిపోయి ప్రవాసంలో ఉండగానే 1965లో చనిపోయాడు.

రాజుని దింపేశాక, మహమ్మద్‌ నగ్యూబ్‌ అనే మిలటరీ అధికారి 1953 జూన్‌లో ఈజిప్టుకి తొలి అధ్యక్షుడయ్యాడు. ఆంగ్లేయులను తరిమివేసి, సుడాన్‌కి స్వాతంత్య్రం యిచ్చేసి, ఈజిప్టును రిపబ్లిక్‌గా ప్రకటించి, అరబ్‌ జాతీయవాదాన్ని ముందుకు తీసుకుని వచ్చాడు. అరబ్‌, ఆఫ్రికాలలో తలెత్తుతున్న జాతీయవాదం వలసరాజ్యాలు కలిగి వున్న బ్రిటన్‌, ఫ్రాన్సులను కలవర పరిచింది. వాళ్లు ఇజ్రాయేలును దువ్వారు. ఈజిప్టు కొత్త పాలకులు పాలస్తీనా ఉద్యమానికి మద్దతు తెలపడంతో ఇజ్రాయేలు కూడా వాళ్లపై గుఱ్ఱుగా ఉంది. చివరకు 1956లో బ్రిటన్‌, ఫ్రాన్స్‌, ఇజ్రాయేల్‌ కలిసి ఈజిప్టుపై దండెత్తాయి. దానిలో ఈజిప్టు సైన్యపరంగా చాలా నష్టపోయినా, సూయజ్‌ కాలువపై తన ఆధిపత్యాన్ని స్థిరపరుచుకుంది. దీంతో అప్పటి అధ్యక్షుడు గమాల్‌ అబ్దుల్‌ నాసర్‌ పేరు మారుమ్రోగింది. అతను దేశానికి రెండవ అధ్యక్షుడు, 1952 కుట్ర తర్వాత అధ్యక్షుడైన మహమ్మద్‌ నగ్యూబ్‌ను గృహనిర్బంధంలో పెట్టి, 1954లో తను అధ్యక్షుడయ్యాడు. దీనికి గాను అతను చూపిన సాకు ఎంబీ (ముస్లిమ్‌ బ్రదర్‌హుడ్‌) సభ్యుడు తనపై హత్యాప్రయత్నం చేయడం!

ముస్లిమ్‌ బ్రదర్‌హుడ్‌ అనే పేరుతో పిలిచినా ఆ సంస్థ అసలు పేరు ద సొసైటీ ఆఫ్‌ ద ముస్లిమ్‌ బ్రదర్స్‌. 1928లో హసన్‌ అల్‌-బన్నా అనే స్కూలు టీచరు స్థాపించిన సున్నీ ఇస్లామిస్ట్‌ సంస్థ. ఇది సమాజానికి సేవ చేసే ధార్మిక సంస్థగా వెలిసింది. ఇస్లాంలోని అన్ని వర్గాలను అక్కున చేర్చుకుంటూ, పేదలకు విద్య, వైద్యం అందించడానికి పాఠశాలలు, ఆసుపత్రులు నెలకొల్పడంతో పాటు నిధులు నిరంతరంగా అందేట్లుగా వ్యాపార సంస్థలను కూడా ప్రారంభించింది. దాతృత్వ కార్యకలాపాల కారణంగా ఆ సంస్థకు ఎంతో ప్రజాదరణ ఉంది. ఇప్పటివరకు ఆ సంస్థ సభ్యులపై అవినీతి ఆరోపణలు లేవు.

అక్కడితో ఆగి వుంటే ఏ చిక్కూ లేకపోయేది. కానీ క్రమంగా రాజకీయ రంగంలోకి కూడా దిగి ఆంగ్లేయుల వలస పాలనను ఎదిరించ సాగింది. విదేశీయులను తరిమివేసి ఈజిప్టులో షరియా సూత్రాల ప్రకారం పాలన సాగించే ప్రభుత్వస్థాపనకై కృషి చేస్తామని ప్రకటించుకుంది. ప్రజల మధ్య ఆ సంస్థ కున్న పలుకుబడి రాజకీయ నాయకులను ఉలిక్కిపడేలా చేసింది. బ్రిటిషు వాళ్లను ఎదిరించేందుకు, 1948లో ఇజ్రాయేలుతో యుద్ధంలో ఈజిప్టు తరఫున పోరాడేందుకు ఆ సంస్థ పనికి వచ్చింది కానీ 1948 నవంబరు నుంచి దాన్ని ఓ కంటకంగా చూశారు. అప్పటికే దానికి 2 వేల శాఖలు, 5 లక్షల మంది సభ్యులు ఉండేవారు.

1952లో ఎంబీ వాళ్లు బాంబులతో దాడులు చేయడంతో రాచరిక ప్రభుత్వం 32 మంది నాయకులను అరెస్టు చేసి, ఆ సంస్థను నిషేధించింది. తర్వాతి నెలల్లో ఒక ఎంబీ సభ్యుడు ప్రధానిని హత్య చేశాడు. అతని అనుచరులు ఎంబీ స్థాపకుడైన అల్‌-బన్నాను హత్య చేశారు. కైరోలో ఇంగ్లీషు వాళ్లు యిళ్లు, క్లబ్బులు, హోటళ్లు ఉన్న ప్రాంతాల్లో 750 భవంతులను ఎంబీ దగ్ధం చేసింది. ఈ పరిస్థితుల్లో సైనిక కుట్ర జరిగింది. కొత్త ప్రభుత్వం ఎంబీపై నిషేధం ఎత్తివేసింది. నెగ్యూబ్‌ కాబినెట్‌లో ఉన్న నాసర్‌ భూసంస్కరణలు తెచ్చి పేదల ప్రేమ చూరగొన్నాడు.

ఎంబీ తేవాలనుకున్నది షరియాకు అనుగుణంగా నడిచే ప్రభుత్వం. కానీ 1954లో దేశాధ్యక్షుడైన నాసర్‌ వ్యాప్తి చేస్తున్న సోషలిస్టు, సెక్యులర్‌ విధానాలను ఎంబీ వ్యతిరేకించింది. అతనిపై హత్యాప్రయత్నం చేసింది, మళ్లీ నిషేధానికి గురైంది. వేలాది మంది సభ్యులు జైళ్లలో, కాన్సట్రేషన్‌ క్యాంపులలో మగ్గారు. దేశం విడిచి పారిపోయిన సభ్యులకు మతఛాందస రాజరికం సాగించే సౌదీ అరేబియా ఆశ్రయం యిచ్చింది. (ఇప్పుడు పరిస్థితి మారింది. ఎంబీ ఒక టెర్రరిస్టు సంస్థ అంటోంది సౌదీ) అల్‌-బన్నా అల్లుడు సయీద్‌ రమదాన్‌ మ్యూనిక్‌లో కట్టిన మసీదులో కూడా కొందరు ఆశ్రయం పొందారు. ఈ సమయంలోనే ఎంబీ యితర ముస్లిము దేశాలకు వ్యాపించింది.

నాసర్‌ 1956లో నామమాత్రపు ఎన్నికలు జరిపి అధ్యక్షుడిగా ప్రకటించుకున్నాడు. పైన చెప్పిన యుద్ధం తర్వాత సూయెజ్‌ కాలువను జాతీయం చేయడంతో అతను అరబ్‌ దేశాలలో హీరో అయిపోయాడు. అమెరికా, రష్యా క్యాంపులకు దూరంగా అలీన ఉద్యమం (నాన్‌-ఎలైన్‌డ్‌ మూవ్‌మెంట్‌)లో నెహ్రూతో పాటు భాగస్వామి అయ్యాడు. అనేక సోషలిస్టు సంస్కరణలు చేపట్టి ఈజిప్టును ఆధునీకరించాడు. ఆశ్వాన్‌ డామ్‌, హెల్వాన్‌ సిటీ వంటివి కట్టాడు. రాజకీయంగా మాత్రం తనను ఎదిరించినవాళ్లను అణిచివేసేవాడు.

నాసర్‌ ప్రభ వెలుగుతూండగానే 1967లో ఇజ్రాయేల్‌తో ఆరు రోజుల యుద్ధం జరిగి, ఈజిప్టు ఘోరంగా ఓడిపోయింది. ఇజ్రాయేలు ఈజిప్టులోని కొన్ని ప్రాంతాలను ఆక్రమించి విడిచిపెట్టనంది. ఖిన్నుడైన నాసర్‌ రాజీనామా చేశాడు కానీ ప్రజల ఒత్తిడి మేరకు మళ్లీ పదవి చేపట్టాడు. 1968లో తనను తాను ప్రధానిగా నియమించుకుని పోయిన ప్రాంతాలను తిరిగి తెచ్చుకోవడానికి అందర్నీ కూడగట్టుకోవాలనుకున్నాడు. రాజకీయ సంస్కరణలు చేపట్టి కొంత స్వేచ్ఛ నిచ్చాడు, మిలటరీలో రాజకీయ ప్రమేయం ఉన్నవారిని తప్పించి వేయసాగాడు. 1970లో గుండెపోటుతో మరణించాడు. అతని అంత్యక్రియలకు 50 లక్షల మంది హాజరయ్యారు.

నాసర్‌ తర్వాత అతని అనుచరుడు, ఉపాధ్యక్షుడు ఐన అన్వర్‌ సాదత్‌ దేశాధ్యక్షుడయ్యాడు. 11 ఏళ్లు పాలించాడు. ఎంబీపై నిషేధం ఎత్తివేసి, దాని సభ్యులను జైళ్ల నుంచి విడుదల చేశాడు. విదేశాలలో తలదాచుకున్న వారందరినీ వెనక్కి ఆహ్వానించి, ఈజిప్టు రాజకీయాల్లో పాలుపంచుకోవచ్చన్నాడు. బహుళ పార్టీల వ్యవస్థను ఏర్పరచాడు. 1973లో ఇజ్రాయేలు ఆక్రమణలో ఉన్న సినాయ్‌పై దాడి చేసి అరబ్బుల ప్రశంసలు అందుకున్నాడు. తనకు శాంతి ముఖ్యమంటూ ఇజ్రాయేలుతో శాంతి ఒప్పందం కుదుర్చుకున్నాడు. ఆ సంవత్సరం యితనికి, ఇజ్రాయేలు ప్రధానికి కలిపి ఉమ్మడిగా నోబెల్‌ శాంతి పురస్కారం యిచ్చారు. ఆ విధంగా సాదత్‌ నోబెల్‌ అందుకున్న మొట్టమొదటి ముస్లిమ్‌ అయ్యాడు.

కానీ అతను పాలస్తీనా విషయంలో పట్టుబట్టలేదని ఎంబీ కోపగించుకుంది. ఒప్పందం కుదుర్చుకునేముందు తమను సంప్రదించలేదని పాలస్తీనా లిబరేషన్‌ ఆర్గనైజేషన్‌ ఆగ్రహించింది. అనేక అరబ్‌ దేశాలు దానికి వత్తాసు పలికి అరబ్‌ లీగ్‌ నుంచి ఈజిప్టు 1979లో బహిష్కరించాయి. ఇజ్రాయేలుతో రాజీ పడిపోయాడంటూ కొందరు కన్సర్వేటివ్‌ మిలటరీ అధికారులు 1981 అక్టోబరులో అతనిపై కాల్పులు జరిపి చంపేశారు. అతని తర్వాత అధ్యక్షుడై ఈజిప్టును అత్యధిక కాలం పాలించిన వాడు హోస్నీ ముబారక్‌. ఈజిప్షియన్‌ ఎయిర్‌ ఫోర్సులో పని చేసి, చీఫ్‌ మార్షల్‌ అయ్యాడు. ఇజ్రాయేలుతో సంధికి అతను వ్యతిరేకి. అతని హయాంలో అనేక రంగాల్లో ఉత్పాదన పెరిగింది కానీ దానితో పాటు అవినీతీ పెరిగింది.

ముబారక్‌ కూడా నియంత గానే పాలించాడు. తనను వ్యతిరేకించినవాళ్లను తొక్కేశాడు, హింసించాడు. నామమాత్రపు ప్రజాభిప్రాయ సేకరణ జరుపుతూ తన పదవీకాలాన్ని పొడిగించుకుంటూ పోయాడు. చివరకు 2005 సెప్టెంబరులో ప్రజాభిప్రాయ సేకరణ కుదరదు, అనేక పార్టీలు పాల్గొనే ఎన్నికలు కావాలనే డిమాండ్‌ తలెత్తింది. ముబారక్‌ సరేనన్నాడు. ఎన్నికల యంత్రాంగమంతా తన చేతిలో పెట్టుకుని రిగ్గింగ్‌ చేసి నెగ్గేశాడు. అంతేకాదు, ప్రతిపక్ష పార్టీ నాయకుడిని ఫోర్జరీ నేరంపై ఐదేళ్లపాటు జైల్లో పెట్టించాడు. 30 ఏళ్ల పాలనలో ముబారక్‌, అతను కుటుంబసభ్యులు అవినీతి ద్వారా విపరీతంగా సంపాదించి, విదేశాల్లో డబ్బు దాచుకున్నారు.

చివరకు ప్రజలు విసిగిపోయి, అతని పరిపాలనపై 2011 జనవరిలో తిరగబడ్డారు. దానినే అరబ్‌ స్ప్రింగ్‌ అన్నారు. అది గ్రహించి, 2011 సెప్టెంబరులో రాబోయే ఎన్నికలలో తను పోటీ చేయనని ముబారక్‌ ప్రకటించాడు. కానీ అతను వెంటనే రాజీనామా చేసి తీరాలని నిరసనకారులు పట్టుబట్టారు. అతని సమర్థకులు, వ్యతిరేకుల మధ్య వీధుల్లో హింసాత్మక పోరాటాలు జరిగాయి. చివరకు ఫిబ్రవరిలో ముబారక్‌ రాజీనామా చేశాడు.

ముబారక్‌ హయాంలో ఎంబీ బలపడింది. 2005 ఎన్నికల సమయానికి సంస్థపై నిషేధం ఉండడంతో, దాని సభ్యులు స్వతంత్రులుగా నిలబడి 20% సీట్లలో గెలిచారు. అరబ్‌ స్ప్రింగ్‌ సమయంలో ఎంబీ నాయకులు బాహాటంగా నిరసన కార్యక్రమాల్లో పాల్గొనలేదు. ముబారక్‌ పతనం తర్వాత సంస్థపై నిషేధం తొలగిపోయింది. 2011 ఏప్రిల్‌లో ఎంబీ ''ఫ్రీడమ్‌ అండ్‌ జస్టిస్‌ పార్టీ'' నెలకొల్పి అదే ఏడాది జరిగిన ఎన్నికలలో పోటీ చేసి 47% స్థానాలు గెలిచింది. 2012 అధ్యక్ష ఎన్నికలలో ఎంబీ తరఫున 52% ఓట్లు తెచ్చుకుని మోర్సీ నెగ్గాడు. దీని తర్వాత ఎన్నికలు జరిగిన ట్యునీసియాలో ఎంబీ అభ్యర్థులు గెలిచారు. సౌదీ అరేబియా, యుఎఇ లలో నడుస్తున్న రాచరిక పాలకులు ఎంబీ బలాన్ని చూసి దడిశారు. దానధర్మాల ద్వారా ప్రజలలో పలుకుబడి పెంచుకుని, తమ దేశాలలో కూడా ప్రజస్వామ్యం కావాలని ఆందోళనలు చేసి తమ నియంతృత్వానికి ఎదురు నిలుస్తారని వాళ్ల భయం.

మోర్సీ అధికారంలోకి వస్తూనే మిలటరీ తోక కత్తిరించబోయి, వారి ఆగ్రహాన్ని మూటకట్టుకున్నాడు. వాళ్లు తిరగబడబోతే 2012 నవంబరులో తనకు తానే సర్వాధికారాలు ప్రకటించుకున్నాడు. ముబారక్‌ శకంలో ఏర్పడిన అధికార యంత్రాంగాన్ని అదుపు చేయడానికి ఆ మాత్రం అధికారాలు ఉండాలని వాదించాడు. ఇదంతా ఇస్లామిక్‌ కుట్ర అని ప్రతిక్షకులు ఆరోపించారు. ఎందుకంటే ఎంబీ ఆడవాళ్లకు సమాన హక్కులిచ్చే లాటి కొన్ని విషయాల్లో ఛాందసవాదాన్ని ప్రచారం చేస్తుంది.

మోర్సీలో కూడా ముబారక్‌ లక్షణాలు కనబడ్డాయి. తనను వ్యతిరేకించిన జర్నలిస్టులపై, నిరసనకారులపై ఎంబీ గ్యాంగులను ఉసికొల్పాడు. ప్రతిపక్షాలపై మిలటరీ విచారణలు జరిపించి, శిక్షలు వేయించాడు. అప్పటిదాకా ఎంబీను ఈజిప్టులో అసలైన ప్రతిపక్షంగా, ప్రజాస్వామ్యం కోసం పోరాడే సంస్థగా విదేశీ మీడియా మెచ్చుకునేది. కానీ మోర్సీ పాలనలో ఇంధనపు కొరత, విద్యుత్‌ అంతరాయాలు పెరిగాయి. మోర్సీకి చెడ్డపేరు రావాలని మిలటరీ వాళ్లు పన్నిన పన్నాగమది అని ఎంబీ అంటుంది, కాదు మోర్సీకి పాలన చేతకాదు అని మిలటరీ వాళ్లు అంటారు. ముబారక్‌ అనుచరులతో నిండిన కోర్టు, మిలటరీ అధికారులు కలిసి మోర్సీకి జోరుకి కళ్లెం వేశారు.

అదను చూసుకుని 2013 జులైలో మిలటరీ అధికారులు ఎల్‌-సిసి నాయకత్వాన తిరుగుబాటు చేసి మోర్సీని జైల్లో పెట్టారు, ఎమర్జన్సీ విధించి, ఎంబీని టెర్రరిస్టు సంస్థగా ప్రకటించి, నిషేధించారు. సౌదీ, యుఎఇ వారి బాటలో నడిచాయి. ఆ దేశాలను వ్యతిరేకిస్తున్న టర్కీ, కతార్‌ మాత్రం ఎంబీని సమర్థిస్తున్నాయి. మోర్సీతో సహా తమ పార్టీ నాయకులనేకులను జైలుపాలు చేయడంతో ఎంబీ ఈజిప్టులో ప్రదర్శనలు నిర్వహించింది. ప్రభుత్వం వారిపై కాల్పులు జరిపి, 1150 మంది మృతికి. 4 వేల మంది గాయపడడానికి కారణమైంది. దానికి ప్రతిగా ఎంబీ పోలీసు స్టేషన్లను, డజన్ల కొద్దీ చర్చిలను దగ్ధం చేసింది. ఆ కారణం చూపి మిలటరీ మరింతమంది ఎంబీ నాయకులను ఖైదుపాలు చేసింది. ఇదంతా మిలటరీ ఆడిస్తున్న నాటకమని, క్రైస్తవుల దాడిలో తమ ప్రమేయం లేదని ఎంబీ వాదించింది. అయినా మిలటరీ అధీనంలో ఉన్న ఈజిప్టు కోర్టు 2015లో వందలాది ఎంబీ సభ్యులకు మరణశిక్ష విధించింది. వారిలో మోర్సీ ఒకడు.

మోర్సీని అధికారంలో ఉండగా ఈజిప్టు కోర్టులలో ముబారక్‌పై, అతని కొడుకుల అవినీతిపై అనేక కేసులు నడిచాయి. 2012 లో ముబారక్‌ యావజ్జీవ కారాగార శిక్ష పడింది కూడా. అయితే మోర్సీని దింపేశాక, మిలటరీ అధికారులు ముబారక్‌ పట్ల ఉదారంగా ఉండసాగారు. 2014 ఫిబ్రవరిలో ముబారక్‌ ఒక పత్రికకు యిచ్చిన యింటర్వ్యూలో సిసిని మెచ్చుకున్నాడు. ఆ తర్వాత మూడేళ్ల కారాగారవాసం తదనంతరం ముబారక్‌ను, కొడుకులను వదిలిపెట్టారు. 2017లో కేసులన్నీ కొట్టేశారు. అతనింకా సజీవుడే. మూడు దశాబ్దాలు పాలించిన అతనికి దేశంలో అనుచరగణం బలంగా ఉంది కాబట్టి, వాళ్లు ఎంబీకి వ్యతిరేకులు కాబట్టి సిసి యీ విధంగా ప్రవర్తించి ఉంటాడని ఊహించవచ్చు. మోర్సీ మృతిపై టర్కీ, కతార్‌, మలేసియా దేశాలు సంతాపం వ్యక్తం చేశాయి. ఐక్యరాజ్యసమితి మోర్సీ చావుపై స్వతంత్ర విచారణ సాగాలని పిలుపు నిచ్చింది. - ఎమ్బీయస్‌ ప్రసాద్‌ (జులై 2019)

జులై 2019 ఎమ్బీయస్‌: లోకేశ్‌ సంజయ్‌ గాథ వినాలి

లోకేశ్‌పై చాలా పెద్ద బాధ్యతే ఉంది. టిడిపి నాయకత్వం చంద్రబాబు చేతిలోనే ఉండబోతోంది. ఆయన దాన్ని తిరిగి ఎన్టీయార్‌ వారసులకు అప్పగించడం కల్ల. తన వారసుడైన లోకేశ్‌కే పార్టీ అధినేతృత్వం కట్టబెడతారు. అది ఎప్పుడు అనేది యిప్పుడే చెప్పలేం. తను ఆరోగ్యంగా, చురుగ్గా ఉన్నపుడే బాబు ఆ పని చేసేయవచ్చు. తను డీలా పడ్డాక, లోకేశ్‌ నాయకుడంటే కొంతమంది తిరుగుబాటు చేసే ప్రమాదం ఉంది. ఇప్పటికే అతన్ని యువరాజుగా చూపించినా, పార్టీ దృష్టిలో కానీ, ప్రజల దృష్టిలో కానీ బాబు మీదే ఫోకస్‌ ఉంటోంది. లోకేశ్‌ గెలిచి అసెంబ్లీకి వచ్చి ఉంటే బాబుతో పాటు అతనూ వైసిపిని ఢీకొనే ప్రయత్నం చేసేవాడేమో! కానీ అది జరగలేదు. అందువలన లోకేశ్‌ తన కంటూ యిమేజిని, బలాన్ని సమకూర్చుకోవడం ఆలస్యమౌతోంది.

అధికారంలో ఉండగా ప్రతిభకు పెద్దగా గుర్తింపు రాదు. కష్టాల్లో ఉన్నపుడు చూపిన పోరాటపాటవమే హైలైట్‌ అవుతుంది. పాండవులు ఇంద్రప్రస్థంలో ఉండగా వచ్చిన పేరు కంటె అరణ్య, అజ్ఞాతవాసాల తర్వాత కురుక్షేత్రంలో గెలిచిన తీరుకే ఎక్కువ ప్రశంసలు వచ్చాయి. అలా అని ఎవరూ కావాలని కష్టాలను వరించరు. టిడిపి యీ స్థితికి చేరాలని లోకేశ్‌ కోరుకుని ఉండరు. కానీ దీన్ని తన అనువుగా మార్చుకుని, తనంతట తాను పార్టీని నడపగలనని చూపించుకునే అవకాశంగా మలచుకోవడంలో ప్రజ్ఞ ఉంది. అది భవిష్యత్తులో ఎంతో ఉపయోగపడుతుంది కూడా. ఈ సందర్భంలో సంజయ్‌ గాంధీ చరిత్ర తెలుసుకోవడం లోకేశ్‌కు ఎంతైనా ఆవశ్యకరం.

సంజయ్‌ గాంధీ అనగానే చాలామందికి చికాకు పుట్టుకు వస్తుంది. ఎమర్జన్సీ సమయంలో రాజ్యాంగేతర శక్తిగా విపరీతమైన అధికారం చలాయించిన వ్యక్తిగా, కేంద్రమంత్రులను, ముఖ్యమంత్రులను కూడా చప్రాసీలుగా చూసిన అహంభావిగానే వాళ్లకు గుర్తు. ఎమర్జన్సీని ఉపయోగించి తను ఆడింది ఆట, పాడింది పాటగా చెల్లించుకుని కాంగ్రెసు పార్టీని సర్వనాశనం చేసిన వ్యక్తిగా అందరికీ జ్ఞాపకం. 1977 ఎన్నికల తర్వాత సంజయ్‌ను శామ్‌సన్‌గా చిత్రీకరిస్తూ కార్టూన్‌ వచ్చింది. శామ్‌సన్‌ శత్రువులున్న ఒక భవంతిని కూల్చేస్తూ దాని కింద తనూ పడి నాశనమై పోతాడు. సంజయ్‌ కూడా తనతో పాటు కాంగ్రెసును కూడా నామరూపాలు లేకుండా చేశాడు. ఉత్తరాది రాష్ట్రాలలో ఒక్క సీటు కూడా రాకుండా పోయింది.

ఇదంతా వాస్తవమే కానీ సంజయ్‌లో అది ఒక పార్శ్వం మాత్రమే. 1977-80 మధ్య కాలంలో అతని చర్యలను గమనిస్తే, అతనిలో ఉన్న రాజకీయ నాయకుడు తెలుస్తాడు. సంజయ్‌కు మొదట్లో రాజకీయాల పట్ల ఆసక్తి లేదు. మారుతి పేరుతో చిన్నకారు తయారుచేసి పేరు తెచ్చుకుందామనే దుగ్ధతో తల్లికి చెప్పి అడ్డదారిలో బ్యాంకు ఋణాలు తెచ్చుకున్నాడు. దానిపై రచ్చ జరిగింది తప్ప, కారు తయారు కాలేదు. ఆ నిస్పృహలో ఉండగానే అలహాబాదు తీర్పు రావడం, ఏం చేయాలో తెలియక ఇందిరా కొట్టుమిట్టులాడడం జరిగింది. అప్పుడు సంజయే తల్లికి ధైర్యం చెప్పి ఎమర్జన్సీ విధింపు సలహాకు వత్తాసు పలికాడు. ఇందిర అతని మాట వింది. ఎమర్జన్సీ విధించింది.

ఇక అప్పణ్నుంచి సంజయ్‌ విజృంభించాడు. దేశానికి ఏది మేలు చేస్తుందని తను అనుకున్నాడో అవన్నీ నియంతలా అమలు చేశాడు. పాత దిల్లీలో జామా మసీదు చుట్టూ ఉన్న అక్రమ కట్టడాలన్నీ ఒక్క దెబ్బలో కూల్చి పారేయించాడు. కుటుంబ నియంత్రణ అంటే అసహ్యించుకుని, యిబ్బడిముబ్బడిగా జనాభా పెంచుకుపోతున్న ఉత్తరాది రాష్ట్రాలలో బలవంతంగా ఆపరేషన్లు చేయించాడు. ఎంత ప్రజావ్యతిరేకత వచ్చిన తొణకలేదు, బెణకలేదు. యూత్‌ కాంగ్రెసు నాయకుణ్నంటూ దేశమంతా తిరిగి నీరాజనాలు అందుకున్నాడు. ఇందిరకు వారసుడిగా, కాంగ్రెసు పార్టీకి భవిష్యనేతగా ప్రొజెక్టు చేయించుకున్నాడు. తనకు కావలసినవాళ్లకు ఉపకారాలు చేశాడు, నచ్చనివారికి అపకారాలు, అవమానాలు. తల్లి సోషలిస్టు విధానాలకు తిలోదకాలు యిచ్చాడు. ఆవిడ చిరకాల స్నేహితులైన సిపిఐతో పేచీ పెట్టుకున్నాడు. పాలన ఇందిర పేరు మీద నడిచినా, పెత్తనమంతా యితనిదే.

మీడియాపై సెన్సార్‌ ఉండడంతో వాస్తవాలు బయటికి రాకుండా పోయాయి. జర్నలిస్టులు సైతం భజనదాసులుగా మారిపోయారు. ఎమర్జన్సీ పట్ల ప్రజలంతా సంతోషంగా ఉన్నారని భ్రమించి, 1977లో ఇందిర ఎన్నికలు జరిపించింది. దిమ్మ తిరిగేలా ప్రజలు బుద్ధి చెప్పారు. ఇందిర, సంజయ్‌తో సహా కాంగ్రెసు దిగ్గజాలందరూ ఓడిపోయారు. దక్షిణ రాష్ట్రాలు మాత్రం పార్టీ పరువు నిలిపాయి. ఇందిర యీ ఓటమిని తట్టుకోలేక పోయింది. కాంగ్రెసు పార్టీలోని పాతకాపులందరినీ ఒక ఆట ఆడించి, వినూత్న విధానాలతో పేదప్రజల మనసులలో 'ఇందిరమ్మ'గా తిష్ట వేసుకుని, అంతర్జాతీయ స్థాయిలో కూడా గుర్తింపు తెచ్చుకున్న తను యింత ఘోరంగా ఓడిపోవడం, వెనువెంటనే తన అనుచరులందరూ తనను వదిలివెళ్లిపోవడం జీర్ణించుకోలేక పోయింది.

అధికారంలోకి వచ్చిన జనతా పార్టీ ఉత్తరాది రాష్ట్రాలలో అసెంబ్లీలను రద్దు చేసి ఎన్నికలు జరిపితే, కాంగ్రెసుకు మళ్లీ ఘోరపరాజయం! జనతా ప్రభుత్వం ఇందిరపై కేసులు పెట్టసాగింది. అరెస్టు చేయించింది. ఎమర్జన్సీ అత్యాచారాలపై షా కమిషన్‌ వేసి, అప్పటి పాతకాలన్నీ తవ్వి తీయించింది. దానితో దక్షిణాదిన కూడా కాంగ్రెసు నాయకులు డిఫెన్సులో పడిపోయారు. జనతా పార్టీ అక్కడ కూడా విస్తరించసాగింది. మీడియా ఒక్కసారిగా ప్లేటు మార్చి, ఇందిరను, కాంగ్రెసును, సంజయ్‌ను రాక్షసులుగా చూపించసాగింది. వాళ్ల తప్పులపై విస్తృతంగా వ్యాసాలు రాసింది. పుస్తకాలు కూడా వెలువడ్డాయి. గతంలో ఎమర్జన్సీలోని కొన్ని అంశాలను చూసి మురిసి మెచ్చుకున్నవాళ్లు కూడా టపటపా లెంపలు వేసుకోసాగారు. జనతా పార్టీ నాయకులు 'ఇందిర ఫినిష్‌ అయిపోయింది' అని గర్వంగా చెప్పుకోసాగారు.

ఇవన్నీ ఎందుకు గుర్తు చేస్తున్నానంటే కొంచెం తక్కువ స్థాయిలో ప్రస్తుత టిడిపి పరిస్థితి యిలాగే ఉంది. టిడిపి పాలన గురించి మంచిగా మాట్లాడేవాడు లేకుండా పోయాడు. తేడా ఎక్కడంటే యిక్కడ యువరాజు ఓడినా, మహరాజు నెగ్గాడు. ఇందిర సైన్యం ఆనాడు కుంచించుకుపోయినట్లే యీనాడు టిడిపి సైనికుల సంఖ్య తగ్గిపోయింది. ఆనాడు కాంగ్రెసు నాయకులు అధినేత్రికి ఎదురు తిరిగి, జనతా పార్టీకి వెళ్లిపోయారు. ఈనాడు టిడిపి నాయకులు, బాబు గారికి ఎంత చెప్పినా చెవిన పెట్టలేదు అంటూ భారతీయ జనతా పార్టీకి వెళ్లిపోతున్నారు. ఆనాడు ఇందిర బహిరంగంగా బయట పడకపోయినా స్థయిర్యం చెడి ఉందని చెప్పుకున్నారు. ఈనాడు బాబు కూడా పైకి బింకంగా అపజయాలు టిడిపికి కొత్త కాదు అంటూనే ఉన్నా, లోపల 'ఇదేమిటి, యింత ఘోరంగా ఓడిపోయాం, ఎప్పటికి కోలుకుంటాం?' అని దిగాలు పడుతూనే ఉంటారు.

ఆనాడు పరాజిత ఇందిరకు ధైర్యం చెప్పి అండగా నిలబడ్డాడు సంజయ్‌. ఆమె బయటకు ఎక్కువ రానక్కరలేకుండా తనే బయటకు వచ్చి పోరాటాలు చేసి, కొత్త సైన్యాన్ని ఏర్పాటు చేసుకుని, రాజకీయ వ్యూహాలు రచించి, ప్రతిక్షకుల శిబిరంలో చీలికలు తెచ్చి, మిత్రభేద నీతితో వారి ప్రభుత్వాన్ని పడగొట్టి, మళ్లీ ఎన్నికలు వచ్చేట్లు చేశాడు. ఆ ఎన్నికలలో అభ్యర్థులందరినీ తనే ఎంపిక చేసి, ప్రచారం చేసి, మంచి ప్రణాళికతో ఎన్నికలు నెగ్గి, విజయకిరీటాన్ని తల్లి శిరసుపై ఉంచాడు.

నేననేది - లోకేశ్‌ సంజయ్‌ కథ నుంచి స్ఫూర్తి పొంది, అటువంటి ప్రయత్నం చేయాలి. దాని ఫలితం యిప్పుడే చెప్పలేం. కానీ ప్రయత్నమైతే చేయాలి. అప్పుడే లోకేశ్‌ నాయకు డనిపించుకుంటాడు. బాబు కెరియర్‌ మహా అయితే పది, పన్నెండేళ్లుంటుంది. కానీ లోకేశ్‌ కెరియర్‌ 40 ఏళ్లుంటుంది. 40 ఏళ్ల పాటు పార్టీని ఏకతాటిపై నిలబెట్టి ఉంచాలంటే అనుచరులకు నాయకుడి సామర్థ్యంపై అచంచల విశ్వాసం ఉండాలి. ఫలానావారి అబ్బాయి కాబట్టి ఆటోమెటిక్‌గా సమర్థుడై ఉంటాడని ఎవరూ అనుకోరు. చరణ్‌ సింగ్‌ స్థాయి ఎక్కడ? అజిత్‌ సింగ్‌ స్థాయి ఎక్కడ? కరుణానిధి స్థాయి ఎక్కడ? అళగిరి స్థాయి ఎక్కడ? అవకాశం వచ్చినపుడు కొడుకు అందిపుచ్చుకోవాలి.

ఇందిరా గాంధీ స్థాయి తక్కువేమీ కాదు. రాజకీయాల్లో చెడుగుడు ఆడేసిన మనిషి. అయితే 1977 ఓటమి తర్వాత ఆమె డీలా పడింది. సంజయ్‌ గాంధీ ఆమెను కాస్త విశ్రాంతి తీసుకోమని చెప్పి లీడ్‌ తీసుకున్నాడు. ఇందిర ప్రజాజీవితం నుంచి రిటైర్‌ కాలేదు, కనుమరుగు కాలేదు. 1978 నవంబరు నాటి ఉపయెన్నికలో నెగ్గి చిక్‌మగళూరు నుండి ఎంపీ అయింది. 1978లో ఆంధ్ర, కర్ణాటక లలో ప్రచారం చేసి కాంగ్రెసు ప్రభుత్వాలను అధికారంలోకి తెచ్చింది. అయినా పార్టీ వ్యవహారాలను నడపడం, జనతా పార్టీని ఎదిరించి వీధిపోరాటాలు చేయడం యివన్నీ సంజయ్‌ చేపట్టాడు.

నిజానికి అప్పట్లో జనతా పార్టీకి గొప్ప యిమేజి ఉండేది. మొరార్జీ, చరణ్‌, వాజపేయి, ఫెర్నాండెజ్‌, ఆడ్వాణీ, మధు దండవతే.. వంటి నిష్కళంకమైన యిమేజి గల నాయకులు కాబినెట్‌లో ఉన్నారు. అట్టహాసానికి, ఆడంబరానికి దూరంగా ఉండేవారు. 30 ఏళ్ల కాంగ్రెసు పాలనతో విసిగి ఉన్న ప్రజలకు జనతా పార్టీ గొప్ప రిలీఫ్‌. ఇటు చూస్తే సంజయ్‌ గాంధీకి అన్నీ లొసుగులే. ఎమర్జన్సీలో రాజ్యాంగేతర శక్తిగా అతను చేసిన అకృత్యాలన్నీ వెలుగులోకి వచ్చాయి. అతని వ్యక్తిగత జీవితం గురించి అనేక రసవత్తరమైన విషయాలు - కొన్ని కల్పితం కూడా కావచ్చు - మీడియా విస్తారంగా ప్రచురించింది. ఎమర్జన్సీ సమయంలో అతని చుట్టూ ఉన్నవాళ్లు ఎంత దుర్మార్గ్గులో మీడియా కథనాలు వండి వార్చింది. వాటిని నమ్మడానికి ప్రజలు సిద్ధంగా ఉన్నారు. సంజయ్‌ అంటే మహాపాపి అనే మాటే వ్యాప్తిలో ఉంది.

అలాటి యిమేజి పెట్టుకుని అతను బయట తిరగడమే కాదు, అధికార పార్టీపై తిరగబడ్డాడు కూడా. అదీ విశేషం. దానికి అతనికి తగిన సాధనసంపత్తి కూడా లేదు. ఎమర్జన్సీ టైములో ఇందిర, సంజయ్‌ల అడుగులకు మడుగులొత్తిన కాంగ్రెసు నాయకులు, ఓటమి తర్వాత వాళ్లను పార్టీలోంచి బహిష్కరించారు. ఇందిర సొంత పార్టీ కాంగ్రెసు (ఐ) అని పెట్టుకుంది. కాంగ్రెసు ఎన్నికల గుర్తు ఆవూదూడా. ఇందిరకు హస్తం గుర్తు కేటాయించారు. సంజయ్‌ కేసులు ఎదుర్కున్నాడు. తల్లితో పాటు అరెస్టు కావడంతో పాటు, కిస్సా కుర్సీ కా అని తమపై తీసిన వ్యంగ్యచిత్రాన్ని తగలబెట్టిన కేసులో 1979 ఫిబ్రవరిలో కోర్టు అతనికి 25 నెలల జైలు శిక్ష వేసింది. సంజయ్‌కు బెయిలు కూడా యివ్వలేదు. (తర్వాత పై కోర్టులో తీర్పు మారింది)

ఇలాటి పరిస్థితుల్లో సంజయ్‌ తన భార్య మేనక సంపాదకురాలిగా ''సూర్య'' అనే పత్రిక ప్రారంభించి జనతా పార్టీని నిశితంగా విమర్శించేవాడు. ఆ పార్టీ నాయకుల మధ్య అంత:కలహాలను బయటపెట్టడంతో పాటు, వారి లొసుగులను బయటపెట్టేవాడు. ఉపప్రధానిగా ఉన్న జగజీవన్‌ రామ్‌ కొడుకు సురేశ్‌ అనే అతను తన వద్ద పనిచేసే సుష్మ అనే అమ్మాయితో ఓ గెస్ట్‌హౌస్‌లో రాసలీలలు సాగించగా ఆ కథనం ఫోటోలతో సహా వేసి జగ్‌జీవన్‌ రామ్‌కు చిక్కులు తెచ్చిపెట్టాడు. పార్టీలో జగన్‌జీవన్‌ వ్యతిరేకులందరూ పోగై, అతను రాజీనామా చేయాలని డిమాండ్‌ చేశారు. దాంతో పార్టీలో గొడవలు యింకా ముదిరాయి.

జనతా పార్టీలో ప్రధాని మొరార్జీకి, ఉపప్రధాని చరణ్‌కు ఒకరి పొడ ఒకరికి గిట్టేది కాదు. ఇద్దరూ కలిసి మాట్లాడుకోవడమే అబ్బురం. జనసంఘ్‌ వర్గం మొదట్లో చరణ్‌ సింగ్‌తో చేతులు కలిపి లాభపడింది. వారి మద్దతుతో ప్రధాని అవుదామనుకుంటూండగా వాళ్లు మొరార్జీవైపు ఫిరాయించారు. దాంతో సోషలిస్టులందరూ చరణ్‌ వైపు వచ్చారు. ప్రధాని కావడానికి ఎంతటి దుస్సాహసానికైనా చరణ్‌ సిద్ధంగా ఉన్నాడని పసి గట్టిన సంజయ్‌, రాజ్‌ నారాయణ్‌ ద్వారా అతన్ని ఎప్రోచ్‌ అయ్యాడు. నిజానికి రాజ్‌ నారాయణ్‌ ఇందిరపై కేసు వేసి గెలిచినవాడు, రాయబరేలీలో ఇందిరను ఓడించినవాడు. ఇక చరణ్‌ సింగ్‌ పంతంతో ఇందిరను, సంజయ్‌ను అరెస్టు చేయించినవాడు.

కానీ సంజయ్‌ రాజకీయపు టెత్తులలో భాగంగా అహంకారాన్ని దిగమింగి, వ్యక్తిగత వైరాలను పక్కన పెట్టి, చరణ్‌ ప్రధాని కావడానికి తాము సాయపడతామని రాజ్‌ నారాయణ్‌ ద్వారా కబురంపాడు. చరణ్‌ బుట్టలో పడ్డాడు. కాంగ్రెసు అవిశ్వాస తీర్మానం పెట్టింది. దానిపై చర్చ జరుగుతూండగానే ఫెర్నాండెజ్‌ వంటి అనేకమంది నాయకులు మొరార్జీ క్యాంపు నుంచి, చరణ్‌ క్యాంపుకి మారిపోయారు. దాంతో మొరార్జీ ప్రభుత్వం 1979 జులైలో కుప్పకూలింది. కాంగ్రెసు మద్దతుతో చరణ్‌ ప్రధాని అయ్యాడు. వెంటనే తమపై కేసులు ఎత్తివేయాలని ఇందిర, సంజయ్‌ షరతులు విధించారు. చరణ్‌ సింగ్‌ కుదరదన్నాడు. అయితే మద్దతు ఉపసంహరిస్తున్నాం అన్నారు వీళ్లు.

1979 ఆగస్టులో చరణ్‌ ప్రభుత్వం కూలింది. పార్లమెంటు రద్దయి, కొత్త ఎన్నికలు ప్రకటించారు. సంజయ్‌కు కావలసినది అదే. 1980 జనవరిలో ఎన్నికలై కొత్త ప్రభుత్వం ఏర్పడేదాకా ఐదు నెలల పాటు చరణ్‌ సింగ్‌ ఆపద్ధర్మ ప్రభుత్వం నడపవలసి వచ్చింది. అలాటి ప్రభుత్వం ఏ నిర్ణయమూ తీసుకోలేదు. దాంతో ధరలు పెరిగాయి. పాలన అస్తవ్యస్తమైంది. ఆ పాపమంతా జనతా పార్టీ నాయకులకు చుట్టుకుంది. అఖండమైన మెజారిటీ యిచ్చి గద్దె నెక్కిస్తే తమలో తాము కలహించుకుని, దేశాన్ని భ్రష్టు పట్టించారు అని జనాలు జనతా పార్టీని అసహ్యించుకున్నారు. 'పని చేసే ప్రభుత్వం అందిస్తా' అనే నినాదంతో ఇందిరా కాంగ్రెసు ఎన్నికలలో పాల్గొంది. జనతా పార్టీ ఏ పనీ చేయలేక పోయిందనే అంతరార్థం అందులో ఉంది.

1980 ఎన్నికలలో పార్టీ నిర్వహణ భారాన్ని సంజయ్‌ తన భుజాలపై వేసుకున్నాడు. అభ్యర్థుల ఎంపిక, నిధుల పంపిణీ, ప్రచార సరళి అన్నీ తనే చూసుకున్నాడు. అతని అసలైన ఆర్గనైజేషనల్‌ స్కిల్స్‌ అప్పుడే బయటపడ్డాయి. తనంటే అస్సలు పడని వాళ్లను కూడా ఒప్పించడంలో అతని చతురత తెలిసి వచ్చింది. సంజయ్‌ గాంధీకి ముస్లిములంటే అసహ్యమనే పేరు ఉంది. జామా మసీదు చుట్టూ ఉన్న యిళ్ల కూల్చివేత, బలవంతపు కుటుంబ నియంత్రణ ఆపరేషన్ల ద్వారా ముస్లిముల వ్యాప్తిని అరికట్టడం యిలాటివి ఆ భావాన్ని బలపరిచాయి. 1977 ఎన్నికలలో జామా మసీదు షాహీ ఇమామ్‌ అబ్దుల్లా బుఖారీ జనతా పార్టీకి మద్దతిచ్చి, కాంగ్రెసును ఓడించమని ముస్లిములందరికీ పిలుపు నిచ్చాడు.

1979లో ఎన్నికలు ప్రకటించగానే సంజయ్‌ బుఖారీ వద్దకు వెళ్లి 10 అంశాల కార్యక్రమం ఆధారంగా మద్దతు కోరాడు. జనతా పార్టీ తనకు సరైన గుర్తింపు యివ్వలేదని, వారి పాలనలో ఆరెస్సెస్‌ ప్రాబల్యం పెరిగిందనే కినుకతో ఉన్న బుఖారీ ముస్లిములందరూ యీసారి కాంగ్రెసుకు ఓటేయాలని పిలుపు నిచ్చాడు. 1980 ఎన్నికలలో కాంగ్రెసు బ్రహ్మాండంగా నెగ్గింది. అప్పణ్నుంచి దాదాపు పదేళ్లపాటు అధికారంలో ఉంది. అయితే అది చూడడానికి సంజయ్‌ బతికి లేడు. 1980 జూన్‌లో ఒక విమాన ప్రమాదంలో మరణించాడు. ఆ తర్వాతే ఇందిర రాజీవ్‌ గాంధీని బలవంతంగా రాజకీయాల్లోకి లాక్కుని వచ్చింది. ఇక్కడ గమనించవలసినది క్లిష్ట పరిస్థితులను సంజయ్‌ అధిగమించిన తీరు.

లోకేశ్‌ యీ కథను స్ఫూర్తిగా తీసుకోవాలి. (వివరాలు కావాలంటే సంజయ్‌ ఒకప్పటి అనుచరుడు తన తండ్రిని అడిగి తెలుసుకోవచ్చు) తల్లి పేరు చెప్పుకుని సంజయ్‌ అధికారం చలాయించినట్లు, తండ్రి పేరు చెప్పుకుని లోకేశ్‌ చలాయించారు. ఎటొచ్చీ యీయన మంత్రి కూడా. సంజయ్‌ లాగానే లోకేశ్‌ ఎన్నికలలో ఓడిపోయారు. అప్పటి జనతా లాగానే యిప్పటి వైసిపి ప్రభ కూడా వెలుగుతోంది. అప్పటి ఇందిర లాగానే యిప్పుడు బాబు నిందలు మోస్తున్నారు. కొత్త ప్రభుత్వం కమిటీలు, విచారణలు అంటూ మొదలుపెట్టి బాబుపై కేసులు పెట్టవచ్చు. తనను జైలుకి పంపడంలో ముఖ్యపాత్ర వహించిన బాబుని ఎలాగైనా జైలుకి పంపడమే జగన్‌ జీవితాశయమని వినబడుతోంది. అది సఫలమైతే, లోకేశ్‌ బయట వుండి పార్టీని నడిపించగలగాలి. అది మామూలు పార్టీ కాదు, 39% ఓటు బ్యాంకున్న పార్టీ. దాన్ని నడిపే స్కిల్స్‌ ఉన్నట్టుండి రావు, అలవర్చుకోవాలి.

అవినీతిని అరికట్టడం విషయంలో ఆశయాలు వేరు, ఆచరణ వేరు. జగన్‌ నిజంగా నిజాయితీగా మసలుకుంటే ఎమ్మెల్యేలలో అసంతృప్తి రగలడం ఖాయం. వారిని దువ్వి, తమ వైపు తిప్పుకోవడంలోనే టిడిపి ప్రజ్ఞ ఉంది. కాకలు తీరిన రాజ్‌ నారాయణ్‌ని కూడా సంజయ్‌ ముగ్గులోకి దింపగలిగాడు. నిజంగా జగన్‌ ప్రజలకు మంచి చేయగలిగితే, జనాలతో డైరక్టు ఈక్వేషన్‌ పెట్టుకుంటే యీ ఎమ్మెల్యేలు ఏమీ చేయలేరు. కానీ మంచి పేరు తెచ్చుకోవాలనే యావతో వైసిపి ప్రభుత్వం అలవి కాని హామీలను గుప్పిస్తోంది. పథకాలను ప్రకటించడమే తప్ప, నిధులు ఎక్కణ్నుంచి వస్తాయో చెప్పటం లేదు. కేంద్రం నుంచి 60 వేల కోట్లు వస్తాయని బజెట్‌లో అంచనా వేశారు. బిజెపి యిచ్చే రకమేనా? ప్రత్యేక హోదా కూడా విఫలమైన హామీగానే మిగులుతుంద నిపిస్తోంది.

ఇవన్నీ చూస్తూ కూడా జగన్‌ ప్రజల ఆశలు పెంచేస్తున్నారు. ఆశలు ఎంత ఎత్తులో ఉంటే నిరాశ అంత త్వరగా ఏర్పడుతుంది. బాబు విషయంలో అదే జరిగింది. కానీ జగన్‌ నేర్చుకోవటం లేదు. ఉద్యోగాలు, ఉపాధి కల్పన విషయంలో దగాపడిన ఫీలింగు యువతలో రావడం తథ్యం. దాన్ని లోకేశ్‌ తనకు అనుగుణంగా ఉపయోగించుకోవాలి. లేకపోతే ఏ పవన్‌ కళ్యాణో ఎగరవేసుకుని పోయి, టిడిపి భవిష్యత్తు దెబ్బ తింటుంది. ఇదంతా లోకేశ్‌ ఎందుకు చేయాలి, బాబు ఉన్నాడుగా అనుకోవచ్చు. కానీ లోకేశ్‌కు ఒక ఎడ్వాంటేజి ఉంది. బాబుతో మాట్లాడడం ఎవరికైనా బెరుకే. ఎందుకంటే ఆయన చెప్తాడు కానీ వినడు. మీకేం తెలుసు అన్నట్లు వుంటుంది ఆయన వైఖరి. ఆయనతో చాలామంది నాయకులు గ్లాస్‌ వాల్‌ ఫీలింగ్‌ ఫీలవుతారు. అంటే మధ్యలో కనబడని గోడ ఉన్న అనుభూతి.

లోకేశ్‌కు అటువంటి భేషజం అక్కరలేదు. మనం అనుకున్నది అనుకున్నట్లు చెప్పవచ్చు అనే ధైర్యం అవతలివాళ్లకు కలిగించవచ్చు. 'బాబుకి వయసుతో పాటు చాదస్తం వచ్చింది, పైగా దశాబ్దాల పాటు ముఖ్యమంత్రి చేశానన్న హజం ఒకటుంది' అని బెదిరే యువ టిడిపి, వైసిపి నాయకులు లోకేశ్‌ వద్ద ఓపెన్‌ అప్‌ కావచ్చు. గతంలో లేదు కానీ, యిటీవల బాబుపై కమ్మ ముద్ర బాగా పడింది. లోకేశ్‌ తను దానికి అతీతం అని చూపుకోగలిగితే, అన్ని వర్గాల వారూ అతని వద్దకు వస్తారు. టిడిపిలో యూత్‌ వింగ్‌ మొత్తం లోకేశ్‌ తన చేతిలో తీసుకుని, దాని ద్వారా కొన్ని కార్యకలాపాలు స్వతంత్రంగా చేపడితేనే, సొంతంగా రాజకీయపు టెత్తుగడలు వేస్తేనే అతనికి సొంత యిమేజి ఏర్పడుతుంది. లేకపోతే కేరాఫ్‌ నాన్నగా మిగిలిపోతాడు.

ఇవన్నీ నాలుగ్గోడల మధ్య వ్యవహారాలు. జనాన్ని యింప్రెస్‌ చేయాలంటే మంచి వక్తగా మారాల్సిందే. ఎందుకోగానీ లోకేశ్‌కు తెలుగు సరిగ్గా రావటం లేదు. మంత్రిగా ఉండగా లక్ష రూపాయల ప్రభుత్వ జీతంతో టీచరును పెట్టించుకున్నా (ఆయనకు ముగ్గురు అసిస్టెంట్లు కూడాట, ఎందుకు? పలకా, బలపం పట్టుకోవడానికా?) తెలుగు అబ్బలేదు. అందుచేత ఇంగ్లీషులో మాట్లాడడం బెటరు. దాని వలన నష్టం పెద్దగా లేదు. ఒడిశాలో నవీన్‌ పట్నాయక్‌ నెగ్గుకు రావడం లేదా? ఇక్కడ ముఖ్యమైన దేమిటంటే లోకేశ్‌ తను కూడా ఫైటర్నని చూపించుకోవాలి. వైయస్‌ మృతి తర్వాత తను ముఖ్యమంత్రి కావాలని పట్టుబట్టినపుడు జగన్‌ ఆశపోతుగా కనబడ్డాడు. కానీ తొమ్మిదేళ్ల స్ట్రగుల్‌ తర్వాత ప్రజల దృష్టిలో ఎలివేట్‌ అయ్యాడు, రైట్‌ రాయల్‌ వే లో ముఖ్యమంత్రి అయ్యాడు. అలాగే లోకేశ్‌ కూడా తన శక్తి చూపించుకోవాలి. ఫైటర్‌ క్రెడిటంతా చంద్రబాబుకే పోతే, యిక లోకేశ్‌కు ఏం మిగులుతుంది?

దీనితో పాటు తనకు విషయపరిజ్ఞానం ఉందనీ లోకేశ్‌ చూపించుకోవాలి. పాదయాత్ర సమయంలో జగన్‌ యిమేజి ఒకటైతే, అసెంబ్లీలో యిమేజి మరొకటి. ప్రతి అంశంపై తనకు విషయం తెలిసున్నట్లు స్లయిడ్‌ షోలతో సహా చూపించుకుంటున్నాడు. వైసిపి వాళ్లు యిస్తున్న గణాంకాలకు సమాధానం చెప్పలేక అంత సీనియరైన బాబే తికమక పడుతున్నారు. అక్కడ కూర్చోవడం దుస్సహంగా ఉంది. అప్పుడే స్పీకరు వలపక్షం చూపిస్తున్నారంటూ రగడ మొదలుపెట్టారు. ఏదో సాకు చెప్పి అసెంబ్లీలోంచి తప్పుకునే రోజు మరీ దూరంలో లేదు. ఈ సమయంలో లోకేశ్‌ విజృంభించాలి. తన పేర పత్రికల్లో గణాంకాలతో వ్యాసాలు రావాలి. జగన్‌కే కాదు, తనకూ సబ్జక్టు ఉందని, తనలోనూ మేటరు ఉందని చూపుకోవాలి. ఇవన్నీ చేయకుండా ట్విటర్‌లనే నమ్ముకుంటే లోకేశ్‌ జోకేశ్‌గానే మిగులుతాడు. - ఎమ్బీయస్‌ ప్రసాద్‌ (జులై 2019)

ఆగస్టు 2019 ఎమ్బీయస్‌: కశ్మీర్‌ కైవసం - ఓ దుస్సాహసం

370 ఆర్టికల్‌ రద్దును ఆహ్వానించకపోతే దేశద్రోహిగా ముద్ర పడే ప్రమాదం ఉందని తెలిసి కూడా నా అభిప్రాయాలు పంచుకుంటున్నాను. కశ్మీర్‌ అంశం గురించి నేను అప్పుడప్పుడు - అరుదుగానే - రాస్తూ వచ్చాను. నా అభిప్రాయాలు యిప్పటికీ మారలేదు. కశ్మీర్‌ వ్యవహారాల గురించి రాయడం ఎందుకు బోరంటే, దశాబ్దాలుగా అన్ని కేంద్ర ప్రభుత్వాలూ దాన్ని శాంతిభద్రతల సమస్యగానే చూస్తూ వచ్చాయి. పార్టీలు కూడా ప్రతిపక్షంలో ఉండగా ఒక మాట, అధికారంలో వచ్చాక మరో మాట. ఒక్కరు కూడా అక్కడ సైన్యాన్ని ఉపసంహరించి, సాధారణ పరిస్థితులు నెలకొల్పలేక పోయారు. పైపై రాజకీయాలే తప్ప అక్కడి సామాన్యపౌరుడి మనోభావాలను పరిగణనలోకి తీసుకోలేదు. మోదీ అధికారంలోకి వచ్చాక కశ్మీరు సమస్య మరింత జటిలమైంది తప్ప సానుకూల పడలేదు.

నోట్ల రద్దు తర్వాత కశ్మీరులో ఉగ్రవాదం పటాపంచలైందని బిజెపి చెప్పుకుంది. ఇప్పుడు మళ్లీ ఆ ప్రమాదం పొంచి ఉందంటూ, ఎన్నడూ లేని విధంగా అమరనాథ్‌ యాత్ర రద్దు చేశారు. అంటే రెండున్నరేళ్లగా ఉగ్రవాదాన్ని అణచలేక పోయారన్నమాట! పాకిస్తాన్‌కు బుద్ధి చెప్పలేక పోయారన్నమాట. ఎన్నికల సమయంలో మాత్రమే పాకిస్తాన్‌కు తడాఖా చూపించి, ఓట్లు సంపాదిస్తారు తప్ప తక్కిన సమయాలలో గత ప్రభుత్వాల కంటె భిన్నంగా ఏమీ లేరన్నమాట. ఇలా అంటారనే యిప్పుడీ దుస్సాహసానికి ఒడి గట్టింది బిజెపి. నోట్ల రద్దు లాగానే యిదీ ఒక దుస్సాహసమే. ఇవాళ్టి కివాళ ఫలితాలు తెలియక పోవచ్చు కానీ రాబోయే సంవత్సరాలలో తప్పక తెలిసి వస్తాయి.

370 ఆర్టికల్‌ రద్దు ఎంత సమంజసమో, ప్రత్యేక ప్రతిపత్తి ద్వారా కశ్మీర్‌కు ఎన్ని లాభాలు ఒనగూడుతున్నాయో పొద్దుటి నుంచీ వాట్సప్‌లు వచ్చి పడుతున్నాయి. సోషల్‌ మీడియాపై బిజెపి కున్న పట్టుకు యిది మరో నిదర్శనం. ఈ వివరాలన్నీ ఎప్పణ్నుంచో అందరికీ తెలిసినవే. కొత్తగా సృష్టించినవి కావు. దీనివలన మన కంటె కశ్మీరీయులకు ఏదో ఒరిగిపోతోందని అనుకున్నవాళ్లను ఒక్కటే అడుగుతారు. మీరు కశ్మీరు వెళ్లి కాపురం పెడతారా అని! టూరిస్టులుగా వెళ్లడానికే అడలి చస్తున్నారే! అక్కడ ఆస్తులు కొనుక్కోలేం, అక్కడి అమ్మాయిని పెళ్లి చేసుకుంటే యిబ్బంది ఉంది, వంటివి చెప్పకండి. వెళ్లిన చోటల్లా ఆస్తులు కొనడం, పెళ్లాడడం అందరికీ అయ్యే పని కాదు.

మిమ్మల్ని బదిలీ మీద ఓ మూడేళ్లు పంపుతున్నాం అని ఆఫీసు వాళ్లు అంటే మీరేమంటారు? బాబోయంటారు. ఓ పక్క సైన్యం, మరో పక్క ఉగ్రవాదులు, సౌకర్యాలు లేవు, తప్పదంటే ఒక్కణ్నీ వెళతాను తప్ప ఫ్యామిలీని తీసుకెళ్లను అని బతిమాలతారు. అలాటప్పుడు కశ్మీరీయులు ఏదో బావుకుంటున్నారని ఎలా అనగలం? ఇప్పుడు యీ ఆర్టికల్‌ రద్దుతో వాళ్లు బిత్తరపోతున్నారు. దీనికి తక్కినవారి ప్రతిక్రియ ఎలా ఉంటుందో వాళ్లకు తెలియదు. ప్రజాస్వామ్యం వల్లించే పార్టీలు బలహీనపడితే ఉగ్రవాదులది పైచేయి అవుతుందనే భయంతో వణుకుతున్నారు. కశ్మీరు నివాసితులలో కొంత శాతమైనా దీన్ని ఆహ్వానిస్తారేమో చూడాలి. 'ఎందుకు ఆహ్వానిస్తారండీ, వాళ్లు పాకిస్తానంటే పడిచచ్చే రకం. ఈ దెబ్బతో బుద్ధి వస్తుంది' అంటారా, యిదన్నమాట సాటి 'భారత' పౌరులపై మీ 'ప్రేమ'!

కశ్మీరు గురించి నా దగ్గర బాగానే సమాచారం ఉంది. రాస్తే కనీసం పది పేజీలు రాయాలి. కానీ ఎప్పటికీ తేలిని యీ సమస్యపై పాఠకులకు ఆసక్తి ఉండదనే భయంతో రాయలేదు. ఇవాళ్టి ప్రభుత్వాదేశం గురించి వివరాలు క్రమేపీ బయటకు వచ్చాక కావాలంటే చర్చించవచ్చు. ఈ లోపుగా మౌలికంగా సమస్య ఎందుకు వచ్చిందో సాధ్యమైనంత క్లుప్తంగా చెప్తాను. మొదటగా తెలుసుకోవలసినది - 'కశ్మీరు భారత్‌లో అంతర్భాగం. దాని గురించి చర్చ అనవసరం.' అనే వాదన వట్టిది. అంతర్భాగం అనే మాట అనవలసినది కశ్మీరీయులు, యితర రాష్ట్రాల వారు కారు. బ్రిటిషు వారు ఇండియా వాళ్లదే అనుకున్నారు, మనమూ చాలాకాలం అనుకున్నాం. కాదని అనుకున్నవాళ్లు క్రమేపీ పెరుగుతూ వచ్చారు కాబట్టి, వాళ్లను బయటకు పంపించారు. కశ్మీరు మనది అనుకునే వాళ్లు చెప్పేదేమిటంటే, అది ఎన్నో శతాబ్దాలుగా భారత్‌లోనే ఉంది. ఆది శంకరాచార్యుడు వెళ్లాడు.' వగైరా.

మొదటగా తెలుసుకోవలసినది భారత్‌ ఒకే దేశం అనే కాన్సెప్టు ఇంగ్లీషువాళ్లు వచ్చాకనే వచ్చింది. అంతకు ముందు అది విడివిడి రాజ్యాల సమూహం - యిప్పటి యూరోప్‌లా! ఒకళ్లతో మరొకళ్లు కొట్టుకుంటూ ఉండేవారు. ఇంగ్లీషు వాళ్లు వచ్చి మొత్తమంతా కబళించి, ఒకే ముద్ద చేశారు. కొన్ని కలిపారు, కొన్ని తీసేశారు. 1947 నాటికి మిగిలినది భారత్‌ అనుకుంటున్నాం. తర్వాత మనం సిక్కిం ఆక్రమించి, భారత్‌ సైజు పెంచుకున్నాం. పాకిస్తాన్‌కు కశ్మీరులో కొంత భాగాన్ని సమర్పించుకుని సైజు తగ్గించుకున్నాం. తర్వాత చైనాకు కొంత సమర్పించుకుని సైజు మరీ తగ్గించుకున్నాం. ఇదంతా రాజకీయ ప్రక్రియ. అప్పటికి చేతిలో ఏముందో అదే లెక్క తప్ప గతచరిత్ర తవ్వి తీసి, దాని ప్రకారం క్లెయిమ్‌ చేయబోతే - బర్మా మనదే, అఫ్గనిస్తాన్‌ మనదే, కంపూచియా మనదే, శ్రీలంక మనదే..! అలా యితరులు కూడా క్లెయిమ్‌ చేయడం మొదలుపెడితే భారత్‌లో చాలాభాగం మొఘల్‌ల జన్మస్థలమైన ఉజ్బెకిస్తాన్‌ వాళ్లదే అవుతుంది.

దేశంలోని ప్రాంతాలు కూడా చేతులు మారుతూ వచ్చాయి. ఆంధ్రులు మగధను ఓడించారు, ఒడియా రాజులు రాజమండ్రి దాటి పాలించారు, మరాఠా రాజులు తంజావూరు పాలించారు, కాకతీయులు తమిళ ప్రాంతాలను పాలించారు. అందువలన అవన్నీ మావే అంటే ఎవరు ఒప్పుకుంటారు? 66 ఏళ్ల క్రితం దాకా ఆంధ్రులకు మద్రాసులో స్థానికత ఉంది, ఐదేళ్ల క్రితం దాకా హైదరాబాదులో స్థానికత ఉంది. ఇప్పుడు లేదు. ఇలా ప్రతీదీ ట్రాన్సిషన్‌లో ఉన్నపుడు ఎప్పటివో విషయాలు చెప్పి, యిప్పుడు మాది అనలేము. 1947లో ఇంగ్లీషు వాళ్లు వెళ్లేముందు వదిలేసిన దానిలోంచి భారత్‌ తయారు చేశారు అప్పటి పాలకులు. కొంత బ్రిటిషు పాలిత ప్రాంతం. కొంత సంస్థానాధీశుల పరం.

570 పై చిలుకు ప్రతీ సంస్థానాధీశుడితో విడివిడిగా బేరాలాడుకుని భారత్‌లో కలుపుకుంటూ వచ్చారు పటేల్‌. దానికి రెండున్నరేళ్లు పట్టింది. సామదానభేద దండోపాయాలలో ఒక్కోళ్లతో ఒక్కో రకమైన ఉపాయం అవలంబించాల్సి వచ్చింది. అందరికీ ఒకే మంత్రం పనికి రాలేదు. రామోజీ ఫిల్మ్‌ సిటీ ఏర్పడేముందు అక్కడున్న భూములకు అనేకమంది యజమానులు. వారందరికీ ఒకే రేటు యిచ్చారని, ఒకే టర్మ్‌స్‌ మాట్లాడుకున్నారని అనుకోలేం. కొంతమంది సంస్థానాధీశులు సులభంగా లొంగిపోతే, జునాగఢ్‌, హైదరాబాదు, కశ్మీర్‌ మరి కొంతమంది యిబ్బంది పెట్టారు. అందువలన వాళ్లకు కొన్ని ప్రత్యేక సదుపాయాలు యిచ్చారు. ఉదాహరణకి నిజాంకు రాజప్రముఖ్‌ పదవి యిచ్చారు. మాజీ రాజులందరికీ యివ్వలేదా పదవి.

కశ్మీర్‌ రాజు హరి సింగ్‌ విలీనానికి ఓ పట్టాన ఒప్పుకోలేదు. స్వతంత్ర రాజ్యంగానే ఉంటానన్నాడు. పటేల్‌ పోతే పోనీ అన్నాడు. అలా అయితే అది కూడా ఏ భూటాన్‌లాగానో, నేపాల్‌ లాగానో పొరుగుదేశంగా ఉంటూ ఏ గొడవా లేకుండా ఉండేది. కానీ నెహ్రూ కశ్మీర్‌ కలిపి తీరాలని గట్టిగా అనుకున్నాడు. దాని కోసం హరి సింగ్‌ హిరణ్యాక్ష వరాలన్నీ తీర్చాడు. అదే పొరపాటైంది. చారిత్రాత్మిక తప్పిదమైంది. నెహ్రూ నిర్ణయం వెనుక అతని కాబినెట్‌, ప్రభుత్వం, యావత్తు భారతప్రజల్లో మెజారిటీ ఉందని మర్చిపోకూడదు. (ఇప్పుడు మోదీ లాగ! ఇవాళ్టి రద్దు నిర్ణయం మరో తప్పిదమో, ఒప్పిదమో భవిష్యత్తు చెపుతుంది) అది నెహ్రూ సొంత ఒప్పందం కాదు. రెండు ప్రభుత్వాల మధ్య ఒప్పందం. దాని ప్రకారమే కశ్మీర్‌కు అనేక ప్రత్యేక వసతులు ఏర్పడ్డాయి. ఇప్పుడా ఒప్పందాన్ని ఏకపక్షంగా కాలరాయడం ఒప్పుతుందా లేదా అన్నది కోర్టులు తేల్చాలి. విషయం అంతర్జాతీయ కోర్టుకి వెళ్లినా ఆశ్చర్యం లేదు.

ఎందుకంటే కశ్మీర్‌ అంతర్జాతీయ వేదిక మీద నలుగుతున్న అంశం. అది కూడా నెహ్రూ పొరపాటే. కశ్మీర్‌లో పాకిస్తాన్‌ ప్రమేయంపై కృష్ణ మీనన్‌ సలహా మేరకు యుఎన్‌ఓలో ఫిర్యాదు చేయడం జరిగింది. దాంతో యితర దేశాలు కూడా దీనిపై తీర్పు యిచ్చేందుకు అవకాశం కలిగింది. అనేక దేశాలు తమ మ్యాప్‌లలో కశ్మీర్‌ను భారత్‌లో భాగంగా చూపటం లేదు. వివాదగ్రస్త భూభాగంగానే చూపుతున్నాయి. ఇప్పుడు భారత్‌ చేపట్టిన దుందుడుకు చర్యపై అంతర్జాతీయ సమాజం ఎలా స్పందిస్తుందో వేచి చూడాలి. ఆంగ్లేయుల పాలనలో ఉన్నపుడు విదేశాలకు వెళ్లిన భారతీయులు ఆంగ్లేయుల వలస పాలనకు వ్యతిరేకంగా ఆందోళనలు చేపట్టి, సభ్యసమాజం దృష్టిని ఆకర్షించేవారు. ఖలిస్తాన్‌ ఉద్యమకారులు విదేశభూమిపై కూడా ఆందోళనలు చేశారు, అలాగే ఎల్‌టిటిఇ వారు శ్రీలంక ప్రభుత్వవిధానానికి వ్యతిరేకంగా విదేశాల్లో పోరాడుతూ అక్కడ ఆశ్రయం పొందారు. ప్రపంచవ్యాప్తంగా ఉన్న కశ్మీరీయులు తమకు అన్యాయం జరిగిందని గొడవ చేయవచ్చు.

ఇంతకీ హరి సింగ్‌తో అలాటి దిక్కుమాలిన ఒప్పందం ఎందుకు చేసుకోవలసి వచ్చింది? నిజాంతో అలాటి ఒప్పందం అవసరం ఎందుకు పడలేదు? దీనికి సమాధానం సింపుల్‌ - హైదరాబాదు ప్రజలు భారత్‌తో విలీనానికి సుముఖులు. అందువలన నిజాంకు గతి లేకపోయింది. కశ్మీరు ప్రజలు భారత్‌తో విలీనానికి విముఖులు. అందువలన హరి సింగ్‌ అనేక షరతులతో కూడిన ఒప్పందం ముందు పెట్టినా భారత్‌ ఒప్పుకోవలసి వచ్చింది. 'భారత్‌తో విలీనం కాదిది, కాన్ఫెడరేషన్‌ వంటి జస్ట్‌ ఒక ఏర్పాటు మాత్రమే' అని హరి సింగ్‌ కశ్మీరీయులకు చూపించవలసి వచ్చింది. అందుకే ప్రత్యేక పతాకం, ముఖ్యమంత్రికి ప్రధానమంత్రి అనే పేరు, ప్రత్యేక చట్టం.. వగైరా వగైరా. ఆ విధంగా కశ్మీర్‌లో భారత్‌లో యిప్పటిదాకా సంపూర్ణ విలీనం కాకుండా ఉండిపోయింది.

ఇప్పుడు ఆ ఒప్పందాన్ని రద్దు చేసి, విలీనం చేసేసుకుంటున్నారు. హరి సింగ్‌ ఒప్పందం చేసుకునే సమయానికి భారత్‌లో విలీనం కావడానికి యిచ్చగించని కశ్మీరీయులు యీ 72 ఏళ్లలో మనసు మార్చుకుని భారత్‌తో విలీనానికి సుముఖంగా ఉన్నారా అనేదే ముఖ్యమైన ప్రశ్న. వాళ్లు అంగీకరిస్తే యివాళ్టి చర్య సమంజసమౌతుంది. వ్యతిరేకిస్తే అసమంజస మౌతుంది. ఇవాళ 'కశ్మీర్‌లో ఎవరైనా భూమి కొనవచ్చు' అంటూ మాట్లాడుతున్నారు. అక్కడి ప్రజల గురించి మాట్లాడటం లేదు. రద్దు గురించి, రాష్ట్ర విభజన గురించి వాళ్లను విశ్వాసంలోకి తీసుకోలేదు. రాజకీయ నాయకులతో మాట్లాడితే సరిపోదు, సాధారణ ప్రజలతో కూడిన సంస్థలు, సమాజాలు ఉంటాయి. వాటితో చర్చలు జరిపి, వారి మనోభీష్టాన్ని తెలుసుకునే ప్రయత్నం చేయలేదు. ఇదే ఆందోళన కలిగించే అంశం. (సశేషం) - ఎమ్బీయస్‌ ప్రసాద్‌ (ఆగస్టు 2019)

ఆగస్టు 2019 ఎమ్బీయస్‌: కశ్మీర్‌ కైవసం - ఓ దుస్సాహసం - 2

ఊహించినట్లుగానే నాపై చాలామంది విరుచుకుపడ్డారు. సబ్జక్టు లేని వాళ్లే దూషణలకు దిగుతారు. వాటిని పక్కకు పెట్టి సందేహాలు వ్యక్తం చేసినవారికి సమాధానాలిచ్చి ఆర్టికల్‌లోకి వెళతాను. ఆంగ్లేయులు వచ్చే ముందు భారత్‌ ఒకే దేశంగా లేదని నేనంటే చాలామంది నొచ్చుకున్నారు. ఈస్ట్‌ ఇండియా కంపెనీ, ఇండికా, భారత్‌.. మాటలు ఎలా వచ్చాయి అని లాజిక్‌ లాగారు. అమెరికా అంటాం, ఆఫ్రికా అంటాం, అంత మాత్రాన అవి ఒకే దేశాలా? మనది భరతఖండం. భరతవర్షం. పాతకాలంలో అంగ, వంగ, కళింగ అంటూ ఛప్పన్న దేశాలుండేవి. అయోధ్య రాకుమారుడు, మిథిలా రాకుమారిని పెళ్లాడాడు. కురుక్షేత్రంలో పాల్గొన్న రాజుల పేర్లు తిరగవేయండి, ఎంతమంది రాజులున్నారో తెలుస్తుంది. ఎవరి గొడుగు వాళ్లదే.

మనది యూరోప్‌ వంటి ఉపఖండం. అబ్బే, కాదు, దీన్ని ఒకే రాజు పాలించాడు అంటే ఆ రాజెవరో చెప్పండి. ఆ కాలం నాటి మ్యాప్‌ పంపండి. పెద్ద సామ్రాజ్యం పాలించిన ఔరంగజేబు కాలంలో సైతం దక్షిణ భారతం, మరాఠా అతని అదుపులో లేవు. రాకపోకలున్నంత మాత్రాన, సంస్కృతి ఒకటే అయినంత మాత్రాన ఒకే దేశం అయిపోదు. 2) 'ఎందుకు ఆహ్వానిస్తారండీ, వాళ్లు పాకిస్తానంటే పడిచచ్చే రకం. ఈ దెబ్బతో బుద్ధి వస్తుంది' అంటారా, యిదన్నమాట సాటి 'భారత' పౌరులపై మీ 'ప్రేమ'! - అని నేను రాస్తే పాకిస్తానంటే పడిచచ్చే వాళ్లను ప్రేమించాలా? అని ఒకరు రాశారు. అది కోట్స్‌లో ఉందని గమనించి ఉండరు. మనకు కశ్మీరీయులపై ఉన్న జనరల్‌ అభిప్రాయాన్ని కోట్స్‌లో రాశాను. 3) ఇక పండిట్ల గురించి చాలామంది రాశారు. కాస్త ఓపిక పడితే వారి ప్రస్తావనా వస్తుంది.

4) సైన్యాన్ని, ఉగ్రవాదులను ఒకే గాట కట్టేరేమిటని ఒకరు ఆశ్చర్యపడ్డారు. మావోయిస్టు ప్రభావిత ప్రాంతాల్లో ఉన్న సాధారణ జనాన్ని అడిగితే చెప్తారు - ఆ కష్టాలు ఎలాటివో! మావోయిస్టులు వచ్చి అన్నం పెట్టమంటారు, పెడితే పోలీసులు వచ్చి తంతారు, పెట్టం అంటే కాలుస్తామంటారు. వెళ్లిపోతూపోతూ మా గురించి ఏమైనా చెప్పావో కాలో, చెయ్యో తీసేస్తాం అంటారు. వెంటవెంటనే పోలీసులు వస్తారు. మావోయిస్టులు ఎటు వెళ్లారో చెప్పమంటారు, లేకపోతే నువ్వే మావోయిస్టు వని నేరం ఆరోపించి జైల్లో తోస్తామంటారు. ఇద్దరి మధ్య సామాన్యులు నలుగుతారు. దయాదాక్షిణ్యరాహిత్యంలో సైన్యం, ఉగ్రవాదం ఒక్కటే. ఎటొచ్చీ ఒకరు ప్రభుత్వపక్షాన పని చేస్తారు, మరొకరు వ్యతిరేకంగా పనిచేస్తారు.

ఒకాయన 1981లో పంజాబ్‌ వెళ్లమంటే భయపడేవాణ్ని, ఇప్పుడైతే వెళతాను అన్నారు. అక్కణ్నుంచే మొదలుపెడతాను. 1981లో ఖలిస్తాన్‌ ఉద్యమం నడిచింది. శిఖ్కులు తమకు వేరే దేశం కావాలని ఆందోళన చేశారు. విదేశాలలో ఉన్న శిఖ్కుల సాయంతో పంజాబ్‌ అగ్నిగుండమైంది. కొద్దికాలానికి చల్లారింది. ఎలా? 1971లో మనం పాకిస్తాన్‌ వ్యవహారాల్లో కెలికి, వాళ్లను రెండు ముక్కలుగా చేసిన దగ్గర్నుంచి పాక్‌ మనపై పగబట్టి, మనల్నీ ముక్కలు చేద్దామని ప్రయత్నిస్తూ వచ్చింది. ఖలిస్తాన్‌ ఉద్యమానికి పాకిస్తాన్‌ అండ పూర్తిగా ఉంది. అయినా అది విఫలమైంది. ఎందువలన? ఎందుకంటే ప్రజలల్లో చాలామంది భారత్‌ పక్షాన ఉన్నారు! బంగ్లాదేశ్‌ ఆవిర్భావం ఎందుకు సాధ్యపడింది? తూర్పు పాకిస్తానీయులు భారత్‌ను ఆదరించారు కాబట్టి! ఎమర్జన్సీ సమయంలో ఇందిరా గాంధీ సిక్కింను ఆక్రమించింది. అక్కడ తిరుగుబాటు రాలేదు. ఎందువలన? సిక్కిం ప్రజలు ఆమోదించారు కనుక!

ఇన్ని చేసిన ఇందిర కశ్మీర్‌ జోలికి పోలేదు. ఎందుకంటే ఆమెకు తెలుసు, అక్కడ తమకు ప్రజాబలం లేదని. ఈ రోజు మోదీ చేసిన దుస్సాహసం నెహ్రూ కూడా గతంలో ఓ మేరకు చేసి విఫలమయ్యాడు. ఇవన్నీ తెలిసి మోదీ తను 56 అంగుళాల ఛాతీ ఉన్న వాడినని చూపుకోవడానికి యివాళ దీనికి ఒడిగట్టాడు. దీన్నే జింగోయిజం అంటారు. ఇందిర హఠాత్తుగా బ్యాంకుల జాతీయకరణ చేసింది కదా అనుకుని తనూ హఠాత్తుగా నోట్ల రద్దు చేశాడు. ఇప్పుడు దాని గురించి బిజెపి వాళ్లు కూడా గొప్పలు చెప్పుకోవటం లేదు. అలాగే జిఎస్‌టి ప్రకటించినపుడు ఎంత ఆర్భాటం చేశారు! ఇప్పడిదాకా సవరణలు జరుగుతూనే ఉన్నాయి, గందరగోళం కొనసాగుతూనే ఉంది. ఆర్థిక వ్యవస్థ కుదుటబడలేదు. ఈ చర్య చేపట్టేముందు కశ్మీర్‌ లోయలో కూడా ఆరెస్సెస్‌ కార్యకర్తలు వ్యాపించి, వారిని భారత్‌కు సుముఖంగా మార్చి ఉంటే యిది విజయవంతమయే అవకాశాలు ఉండేవి.

ఒకప్పుడు బిజెపికి చొరలేని కీకారణ్యాలుగా ఉన్న ఈశాన్య ప్రాంతాలు, త్రిపుర వంటి కమ్యూనిస్టు కంచుకోటలు, వివిధ రాష్ట్రాలలో ఉన్న అటవీ ప్రాంతాలు అన్నిటిలో యీ రోజు బిజెపి చొచ్చుకుపోతోందంటే దానికి కారణం - అక్కడ ఆరెస్సెస్‌ వివిధ సంస్థల పేరుతో చేపట్టిన కార్యకలాపాలు. గుడ్‌విల్‌ పెంచుకుని, ప్రజలను ఒక రకంగా కలిపి, మరో రకంగా విడగొట్టి, ఓటు బ్యాంకు తయారుచేసి పెట్టారు కాబట్టే బిజెపి నెగ్గుకు వస్తోంది. కశ్మీరు లోయలో యిలాటి పని జరిగినట్లు మీడియాలో రాలేదు. అందుకే కశ్మీరులో స్మశానమౌనం రాజ్యమేలుతోంది. లద్దాఖ్‌, జమ్మూలలో సంబరాలు జరుగుతున్నాయంటే ఆశ్చర్యం లేదు. అవి కల్లోల ప్రాంతాలు కావు. గొడవంతా కశ్మీరు లోయలోనే. అది అదుపులోకి వస్తుందా లేదా అన్నదే వేచి చూడాలి.

ప్రస్తుతానికైతే విపరీతంగా సైన్యాన్ని దింపి, కమ్యూనికేషన్‌ బంద్‌ చేసి, కర్ప్యూ పెట్టేసి, మాజీ ముఖ్యమంత్రిని ఖైదు చేసి, నాయకులను అదుపులోకి తీసుకుని, దాన్ని ఒక మిలటరీ జోన్‌లా మార్చివేశారు. అక్కడ ఏ వేడుకలూ లేవు. ఇన్నాళ్లకు భారత్‌లో పూర్తిగా విలీనమయ్యాం అంటూ నృత్యాలు లేవు, హర్షధ్వానాలు లేవు. ఈ 370 పీడ వదిలిపోయిందని కశ్మీరీ ప్రజలు అనుకుంటూ ఉంటే టీవీ మైకుల ముందుకు వచ్చి ఆ విషయాన్ని చప్పట్ల మధ్య చెప్పి వుండేవారు. అంతా నివురు కప్పిన నిప్పులా ఉంది. ఇది యిలా వుంటుందని ఊహించే అమరనాథ్‌ యాత్ర రద్దు చేశారు. శ్రీనగర్‌లోని విద్యాలయాల నుంచి యితర ప్రాంతాల వారిని వెనక్కి పంపేశారు. తిరుగుబాటు దారులు, మిలటరీకి మధ్య జరిగే కాల్పులలో పోతే కశ్మీరీయులు పోవచ్చు తప్ప బయటివాళ్లు పోకుండా సకల జాగ్రత్తలు తీసుకున్నారు.

కశ్మీరు మన దేశంలో అంతర్భాగం అని అనాల్సింది కశ్మీరీయులు కానీ మనం కాదు అన్న మాట చాలా మందికి జీర్ణం కాలేదు. వాళ్ల గురించి నిర్ణయం తీసుకోవడానికి వాళ్లెవరు? మనమే డిసైడ్‌ చేయాలి అనే ధోరణిలో మాట్లాడారు. మనిషి కావలసినది స్వేచ్ఛ. ఎన్ని సౌకర్యాలు కల్పించినా, మనిషి స్వాతంత్య్రం కోసం అలమటిస్తాడు. అందుకే రష్యాతో సహా కమ్యూనిస్టు బ్లాక్‌ అంతా విచ్ఛిన్నమైంది. చైనాలో ఎంత ఆర్థికప్రగతి ఉన్నా, స్వేచ్ఛ కోసం తపించేవాళ్లు పెద్ద సంఖ్యలో ఉన్నారు. నాయకత్వం నీరసించగానే, వాళ్లు తిరగబడతారు. రష్యాలో స్టాలిన్‌ వివిధ ప్రాంతాలను కలిపి వేసి, ఒకరి మీద మరొకరు ఆధారపడే రిపబ్లిక్‌ ఏర్పరచాడు. కానీ ఏమైంది? కమ్యూనిజం బలహీనపడగానే ప్రాంతాలన్నీ విడిపోయాయి. పరస్పరం కలహించుకుంటున్నాయి.

1956లో జరిగిన పెళ్లి బలవంతపు పెళ్లి అని అర్ధశతాబ్ది తర్వాత తెలంగాణ ఉద్యమనాయకులు పేచీ పెట్టారు. ఆంధ్రులు కలిసి వుందామన్నారు. భార్యాభర్తల్లో ఒకరు కోరినా విడాకులు యివ్వాల్సిందే అంటూ రాష్ట్రవిభజన చేశారు. ఇక భారత్‌కు, కశ్మీరుకు జరిగిన పెళ్లి గురించి చెప్పాలంటే అక్కడ కన్య అస్సలు యిష్టపడటం లేదు. అందువలన ఓలి యింత యిస్తాం, అది చేస్తాం, యిది చేస్తాం అంటూ వరుడు ఆఫర్లు యిచ్చాడు. అవే ఆర్టికల్‌ 370, ద్వంద్వ పౌరసత్వం వగైరా వగైరా. ఇప్పుడు అవేమీ లేదు అంటూ మొండి చెయ్యి చూపిస్తున్నాడు. దీనికి ఆ కన్య ఎలా స్పందిస్తుందో తెలియదు. ఇన్నాళ్లూ మనసు పెట్టి కాపురం చేయలేదు కాబట్టి 'నువ్వూ అక్కరలేదు, నీ ఓలీ అక్కరలేదు, నా మానాన నన్ను బతకనిస్తే చాలు' అంటుందేమో చూడాలి. ఇష్టం లేని భార్యను మురిపించడానికి ఎన్ని నగలు తెచ్చినా ప్రయోజనం లేనట్లే, ఈ 72 ఏళ్లలో కశ్మీర్‌ను మనకు అనుకూలంగా చేసుకోలేక పోయాము.

ఇప్పుడు గణాంకాలు వస్తున్నాయి. సగటు భారతీయుడిపై రూ. 8 వేలు ఖర్చుపెడితే, కశ్మీరీయుడిపై రూ.27 వేలు ఖర్చు పెడుతున్నామట! దశాబ్దాలుగా కోట్లు కుమ్మరించామని లెక్కలున్నాయి. మరి అంత ఖర్చు పెడితే అక్కడ మౌలిక వసతులకు కరువెందుకు? అక్షరాస్యతలో, వైద్యసదుపాయాల్లో, సమస్త హ్యూమన్‌ యిండికేటర్స్‌లో అంత అధమస్థానం దేనికి? అంటే సైన్యం మీద పెట్టిన ఖర్చు కూడా దీనిలో కలిపి చెప్తున్నారా? ఇంతకీ నా మీద యింత ఖర్చు పెట్టి నన్ను మేన్‌టేన్‌ చేయండి అని కశ్మీరీయుడు అడిగాడా? స్వభావసిద్ధంగా కశ్మీరీయులు ముష్టెత్తరు. ఇన్ని నిధులు యిస్తేనే తప్ప మీతో కలిసి వుండం అని చెప్పలేదు. మనమే వాళ్ల నోట్లో బలవంతంగా తిండి కుక్కి, 'మా ఉప్పు తిన్నావ్‌, ఆ మాత్రం విశ్వాసం ఉండనక్కరలేదా?' అని కోప్పడుతున్నాం.

కశ్మీరు లోయలో ఉన్నవాళ్లంతా పాకిస్తాన్‌ సానుభూతిపరులు అని చాలామంది నమ్ముతారు. అది తప్పు. సగటు కశ్మీరీయుడు తను కశ్మీరీ అనుకుంటాడు తప్ప భారతీయుడననో, పాకిస్తానీ అనో అనుకోడు. ఎవరితో కలవకుండా విడిగా స్వతంత్ర రాజ్యంగా ఉందామనే అనుకుంటాడు. 1980లో నేను కశ్మీరు వెళ్లినపుడు ఇండో-కశ్మీరు ట్రేడర్స్‌ వంటి బోర్డులు చూసి తెల్లబోయాను. ఇండో-జపాన్‌.. వంటి బోర్డులు చూస్తాం కానీ, ఇండో-తెలంగాణ.. వంటివి ఊహించగలమా? మాది కశ్మీరు, ఇండియా పొరుగు దేశం అనే భావనలోనే ఆ బోర్డులున్నాయి. మనుషులతో మాట్లాడినా వాళ్లు అదే వ్యక్తం చేశారు. మేం భారతీయులం కాము అని కశ్మీరీయులు అంటే మనకు ఉవ్వెత్తున కోపం వస్తుంది. కానీ తెలంగాణ ఉద్యమసమయంలో కెసియార్‌ అనలేదా? - తెలుగుతల్లి దయ్యం, మాకు తెలంగాణ తల్లి ఉంది అని. ఆంధ్ర పదం తెలుగుకి సమానార్థకంగా చెల్లింది యిన్నాళ్లూ. ఇప్పుడు కెసియార్‌ మేం ఆంధ్రులం కాదు పొమ్మన్నారు. ఏం చేశాం? రెండోసారి పట్టం కట్టి సన్మానించాం!

కశ్మీరు వాళ్లకు జమ్మూతో కలవడం కూడా యిష్టం లేదు. జమ్మూ, కశ్మీరు మానసికంగా ఎన్నడూ కలిసి లేవు. నేను కదిలించినప్పుడు ఒకళ్ల మీద మరొకళ్లు నేరాలు చెప్పుకున్నారు. నాకు పనసకాయల బస్తా గుర్తుకు వచ్చింది. కందుల బస్తా అయితే కుదిమట్టంగా ఉంటుంది. రెండు పెద్ద పనసకాయలు, ఓ గోనెసంచెలో వేసి తెస్తూ ఉంటే మోయడం కష్టం. పనసకాయలకున్న ముళ్లు ఒకదానితో మరొకటి కలవనీయవు. సంస్కృతిపరంగా, మతపరంగా, భాషపరంగా యిద్దరి పద్ధతీ వేరు. లద్దాఖ్‌ గురించి నేను విశేషంగా రాయటం లేదు. ఎందుకంటే అక్కడున్నది మూడు లక్షల మంది మాత్రమే. వాళ్ల భాష వేరు. వాళ్లు జమ్మూ వాళ్లతో కానీ, కశ్మీరు వాళ్లతో కానీ కలుస్తారని అనుకోను. అందువలన ఫోకసంతా జమ్మూ, కశ్మీరు మీదనే ఉంది. కశ్మీరులో ముస్లిములు ఎక్కువ, కశ్మీరీ, ఉర్దూ భాషలు మాట్లాడతారు. జమ్మూలో హిందువులు ఎక్కువ, డోగ్రీ, హిందీ వగైరా మాట్లాడతారు. 1947 దేశవిభజన తర్వాత పంజాబ్‌ నుంచి శరణార్థులు వచ్చి పడి, డోగ్రీల శాతాన్ని గణనీయంగా తగ్గించివేశారు. ఈ పంజాబీ కల్చర్‌ కశ్మీరీయులకు అస్సలు పడదు.

జమ్మూ మన దేశంలోని యితర ప్రాంతాల్లానే ఉంటుంది. అందువలన భారత్‌లో విలీనం కావడానికి వారికి ఏ అభ్యంతరమూ ఉండదు. వచ్చిన చిక్కల్లా కశ్మీరు లోయలోని వాళ్లతోనే! స్వతంత్రంగా ఉండాలని కోరుకునేది వాళ్లే. నేను చెప్పినది మీరు నమ్మకపోవచ్చు. అబ్బే, వాళ్లంతా భారత్‌లో విలీనం కావాలని తహతహ లాడుతున్నారని మీరు చెప్తే నేను నమ్మకపోవచ్చు. వాళ్ల ఉద్దేశ్యం తెలుసుకునే సాధనమేమిటి? ప్రజాభిప్రాయ సేకరణ. ప్లెబిసైట్‌! దీన్ని ఎవరూ కాదనలేరు కదా. తెలంగాణ విడిపోవాలనే డిమాండ్‌ ఎంత బలంగా ఉంది అనేది తెరాస గెలిచిన సీట్ల బట్టి లెక్క వేసేవాళ్లం. బళ్లారి ఊరిని ఆంధ్రలో కలపాలా, కర్ణాటకలో కలపాలా అని ప్లెబిసైట్‌ పెట్టారట!

ఇలాటి వాటికే పెట్టినపుడు కశ్మీరులో ప్లెబిసైట్‌ నిర్వహించి, వాళ్లు ఎటు ఉందామనుకున్నారో కనుక్కుని అటే ఉండనిస్తే గొడవ వదిలిపోతుంది. అంతర్జాతీయ సమాజం సందేహాలూ తీర్చినట్లు ఉంటుంది. ప్లెబిసైట్‌ కోసం ప్లెబిసైట్‌ ఫ్రంట్‌ ఏర్పడి ఎప్పణ్నుంచో డిమాండ్‌ చేస్తూ వచ్చినా, అంతర్జాతీయ సమాజం సలహా యిస్తూ ఉన్నా భారత ప్రభుత్వం ఎన్నడూ ఆ సాహసం చేయలేదు. ఈ రోజు నిర్వహిస్తే ఉగ్రవాదుల ప్రభావానికి లోనై భారత్‌ నుండి విడిపోతా మంటారు అని వాదిస్తారేమో, 1947 నుండి యీ డిమాండు ఉంది. అప్పణ్నుంచి భారత్‌ తిరస్కరిస్తూనే ఉంది. అక్కడే మన లొసుగు బయటపడింది. మనం కశ్మీరును చేసుకున్నది రాక్షస వివాహం! కన్య యిష్టాయిష్టాలతో ప్రమేయం లేకుండా తాళి కట్టేసి, అది చూపించి కట్టడి చేద్దామనుకుంటున్నాం. అందుకే కశ్మీరు సమస్య అంత జటిలంగా మారింది. (సశేషం) - ఎమ్బీయస్‌ ప్రసాద్‌ (ఆగస్టు 2019)

ఆగస్టు 2019 ఎమ్బీయస్‌: కశ్మీరుకై భారత్‌ చెల్లించిన భారీ మూల్యం

బ్రిటిషు వ్యాపారస్తులు వాటా కలిగి వున్న ఈస్టిండియా కంపెనీ భారతదేశానికి వచ్చేటప్పటికి ఇది ఒక దేశం కాదు, ఒక రాజు లేడు. వివిధ రాజులు, నవాబులు వివిధ ప్రాంతాలను పాలిస్తున్నారు. ఈస్టిండియా కంపెనీ తమ సామాన్లు రక్షించుకోవడానికి సైన్యం సమకూర్చుకుంటున్నామంటూ మొదలుపెట్టి వివిధ రాజ్యాల రాజకీయ వ్యవహారాల్లో కలగజేసుకుంటూ క్రమేపీ రాజ్యాలు గెలుస్తూ పోయింది. 1757 లో బెంగాల్‌ నవాబును ప్లాసీ యుద్ధంలో ఓడించడంతో చరిత్ర మలుపు తిరిగింది. తక్కిన రాజ్యాలను జయిస్తూ పోతూ వందేళ్లు గడిచేసరికి, 1857లో కంపెనీ పాలనపై సిపాయిలు తిరుగుబాటు చేశారు. దానితో బ్రిటిషు రాణి విక్టోరియా కంపెనీ అక్రమాలపై చూపు సారించి, వాళ్లను వెనక్కి రప్పించి, ఇండియా పాలనను తన ఛత్రం కిందకు తీసుకుంది. అప్పణ్నుంచి బ్రిటిషుకు వలసరాజ్యమైంది ఇండియా. అదైనా పూర్తిగా కాదు, వివిధ సంస్థానాధీశులు వారి వారి ప్రాంతాల్లో పరిమిత అధికారాలతో పాలిస్తూనే ఉన్నారు.

ఇలా ఇండియాను కలపడానికి బ్రిటిషు వాళ్లు వందేళ్లకు పైబడి తీసుకుంటే వాళ్లు వెళ్లాక మనవాళ్లు రెండున్నరేళ్లలోనే అందర్నీ లుపుకుని వచ్చి ఇండియన్‌ రిపబ్లిక్‌ ఏర్పరచారు. అంత త్వరగా చేయడంలో కొన్ని పొరపాట్లు జరగడానికి అవకాశం ఉంది. పైగా విభజన తర్వాత తలెత్తిన మతకలహాల కారణంగా దేశం అతలాకుతలమైన సమయమది. ఈనాడు మనం తీరిగ్గా కూర్చుని అలా చేసుండాల్సింది, యిలా చేసుండాల్సింది అని తీర్మానించడం సులభమే. కశ్మీరు విషయంలో నెహ్రూ చేసినది తప్పు అని అందరం అంటున్నాం, ఆయనా అదే అనుకుని దాన్ని సరిదిద్దబోయి కోతిపుండు బ్రహ్మరాక్షసి చేసుకున్నాడు. దాంతో తర్వాతి ప్రధానులు దాని జోలికి వెళ్లలేదు.

ఇంతకీ నెహ్రూ పటేల్‌ వారిస్తున్నా కశ్మీర్‌ విషయంలో విలీనం చేద్దామని ఎందునుకున్నాడు? తనకు కశ్మీరీ మూలాలున్నాయి కాబట్టి, తన పూర్వీకుల స్థలం ఇండియాలో ఉండాలనే కోరికతో.. అని నా చిన్నపుడు అనగా విన్నాను. తర్వాత నెహ్రూ గురించి చదివిన కొద్దీ తెలిసింది. అతనికి అలాటి సెంటిమెంట్సు ఏవీ ఉన్నట్లు తోచదు. ఉంటే గింటే ఇలహాబాదులో తను పెరిగిన ఆనంద భవన్‌ మీద ఉండాలి తప్ప! తనకు హిందీ అంటే యిష్టం ఉంది, మంచి పట్టు ఉంది తప్ప కశ్మీరీ భాష వచ్చని కూడా ఎక్కడా చదవలేదు. ఆ భాషలో ఉపన్యాసాలు యిచ్చిన దాఖలాలు లేవు. మరెందుకు అంటే బహుశా కశ్మీరుని విడిగా వదిలేస్తే ప్రమాదం అని యివాళ మనలో అత్యధికులు అనుకుంటున్నట్లే ఆయనా అనుకున్నాడు లాగుంది. అందుకే కాబోలు కశ్మీరు పాలకుల షరతులకు తలవొగ్గాడు.

ఇక్కడ పాలకులంటే యిద్దరు వస్తారు. ఒకరు రాజైన హరి సింగ్‌, రెండో వారు ప్రజాదరణ పొందిన తిరుగుబాటు నాయకుడు షేక్‌ అబ్దుల్లా. హరి సింగ్‌ కుమారుడు కరణ్‌ సింగ్‌ కాంగ్రెసులో చేరి పెద్ద పదవులు అనుభవించాడు. సొంత లాభం, క్షేమం చూసుకుని తమను గాలికి వదిలేశాడని ప్రజలు తనను అనుకోకుండా ఉండాలని హరి సింగ్‌ 1947 అక్టోబరులో షరతులతో కూడిన విలీనానికి ఒప్పుకున్నాడు. తర్వాత జమ్మూకి వెళ్లిపోయి, అక్కణ్నుంచి బొంబాయికి వెళ్లి అక్కడ స్థిరపడి అక్కడే 1961లో మరణించాడు. కరణ్‌ సింగ్‌ 1949లో రీజెంట్‌గా అయ్యాడు. 1952లో కశ్మీరు గవర్నరు (అప్పటి పేరు దేశాధ్యక్షుడు సదర్‌-ఎ-రియాసత్‌) అయ్యాడు. తర్వాతి రోజుల్లో కేంద్రమంత్రిగా, విదేశాల్లో రాయబారిగా కూడా పని చేశారు.

హరి సింగ్‌ ఒప్పందంపై సంతకం పెట్టేనాటికి రాజ్యాంగం ఏర్పడలేదు. రాజ్యాంగరచన సాగుతూండగా 1949 మే నుండి అక్టోబరు వరకు కశ్మీర్‌ తరఫున ముఖ్యమంత్రి (అప్పటి పేరు ప్రధానమంత్రి) అయ్యాడు. షేక్‌ అబ్దుల్లా కేంద్రంతో చచ్చే బేరాలాడి ఆర్టికల్‌ 370 సాధించుకున్నాడు. రక్షణ, విదేశీ వ్యవహారాలు, కమ్యూనికేషన్స్‌లలో తప్ప కేంద్రం రాష్ట్ర వ్యవహారాలు దేనిలోనూ కలగజేసుకోకూడదనే షరతులపైనే విలీనం జరిగిందని గట్టిగా వాదించాడు. కానీ కొన్ని వాటిల్లోనే అతని మాట నెగ్గింది.

షేక్‌ అబ్దుల్లా మాట యింతలా ఎందుకు వినాల్సి వచ్చింది అనే ప్రశ్న సహజంగా ఉద్భవిస్తుంది. అతను తన (అక్రమ) సవతి సోదరుడు కాబట్టి అని కొందరు జవాబిస్తారు. (అలా అయితే 1953 నుంచి 11 ఏళ్ల పాటు నిర్బంధంలో ఎందుకు పెట్టాడు? అని అడిగితే జవాబివ్వరు) అలాటివి పట్టించుకోనక్కరలేదు. మనకు నచ్చని వాడికి రంకులు కడతాం, లేదా వాడి తల్లిని రంకులాడి చేస్తాం. ఇటీవలి కాలంలో జిన్నా కూడా మోతీలాల్‌ అక్రమ సంతానమే అని కొందరనసాగారు. ఇవి పక్కన పడేసి రాజకీయ పరిస్థితిని లెక్కలోకి తీసుకుంటే చాలు. కశ్మీరుని భారత్‌లో అంతర్భాగంగా అనుకోకపోవడం చేతనే కాబోలు ఆనాటి మెయిన్‌స్ట్రీమ్‌ రాజకీయ పార్టీలేవీ అక్కడ వ్యాపించలేదు. కాంగ్రెసు, కమ్యూనిస్టు, సోషలిస్టు.. యిలా ఏ పార్టీకి అక్కడ యూనిట్స్‌ లేవు. తెలంగాణలో అయితే ఉన్నాయి. అందుకే నిజాంను తీసేయగానే వీటికి ప్రాముఖ్యత వచ్చి రాజకీయశూన్యతను భర్తీ చేశాయి.

కశ్మీరులో హరి సింగ్‌ పాలన అధ్వాన్నంగానే సాగింది. వివరాలు కావాలంటే దివాన్‌ జర్మనీ దాస్‌ రాసిన ''మహారాజా'' పుస్తకం చదవవచ్చు. అయితే దాన్ని ఎదిరించి ప్రజలను కాపాడే బాధ్యత భారత రాజకీయ పార్టీలేవీ తీసుకోలేదు. వాళ్లు నేపాల్‌ జోలికి ఎలా పోలేదో, కశ్మీరు జోలికీ అలాగే పోలేదు. రాజు పాలనను ఎదిరించి, ప్రజల్లో పలుకుబడి పెంచుకున్న నాయకుడు షేక్‌ అబ్దుల్లా ఒకడే. అతని మాటే శాసనం. పాకిస్తాన్‌లో చేరాలో, ఇండియాలో చేరాలో నిర్ణయించే శక్తి అతనే. పాకిస్తాన్‌ ఇస్లామిక్‌ రాజ్యంగా ప్రకటించబోతున్నారని తెలియగానే స్వభావత: సెక్యులర్‌ అయిన షేక్‌ ఇండియా వైపు మొగ్గు చూపాడు. (తర్వాత రాజకీయంగా బలహీనపడగానే ఇస్లాం పాట ఎత్తుకున్నాడు) అదే మహద్భాగ్యం అనుకుంది ఇండియా. అతనికి అడిగినవన్నీ యిచ్చి, అతని ద్వారా కశ్మీరును పాలిద్దామనుకుంది.

తమది కాని చిన్న ప్రాంతాన్ని/దేశాన్ని పాలించబోయినపుడు పెద్ద దేశాలన్నీ ఒకే రకమైన విధానాన్ని అవలంబిస్తాయి. తాము డైరక్టుగా అక్కడకు వెళ్లకుండా స్థానికులలోనే ఒకణ్ని ఎంపిక చేసి, అతన్ని కీలుబొమ్మగా పెట్టుకుని పాలించబోతాయి. కశ్మీరు విషయంలో ఇండియా చేయబోయినది అదే. షేక్‌ అబ్దుల్లా అనే కీలుబొమ్మ ద్వారా కశ్మీరుని పాలించబోయింది. కానీ షేక్‌ కీలుబొమ్మ కాదు. మహా రాజకీయ చతురుడు. మీకు మద్దతు యిస్తున్నానని చెపుతూ, దానికి ప్రతిఫలంగా ఇండియాను దోచేశాడు. కశ్మీరులో తనకు ఎదురు లేకుండా చేసుకున్నాడు.

తెలంగాణలో ఐతే నిజాంను గద్దె దింపేసే నాటికి రాష్ట్రంలో కాంగ్రెసు కంటె కమ్యూనిస్టుల ప్రాబల్యం ఎక్కువగా ఉంది. అందువలన వెల్లోడి నేతృత్వాన సైనిక ప్రభుత్వం నడిపి, 'పోలీసు యాక్షన్‌' జరిపించి, కమ్యూనిస్టులను వేటాడి చంపేసి, ఆ పార్టీని అణగదొక్కి, కాంగ్రెసు బలం పెంచి, బూర్గుల వారు ముఖ్యమంత్రిగా కాంగ్రెసు ప్రభుత్వాన్ని తేగలిగారు. కశ్మీరులో అలా చేద్దామంటే అక్కడ కాంగ్రెసు పార్టీయే లేదాయె. కాంగ్రెసు అక్కడ మొట్టమొదటిసారి ఎన్నికలలో పాల్గొన్నది 1967లోనే! అంటే దేశవిభజన జరిగిన 20 ఏళ్ల తర్వాత అన్నమాట! అది కూడా 1965లో నేషనల్‌ కాన్ఫరెన్సు (ఎన్‌సి) లో చాలాభాగం మంది కాంగ్రెసు పార్టీగా మారుతున్నామని ప్రకటించాక! దానికి అంగీకరించని కొందరు విడిగా వెళ్లి ఆ పార్టీ పేరు కొనసాగించారు.

1967 వరకు అక్కడ కాలూనేందుకు కాంగ్రెసుకు చోటే లేదు. తర్వాత కూడా మాజీ ఎన్‌సి సభ్యులే కాంగ్రెసు బ్యాడ్జి తగిలించుకుని కూర్చున్నారు. తమ మాట చెల్లదు, అయినా కశ్మీరు తమ అధీనంలో ఉండాలి. అందుకని ఏం చేశారు? ఎన్‌సికి పగ్గాలు యిచ్చేసి, వాళ్లు చెప్పినట్లా ఆడారు. షేక్‌ అబ్దుల్లా, అతని కుటుంబసభ్యులు, అనుచరుల పాలన అతి ఘోరంగా సాగింది. కశ్మీరు వాళ్లం మీతోనే ఉంటాం అని కేంద్రాన్ని బెల్లించి, నిధులు పట్టుకుని పోయి, తాము తినేశారు. ప్రజల్ని అతి దీనపరిస్థితుల్లో ఉంచారు. అభివృద్ధి అనేదే శూన్యం. తమను ప్రతిఘటించినవారికి నిప్పూ, నీళ్లూ పుట్టకుండా చేశారు.

1962లో తొలిసారి భారత ఎన్నికల కమిషన్‌ అక్కడ ఎన్నికలు నిర్వహించింది. అప్పటివరకు రాష్ట్రప్రభుత్వ విభాగమే నిర్వహించింది. అదెంత లక్షణంగా సాగిందో ఉదాహరణగా 1957 నాటి ఎన్నికల విషయం చెప్తాను. మొత్తం 75 అసెంబ్లీ సీట్లలో 43 కశ్మీరు లోయకి, 30 జమ్మూకి, 2 లదాఖ్‌కు కేటాయించారు. లోయలో 30 సీట్లలో పోటీయే లేకుండా ఎన్‌సి వాళ్లు చేసుకున్నారు. తక్కిన 13 టిలో 5 సీట్లలో వీళ్ల అభ్యర్థి తప్ప తక్కిన వారందరి నామినేషన్లు సిల్లీ రీజన్స్‌తో తిరస్కరించారు. మిగిలిన 8 సీట్లలో 7 గెలిచారు. ఈ విధంగా ఎన్నికలకు ముందే వాళ్లకు అధికారం వచ్చేట్లు చేసుకున్నారు. ఇక మన ఎన్నికల కమిషన్‌ నిర్వహించిన 1962 ఎన్నికలకు వస్తే 43 సీట్లలో 32టిలో ఏకగ్రీవంగా నెగ్గేశారు. తక్కిన 11టిలో 9 నెగ్గేశారు.

ఏమిటి దీనర్థం? తమకు ఎవరైనా ఎదురు నిలిచేందుకు సాహసించకుండా చేసుకున్నారు. ఎన్నికలను ధారాళంగా రిగ్‌ చేశారు. కశ్మీరు స్వేచ్ఛగా ఎన్నికలు జరగవు అనే పదేపదే నిరూపించారు. తర్వాతి రోజుల్లో కూడా షేక్‌ అనుచరుల మధ్య, కుటుంబసభ్యుల మధ్య విభేదాలు వచ్చి వారిలో వారు పోటీ పడ్డారు కానీ రిగ్గింగ్‌లో అందరి కందరే. సాధారణ కశ్మీరు ప్రజకు ప్రజాస్వామ్యపు హక్కులు అందకుండా పోయాయి. దీనికి అతను ఎవర్ని బాధ్యుణ్ని చేస్తాడు? ఇండియాను! కేంద్రంలో ఏ పార్టీ ఉందనేది అతనికి పట్టదు. ఇండియా తన కీలుబొమ్మల ద్వారా మనల్ని అణచి వేస్తోంది అనే అతని భావన.

ఉదాహరణకి 1965 నుండి 1975 వరకు అమెరికా వియత్నాంతో యుద్ధం చేసింది. ఆ సమయమంతా వియత్నామీయులు అమెరికా అంటే మండిపడ్డారు. అమెరికా అధ్యక్షుడు రిపబ్లికనా, డెమోక్రాటా అన్నది వారికి పట్టలేదు. అమెరికా వాడు ఎవడు దొరికినా బూబీ ట్రాప్‌ పెట్టి చంపి పారేయాలంతే! అదే వాళ్ల ఫిలాసఫీ. కశ్మీరీయులకు మన మీద ప్రేమ లేకపోవడానికి కారణం యిదే! మన సినిమాల్లో హీరోలుంటారు. అన్యాయం జరిగితే పోలీసుల వద్దకు వెళతారు, కోర్టు తలుపు తడతారు. అయినా ఎవరూ అతని గోడు వినరు. చివరకు చట్టాన్ని చేతిలోకి తీసుకుని హింసామార్గం పడతాడు. మనం చప్పట్లు కొడతాం. వ్యవస్థ సరిగ్గా పని చేయకపోతే యిలాటి అనర్థాలే జరుగుతాయి. కశ్మీరులో ఉగ్రవాదం తలెత్తిందంటే దానికి కారణం - యిలాటి ప్రజాస్వామ్య వైఫల్యమే. ప్రజాగ్రహం వ్యక్తం కావడానికి ఛానెల్‌ ఉండాలి. అది మూసేస్తే అది హింసామార్గం పడుతుంది. (సశేషం) (షేక్‌ అబ్దులా, హరి సింగ్‌) - ఎమ్బీయస్‌ ప్రసాద్‌ (ఆగస్టు 2019)

ఆగస్టు 2019 ఎమ్బీయస్‌: కశ్మీరు ఉగ్రవాదాన్ని పోషిస్తోందా? భరిస్తోందా?

మొన్నటిదాకా కశ్మీరు ముఖ్యమంత్రిగా ఉన్న మెహబూబా తండ్రి ముఫ్తీ మహమ్మద్‌ సయీద్‌ మహా కుటిలుడు. నేషనల్‌ కాన్ఫరెన్సు (ఎన్‌సి)లో ఉంటూ దానిలోంచి జిఎం సాదిక్‌ వర్గం విడిగా వచ్చేసినపుడు అతని అనుచరుడిగా మారాడు. 1960లో అది మళ్లీ ఎన్‌సిలో విలీనమైంది. 1964లో సాదిక్‌ ముఖ్యమంత్రి అయినపుడు యితను ఉపముఖ్యమంత్రి అయ్యాడు. 1965లో ఎన్‌సి కాంగ్రెసులో విలీనమైనప్పుడు అతను కాంగ్రెసు నాయకుడయ్యాడు. 1982లో షేక్‌ పోయిన తర్వాత జరిగిన 1983 అసెంబ్లీ ఎన్నికలలో షేక్‌ కొడుకు ఫరూఖ్‌ అబ్దుల్లా ఎన్‌సి తరఫున ముఖ్యమంత్రిగా కొనసాగగా 1984 జులైలో రాజీవ్‌ గాంధీ (అప్పటికింకా అతను ప్రధాని కాలేదు) సాయంతో ముఫ్తీ ఆ ప్రభుత్వాన్ని పడగొట్టాడు. తను ముఖ్యమంత్రి చేస్తాడని ఆశ పడ్డాడు కానీ ఇందిరా గాంధీ కలగజేసుకుని ఫరూఖ్‌ బావగారు, ఎన్‌సిలోంచి బయటకు వెళ్లి అవామీ ఎన్‌సి పేర పార్టీ పెట్టుకున్న జిఎం షాను గద్దెపై కూర్చోబెట్టింది. అది ముఫ్తీని మండించింది.

1984 అక్టోబరులో ఇందిర హత్య తర్వాత రాజీవ్‌ ప్రధాని అయ్యాడు. జిఎం షా తమ మాట వినటం లేదని అనుకుని, 1986 మార్చిలో అతన్ని ప్రభుత్వాన్ని రద్దు చేశాడు. అప్పుడైనా తను ముఖ్యమంత్రి అవుతానని ఆశ పెట్టుకున్న ముఫ్తీ ఆశలు వమ్ము చేస్తూ అతన్ని రాజ్యసభ సభ్యుణ్ని చేసి కేంద్రంలో టూరిజం మంత్రిని చేసి, కశ్మీరు నుంచి తప్పించి వేశాడు. రాష్ట్రంలో ఆర్నెల్ల గవర్నరు పాలన, ఆ తర్వాత రెణ్నెళ్ల రాష్ట్రపతి పాలన పెట్టి, దరిమిలా ఫరూఖ్‌తో రాజీ పడి, ఒప్పందం చేసుకుని 1986 నవంబరులో అతన్ని తీసుకుని వచ్చి ముఖ్యమంత్రిని చేసి నాలుగు నెలల తర్వాత 1987 మార్చిలో ఎన్నికలు నిర్వహించమన్నాడు. ఆ ఎన్నికలలో జరిగిన దాని గురించే విపులంగా చెప్తాను.

కశ్మీరుపై కేంద్ర పట్టు పోకుండా ఉండాలనే ఉద్దేశంతో ఎన్‌సితో పొత్తు పెట్టుకుని ఎన్నికలకు వెళదామని రాజీవ్‌ అంటే ముఫ్తీ పడనిచ్చాడు కాదు. విడివిడిగా పోటీ చేయాల్సి వచ్చింది. ఆ ఎన్నికలలో కాంగ్రెస్‌, ఎన్‌సిలతో బాటు పోటీ చేసిన మరొక పార్టీ ముస్లిమ్‌ యునైటెడ్‌ ఫ్రంట్‌ (ఎంయుఎఫ్‌). ఇక్కడే ముస్లిమ్‌ ఫ్యాక్టర్‌ గురించి కాస్త చెప్పాలి. 1975లో కేంద్రంతో కుదిరిన ఒప్పందం ప్రకారం షేక్‌ అబ్దుల్లా కశ్మీరును భారత్‌లో విలీనం చేసేందుకు ప్రయత్నాలు మొదలుపెట్టాడు. కానీ దానికి ప్రజల సంపూర్ణామోదం లేదు. అది గ్రహించి, షేక్‌ను బలహీనపర్చడానికి కొందరు నాయకులు జమాతే ఇస్లామీ కశ్మీర్‌, పీపుల్స్‌ లీగ్‌, జెకెఎల్‌ఎఫ్‌ సంస్థలు ప్రారంభించి, ఇస్లాం పేర ప్రజలను రెచ్చగొట్టసాగారు.

1980ల నుంచి ఇస్లాం పేర రాజకీయాలు ప్రబలాయి. రష్యా తమను ఆక్రమించడంతో (1979-89) ఆఫ్గన్లు ఇస్లాం పేర తాలిబన్లగా మారి, ఎదిరించసాగారు. పాక్‌ ద్వారా అమెరికా సాయపడడంతో వారికి కొన్నిసార్లు విజయం సిద్ధిస్తోంది కూడా. ఇరాన్‌ పాలకుడిగా షా నియంతగా వ్యవహరించడంతో, ఖొమైనీ అనే మతరాజకీయవాది ఇరాన్‌కు తిరిగివచ్చి, ప్రజల మద్దతుతో 1979లో అతన్ని పదభ్రష్టుణ్ని చేయగలిగాడు. 1980ల నుంచి శిఖ్కులు తమ మతం పేర పంజాబ్‌లో భారత ప్రభుత్వాన్ని చిక్కుల్లో పడవేస్తున్నారు. ఈ ప్రయత్నానికి పాక్‌ సాయపడుతోంది. బంగ్లాదేశ్‌ ఆవిర్భావానికి ప్రతీకారంగా, ఇండియా నుంచి కశ్మీరును విడగొట్టడానికి పాక్‌ నిధులు అందించసాగింది. తాలిబన్ల పేరుతో దానికి అమెరికా నుండి డబ్బు వచ్చిపడుతోంది మరి. (కశ్మీరులో పాక్‌ ప్రమేయం గురించి పాక్‌ ఆక్రమిత కశ్మీర్‌ గురించి రాసినప్పుడు రాస్తాను) అందువలన కశ్మీరు ప్రభుత్వ వ్యతిరేకులకు ఇస్లాం పేరు చెప్పి ప్రజలను రెచ్చగొట్టడానికి అవకాశం ఉందని తోచి ఆ దిశగా సాగారు. వాళ్లను ఎదుర్కోవడానికి అప్పణ్నుంచి షేక్‌ తనూ ఇస్లాం రాజకీయాలు నడపసాగాడు. 1981లలోనే 2500 గ్రామాలకు ఆది నుంచి ఉన్న పేర్లు మార్చి ఇస్లామిక్‌ పేర్లు పెట్టాడు. మసీదుల్లో మతపరమైన ఉపన్యాసాలు యివ్వసాగాడు. కశ్మీరీ పండిట్లను ''ముఖబీర్‌'' (గూఢాచారులు ఇన్‌ఫార్మర్లు - కేంద్రానికి రహస్యంగా సమాచారం అందించేవారు) అని పిలవసాగాడు.

కశ్మీరీ బ్రాహ్మణులైన పండిట్ల పట్ల సాధారణ కశ్మీరు ముస్లిముకు అసూయ ఉన్నమాట చారిత్రక వాస్తవం. కశ్మీరును హిందూ రాజులే పాలిస్తూ వచ్చేవారు కాబట్టి ప్రభుత్వోద్యోగులలో పండిట్లు అధిక సంఖ్యలో ఉండేవారు. పేద ముస్లిం రైతుల నుంచి ముక్కు పిండి పన్నులు వసూలు చేయడంతో వారి పట్ల వీరికి ఆగ్రహం ఉండేది. ఉద్యోగులలో అవినీతి, వారిపై పౌరులకు కోపం అనేవి ప్రపంచవ్యాప్తంగా ఉన్న వాస్తవాలు. ఆ ఉద్యోగులు ఒకే కులస్తులైతే (ఉదా. బ్రాహ్మణులు, కాయస్తులు...) ఆ కోపం ఆ కులంపై కూడా ప్రసరిస్తుంది. పండిట్ల విషయానికి వస్తే వాళ్లు రైతులను బెల్లించి, బెదిరించి వారి భూములు రాయించుకునేవారుట కూడా. ఒక దశలో కశ్మీరులో 30% భూమి పండిట్ల పేరనే ఉండేదిట. హరి సింగ్‌ దిగిపోయాక పండిట్లు జమ్మూకు, యితర ప్రాంతాలకు వలస వెళ్లసాగారు. కొందరు లోయలోనే ఉండిపోయారు. ఇస్లాం పేర రెచ్చగొట్టదలచేవారికి వారు వ్హిపింగ్‌ బాయ్‌లా కనబడేవారు. పండిట్లను భారత్‌కు ప్రతినిథులుగా భావించేవారు. అందుకే షేక్‌ వాళ్లను ముఖబీర్లని అనడం!

1984 నాటికి కశ్మీరులో టెర్రరిజం ఉచ్చస్థాయిలో ఉంది. ఆ ఏడాది ఫిబ్రవరిలో జెకెఎల్‌ఎఫ్‌ నాయకుడు మఖ్బూల్‌ భట్‌ను ఉరి తీసినపుడు కశ్మీరు లోయలో ఇండియాకు వ్యతిరేకంగా ఉధృతంగా జరిగిన నిరసన ప్రదర్శనలలో కశ్మీరీ యువత బహుళంగా పాల్గొన్నారు. ఇది గమనించి, ఉగ్రవాదం ద్వారా కాకుండా ప్రజాస్వామ్యయుతంగా జరిగే ఎన్నికలలో బాహాటంగా పాల్గొని, అధికారాన్ని కైవసం చేసుకోవాలనే ఆలోచనతో యీ సంస్థలన్నీ పైన చెప్పిన ముస్లిం యునైటెడ్‌ ఫ్రంట్‌గా ఏర్పడి 1987 ఎన్నికలలో పాల్గొన్నాయి. దానికి వస్తున్న స్పందన చూసి, అది ఎన్నికలలో నెగ్గుతుందని అందరూ అనుకోసాగారు. తనకు ముఖ్యమంత్రి ఛాన్సు పోయిందని కుములుతున్న ముఫ్తీ అది చూసి డబుల్‌ గేమ్‌ ఆడాడు. పైకి కాంగ్రెసుకు ప్రచారం చేస్తూన్నట్లు కనబడుతూనే ముస్లిం ఫ్రంట్‌కు ఓట్లేయమని ప్రజలకు సూచించాడు. వాళ్ల ఎన్నికల గుర్తయిన పెన్నును చేత్తో పట్టుకుని ప్రచారం చేస్తూ, ముస్లిం ఫ్రంట్‌ అని సూచించడానికి ఆంగికంగా గడ్డాన్ని సూచించేవాడు.

తను ముస్లిము పక్షపాతినని చూపుకోవడానికి అతనికి దొరికిన పావులు - పండిట్లు. బాబ్రీ మసీదు వివాదం కోర్టులో నడుస్తూండగానే 1986లో రాజీవ్‌ గాంధీ అయోధ్యలో రామాలయం తాళాలు తెరిపించడంతో, దేశంలో కొన్ని చోట్ల నిరసనలు వెలువడ్డాయి. కశ్మీరులో తక్కిన చోట్ల ప్రశాంతంగా ఉన్నా, ముఫ్తీ సొంత జిల్లా అనంతనాగ్‌లో మాత్రం హింసాత్మక ఘటనలు జరిగి, అనేక దేవాలయాలను ధ్వంసం చేశారు, పండిట్ల యిళ్లపై దాడి చేశారు. వీటి వెనుక ముఫ్తీ హస్తం ఉందన్న సంగతి కాంగ్రెసు నియమించిన విచారణ కమిటీలో తేలిందట కానీ, దాన్ని బయట పెట్టలేదట. ఈ ఎన్నికలలో ముఫ్తీ చేస్తున్న నమ్మకద్రోహం తెలియరాగానే, రాజీవ్‌కు భయం పట్టుకుంది - ఫ్రంట్‌ నెగ్గేస్తుందని! అందువలన ఫరూఖ్‌ సాయంతో ఎన్నికలను రిగ్‌ చేయించాడు.

ఏం చేసినా ఫ్రంట్‌కు 15-20 సీట్లు వస్తున్నాయని తెలియగానే ఫరూఖ్‌ ప్రభుత్వం జాతి వ్యతిరేక కార్యకలాపాలు చేస్తున్నారంటూ ముస్లిం ఫ్రంట్‌ నాయకులను అరెస్టు చేయసాగింది. కర్ఫ్యూ లాటిది విధించి, ప్రజలెవ్వరికీ విషయాలు తెలియకుండా చూసింది. అలాయిలా చేసి మొత్తానికి వాళ్లకు నాలుగు వచ్చాయని డిక్లేర్‌ చేశారు. ఫ్రంట్‌కు చెందిన ముహమ్మద్‌ యూసుఫ్‌ షా అనే అతని విషయంలో మరీ అన్యాయం జరిగింది. కౌంటింగు జరుగుతూండగానే అతని ప్రత్యర్థి ఓడిపోతున్నానని గ్రహించి, యింటికి వెళ్లిపోయాడు. అయితే పైనుంచి వచ్చిన ఆదేశాల మేరకు, ఫలితాలు తారుమారు చేసి, షా ఓడిపోయినట్లు ప్రకటించి, ప్రత్యర్థి గెలిచినట్లు ప్రకటించారు.

దెబ్బకి యూసుఫ్‌ షాకి ప్రజాస్వామ్య వ్యవస్థపై నమ్మకం పోయింది. తన పేరు సయీద్‌ సలాహాద్దున్‌గా మార్చుకుని, హిజ్‌బుల్‌ ముజాహిదీన్‌కు నాయకుడిగా ఎదిగాడు. అతని ఎన్నికల మేనేజరు యాసిన్‌ మాలిక్‌, జెకెఎల్‌ఎఫ్‌కు నాయకుడిగా ఎదిగాడు. వీళ్లిలా మారడానికి కారణం ఎవరు? 1993లో ''ఇండియా టుడే'' ప్రతినిథి హరీందర్‌ బవేజా ఫరూఖ్‌ను ఇంటర్వ్యూ చేస్తూ ''1987 ఎన్నికలు రిగ్‌ అయ్యాయా?'' అని అడిగాడు. ''అయిన మాట వాస్తవం. కానీ చేయించింది నేను కాదు.'' అన్నాడు. అంటే కేంద్ర ప్రభుత్వమే చేసిందన్నమాట. ఇలా తిమ్మిని బెమ్మిని చేసి, 1987లో ఎన్‌సికి 40 వచ్చేట్లు చేసి (వెన్నుపోట్ల కారణంగా కాంగ్రెసుకు 26 వచ్చాయి) ఫరూఖ్‌కు లాభం చేకూర్చింది. తాము చెప్పినట్లలా ఆడమంది.

''బందిపోటు'' సినిమా గుర్తు తెచ్చుకోండి. కుంటి రాజుగారు, దుష్ట సేనాపతి. బాధలు పడే ప్రజలు, న్యాయం కోసం సక్రమ మార్గాల్లో పోరాడి, అది దక్కని ఓ రైతు యువకుడు బందిపోటుగా మారతాడు. అతని ఆచూకీ చెప్పమని సేనాని ప్రజలను ఎంత హింసించినా వారు నోరు విప్పరు. ఎందుకంటే రాజుగారు వాళ్లకు చేస్తున్న మేలేమిటో, అసలాయన మంచివాడో, దుష్టుడో తెలియదు. మంచివాడైతే యీ దుష్టసేనానిని ఎందుకు కొనసాగిస్తున్నాడు? ఈ సినారియోలో మీరు ఎవరితో ఐడెంటిఫై అవుతారు? కుంటి రాజుతోనా, దుష్ట సేనానితోనా? బాధిత ప్రజలతోనా? ప్రజలతో అయితే... కశ్మీరు ప్రజలు ఉగ్రవాదాన్ని ఎందుకు సహిస్తున్నారో అర్థమవుతుంది.

నిజానికి ఉగ్రవాదం వలన భారీగా నష్టపోతున్నది వాళ్లే. శాంతి ఉంటేనే టూరిస్టులు వస్తారు. వాళ్లు తయారు చేసే వస్తువులు అమ్ముడుపోతాయి. చేసే హస్తకళాకారులకు, అమ్మే వ్యాపారులకు కడుపు నిండుతుంది. కశ్మీరు అనగానే రాళ్లు విసిరే కుర్రవాళ్లే గుర్తుకు రాకూడదు. మధ్యవయస్కులు, ముసలీ, ముతకా, మహిళలు, బాలబాలికలు, రైతులు, ఉద్యోగులు, కార్మికులు.. యిలా వందలాది వర్గాలుంటాయి. ఉగ్రవాదం వలన వాళ్లకు జీవనోపాధి పోతోంది, ప్రాణాలకే ముప్పు వాటిల్లుతోంది. నిరాశానిస్పృహలతో తరుణవయస్కులైన యువకులు ఉగ్రవాదంవైపు మళ్లుతున్నారు, లేదా సానుభూతిపరులవుతున్నారు. కొందరు అమాయకులు పోలీసుల బారిన పడి జైళ్లలో మగ్గుతున్నారు. సంపాదించే వాడు లేడు, సంపాదన వచ్చే మార్గమూ లేదు.

అందువలన కశ్మీరీయులే కాదు, ఏ ప్రజలూ ఉగ్రవాదాన్ని పోషించరు. వాళ్లకు కావలసినది శాంతి. ఏదోలా ఈ ఉగ్రవాదాన్ని అరికట్టి, శాంతిని ప్రసాదించవలసిన కేంద్రం తన బాధ్యత నెరవేరుస్తోందా? లేదే! తన రాజకీయక్రీడల కారణంగా రాష్ట్రంలో ఎప్పుడూ అస్థిరత నెలకొనేట్లు చేస్తూ వచ్చింది. 1980ల నుంచి ఇస్లాం పేరిట ఉగ్రవాదం వ్యాపిస్తున్నపుడు దాన్ని కౌంటర్‌ చేయడానికి ప్రజల్లో విశ్వాసం నెలకొనేలా వ్యవస్థలను పటిష్టం చేయాలి. కానీ 1984లో, 1987లో చేసినదేమిటి? తలచుకుంటే భగ్గుమనదా? ఇంత మతలబు చేసి ముఖ్యమంత్రిని చేసిన ఫరూఖ్‌ను పదవిలో ఉండనిచ్చిందా? అబ్బే, 1990 జనవరి కల్లా ప్రభుత్వం రద్దు చేసి 6 నెలలు గవర్నరు పాలన, ఆరేళ్లు రాష్ట్రపతి పాలన పెట్టి 1996 అక్టోబరు వరకు ప్రజాప్రభుత్వం ఏర్పడకుండా చేసింది.

ఎందుకలా? అంటే 1989 నవంబరు ఎన్నికలలో రాజీవ్‌ ఓడిపోయాడు. కాంగ్రెసులోంచి బయటకు వచ్చి జనతా దళ్‌ పార్టీ పెట్టిన విపి సింగ్‌ నేషనల్‌ ఫ్రంట్‌ తరఫున ప్రధాని అయ్యాడు. 1987 నుంచి అతనితో అంటకాగుతున్న ముఫ్తీ, కేంద్ర హోం మంత్రి అయిపోయి, తన పాత శత్రువు ఫరూఖ్‌ మీద కసి తీర్చుకున్నాడు. విపి సింగ్‌తో చెప్పి అతని ప్రభుత్వాన్ని రద్దు చేయించాడు. అది జరగగానే అత్యంత హేయంగా, దుర్మార్గంగా పండిట్లపై ఉగ్రవాదుల దాడి జరిగింది. 1990 జనవరి 19 రాత్రి లోయ వదిలిపెట్టి వెళ్లమని హిందువులను, శిఖ్కులకు లౌడ్‌ స్పీకర్ల ద్వారా హెచ్చరికలు చేశారు. వారం తిరక్కుండా వాళ్లపై దాడులు జరిగాయి. మానభంగాలు, హత్యలు, దోపిడీలు విరివిగా జరిగాయి.

ఎంతమంది పండిట్లు కశ్మీరు విడిచి పారిపోయారన్నది సరైన సంఖ్య లేదు. టీవీ చర్చల్లో కొందరు 4 లక్షలంటారు, మరి కొందరు 5 లక్షలంటారు. ప్రభుత్వ లెక్కల ప్రకారం 62 వేల హిందూ, శిఖ్కు కుటుంబాలు తమను కశ్మీరీ శరణార్థులుగా నమోదు చేసుకున్నారు. ఇది కశ్మీరీయులందరూ తల వంచుకోవలసిన సందర్భంగా మారింది. వేదికపై మాట్లాడే ప్రతి కశ్మీరీ నాయకుడు దీనిని ఖండిస్తాడు. పండిట్లు తమ నివాసాలకు తిరిగి వచ్చినపుడే 'కశ్మీరియత్‌' నిలబడినట్లని ప్రకటనలు చేస్తారు. కానీ ఆచరణలో జరుగుతున్నది శూన్యం. ప్రస్తుతం కశ్మీరులో హిందువుల ప్రాణాలకే కాదు, ముస్లిముల ప్రాణాలకు కూడా గ్యారంటీ లేదు. వీళ్లు తిరిగి వెళ్లే పరిస్థితి ఎప్పటికైనా వస్తుందో రాదో చెప్పలేని విధంగా పరిణామాలు తయారయ్యాయి.

భారత చరిత్రలో ఓ మచ్చగా మిగిలిన యీ సంఘటన గురించి టీవీ చర్చల్లో ప్రస్తావించేటప్పుడు బిజెపి వారు కాంగ్రెసు వారిని 'అప్పుడు మీరేం చేశారు?' అని అడుగుతూంటారు. నిజానికి అప్పుడు కేంద్రంలో ఉన్నది కాంగ్రెసు సర్కారు కాదు. నేషనల్‌ ఫ్రంట్‌ ప్రభుత. దానికి బయటి నుండి మద్దతు యిస్తున్నది బిజెపి. కమ్యూనిస్టులు మరో పక్క కొమ్ము కాశారు. దానికి బదులుగా జనతా దళ్‌ కేరళలో కమ్యూనిస్టు ప్రభుత్వాన్ని లోపల నుంచి, రాజస్థాన్‌లో బిజెపి ప్రభుత్వాన్ని బయట నుంచి సమర్థించింది. కొంతకాలానికి నేషనల్‌ ఫ్రంట్‌ ప్రభుత్వానికి బిజెపి తన మద్దతు ఉపసంహరించింది. ఎప్పుడు? ఈ పండిట్ల ఘటన జరగగానే కాదు, రథయాత్ర చేస్తూ అయోధ్య చేరబోతున్న ఆడ్వాణీని విపి సింగ్‌ ఆదేశాలపై లాలూ యాదవ్‌ 1990 అక్టోబరులో సమస్తిపూర్‌లో అరెస్టు చేసినప్పుడు మాత్రమే!

తను కేంద్రమంత్రిగా ఉంటూ, తన నియోజకవర్గంలోనే పండిట్లపై దాడి జరిగినందుకు ముఫ్తీ సిగ్గు పడలేదు, పదవికి రాజీనామా చేయలేదు. అంతేకాదు, అతను కేంద్రమంత్రి అయిన ఐదు రోజులకే అతని కూతురు రుబైయాను జెకెఎల్‌ఎఫ్‌ వారు కిడ్నాప్‌ చేసి, తమ సంస్థకు చెందిన 13 మంది ఉగ్రవాదులను విడిచి పెట్టమని డిమాండ్‌ చేశారు. ఫరూఖ్‌ వాళ్లకు లొంగనక్కరలేదని వాదించాడు. కానీ ముఫ్తీ తన కూతురికి హాని కలుగుతుందని విపి సింగ్‌ను అడలగొట్టి, ఆ 13 మందిని విడిపించాడు. అది నిజమైన కిడ్నాపో, లేక ఖైదులో ఉన్న ఉగ్రవాదులకు ముఫ్తీ చేసిన సాయమో యిప్పటికీ తెలియదు. అలాటి ముఫ్తీతో మోదీ-అమిత్‌ హయాంలోని బిజెపి చేతులు కలిపి కశ్మీరులో సంకీర్ణ ప్రభుత్వం ఏర్పరచింది. ఇదీ వీళ్ల చిత్తశుద్ధి!

పాఠకులు కొంతమంది పాతపురాణం చెప్పేబదులు పరిష్కారమేమిటో రాయమని అంటున్నారు. అది నేనే చెప్పనక్కరలేదు, మీరూ చెప్పవచ్చు - సమస్య పూర్వాపరాలు తెలుసుకుంటే! మనం చెప్పినా వినేవాడు ఎవడూ లేడు. అయినా ప్రస్తుత చర్యకు కేరింతలు కొట్టాలో లేదో మనకు మనం ఒక అవగాహన తెచ్చుకుంటే చాలు. నేను చెప్తున్నదాని బట్టి మీ కర్థమై ఉంటుంది - కశ్మీరు సమస్యను కేంద్రప్రభుత్వం నానారకాలుగా భ్రష్టు పట్టించి, కంపుకంపు చేసింది. కేంద్రాన్ని పాలించిన పార్టీలన్నీ - కాంగ్రెసు, బిజెపి, నేషనల్‌ ఫ్రంట్‌, యునైటెడ్‌ ఫ్రంట్‌, వాటిల్లో భాగస్వామ్యం ఉన్న పార్టీలు, వాటికి బయట నుంచి మద్దతిచ్చిన పార్టీలు అన్నీ బాధ్యులే. వాళ్లతో బాటు వాళ్లకు ఓట్లేసిన మనమూ బాధ్యులమే. మనను కొల్లగొట్టి కశ్మీరులో నిధులు కుమ్మరిస్తున్నా, కశ్మీరు ప్రజల హక్కులు హరిస్తున్నా, కిమ్మనకుండా కూర్చుని, ఏ ఎన్నికలలోనూ దాన్ని ఒక అంశంగా చూడని పౌరులందరమూ బాధ్యులమే.

ప్రజాభిప్రాయ సేకరణపై నేను లేవనెత్తిన అంశంపై కొందరు తెలంగాణ యిచ్చే విషయంలో ఆంధ్రులను అడగలేదు కదా, యిప్పుడు కశ్మీరు వాళ్లని ఎందుకు అడగాలి? అని అడిగారు. తెలంగాణ యివ్వడానికి ముందు కేంద్రం సమావేశాలు జరిపి అన్ని పార్టీల అభిప్రాయాలూ సేకరించింది. ఆంధ్ర ప్రజలకు ప్రాతినిథ్యం వహించే పార్టీలన్నీ రెండు నాలులతో మాట్లాడాయి (సిపిఎం తప్ప). కశ్మీరు విషయంలో పార్టీ ప్రతినిథులతో కూడా మాట్లాడలేదు. తెలంగాణది రాష్ట్రం నుంచి విడిపోయే సమస్య, కశ్మీరుది దేశం నుంచి విడిపోయే సమస్య అని కొందరు అన్నారు. ఏదైనా ప్రజాభిప్రాయమే. పైగా మెజారిటీ కశ్మీరీయులు దేశం నుంచి విడిపోదామనుకుంటున్నారని ముందే ఎలా తీర్మానించగలం? అసలంటూ అడిగి చూడాలి కదా! దానికే వణికితే ఎలా అన్నదే నా ప్రశ్న. చంద్రబాబు తన పాలన పట్ల 82% మంది ఆనందంగా ఉన్నారని అనుకున్నారు. అనుకుని ఊరుకోకుండా ఎన్నికలు నిర్వహించారు. వాస్తవం బయటపడింది. ఎన్నికలే నిర్వహించకపోతే అది బయటపడేదా?

ప్లెబిసైట్‌ జరపాలా అంటూ ఆవేశపడిన పాఠకులు గుర్తించాలి - ఆ వ్యాసంలోనే స్పష్టంగా రాశాను - '...భారత ప్రభుత్వం ఎన్నడూ ఆ సాహసం చేయలేదు. ఈ రోజు నిర్వహిస్తే ఉగ్రవాదుల ప్రభావానికి లోనై భారత్‌ నుండి విడిపోతా మంటారు అని వాదిస్తారేమో, 1947 నుండి యీ డిమాండు ఉంది. అప్పణ్నుంచి భారత్‌ తిరస్కరిస్తూనే ఉంది. అక్కడే మన లొసుగు బయటపడింది.' అని. అసలక్కడ మనం స్వేచ్ఛగా ఎన్నికలే జరగనీయలేదు. ఈ వ్యాసంలో కొన్ని ఉదాహరణలు యిచ్చాను. ప్లెబిసైటు అనేది యిప్పుడు పరిష్కారం కానే కాదు. ఆ రేవు దాటి వచ్చేశాం. కశ్మీరు లోయలో ఉన్నవారి నమ్మకాన్ని పూర్తిగా పోగొట్టుకున్నాం. ఇవాళ మోదీ ప్రభుత్వం సాహసం చేసి ఒక చర్య చేపట్టింది. దాని పర్యవసానాలు ఊహించి, దాన్ని సమర్థించడమో, వ్యతిరేకించడమో, హెచ్చరికలు చెప్పడమో అనే చిన్న బాధ్యతనైనా నిర్వర్తిద్దాం. దాని కోసం కొంత జ్ఞానం సముపార్జించుకోవడం అవసరం. దానికి తీరిక, ఓపిక లేదనేవారికి ఓ దణ్ణం. చరిత్ర ఏమీ తెలుసుకోకుండానే సైన్యం ద్వారా అన్నీ పరిష్కరించవచ్చని అనుకునేవారికి రెండు దణ్ణాలు. (ఫోటో - ఫరూఖ్‌ అబ్దుల్లా, ముఫ్తీ మహమ్మద్‌ సయీద్‌) - ఎమ్బీయస్‌ ప్రసాద్‌ (ఆగస్టు 2019)

ఆగస్టు 2019 ఎమ్బీయస్‌: కశ్మీరీయులు కొత్తగా బావుకునే దేముంది?

కశ్మీరు యింత క్లిష్టమైన అంశంగా, కశ్మీరు నాయకులు కొరకరాని కొయ్యలుగా, కశ్మీరు ప్రజలకూ కేంద్రానికి మధ్య అడ్డుగోడలుగా మారారన్న సంగతి నాకూ, మీకూ తెలియగాలేనిది కేంద్రంలో ఉన్న నాయకులకు, అధికారులకు తెలియదా? వాళ్లు పరిష్కారమార్గాలు అన్వేషించకుండా ఉంటారా? నెహ్రూ హయాంలోనే ఓ ప్రయోగం, ఓ దుస్సాహసం చేసి చూశారు. తామిచ్చిన నిధులతో ఎదిగిపోతూ షేక్‌ అబ్దుల్లా కశ్మీర్‌కి రారాజుగా వెలిగిపోతున్నాడని, తాము తాత్కాలికం అనుకున్న ఆర్టికల్‌ 370 శాశ్వతమై పోయి, రాష్ట్ర వ్యవహారాల్లో జోక్యం చేసుకోవడానికి లేకుండా పోతోందని, కశ్మీరును భారత్‌లో అంతర్భాగం చేయడానికి శక్యం కాకుండా ఉందని గ్రహించిన నెహ్రూ షేక్‌కు ముకుతాడు వేయడానికి చూశారు.

షేక్‌ను ఎలాగోలా తప్పించినా అతని స్థానంలో తేవడానికి భారతీయ పార్టీలేవీ కశ్మీరులో లేవు. కాంగ్రెసు/కమ్యూనిస్టు/సోషలిస్టు కార్మికుల యూనియన్లు లేవు, కర్షక సంఘాలు లేవు. స్వాతంత్య్రోద్యమం జరిగిన 50, 60 ఏళ్లు కశ్మీరును పట్టించుకోకుండా ఉండి, యిప్పుడు తగుదునమ్మా నంటూ వచ్చి నాయకులమంటే ఒప్పుతుందా? అందుకని షేక్‌ అనుచరుల్లోనే ఒకడైన, ఉపముఖ్యమంత్రిగా పని చేస్తున్న బక్షీ గులామ్‌ మహమ్మద్‌ను దువ్వి, లోబరుచుకున్నారు. అతను నేషనల్‌ కాన్ఫరెన్స్‌ (ఎన్‌సి)లో కుట్ర చేసి, షేక్‌ను 1953 ఆగస్టులో పదవీభ్రష్టుణ్ని చేశాడు. దానికి గవర్నరుగా ఉన్న కరణ్‌ సింగ్‌ పూర్తిగా సహకరించాడు. షేక్‌కు అసెంబ్లీలో మద్దతు ఉన్నా, కాబినెట్‌లో మద్దతు లేదంటూ గవర్నరు అతన్ని తొలగించాడు. అసెంబ్లీలో మెజారిటీ నిరూపించుకో నివ్వలేదు. నెహ్రూ ప్రభుత్వమే అతని చేత యీ పని చేయించింది. అసెంబ్లీని సంప్రదించనక్కర లేదంటూ, సర్వంసహా అధికారాలు తీసుకోవచ్చనంటూ యివాళ అమిత్‌ షా 'కాంగ్రెసు కూడా యిదే పని చేసింది' అంటూ ఉటంకిస్తున్న ఘట్టం యిదే.

ఇలాటి అప్రజాస్వామిక చర్యతో పాటు కశ్మీరు స్వాతంత్య్రం కోసం భారతప్రభుత్వంపై కుట్ర చేశాడంటూ అతని మీద, 22 మంది సహచరుల మీద ''కశ్మీరు కుట్ర'' పేరుతో కేసు బనాయించి షేక్‌ను అరెస్టు చేయించారు. కశ్మీరుకి దూరంగా ఊటీలో 2 నెలలు పెట్టి, ఆ తర్వాత కొడైకానల్‌లో 11 ఏళ్ల పాటు గృహనిర్బంధంలో పెట్టారు. చివరకు 1964 ఏప్రిల్‌లో ఆరోపణలన్నీ ఉపసంహరించుకుని విడిచి పెట్టారు. ఎందుకలా? అంటే నెహ్రూకి అతనితో అవసరం పడింది. యుద్ధం అనర్థదాయకమంటూ శాంతిమంత్రం పఠిస్తూ వచ్చిన నెహ్రూని చైనా తన దాడితో నివ్వెరపోయేట్లు చేసింది. దానితో ఖిన్నుడైన నెహ్రూ కనీసం పాకిస్తాన్‌తో నైనా రాజీ పడదామనుకున్నాడు. పాక్‌, భారత్‌ సత్సంబంధాలు మెరుగుపడాలంటే కశ్మీరు సమస్య పరిష్కరింపబడి తీరాలి. దానికి మంచి మధ్యవర్తి కావాలి. 1964లో షేక్‌ను విడుదల చేసిన నెహ్రూ అతన్ని పాకిస్తాన్‌ వెళ్లి అధ్యక్షుడు ఆయూబ్‌ ఖాన్‌తో మాట్లాడి, అతన్ని దిల్లీలో చర్చలకు వచ్చేట్లా ఒప్పించమని కోరాడు. షేక్‌ సరేనంటూ పాక్‌ వెళ్లి మాట్లాడి ఆయూబ్‌తో చర్చించాడు. జూన్‌లో దిల్లీ వస్తానని ఆయూబ్‌ ఒప్పుకున్నాడు కూడా. అయితే యింతలోనే మే 27న నెహ్రూ మరణించాడు. దాంతో చర్చలు జరగలేదు. కశ్మీరు సమస్య అపరిష్కృతంగానే ఉండిపోయింది.

ఖైదు నుండి విడుదలైనా షేక్‌ను 1968 వరకు బయటకు రానీయలేదు. అతని ప్లెబిసైట్‌ ఫ్రంట్‌ను నిషేధించారు. ఎందుకంటే వాళ్లను ఎన్నికలలో పోటీ చేయనిస్తే వాళ్లే గెలుస్తారని భయం కేంద్రానికి! నిజానికి అక్రమంగా గద్దె నెక్కినా బక్షీ పాలన (1953 నుండి 1964) బాగా సాగింది. కశ్మీరును అనేక రంగాల్లో తీర్చిదిద్దిన ఘనత అతనిదే. కేంద్రం తనను కూర్చోబెట్టినా, ప్రత్యేక ప్రతిపత్తి విషయంలో 'ఎక్కడైనా బావ కానీ వంగతోట వద్ద కాదు' అన్నట్టే ఉన్నాడు. తమ హక్కులు ఏవీ పోనీయలేదు. ఎందుకంటే అవి ఏ మాత్రం తగ్గినా ప్రజలకు ఆందోళన కలుగుతుందని భయం. ఆ ఆందోళనను సొమ్ము చేసుకోవడానికి షేక్‌ అబ్దుల్లా అనుచరులు ''ప్లెబిసైట్‌ ఫ్రంట్‌'' పేర పార్టీ పెట్టుకుని సిద్ధంగా ఉన్నారు. ఇన్ని చేసినా షేక్‌ పాప్యులారిటీని కశ్మీరులో తగ్గించలేక పోయారు. అతను 1975లో మళ్లీ ముఖ్యమంత్రి కావడమే కాదు, అతని మనుమడు ఒమర్‌ కూడా ముఖ్యమంత్రి అయ్యాడు.

కేంద్ర బలగాల సాయంతో కశ్మీరును కైవసం చేసుకుందామని చూస్తున్న మోదీ ప్రభుత్వం యీ విషయాలను గ్రహించాలి. కశ్మీరు ప్రత్యేక ప్రతిపత్తిని రద్దు చేసేముందు అక్కడి అసెంబ్లీ మనోగతం తెలుసుకోకుండా, పార్లమెంటు ఎన్నికలతో పాటు అసెంబ్లీ ఎన్నికలు నిర్వహించకుండా ఏకపక్షంగా నిర్ణయాలు తీసుకున్నారు. అవి సక్రమమా, అక్రమమా అనేది కోర్టులు తేలుస్తాయి. ఆ చర్య వలన సత్ఫలితాలు కలుగుతాయా లేదా అన్నదే మన బెంగ. మోదీ-అమిత్‌ రాష్ట్ర అభివృద్ధికి ఆర్టికల్‌ 370 ఒక్కటే అడ్డుగా ఉందని, అది తీసేయడం వలన అక్కడ స్వర్గం వెలుస్తుందని మనను ఊదరగొడుతున్నారు. పరిశ్రమలు వచ్చేస్తాయిట, ఉద్యోగాలు వచ్చేస్తాయట, విద్యాహక్కు, టూరిజం వృద్ధి, యింకా ఎన్నో, ఎన్నో...! శాంతిభద్రతలు నెలకొల్పలేక పోతే యివేమీ జరగవు. అది ఎలా సాధిస్తారనేదే అందరినీ దొలిచివేస్తున్న ప్రశ్న.

నిన్న మోదీ 'కొత్త కశ్మీర్‌' గురించి అత్యుత్సాహంగా మాట్లాడారు. కశ్మీరీయులకు కొత్తగా ఏదో ఒరగబోతోందన్న బిల్డప్‌ యిచ్చారు. ఇలాటి బిల్డప్‌ ప్రత్యేక హోదా యిస్తానన్నపుడు ఆంధ్రలోనూ యిచ్చారు. ప్యాకేజీ వేలం వేసినప్పుడు బిహార్‌లోనూ యిచ్చారు. స్పెషల్‌ ప్యాకేజీ ప్రకటించినపుడు గతంలో కశ్మీర్‌లోనూ యిచ్చారు. నోట్ల రద్దు సమయంలో అయితే చెప్పనే అక్కరలేదు, నల్లధనం సమసిపోతుంది, దొంగనోట్లు అచ్చేయడం మానేస్తారు, డబ్బున్నవాళ్లు బ్యాంకుల ముందు, పేదల గుడిసెల ముందు క్యూలు కడతారు, కశ్మీరులో ఉగ్రవాదం ఆగిపోయింది... యిలా ఎన్నెన్నో! అవి ఎంతవరకు నెరవేరాయో మనం చూశాం. ఇది ఎలా పరిణమించబోతోందో త్వరలో చూడబోతాం. కశ్మీర్‌ ఉగ్రవాదానికి, అవినీతికి, కుటుంబవాదానికి అన్నిటికీ మూలకారణం 370, 35ఎ మాత్రమేనట. ఉగ్రవాదం హైదరాబాదులో ఉంది, కేరళలో ఉంది, మహారాష్ట్రలో ఉంది. అక్కడంతా 370 ఉందా? కుటుంబవాదం కాంగ్రెసులోనే కాదు, దేశంలోని అనేక ప్రాంతీయ పార్టీల్లో ఉంది. అవినీతి సంగతి చెప్పనే అక్కరలేదు. హెచ్చుతగ్గులతో అన్ని రాష్ట్రాలలో ఉంది. మరి అక్కడంతా 35ఎ ఉందా? జాతీయ సగటు అక్షరాస్యత శాతం కంటె తక్కువ శాతం 11 రాష్ట్రాలలో ఉంది. మరి అక్కడ విద్యా హక్కు ఉండి ఏం బావుకున్నారు?

ఇక అభివృద్ధి గురించి - 370 సాధారణ కశ్మీరీని ఆర్థికంగా ఎలా ప్రభావితం చేస్తుంది? కశ్మీరీ యువతి కశ్మీరేతరుణ్ని పెళ్లి చేసుకోవడం, ప్రత్యేక పతాకం వగైరాలు ఉపాధిని కల్పించవు. 370 కారణంగా పరాయివాళ్లు భూమి కొనుక్కోలేక పోవడం చేత పరిశ్రమలు రాక, వాళ్లు అభివృద్ధి చెందటం లేదు అన్నదే ముఖ్యమైన పాయింటుగా చెప్తున్నారు. కేరళలో 370 లేదు, అక్కడ పరిశ్రమలు వస్తున్నాయా? ఆంధ్రలో లేదు, అక్కడ వస్తున్నాయా? పారిశ్రామిక రంగంలో వెనకబడిన అనేక రాష్ట్రాల్లో 370 అడ్డం వచ్చిందా? ప్రగతి రావాలంటే అనేకం సమకూడాలి. భూమి కొనగలిగితే చాలదు. మధ్యప్రదేశ్‌లో బోల్డంత చోటు ఉంది. నిక్షేపంలా వెళ్లి కొనుక్కోవచ్చు. అక్కడ పరిశ్రమలు వచ్చిపడుతున్నాయా? పరిశ్రమ రావాలంటే ముడిసరుకుల లభ్యత, రవాణా సౌకర్యాలు, నిపుణులైన కార్మికులు, సమ్మెలు, బందులు లేని వాతావరణం, సమర్థులైన మేనేజర్లు, యిబ్బంది పెట్టని స్థానిక యంత్రాంగం, అనుకూలమైన రాజకీయ వాతావరణం.. యిలా ఎన్నో వుండాలి. కశ్మీరులో విద్యాహక్కు చట్టమే లేదు, అక్షరరాస్యత అతి తక్కువగా వుంది. స్కిల్‌ డెవలప్‌మెంట్‌ సెంటర్స్‌ లేవు, అని చెపుతూనే స్థానికులకు ఉద్యోగాలు వచ్చేస్తాయంటే ఎలా ఒప్పుతుంది?

అయినా ఏ పారిశ్రామిక వేత్త భూమిని సరైన రేటుకి కొంటున్నాడు? ఉద్యోగాలు కల్పిస్తామంటే అవసరానికి మించి అనేక రెట్లు భూమిని కేటాయింప చేసుకుని, ఏళ్లూ పూళ్లయినా ఫ్యాక్టరీలు కట్టడం లేదు. కశ్మీరులో మాత్రం వెంటనే కట్టేస్తారా? అసలే అక్కడ పచ్చదనం ఎక్కువ. పర్యావరణ రీత్యా అనేక అడ్డంకులు వస్తాయి. ఆ తర్వాత లైసెన్సులు, పర్మిట్లు, ఆర్థికమాంద్యం అంటూ సాగదీస్తారు. ఇన్నాళ్లూ పరిశ్రమలు రాకపోవడానికి యిదే కారణమా? నాకు తెలియక అడుగుతాను, రాష్ట్ర ప్రభుత్వం బయటివాళ్లకు లీజుకి యివ్వకూడదని 370లో ఉందా? ఉద్యోగాలు కల్పిస్తామన్నా లీజుకి యివ్వలేదా? కశ్మీరులో యిప్పుడు ప్రభుత్వ సంస్థలు పెడతారట, నీటి ప్రాజెక్టులు, విద్యుత్‌ ప్రాజెక్టులు కడతారట. ఇన్నాళ్లూ ఎందుకు చేయలేకపోయారు? 370 అడ్డు వచ్చిందా? నా భయమేమిటంటే అక్కడ, మన అమరావతిలా, రియల్‌ ఎస్టేటు యాక్టివిటీ తప్ప మరేమీ జరగదని. పోనీ రైతులు, భూమి యజమానులు బాగుపడతారు అనుకుందామన్నా, వాళ్లకు సరైన రేటు దక్కుతుందో లేదో సందేహం. కేంద్ర బలగాలు తుపాకీ గురి పెట్టి ఫలానా రేటుకి అమ్ముతావా లేదా, ఉగ్రవాదిగా ముద్రేసి జైల్లో తోయమంటావా అంటే రైతులేం చేయగలరు?

బయటివాళ్లు వచ్చి భూములు కొన్నపుడు సాధారణంగా ఏమవుతుందంటే స్థానికులు అప్పటి మార్కెట్‌ రేటుకే అమ్మేసుకుంటారు. కొన్నవాళ్లు కొన్నేళ్ల పాటు ఎంతో శ్రమించి, అక్కడ బంగారం పండించి, ఆ స్థలం మార్కెట్‌ విలువ పెంచుతారు. అప్పుడు పాత యజమానులకు కడుపులో కెలుకుతుంది. మమ్మల్ని ఏమార్చి, మా దగ్గర్నుంచి చౌకగా కొట్టేశారు అనే ఫీలింగు కలుగుతుంది. ఇక అక్కణ్నుంచి బయటి నుంచి వచ్చినవాళ్లు వెళ్లిపోవాలి అనే డిమాండ్‌ వస్తుంది, ఉద్యమాలు ఊపిరి పోసుకుంటాయి. తెలంగాణతో సహా ఎన్నో చోట్ల యిది చూశాం. ఇవాళ కశ్మీరులో సరైన మార్కెట్‌ రేటుకి అమ్ముకున్నవాళ్లు కూడా రేపు యిలాటి ఉద్యమకారులు కాబోరని గ్యారంటీ లేదు. ఇక టూరిజం గురించి మోదీ మాట్లాడుతూ కశ్మీరులో షూటింగులు చేసుకోవడానికి హిందీ, తెలుగు, తమిళ పరిశ్రమలు వెళ్లాలన్నారు. పాపం ఆయనకు తెలియదు, మనవాళ్లు కశ్మీరు ఎప్పుడో 30 ఏళ్ల క్రితమే దాటేశారు. ఇప్పుడు అన్నీ ఫారిన్‌ లొకేషన్లే. అనేక విదేశాలు చౌకగా సకల సౌకర్యాలు అందిస్తున్నాయి. బజెట్‌ లేకపోతే రామోజీ ఫిల్మ్‌ సిటీ ఎలాగూ ఉంది. గ్రాఫిక్స్‌ సంగతి చెప్పనే అక్కర్లేదు. షూటింగుకి వెళ్లమని ఏ భోజపురి చిత్రపరిశ్రమకో పిలుపు నివ్వాల్సింది.

ఇక 370 ఎత్తేశాం కాబట్టి కలిగే లాభాలంటూ చెప్పినవి చాలా ట్రీవియల్‌గా ఉన్నాయి. పారిశుధ్య కార్మికుల సంరక్షణ చట్టం, కార్మికుల కనీస వేతన చట్టం, రాష్ట్ర పోలీసులకు కేంద్ర ఉద్యోగులతో సమాన వేతనాలు, ప్లస్‌ ఎల్టీసీ వగైరా ఎలవెన్సులు, ఎస్సీఎస్టీ చట్టం (తక్కిన రాష్ట్రాలలో శిక్షలు పడే సందర్భాలు తక్కువ అని గోల పెడుతున్నారు, కశ్మీరు దళిత వ్యతిరేక సంఘటనలు రిపోర్టు అయ్యాయా?), మైనారిటీల రక్షణ చట్టం (దేశమంతా దాని అమలూ ఘోరంగా ఉంది, కశ్మీరులో మైనారిటీల నందరినీ తరిమివేశారు కాబట్టి, దీనివలన లాభపడేవారెందరో మరి). ఎస్సీఎస్టీలకు రాజకీయ రిజర్వేషన్లు అమలవుతాయని చెప్తున్నారు. ఆ రిజర్వేషన్లు మాకు కావాలి అని సంబంధిత వర్గాల వారు ఎప్పుడైనా కశ్మీరు ప్రభుత్వాన్ని అడిగారా? ఆందోళనలు చేపట్టారా? ఎన్నికలలో అంశంగా చేసుకున్నారా? నా దృష్టిలో యివేమీ ముఖ్యం కాదు. జస్ట్‌ పెరిఫరల్‌ అంతే. ఉగ్రవాదం అణచగలగాలి. అది స్థానికుల సహకారం లేనిదే సాధ్యం కాదు.

మావోయిస్టు సమస్య లాగానే యిదీ! స్థానికుల సహకారం ఉన్నచోట దాన్ని అదుపులోకి తేగలిగాం. లేని చోట యింకా తంటాలు పడుతున్నాం. ఉగ్రవాదం అణచడం అగ్రదేశాల వలననే కావటం లేదు. మనమూ దశాబ్దాలుగా దానితో వేగుతున్నాం. 370 ఎత్తేసినంత మాత్రాన ఉగ్రవాదం మాయం కాదు, ముఖ్యంగా అటు పాకిస్తాన్‌ ఎగదోస్తూ ఉండగా! కశ్మీరుపై పాక్‌కు ఎప్పుడూ కన్ను ఉంది. అసలు మనకు కశ్మీరు వచ్చినదే, పాక్‌ కారణంగా. హరి సింగ్‌ విడిగా, స్వతంత్ర రాజ్యంగా ఉంటానన్నాడు. అయితే 1947లోనే పాక్‌ సైన్యం ఫష్టూన్‌ గిరిజనుల పేరుతో దాడి చేసింది. దాంతో హరి సింగ్‌ భయపడి, భారత్‌తో ఒప్పందం చేసుకున్నాడు. పాక్‌ న్యాయంగా ప్రవర్తించి ఉంటే మనవైపు వచ్చేవాడే కాదు. ఇప్పుడు పిఓకె గురించి కూడా మన వాళ్లు ధైర్యంగా మాట్లాడేస్తున్నారు. అది కూడా స్వాధీనం చేసేసుకుంటారట. అది అంత సులభం కాదు.

పిఒకె అనేది ఒక చారిత్రక వాస్తవం. అది 72 ఏళ్ల క్రితం, 1947 లో ఏర్పడింది. మనవైపు కశ్మీరు జనాభా 69 లక్షలైతే, దాని జనాభా 45 లక్షలు. కశ్మీరు రాజుకే చెందిన గిల్గిత్‌, బాల్టిస్తాన్‌ ఆక్రమించిన పాక్‌ (దానిలో కొంత చైనాకు ధారాదత్తం చేసింది కూడా) అక్కడివాళ్లకు పాక్‌ పార్లమెంటులో సభ్యత్వం యిచ్చింది కానీ, పిఓకె వాళ్లకు యివ్వలేదు. 'అది ఆజాద్‌ కశ్మీర్‌, దానికి విడిగా ప్రధాని ఉన్నాడు, మా ప్రమేయం ఏమీ లేదు' అని బిల్డప్‌ యివ్వడానికి! 1947 నుంచి పాక్‌ కశ్మీర్‌ అగ్గి రగిలిస్తూనే ఉంది. అక్కడ అశాంతికి దోహదపడుతూనే ఉంది. రకరకాల సంస్థల ద్వారా (వాటి పేర్లు యిక్కడ యివ్వటం లేదు), ఉగ్రవాదానికి (వాళ్ల కార్యకలాపాల జాబితా యివ్వటం లేదు) ఊపిరి పోస్తూ ఉంది. కశ్మీరు ఉగ్రవాదులు పాక్‌లో తర్ఫీదు అయి, నేపాల్‌ ద్వారా ఇండియాలోకి హాయిగా వచ్చేస్తున్నారు. రోజంతా పాక్‌ టీవీ ప్రసారాలు చూస్తూ ప్రభావితమైన కశ్మీరీలు వారు తమ కోసం పోరాడుతున్నారనే భావనలో పడుతున్నారు. అక్షరాస్యత తక్కువగా ఉన్నపుడు మతమౌఢ్యం కూడా ఎక్కువ ఉంటుంది.

ఇప్పుడు పిఓకెను స్వాధీనం చేసుకోవాలని అంటే ఆజాద్‌ కశ్మీర్‌నేనా, లేక గిల్గిత్‌, బాల్టిస్తాన్‌ను కూడానా? అలా అయితే చైనాతో కూడా పేచీ పెట్టుకోవాలి. ఇన్నాళ్ల నుంచి ఏమీ చేయలేక పోయాం. నిజానికి పాక్‌ను అణచగలిగితే కశ్మీరే కాదు, అనేకానేక సమస్యలన్నిటికీ పరిష్కారం లభిస్తుంది. కానీ అణచగలమా? మోదీకి ఆ సామర్థ్యం ఉందని 2014లో అందరూ నమ్మారు. మన్‌మోహన్‌ అయితే బాత్‌రూమ్‌లో రెయిన్‌ కోటు వేసుకుని స్నానం చేసే పిరికివాడు, మోదీ అయితే మొనగాడు, పొరుగుదేశాలకు బుద్ధి చెప్పి, భారత్‌ ప్రతిష్ఠను ఎక్కడికో తీసుకుపోతాడు అని అనుకున్నారు. ఐదేళ్లయింది. గతంలో ఎలా ఉందో యిప్పుడూ అలాగే ఉంది. దాడులు జరుగుతూనే ఉన్నాయి. పాక్‌ నిర్భయంగా పేచీలు పెడుతూనే ఉంది. సర్జికల్‌ స్ట్రయిక్స్‌ చేసి దాని పడగ మీద కొట్టేశాం అనుకున్నాం. మళ్లీ మళ్లీ అది పడగ ఎత్తుతూనే ఉంది. ఉగ్రవాద, మిలటరీ కార్యకలాపాలు ఏమీ ఆపలేదు. పాక్‌లో ప్రజాస్వామ్యం నెలకొనేవరకు, మిలటరీ ప్రాబల్యం తగ్గేవరకు మనతో ఘర్షణ ఆగదు. నా తరంలో అది జరగదు.

భారత్‌-పాక్‌ల మధ్య పూర్తి స్థాయి యుద్ధం జరిగేందుకు అవకాశాలు తక్కువ. కానీ యుద్ధవాతావరణం మేన్‌టేన్‌ చేయడం యిరు దేశాల పాలకులకు లాభదాయం. ప్రస్తుతం ఇమ్రాన్‌ అప్పులు అందక ఆర్థిక యిబ్బందుల్లో ఉన్నాడు. ప్రజల దృష్టిని మళ్లించడానికి ఈ కశ్మీరు అంశం అంది వచ్చింది. ఇక చెలరేగుతాడు. పాక్‌ ప్రజలను మరింత భగ్గుమనిపిస్తాడు. త్యాగాలకు సిద్ధపడైనా భారత్‌కు బుద్ధి చెప్పాలంటాడు. పాక్‌కు అమెరికా మద్దతు ఎప్పుడూ ఉంటుంది. ఇప్పుడు కూడా పైకి ఏం చెప్పినా, అఫ్గనిస్తాన్‌నుంచి తన సైన్యాల ఉపసంహరణకు అమెరికాకు పాక్‌ సాయం కావాలి. ఇప్పుడు కశ్మీరులో మనం చేస్తున్నదాన్ని సద్దాం హుస్సేన్‌ సొంత పౌరులైన కుర్దులపై చేసిన దాడిగా పాక్‌ చిత్రీకరిస్తే ఔననే దేశాలు కూడా ఉండవచ్చు.

తక్కిన దేశాలు ఏమనుకుంటే మన కెందుకు అనుకుందాం. కానీ అంతిమంగా గెలుస్తామా? పిఓకెలో మళ్లీ మన జండా పాతుతామా? అనేదే ప్రశ్న. గెలుపుకి కావలసినది స్థానికుల మద్దతు. అంటే మన కశ్మీరులో ఉన్నవాళ్లు సహకరిస్తేనే పిఓకెని గెలవగలం. మన వైపు కశ్మీరీయులకు యీ విషయంలో గల అభిప్రాయం ఏమిటి? నేను 1980లో వెళ్లినపుడు శ్రీనగర్‌ నుంచి పహల్‌గావో, గుల్మర్గో వెళ్లేటప్పుడు బస్‌ డ్రైవర్‌ను అడిగాను - పిఓకె దగ్గరేట కదా, ఎక్కడుంది? అని. అతను తెల్లబోయినట్లు చూశాడు. అప్పుడు 'పాక్‌ వాళ్లు ఆక్రమించి తమ వద్ద పెట్టుకున్న భూభాగం' అని వివరంగా చెప్పాను. అప్పుడతను ''ఆజాద్‌ కశ్మీరా? అదిగో ఆ కనబడుతున్నదే!'' అన్నాడు. నేను తెల్లబోయాను. అతను పాక్‌ వాళ్ల లాగ 'ఆజాద్‌..' అంటాడేమిట్రా అని. సగటు కశ్మీరీ దృష్టిలో 'మొత్తమంతా ఒకటే కశ్మీరు, దానిలో కొంత భాగం స్వతంత్రంగా ఉంది, మేము మాత్రం ఇండియా అధీనంలో ఉన్నాం' అనే! 1980 నాటికి కశ్మీరులో గొడవలేమీ ప్రారంభం కాలేదు. అప్పుడే అలా ఉంటే, యిప్పుడెలా తయారై ఉంటుందో ఊహించవచ్చు. ఈ పాక్‌, భారత్‌ బయటకు పోతే మనం ఈస్ట్‌, వెస్ట్‌ జర్మనీల్లా కలిసిపోవచ్చు అని అనుకుంటున్నారేమో!

ఇలాటి వాళ్ల ఊతంతో మనం పిఓకె గెలవగలమా? ఒకవేళ గెలిచినా నిలుపుకోగలమా? మోదీ తలపెట్టినది పెద్ద ఆపరేషన్‌. ఆపరేషన్‌ చేసేముందు పేషంటు సుగర్‌, బిపి, మానసిక బాలన్స్‌ నార్మల్‌ స్థితికి తెచ్చి అప్పుడు ఆపరేషన్‌ చేస్తారు. అలాగే కశ్మీరులో సామాజిక పరిస్థితిని సాధారణ స్థాయికి తెచ్చి, వారి సహకారంతోనే 370 రద్దు, పిఓకెపై దాడి వగైరాలు తలపెట్టాలి. మన ప్రభుత్వం తేగలిగిన మార్పులన్నీ జమ్మూలోనే! లదాఖ్‌లాగే జమ్మూను విడగొట్టి దాన్ని బాగు చేసి ఉంటే సరిపోయేది. అలా ఎందుకు చేయలేదు? ఎందుకంటే జమ్మూ చేతిలో ఉంది కాబట్టి దాని ద్వారా కశ్మీరును అదుపులోకి తీసుకుందామని చూస్తున్నారు. రేపుమర్నాడు పార్లమెంటులో చట్టం చేసి జమ్మూలో అసెంబ్లీ స్థానాలను కశ్మీరు కంటె ఎక్కువగా పెంచేసినా ఆశ్చర్యపడనక్కరలేదు. అప్పుడు జమ్మూవాళ్లు ఏమనుకుంటే అది కశ్మీరులో కూడా అమలవుతుంది.

అదే జరిగితే కశ్మీరీయులు మనకు మానసికంగా మరింత దూరమవుతారు. నేను రాస్తూ వచ్చినది చదివితే కశ్మీరీయులకు, మనకు మధ్య ఎంత అగాధం ఉందో, అది ఎందుకు వచ్చిందో అర్థమౌతుంది. ఇది ఎవరూ విప్పలేని చిక్కుముడి. ఏ భారతీయ నాయకుడూ కశ్మీరీయులకు దగ్గరగా వెళ్లి ఆత్మీయంగా వ్యవహరించలేదు. వారి విశ్వాసాన్ని చూరగొనలేదు. కశ్మీరు నాయకుల ద్వారా మేనేజ్‌ చేద్దామని చూసి యింతదాకా తీసుకుని వచ్చారు. 370 రద్దు వలన ఏ ఉపద్రవమూ రాదని మీరూ నేనూ అనుకోవచ్చు. కానీ అక్షరాస్యత తక్కువ ఉండి, నిరంతరం పాక్‌ టీవీల ప్రచారప్రభావంలో ఉన్న కశ్మీరులో భయాలు ఎలా ఉన్నాయో మరి! నేను ముందే రాసినట్లు, ఆర్టికల్‌ 370 రద్దు యింత నాటకీయంగా చేయకుండా, ఏవైనా సామాజిక సంస్థల ద్వారా కొన్నేళ్ల పాటు కృషి చేసి వుంటే వ్యవహారం సానుకూల పడేది. అది జరగలేదు.

ఒకసారి మోదీ నిర్ణయం తీసేసుకున్నాక, దాన్ని సమర్థించడానికి సోషల్‌ మీడియా యాక్టివ్‌ అయిపోతుంది. కశ్మీరు కన్య ఇండియన్‌ పౌరుణ్ని చేసుకుంటే హక్కులు కోల్పోతుందట, పాక్‌ పౌరుణ్ని చేసుకుంటే కోల్పోదట - అనేది రౌండ్లు కొడుతోంది. దీనిలో రెండో భాగం తప్పని కొందరు ధృవీకరించారు. పిఓకెలో ఉన్న కశ్మీరు యువకుణ్ని చేసుకుంటే కోల్పోదు - అనుకుంటే అది అఫీషియల్‌గా పాక్‌ భూభాగం కాదు. ఇక మొదటి భాగం గురించి - గతంలో యిది ఉన్నమాట వాస్తవమే కానీ 2002లో జమ్మూ, కశ్మీరు హైకోర్టు ఓ కేసులో యిచ్చిన తీర్పు తర్వాత కాదు. ఆ తీర్పు ప్రకారం ఆమెకు ఆస్తిలో హక్కు వగైరాలు నిలుస్తాయి. ఆమె ద్వంద్వ పౌరసత్వం కొనసాగుతుంది కానీ ఆమె పిల్లలకు మాత్రం తండ్రి పౌరసత్వమే వస్తుంది.

మోదీ యీ రోజు కొత్త ఉపాయంతో ముందుకు వెళ్లటం లేదు. ప్రభుత్వాన్ని కేంద్రం అధీనంలోకి తీసుకోవడం చాలా సార్లు చేశారు. 1965 నుంచి ఇప్పటివరకు మొత్తం 10 ఏళ్లు రాష్ట్రపతి పాలనే నడిచింది. గత 35 ఏళ్లగా ఎవరు అధికారంలోకి వచ్చినా కేంద్ర బలగాలను దింపి రాజ్యం చేద్దామని చూస్తున్నారు. సాధారణ ప్రజ వారి ఉనికితో విసిగిపోయారు. మూడు రోజులు కర్ఫ్యూ పెడితేనే మనకు పిచ్చెక్కిపోతుంది. అలాటిది దశాబ్దాల తరబడి అలాటి వాతావరణంలో బతికిన వారి మానసిక స్థితి ఎలా ఉంటుందో ఊహించండి. పుట్టాక, బయటకు వెళ్లి ఆడుకోవడం ఎరగని తరానికి 35 ఏళ్లు వచ్చాయి. పిల్లలు బయటకు వెళ్లలేరు, బయటకు వెళ్లిన మొగుళ్లు యింటికి వచ్చేదాకా భరోసా లేదు. ఇక మహిళలకు మనస్థిమితం ఉంటుందా? ఇవన్నీ వైవాహిక జీవితంపై ఎంతో ప్రభావం చూపుతున్నాయి. వాళ్లకు శాంతి కావాలి, అతిథులు కావాలి, ఆదాయం కావాలి. ఇవన్నీ కేంద్ర బలగాలు యివ్వగలవా?

బలం చూపించి ఎవరూ ఏ ప్రాంతపు ప్రజలనూ గెలవలేరు. అమెరికా వియత్నాంలో ఓడిపోయింది, ఇరాక్‌లో సద్దాంను చంపగలిగింది కానీ ఇరాకీయులను లొంగదీయలేక పోయింది. రష్యా అఫ్గనిస్తాన్‌పై దాడి చేసి, చేతులు కాల్చుకుంది. ఇలా అనేక ఉదాహరణలు చెప్పవచ్చు. అవన్నీ పరదేశపు దాడులు, కశ్మీరు మన ప్రాంతమే అని వాదించవచ్చు. 'మనది' అనే ఫీలింగు యిరుపక్షాలా ఉండాలి. కశ్మీరీయుల్లో కొందరు భారత వ్యతిరేకులు, చాలా భాగం మంది ఉదాసీనులు. ఎలాగైనా భారత్‌తో కలిసిపోవాలి అని చొక్కా చింపుకునేవాళ్లు కనబడటం లేదు. భారత్‌పై ప్రేమ పుట్టకుండా కశ్మీరు నాయకులు అడ్డుగోడల్లా నిలబడ్డారు యిన్నాళ్లూ. ఇప్పుడు మోదీ చర్యను వాళ్లు దురాక్రమణగానే చిత్రీకరిస్తారు. దాంతో తటస్థులు కూడా పబ్లిగ్గా తమ అభిప్రాయం వ్యక్తం చేయరు. అది మనం అర్థం చేసుకోవాలి. అంగీకరించాలి.

కశ్మీరనేది ఎన్నో ఏళ్లగా చిక్కులు పడిన దారం. ఎవరైనా ఓపిగ్గా చిక్కులు తీస్తూ వస్తే కొంత బాగుపడవచ్చు. ఆ ఓపిక గత పాలకులకూ లేదు, ప్రస్తుతం మోదీ-అమిత్‌లకూ లేదు. అందువలన గతంలో వాళ్లు ప్రయత్నించి, విఫలమైన బలప్రయోగంతోనే మళ్లీ ప్రయోగం చేస్తున్నారు. ఇలాటివి నెగ్గిన దాఖలాలు చరిత్రలో లేవు. ఇదీ నెగ్గేదాకా నమ్మకం పెట్టుకోకపోవడం శ్రేయస్కరం. ఇది నిరాశావాదం కాదు, వాస్తవ దృక్పథం. మరి కశ్మీరుతో డీల్‌ చేయడమెలా? (ఫోటో - మోదీ, ఇమ్రాన్‌) (సశేషం) - ఎమ్బీయస్‌ ప్రసాద్‌ (ఆగస్టు 2019)

ఆగస్టు 2019 ఎమ్బీయస్‌: కశ్మీరీయులకు తెలిసి వచ్చేదెలా...?

కశ్మీరుపై యిది నా ఆఖరి వ్యాసం. దీనిలో నేను సూచించబోయే పరిష్కారమార్గం చదివాక నాకు యిన్నాళ్లూ వస్తున్న 20-25% లైక్స్‌ కూడా రావు. నాకు దేశభక్తి లేదని తీర్మానించబోయే ముందు దీని కంటె ప్రాక్టికల్‌ సొల్యూషన్‌ ఏమైనా ఉందేమో చెప్పండి ప్లీజ్‌. 'బలప్రదర్శనతో యింతకుముందు జరిగినవన్నీ విఫలమయ్యాయి కాబట్టి యిదీ విఫలమౌతుందనే బెంగ వద్దు. మోదీ అద్భుతాలు చేయగలడు' అనే ఆశాభావంతో కొందరు మెయిల్స్‌ రాస్తున్నారు. ఉపకరణాలు అవే, ఉపాయాలు అవే. అవతలి పక్షం మనస్తత్వంలో మార్పు లేదు. క్షేత్రస్థాయి వాస్తవాల్లో మార్పు లేదు. ఫలితంలో మార్పెందుకు వస్తుంది? ఇది రాజకీయక్రీడ కాదు, ఫిరాయింపులతో అధికారం చేజిక్కించుకోవడానికి! మనుషులు, మనస్తత్వాలతో కూడిన క్లిష్టమైన ప్రక్రియ. దేశమంతా అక్బరుకు సాహో అన్నా రాణా ప్రతాప్‌ అనలేదు. నష్టపోయినా, కష్టపడినా పట్టుదల సడలలేదు. అతనితో పాటు అతని సహచరులూ అంతే! కోరి కష్టాలు వరించినట్లయింది. అందరికీ లౌక్యం అబ్బదు. ఒక్కోరూ ఒక్కోలా రియాక్టవుతారు. భారత్‌ తమకెంతో చేస్తోందన్న భావన కశ్మీరీయులకు ఉండి ఉంటే, యీ సమస్య వచ్చేదే కాదు.

భారత్‌ ఒక ఉమ్మడి కుటుంబం అనుకుంటే దానిలో కశ్మీర్‌ ఒక దారి తప్పిన కొడుకు అనుకుందాం. ఇంట్లో తక్కిన వారందరి కడుపు మాడ్చి వాడికి మెక్కబెట్టినా ఎప్పుడూ సణుగుడే - 'బయటకు వెళితే యింతకంటె మెరుగ్గా బతుకుతాను. ఇక్కడ బందీ చేసి పెట్టేశారు' అంటూ. బయటకు వెళితే కష్టంరా. నీకు స్వతంత్రంగా నిలబడే శక్తి లేదురా, ఇరుగుపొరుగూ నిన్ను వేపుకు తింటార్రా, నీ మానాన నిన్ను బతకనివ్వర్రా అని చెప్పి చూసినా వాడు వినడు. లోకం పోకడ తెలియదు. 'నన్నెవరూ ఏమీ చేయలేరు, నేను చాలా గొప్పవాణ్ని, నీ నీడన బతకాల్సిన అవసరం లేదు' అని మొండికేశాడు. 'నా కాళ్లు మీరే విరక్కొట్టి, చంకకర్రలిచ్చి సంతోషపడమంటున్నారు' అని నింద కూడా వేశాడు. చూస్చూసిి, మాటలు పడిపడి. కుటుంబపెద్ద ఏం చేస్తాడు? ఓ శుభముహూర్తాన 'సరేరా, నువ్వు బయటకు వెళ్లి నీ బతుకు నువ్వు బతుకు. లోకం ఏమిటో తెలుస్తుంది. నీకు బుద్ధి వచ్చి, మళ్లీ వెనక్కి వద్దామనుకుంటే మాత్రం లెంపలేసుకుని యింటికి రావాలి.' అని పంపేస్తాడు.

కశ్మీరు విషయంలో మనం అదే చేయాలంటాను. కోట్లు కోట్లు వాళ్ల పేరు మీద ఖర్చవుతున్నాయి. వాళ్ల పేర అని ఎందుకు అంటున్నానంటే ఆ సాకు చెప్పి మధ్యలో దళారులు - రాజకీయ నాయకులు, సైన్యాధికారులు వగైరా - ఎంత తినేస్తున్నారో తెలియదు. ప్రజలకు ఎంత శాతం చేరుతోందో ఎవరూ చెప్పరు. ఏడు దశాబ్దాలుగా వాళ్లను దువ్వుతూనే ఉన్నా, వాళ్లు దువ్వబడటం లేదు. కుటుంబంలో భాగం అనుకోవటం లేదు. అందువలన జమ్మూ మా దగ్గరే ఉంటుంది. మీరు స్వతంత్ర దేశంగా బతికి చూడండి అని కొన్ని విషయాల్లో ద్వైపాక్షిక ఒప్పందం రాసుకుని వదిలించుకోవడం ఉత్తమం. 'గోర్డియన్‌ నాట్‌' కథ విని వుంటారు. ఒక దేశంలో రాజు లేకుండా పోయాడు. 'ఎద్దులబండి ఎక్కి ఎవరైతే వస్తారో వాళ్లనే రాజుగా చెయ్యండి' అని ఆకాశవాణి చెప్పింది. ఓ పల్లెటూరి రైతు అలాగే వచ్చాడు, రాజుని చేశారు. కృతజ్ఞతాపూర్వకంగా రైతు కొడుకు ఆ ఎడ్లబండిని దేవుడి గుడిలో బలిపీఠానికి కట్టేశాడు. ఎవరూ తీసుకుని పోకుండా ముళ్ల మీద ముళ్లు వేసేసి, పీటముడికి బాబులా చేశాడు. ఇది ఎవరైతే విప్పుతారో వాళ్లు ఆసియాకు చక్రవర్తులవుతారు అని ఆకాశవాణి చెప్పిందని ఐతిహ్యం వ్యాపించింది. గ్రీసు నుంచి అలెగ్జాండరు పర్షియాకు వచ్చేసరికి యీ నగరం ఎదురైంది. ఆ ముడి విప్పి తన ఘనత చాటుదామనుకున్నాడు అలెగ్జాండర్‌. ఎంత ప్రయత్నించినా ముడి విడలేదు. చివరకు 'ఎలా విప్పినా ఒకటే' అంటూ కత్తి తీసి ఒక్కవేటుతో ముడిని తెంపిపడేశాడు. జోస్యం మాట ఎలా ఉన్నా అలెగ్జాండరు ఆసియాలో కొంతమేర గెలిచాడు.

ఇప్పుడీ కశ్మీరు కూడా గోర్డియన్‌ నాట్‌ లాటిదే. ఇన్నేళ్ల ముళ్లు విప్పలేం. ఖండనం తప్ప వేరు గతి లేదు. అలా అనగానే రెండు సందేహాలు వస్తాయి. వాళ్లు స్వతంత్రంగా నిలబడగలరా? పాకిస్తాన్‌ కశ్మీర్‌ను కబళించి, అక్కణ్నుంచి మనపై దాడి చేస్తే ఏం చేయాలి? మనం విడిగా వెళ్లవచ్చని అనగానే పాక్‌ ఆక్రమిత ఆజాద్‌ కశ్మీర్‌లో కూడా కలకలం ప్రారంభమవుతుంది. పాక్‌ పరోక్ష నియంత్రణ పోవాలి, మేమూ, మేమూ కలిసిపోతామని గొడవ చేస్తారు. పాక్‌కు కూడా గత్యంతరం లేక ఔననాలి. లేకపోతే కశ్మీర్‌ దృష్టిలో అది విలన్‌ అయిపోతుంది. రెండు కశ్మీర్‌లు ఏకమవుతాయి. కోటి జనాభా ఉన్నా, వాళ్లకు భౌగోళికంగా చాలా పరిమితులున్నాయి. అందరితో సఖ్యంగా ఉంటే తప్ప రోజు గడవదు. భారత్‌ సాయం చేయదు, భారత్‌ను దెబ్బ కొట్టాలని పాక్‌ యిన్నాళ్లూ చేస్తూన్న సాయమూ ఆగిపోతుంది. టూరిజం, ఏగ్రి యిండస్ట్రీస్‌ యిలాటివాటిపై బతకాలి. భారత్‌ వ్యతిరేకత కొనసాగిస్తే ఆదాయం పోతుంది. అందువలన అవసరమైన దాని కంటె ఎక్కువ మర్యాద ఒలకపోస్తారు. ఎందుకంటే భారత్‌ అనేది పెద్ద మార్కెట్‌. పైగా ప్రపంచంతో లింకు పెట్టుకోవడానికి దానితో సఖ్యత అత్యవసరం.

ఇక రెండో సందేహం - మనం ఖాళీ చేయగానే పాక్‌ వచ్చేసి, కశ్మీరును ఆక్రమించేస్తే ఎలా? అంతటితో ఆగకుండా అక్కణ్నుంచి మనపై దాడి చేస్తే ఎలా? ఒకవేళ పాక్‌ కశ్మీరును ఆక్రమించిందనుకోండి, ఏమవుతుంది? చైనా టిబెట్‌ను ఆక్రమించింది. ఏమైంది? ఇప్పటికీ దలైలామాతో అవస్థ పడుతోంది. అలాగే కశ్మీరు సమస్య అప్పుడు పూర్తిగా పాక్‌దే అవుతుంది. దాన్ని నియంత్రణలో ఉంచుకోవడానికి యిప్పుడు మనం పెట్టే ఖర్చు వాళ్లు పెట్టాల్సి వస్తుంది. మనమైతే తట్టుకున్నాం, వాళ్లయితే త్వరలో దివాళా తీస్తారు కూడా. వాళ్లూ, వాళ్లూ ముస్లింలు, అంతా కలిసిపోతారనుకుంటున్నారా? అదేం లేదు, పాక్‌లో బెలూచిస్తాన్‌ వంటి అనేక ప్రాంతాలు స్వాతంత్య్రం కోసం పోరాడుతున్నాయి. మరి వాళ్లూ ముస్లిములే.

కశ్మీరులో ముస్లిములు ఉన్నారు కాబట్టి వేర్పాటువాదం అంటున్నారని ఒక పాఠకుడు అన్నారు. మతపరమైన సమస్య వలన వేర్పాటు వాదం రాలేదు. మీ జాతి వేరే, మా జాతి వేరే అనుకోవడం వలన వచ్చింది. మిజోరాం, నాగాలాండ్‌.. వంటి ప్రాంతాల్లో కూడా యిదే సమస్య. శ్రీలంకలో తమిళులు, తాము వేరే జాతి అనుకునే పోరుబాట పట్టారు. పాక్‌లో బెలూచిస్తాన్‌దీ అదే సమస్య. ఇప్పుడు కశ్మీర్‌ను ఆక్రమిస్తే అక్కడా అదే సమస్య వస్తుంది. అందువలన ఓపెన్‌గా ఆక్రమించకుండా పరోక్షంగా తనకు అనుకూలంగా ఉన్నవారి చేత పాలించడానికి చూస్తుంది. సహజంగా దానికి ప్రజల్లో ప్రతిఘటన వస్తుంది. ఎందుకంటే పాక్‌లో సింధీలకు, పంజాబీలకే పడదు. వేర్వేరు పార్టీలకు మద్దతు యిస్తారు. కశ్మీరీయులు మాత్రం తాము అచ్చమైన పాకిస్తానీయులు అనుకుంటారా? నెవర్‌.

ఇక కశ్మీరు ద్వారా పాక్‌ మనపై దాడి చేస్తే...? దాడి చేయాలనుకుంటే అక్కణ్నుంచే చేయాలా? రాజస్థాన్‌, పంజాబ్‌, గుజరాత్‌లలో సరిహద్దులు లేవా? అక్కణ్నుంచి రాలేరా? నిజానికి కశ్మీర్‌, జమ్మూను కలిపే రోడ్లు రెండే ఉన్నాయనుకుంటా. అవి మూసేస్తే అటునుంచి శత్రుసైన్యం రాలేదు. నేను గమనిస్తూ వస్తున్నదేమిటంటే, ఇండియా, పాక్‌ పాలకులు అప్పుడప్పుడు యుద్ధవాతావరణం సృష్టించి తమ ప్రజల్లో పలుకుబడి పెంచుకుంటారు తప్ప పూర్తి స్థాయి యుద్ధం చేయరు. ఎందుకంటే ఓడిపోయిన దేశ పాలకుడు తన ప్రజల ముందు తలవంచుకోవాల్సి వస్తుంది. కార్గిల్‌ ఓటమి తర్వాత, యుద్ధప్రకటనలో అతని ప్రమేయం లేకపోయినా నవాజ్‌ షరీఫ్‌ ప్రధాని పదవి నుంచి దిగిపోవాల్సి వచ్చింది. ఇక గెలిచిన దేశంలో కూడా తృప్తి ఉండదు. 'ఇంకా ముందుకు దూసుకుపోయి, వాళ్ల రాజధానిని కొట్టి పడేయాల్సింది. మళ్లీ ఎప్పుడూ తల ఎత్తడానికి వీల్లేకుండా, మొత్తం తుడిచిపెట్టేసి, మన దేశంలో కలుపుకోవాల్సింది' అని పాలకులపై రుసరుస ఉంటుంది.

పాతకాలంలో తప్ప, యీ రోజుల్లో ఒక దేశం మరో దేశాన్ని పూర్తిగా ఆక్రమించడం జరగటం లేదు. యుద్ధం లాజికల్‌ కన్‌క్లూజన్‌కు రాకుండా యుఎన్‌ఓ, అగ్రరాజ్యాలు అడ్డుపడతాయి, రాజీ చేస్తామంటూ దిగుతాయి. ఇండియాది పైచేయి అవుతోందనుకోండి, యుద్ధవిరమణ ప్రతిపాదిస్తాయి. ఇండియా సూపర్‌ పవర్‌ కావడం వాళ్లకు యిష్టం లేదు. ఈనాడు అమెరికా ప్రపంచాన్ని శాసిస్తోంది. మనవాళ్లు అమెరికాలో ఉపద్రవంగా ఎదుగుతున్న కారణంగా, అమెరికన్‌ సమాజంలో ఇండియన్స్‌పై అసూయ ఉంది, పాక్‌ పై జాలి ఉంది. ఆసియాలో నమ్మదగ్గ మిత్రుడు అనే అభిమానం ఉంది. పైగా అమెరికన్‌ సైనిక స్థావరాలు పాక్‌లో ఉన్నాయి. 1971లో కూడా అమెరికా పాక్‌కు సాయపడబోయింది. పాక్‌ను ఇండియాకు పక్కలో పాములా ఉంచాలనేదే అమెరికాతో సహా, అగ్ర దేశాలన్నిటి ఆశ. అందువలన ఒకవేళ యుద్ధం వచ్చినా అది 10, 15 రోజులు మించి సాగనివ్వరు.

యుద్ధమంటూ జరిగితే భారత్‌దే గెలుపవుతుంది. పాక్‌కి అంత శక్తి లేదు. అందువలననే అది దొంగదెబ్బలు తీద్దామని చూస్తూ ఉంటుంది. అయినా పాక్‌ మనపై ప్రత్యక్షంగా దాడి చేస్తే తిప్పికొట్టలేని చవటలం కాదు మనం. ఇక ఉగ్రవాద చర్యలంటారా, ప్రపంచమంతా ఆ సమస్యతో అవస్థ పడుతోంది. మనం దానికి అతీతం కాదు. ఇది కాకపోతే మరో రూపేణా అది పీడిస్తుంది. పాక్‌ కూడా ఒక కాన్సర్‌ లాటిది, ఎప్పటికప్పుడు అప్రమత్తంగా ఉండాల్సిందే. అందువలన పాక్‌ దాడి చేస్తుందేమోనని భయపడి, కశ్మీరు విషయంలో సరైన నిర్ణయం తీసుకోకుండా ఉండకూడదు. నా దృష్టిలో కశ్మీరును విడిగా పంపించేసి, జమ్మూను విపరీతంగా అభివృద్ధి చేయడమే మందు. అప్పుడు కశ్మీరీయులకు బుద్ధి వచ్చి, మేం మళ్లీ కలుస్తాం, లేదా కాన్ఫడెరేషన్‌లా ఉంటాం అని బతిమాలితే సరే అని ఒప్పుకోవచ్చు. ఇలా చేస్తే అంతర్జాతీయ సమాజంలో మన ప్రతిష్ఠ పెరుగుతుంది. మనం కశ్మీరుపై పెడుతున్న బోల్డు ఖర్చు మిగులుతుంది. ఆ డబ్బును యితర ప్రాంతాలకు మళ్లిస్తే అవైనా బాగుపడతాయి.

ఈ సూచన ఏ రాజకీయ పార్టీ చేయదు, ఓట్లు పోతాయన్న భయం. ఇది అనివార్యమని తెలిసినా, దేశద్రోహి అనే ముద్ర పడుతుందన్న భయంతో ఏ నాయకుడూ చేయడు. మరి ప్రత్యామ్నాయం ఏమిటని అడిగితే ప్రతిపక్షాలు 'అధికార పార్టీ విధానం తప్పు' అని విమర్శించి ఊరుకుంటాయి. అవి అధికారంలోకి రాగానే మళ్లీ అదే విధానాన్ని అవలంబిస్తాయి. కటింగ్‌ ద లాసెస్‌ అన్నట్లు, యీ దండగమారి ఖర్చుకి యింతటితో ఫుల్‌స్టాప్‌ పెట్టాలి అనే ధైర్యవంతుడు ఉంటే తప్ప, ఈ నిప్పు ఎప్పటికీ చల్లారదు. గతకాలపు నాయకుల్లో అలాటి వాళ్లు ఉండేవారు, 'ప్రస్తుత పరిస్థితుల్లో దేశవిభజన తప్పదు' అని రాజాజీ, ఆంబేడ్కర్‌ లాటి వాళ్లు బాహాటంగా చెప్పారు. దేశవిభజనను అడ్డుకుంటాం అని గంభీరంగా అంటూనే అడ్డుకోలేక పోయినవారు ఎందరో!

భారత్‌కు స్వాతంత్య్రం యిచ్చే విషయంలో ఇంగ్లండు చచ్చేటంత చర్చ జరిగింది. వందలాది ఏళ్లు కష్టపడి సంపాదించుకున్నది వదులుకోవడమా అని వాళ్ల బాధ. బ్రిటన్‌ రాణి కిరీటంలో మణిమాణిక్యం ఇండియా, ఎట్టి పరిస్థితుల్లో వదులుకోకూడదు అని చర్చిల్‌ వంటి మహా నాయకుడు చాలా గట్టిగా పట్టుబట్టాడు. లేబర్‌ పార్టీ నాయకుడు అట్లీ అన్ని వర్గాల వారినీ ఒప్పించి, స్వాతంత్య్రం యిప్పించాడు. మనకైతే కశ్మీరు వచ్చి ఒళ్లో పడింది. వందలాది ఏళ్లు యుద్ధాలు చేయలేదు. తాయిలాలు యిచ్చి వశపరచుకుందామని దశాబ్దాల పాటు ప్రయత్నించాం. కుదరకపోగా, పెద్ద తలనొప్పిగా దాపురించింది. తక్కిన రాష్ట్రాలలో అభివృద్ధి కార్యక్రమాలకు డబ్బులివ్వలేక పోతున్నాం. 'డబ్బులు ఎవరికీ ఊరికే రావు, యిప్పటిదాకా అవస్థపడ్డది చాలు, ఈ దండగమారి కశ్మీరును వదిలేసి చూద్దాం' అని అనగలిగిన నాయకుడు తెరపైకి రావాలని ఆశిస్తాను. (సమాప్తం) (ఫోటో - కశ్మీరులో తాజాగా నిరసన ప్రదర్శనలు) - ఎమ్బీయస్‌ ప్రసాద్‌ (ఆగస్టు 2019)

ఆగస్టు 2019 ఎమ్బీయస్‌: కేరళ చర్చి దాష్టీకానికి వాటికన్‌ మద్దతు

మతం వ్యక్తిగతంగా ఉన్నంతసేపు దేవుడితో నేరుగా సంభాషించే వీలుంటుంది - భక్త కన్నప్పలా! కానీ వ్యవస్థీకృతం అయిన దగ్గర్నుంచి దళారులుగా పూజారులు అవతరిస్తారు. అసింటా అసింటా అంటారు, ఆచారాలంటారు, అవి ఉల్లంఘించి దేవుడికి కోపం తెప్పిస్తున్నావని భయపెడతారు. పిలక పొడుగు గురించి, తెల్ల గౌను వదులు గురించి, టోపీ పెట్టుకునే కోణం గురించి ఆచారాలు పెంచిన కొద్దీ అనాచారులు పెరుగుతారు. భక్తి పేర నియంతృత్వం సాగించే పీఠాధిపతులు, మతగురువులు తమ తప్పులను ఎత్తి చూపే ధిక్కారాన్ని సహించలేరు.

సిస్టర్‌ లూసీ కాలాపురా అనే ఆవిడకి 'ఫ్రాన్సిస్కన్‌ క్లారిటస్ట్‌ కాంగ్రెగేషన్‌ (ఎఫ్‌సిసి) అనే కేరళ చర్చి 'నీ పద్దతి మార్చుకో, తప్పులు దిద్దుకో, లేకపోతే చర్చి నుండి బహిష్కరిస్తాం' అని ఈ జనవరిలో హెచ్చరించింది. చర్చి కళ్లకు ఆమెలో అవిధేయత, విలాసాల పట్ల లాలస కనబడ్డాయి. వాళ్లిచ్చిన ఉదాహరణలేమిటంటే - మూడు సంవత్సరాల క్రితం వేరే చోటకి బదిలీ చేసినా వెళ్లలేదు. పద్యాలు రాసి వాటిని పుస్తకంగా వేసింది. పుస్తకం వేయడానికి వీల్లేదని తన పై అధికారులు చెప్పినా వినలేదు. కారు డ్రైవింగ్‌ నేర్చుకుంది, లైసెన్సు తీసుకుంది, ఆ పై 4 లక్షలు పెట్టి కారు కూడా కొంది. తక్కిన క్రైస్తవ సన్యాసినులు (నన్‌లు) తమ నెల జీతాన్ని చర్చికే అప్పగించేస్తూ ఉండగా, ఈమె మాత్రం 2017 డిసెంబరు నుండి అలా చేయకుండా డబ్బు దాచుకుని కారు కొనుక్కుంది. క్రైస్తవేతర పత్రికలైన మంగళం, మాధ్యమం వగైరా మలయాళ పత్రికలకు వ్యాసాలు రాసింది. సమయం అనే టీవీ ఛానెల్‌కు ఇంటర్వ్యూ యిచ్చింది. ఫేస్‌బుక్‌లో, టీవీ ఛానెల్స్‌లో చర్చలలో పాల్గొంటోంది.

ఇవన్నీ పెద్ద నేరాలా అని ఆశ్చర్యపోకండి. అసలు కారణం వేరే ఉంది. బిషప్‌ ఫ్రాంకో ములక్కల్‌ అనే అతను అనే ఒక నన్‌ను బలాత్కారం చేసిన కేసు ఎదుర్కుంటున్నాడు. కానీ చర్చి ఆ కేసును ముందుకు నడవనీయటం లేదు. దాన్ని నిరసిస్తూ 'మిషనరీస్‌ ఆఫ్‌ జీసస్‌' సంస్థకు చెందిన ఐదుగురు నన్స్‌ ఎస్‌ఓఎస్‌ (సేవ్‌ అవర్‌ సిస్టర్స్‌) పేర సంఘటితమై 2018 సెప్టెంబరు 20న ఎర్నాకులమ్‌లో ఓ ప్రదర్శన నిర్వహించారు. ఈ లూసీ ఆ ప్రదర్శనలో పాల్గొంది. అది ఘోరాపరాధంగా తోచి చర్చి ఆమె పని చేస్తున్న వాయనాడ్‌ చర్చిలో యీమె విధులు నిర్వర్తించడానికి, బైబిల్‌ నేర్పడానికి, ప్రార్థనలు చేయించడానికి వీల్లేదని ఆంక్షలు విధించింది. ఆ వేధింపుల గురించి ఈమె టీవీల్లో చర్చించడమే చర్చికి కన్నెర్ర అయింది. లూసీతో బాటు ఎస్‌ఓఎస్‌ కన్వీనరు ఐన ఫాదర్‌ అగస్టిన్‌ వట్టోలీకి కూడా నోటీసు అందింది. నవంబరు నుంచి ఆయన్ని కూడా విధుల నుంచి తప్పించారు.

బిషప్‌ ఫ్రాంకో 2014-16 మధ్య తనను 13 సార్లు రేప్‌ చేశాడని ఒక నన్‌ ఆరోపించడంతో 2018 సెప్టెంబరులో ఫ్రాంకోను అరెస్టు చేశారు. నన్‌ తాలూకు బంధువులు తనను బ్లాక్‌మెయిల్‌ చేశారంటూ ఫ్రాంకో ఎదురు కేసు పెట్టాడు. ఇది అబద్ధమని, తను కేసు విత్‌డ్రా చేసుకుంటే పది ఎకరాల భూమి యిస్తానని ఫ్రాంకో రాయబారుల ద్వారా కబురంపాడని నన్‌ అంటుంది. నన్‌ ఆరోపణను బలపరిచి, ఫ్రాంకోకు వ్యతిరేకంగా సాక్ష్యం చెప్పిన ఫాదర్‌ కురియాకోస్‌ కట్టూతర జలంధర్‌లోని ఒక చర్చిలో తన రూములో అనుమానాస్పద పరిస్థితుల్లో మరణించాడు. మృతుడి కుటుంబసభ్యులు, ఆయనతో పాటు పని చేసే యితర పూజారులు ఆయన చావులో కుట్ర ఉందని ఆరోపించగా, ఫ్రాంకో ప్రతినిథి అయిన ఫాదర్‌ పీటర్‌ 'అది సహజమరణమే' అని కొట్టేశాడు.

కేరళలో చర్చికి ధనబలంతో బాటు, పలుకుబడి, రాజకీయ నాయకులపై పట్టు కూడా ఉన్నాయి. వాళ్లు ఫ్రాంకోని రక్షించడానికి నిశ్చయించుకున్నారు. అరెస్టయిన నెలన్నర లోపే ఫ్రాంకో కేరళ హైకోర్టు షరతులతో యిచ్చిన బెయిలుపై బయటకు వచ్చాడు. బయటకు రాగానే అనేకమంది అనుయాయులతో అతనికి బ్రహ్మాండంగా స్వాగతం పలికిన చర్చి మతపరమైన కార్యకలాపాల్లో పాల్గొనకూడదని 'తాత్కాలిక' ఆదేశం ఒకటి యిచ్చింది! ఆ తర్వాత అతనికి ఎదురు నిలిచినవాళ్లని భయపెట్టే కార్యక్రమం చేపట్టింది. ప్రదర్శనలిచ్చిన ఐదుగురిలో ఆల్ఫీ, అనుపమ, జోసెఫైన్‌, అంకిత అనే నలుగురు సిస్టర్స్‌ను వాళ్లు పని చేస్తున్న కురవిళంగాడ్‌ కాన్వెంట్‌ నుంచి జనవరిలో తలో మూలకీ బదిలీ చేస్తూ ఆదేశాలిచ్చారు. ఆ విధంగా వారి సంఘటిత శక్తిని బలహీనపరచాలని చూశారు. ఐదో నన్‌ అయిన నైనా రోజ్‌ను మాత్రం అక్కడే ఉంచారు. బదిలీ అయిన నన్స్‌ నలుగురూ ముఖ్యమంత్రికి ఉత్తరం రాస్తూ బిషప్‌ ఫ్రాంకో కు వ్యతిరేకంగా ఉన్న కేసును నీరుగార్చాలని చర్చి ప్రయత్నిస్తోందని ఆరోపించారు. బాధితురాలు కూడా ముఖ్యమంత్రికి లేఖ రాసింది. ఇది యిలా జరుగుతూండగానే ఫ్రాంకో బెయిలును కోర్టులు కొనసాగించాయి.

ఫ్రాంకో వంటి మతగురువుల బాధితులు చాలామంది ఉన్నారు కానీ బయటకు వచ్చి చెప్పడానికి లూసీలా ధైర్యం చేసేవారిని వేళ్ల మీద లెక్కపెట్టవచ్చు. ఎందుకంటే నోరెత్తగానే చర్చి వాళ్లను ఆర్థికంగా యిబ్బంది పెడడం మొదలుపెడుతుంది. దానితో ఆగకుండా వాళ్ల శీలం మంచిది కాదని నింద వేయడానికి కూడా వెనుకాడదు. ఇప్పుడు సిస్టర్‌ లూసీపై పగబట్టింది. తాము అడిగిన ప్రశ్నలకు తృప్తికరమైన సమాధానాలు యివ్వలేక పోయిందంటూ 2019 మే 11న ఆమెను ఎఫ్‌సిసి చర్చి నుంచి బహిష్కరిస్తూ నోటీసు యిచ్చింది. ఈ విషయాన్ని చర్చించిన జనరల్‌ కౌన్సిల్‌లో ఒక్కరు కూడా లూసీకి అనుకూలంగా మాట్లాడలేదు. చివరకు ఆగస్టు 5న డిస్మిసల్‌ ఆర్డరు పంపింది. లూసీ ''నా తప్పేమీ లేదు, నన్ను బయటకు పంపించి వేస్తే వెళ్లిపోయి కోర్టులోనే పోరాడతాను.'' అని ప్రకటించింది.

కాముకతతో తన పదవిని దుర్వినియోగం చేసి తన సంస్థకు, మతానికి మచ్చ తెచ్చిపెట్టిన ఫ్రాంకోను చర్చి సమర్థించడమే కాక, అతనిపై కేసు ముందుకు సాగకుండా చేయడానికి సకల యత్నాలు చేస్తోంది. కేసు ఫ్రేమ్‌ చేయడంలో పోలీసులు కావాలని తప్పులు చేస్తున్నారన్న ఆరోపణలున్నాయి. కేరళ చర్చి గతంలో కూడా యిలాటి చర్యలకు పాల్పడి, చెడ్డపేరు తెచ్చుకుంది. స్థానికంగా ఉన్న మతాధికారులలోనే యీ దోషం ఉంది అని అనుకుని ఊరుకోవడానికి లేదు. ఎందుకంటే వాటికన్‌ కూడా లూసీపై చర్యలకు ఆమోదముద్ర వేసింది. ఇది ఆశ్చర్యకరంగా తోస్తుంది.

ఎందుకంటే అనేక దేశాలలో క్రైస్తవ మతాధికారులు ఆడా, మగా చిన్న పిల్లలను, నన్స్‌ను పాడు చేయడం గురించి, ఫిర్యాదు చేసినవారికి చర్చి నిధుల నుంచి పరిహారం చెల్లించడం గురించి, రాజీ పడని వారు కేసు పెట్టిన సందర్భాల్లో లాయర్ల ఫీజులకై భక్తులిచ్చిన విరాళాలు వాడడం గురించి వాటికన్‌ తరచుగా ఆందోళన వ్యక్తం చేస్తూంటుంది. పోప్‌గా వచ్చిన ప్రతీ వ్యక్తి యీ పాపాలపై విచారం వ్యక్తం చేస్తారు, క్షమాభిక్ష కోరతారు. తప్పు చేసిన మతాధికారులను నిరసిస్తారుhttps://telugu.greatandhra.com/articles/mbs/pope-condemns-us-clergy-92900.html ఇది ఓ పక్క జరుగుతూండగానే, మరో పక్క యిలా ఆ దుశ్చర్యలపై గళమెత్తినవారిని శిక్షిస్తూండడం జరుగుతోంది.

వాటికన్‌ యీ ద్వంద్వ వైఖరిని విడనాడాలి. తప్పు చేసినవారిపై న్యాయవిచారణ సక్రమంగా జరగడానికి ఉన్నతాసనం దోహదపడాలి. దానికి బదులుగా సాక్షులు హత్యకు గురి కావడం, నిరసన వ్యక్తం చేసినవారిపై 'క్రమశిక్షణ' చర్యలు - యివన్నీ క్రైస్తవ మతాభిమానులకు ఆవేదన కలిగిస్తాయి. వ్యవస్థీకృత మతాచారంపై రోత పుట్టిస్తాయి. (ఫోటో - సిస్టర్‌ లూసీ)

- ఎమ్బీయస్‌ ప్రసాద్‌ (ఆగస్టు 2019)

ఆగస్టు 2019 ఎమ్బీయస్‌: జగన్‌పై నా పుస్తకం

డాలస్‌ సభలో నిన్న ఉదయం 4.30 ప్రాంతంలో (అక్కడ ఆగస్టు 17 సాయంత్రం) నేను జగన్‌ మీద రాసిన 300 పేజీల పుస్తకం ఆయన చేతుల మీదుగా విడుదలైంది. పుస్తకం పేరు ''జగన్‌ ప్రస్థానంలో ఓ దశాబ్ది (2009-2019) ఓ సామాన్యుడి దృక్కోణం.'' నేనే కాదు, పబ్లిషరు కూడా ఆ సభలో లేరు. అందువలన ఫోటోలో నా గురించి వెతకవద్దు.

పుస్తకం తయారీ వెనుక ఓ కథ ఉంది. దాదాపు 20 రోజుల క్రితం గ్రేట్‌ ఆంధ్రా పబ్లిషర్‌, ఎడిటర్‌ వెంకట్‌ ఫోను చేసి ''జగన్‌ ఆగస్టు 17న డాలస్‌లో సభలో పాల్గొంటున్నారు. మీరు గత పదేళ్లగా ఆయన మీద అనేక వ్యాసాలు రాశారు కదా, అవన్నీ సంకలనం చేసి పుస్తకరూపంలో తెచ్చి ఆ సభలో ఆయన చేత ఆవిష్కరింప చేద్దాం.'' అని ప్రతిపాదించారు. చెప్పొద్దూ, నేనంత ఎక్సయిట్‌ కాలేదు. జగన్‌ సిఎం అయ్యాక 'ఒక విజేత జీవితగాథ' టైపు చాలా పుస్తకాలు మార్కెట్లోకి వచ్చిపడతాయి. జగన్‌ అభిమానులకు అవి నచ్చుతాయి. నా విమర్శనాత్మక వ్యాసాలు వాళ్లకు రుచించకపోవచ్చు. ఇక జగనంటే పడని వాళ్లు తన మీద పుస్తకం అనగానే అసలు అటువైపు చూడను కూడా చూడరు. నా స్టయిల్‌ అలవాటు పడినవాళ్లు మాత్రమే పుస్తకాన్ని ఆదరించవచ్చు.

ఈ పదేళ్లలో జగన్‌ చేసిన తప్పొప్పులను ఘాటుగా చర్చించిన పుస్తకం జగన్‌ చేతుల మీదుగానే ఆవిష్కరింప చేయడం ఉచితంగా ఉండదేమో! పుస్తకం చదివే తీరిక అతనికి లేకపోవచ్చు, కానీ పక్కవాళ్లెవరైనా చదివి, 'ఇతను మీకు వ్యతిరేకంగా రాశాడండీ' అంటే అతను ఫీలయితే!? నేను ఏం చెప్పినా వెంకట్‌ వినలేదు. 'ఆ వ్యాసాలను యథాతథంగానే వేద్దాం. ఏమీ ఫర్వాలేదు. జగన్‌ ఫీలవుతారన్న వర్రీ వద్దు. తక్కిన పుస్తకాలెన్ని ఉన్నా, దీని స్థానం దీనిదే' అని పట్టుబట్టారు. ''కానీ టైము తక్కువగా ఉంది. ఆ పదేళ్లలో ఎనిమిదేళ్ల వ్యాసాలు పాత సాఫ్ట్‌వేర్‌లో ఉన్నాయి. ఇప్పటిదానికి మార్చుకోవాలి. ఈ సబ్జక్టుపై ఉన్న వ్యాసాలు ఏరాలి. నా అంచనా ప్రకారం అవన్నీ వేస్తే 1/8 డెమ్మీ సైజులో 700 పేజీల పుస్తకం అవుతుంది. 300 దాటితే ఎవరూ చదవరు. అందువలన వాటిని ఎడిట్‌ చేయాలి. వేరే వాళ్లెవరికి యిచ్చినా యింత పని చేపట్టలేరు. నేనే చేయాలి. ఇక్కడ ప్రింటవ్వాలి, అక్కడకు రెండు రోజుల ముందు చేరాలి. గ్యారంటీ ఇవ్వలేను'' అని చెప్పేశాను.

'ప్రయత్నించండి. ఇప్పటిదాకా నేను వెబ్‌సైట్‌, మ్యాగజైన్‌ పబ్లిషింగ్‌లో ఉన్నాను కానీ బుక్‌ పబ్లిషింగ్‌లో తొలి అడుగు. మంచి క్వాలిటీతో ప్రింటు చేద్దామనుకుంటున్నాను.' అన్నారు వెంకట్‌. ఆయన దృఢనిశ్చయం నన్ను యీ బృహత్కార్యానికి పురికొల్పింది. పని మొదలు పెట్టడానికి ముందే అనుకున్నా - 'పుస్తకం కారెక్టరేమిటో పాఠకులకు చెప్పేయాలి. లేకపోతే పుస్తకం కొన్నవాళ్లు నిరుత్సాహపడతారు' అని. బ్యాక్‌ కవర్‌ మ్యాటర్‌గా 'ఇది జగన్‌పై ఆహా, ఓహోల పుస్తకం కాదు. అలా అని 'పాదయాత్ర చూసి పరితాపపడి, 'ఒక్క ఛాన్స్‌ ప్లీజ్‌' అనే అభ్యర్థనకు కరిగి ఓట్లేశారని తీర్మానించే పుస్తకమూ కాదు. జగన్‌ అపూర్వ విజయం వెనకనున్న పదేళ్ల పోరాటాన్ని, ఆ సందర్భంగా సంతరించుకున్న రాజకీయ చతురతను వివరించే ప్రయత్నమిది.... జగన్‌ ఘర్షణదశను ఎప్పటికప్పుడు నిష్పక్షపాతంగా రికార్డు చేసిన వ్యాససంకలనమిది. ''గ్రేట్‌ ఆంధ్రా'' వెబ్‌సైట్‌లో వెలువడిన వ్యాఖ్యాకథనాలు ఇప్పుడు పుస్తకరూపంలో మీ చేతుల్లో ఉన్నాయి.' అని రాసుకుని తర్వాత కొన్ని వాక్యాలు మధ్యలో చేర్చాను.

తర్వాత ముందుమాట కూడా ముందే రాసుకున్నా. ముందే చెపుతున్నా.... అనే కాప్షన్‌తో మొదలుపెట్టి 'ఇది జగన్మోహన రెడ్డిని ఆకాశానికి ఎత్తేసే పుస్తకం కాదు, అలా అని పాతాళానికి కుదేసే పుస్తకమూ కాదు. అకడమిక్‌ పుస్తకమూ కాదు, జీవితచరిత్రా కాదు. నేను జర్నలిస్టును కాను, జగన్‌తో సహా ఏ నాయకుడూ నాకు ప్రత్యక్షంగా కానీ, పరోక్షంగా కానీ తెలియరు. తెర వెనుక జరిగే కథనాల గురించి నాకు సమాచారం లేదు. మీలాగే నేనూ పేపర్లు చదివి, టీవీలు చూసి తెలుసుకున్న విషయాలతోనే ఈ 'కబుర్లు' రాయడం జరిగింది. వీటిని వ్యాసాలనడానికి లేదు. జర్నలిస్టు డైరీ అనడానికీ లేదు. ..' అని రాసి పెట్టుకున్నాను. పుస్తకం పూర్తయ్యాక ఇంకొన్ని వాక్యాలు చేర్చాను.

ఇక పుస్తకంలోని మ్యాటర్‌ గురించి - పైన చెప్పిన టెక్నాలజీ సమస్య ఒకటి మాత్రమే కాదు, ఏరడం చచ్చేటంత పని అయింది. ఈ పదేళ్లలో నేను సీరియల్స్‌ రాశాను, కథలు, క్రైమ్‌, సాహిత్యవ్యాసాలు యిలా ఎన్నో రకాలు రాశాను. అవన్నీ పక్కన పెట్టి రాజకీయాలకు సంబంధించినవి చూసినా రమారమి 4 వేల ఎ4 సైజు పేజీలున్నాయి. వాటిలో జాతీయ, అంతర్జాతీయ సమస్యలవి తీసేసి, రాష్ట్ర రాజకీయాలను ఎత్తి పెట్టి పరిశీలించాను. నిజానికి నేను జగన్‌ కార్యకలాపాలను పీరియాడిక్‌గా రికార్డు చేయలేదు. ఏ అంశం మీదైనా వ్యాఖ్యానించాలని తోచినప్పుడే రాశాను. తెలుగు మీడియా, నా తోటి కాలమిస్టులు విస్తారంగా చర్చించిన విషయాలను వదిలేశాను. వారం, పది రోజుల విశేషాలు. పలువురు నాయకుల గురించి కలిపి రాయడం ఓ వ్యాసంలో జరిగింది. వాటిలోంచి జగన్‌కు సంబంధించినవి మాత్రం తీసుకుంటూ, పేర్చుకుంటూ వచ్చాను. మళ్లీ వాటిలో ముఖ్యమైనవి మాత్రం తీసుకుని తక్కినవి వదిలేసి మొత్తానికి 106 వ్యాసాలతో, 300 పేజీల్లో సరిపెట్టాను.

నాలో రచయితను పాఠకుడు, విమర్శకుడు డామినేట్‌ చేస్తారు. పదేళ్ల నాటి కబుర్లు పాచి కంపు కొడతాయేమోననే సంకోచంతోనే పనిలోకి దిగాను. ఒక పాఠకుడిగా నాకు తోచినది యిది - ఈ పుస్తకంలో అనేక అంశాల గురించి పూర్తి వివరాలు లభించవు. వైయస్‌ మరణం తర్వాత 2009 అక్టోబరు నుంచే పుస్తకం ప్రారంభమవుతోంది. 'పువ్వు పుట్టగానే పరిమళించింది', 'విద్యార్థి దశలోనే నాయకత్వ లక్షణాలు పొటమరించాయి' లాటి వ్యాఖ్యలు ఏవీ కానరావు. తొలి వ్యాసం 'వైయస్‌ జగన్‌ క్యాంప్‌కు వ్యూహం అంటూ వుంటే అది బెడిసి కొట్టిందనే చెప్పుకోవాలి. ఒత్తిడి చేస్తే అధిష్టానం దిగి వస్తుందని వేసిన అంచనా తప్పింది. ఏ మాట కా మాట చెప్పుకోవాలంటే అధిష్టానం కావాలని దోబూచులాట ఆడలేదు. రోశయ్యను సిఎం చేసింది. రోశయ్య సిఎం అయితే ప్రమాణస్వీకారం చేయనని అన్న మంత్రుల మెడలు వంచి ప్రమాణస్వీకారం చేయించింది. ప్రమాణస్వీకారం ఏమీ అక్కరలేదని చెప్పిన వైయస్‌ కుటుంబమిత్రుడు వీరప్ప మొయిలీ చేతనే ప్లేటు ఫిరాయింపచేసింది...' అంటూ ప్రారంభమైంది.

మరి యింత నెగటివ్‌ టచ్‌తో మొదలు పెడితే అసలు పుస్తకం రాయడం దేనికి అనుకోవచ్చు. పుస్తకం పూర్తిగా తయారయ్యాక చదివి చూసుకుంటే తోచేదేమిటంటే - జగన్‌ పదేళ్ల క్రితమే, అంటే 2009లో ముఖ్యమంత్రి కాగోరాడు. కానీ ఆ కల సాకారం కావడానికి పదేళ్లు పట్టింది. ఈ పదేళ్లూ ఆటుపోట్లమయం. ప్రత్యర్థులు కాకలు తీరిన రాజకీయ యోధులు. కౌటిల్యంలో ధురీణులు. అధికారంలో ఉన్నవారు, వ్యవస్థలను దుర్వినియోగం చేయడానికి జంకని వారు. ఇతనికి ఆవేశం తప్ప అనుభవం లేదు, పట్టుదల తప్ప పట్టువిడుపులు తెలియవు. మాటపై నిలబడాలన్న తపనతో అనేకసార్లు మొండిగా వెళ్లాడు. అది ప్రజలను మెప్పించింది కానీ నాయకులను భయపెట్టింది. అందుకే అనేకసార్లు అనుచరులు వీడి వెళ్లారు. ప్రత్యర్థులు తమ వ్యూహాలతో, ఎత్తులతో యితన్ని అనేకసార్లు చిత్తు చేశారు. తమ అధికారాన్ని దుర్వినియోగం చేసి వేధించారు.

తండ్రి మరణానంతరం సొంత పార్టీచే తణీకరించబడి, అవమానింపబడి, ఖైదుపాలు చేయబడినా, ధతి తరగకుండా, స్థయిర్యం చెదరకుండా గతుకుల బాటపై నడిచి గమ్యం చేరిన కథలో రసవత్తరమైన హ్యూమన్‌ డ్రామా ఉంది. నేర్చుకోదగిన పాఠాలూ ఉన్నాయి. అతనికన్నీ అవాంతరాలే, అవరోధాలే! అతను ప్రశ్నించడం మొదలుపెట్టగానే వైయస్‌ స్వేదంతో ఊపిరి పోసుకున్న కేంద్ర ప్రభుత్వమే ఆయనను అవినీతిపరుడిగా ముద్ర వేసి, ఆ మాలిన్యాన్ని యితనికీ పూసింది. ఆశపోతుగా, అహంభావిగా, అవినీతిపరుడిగా, అపాత్రుడిగా, హింసావాదిగా తాము తయారు చేసిన యిమేజిని మీడియా ద్వారా ప్రజల మెదళ్లలో చొప్పించబోయింది. వారికి అండగా ఉన్న మీడియా యితన్ని దోషిగా, చిత్రీకరిస్తూ వచ్చింది.

ఇతను ఎదిరిస్తూ పోయాడు. తొందరపాటుతో కొన్ని పొరబాట్లు చేశాడు. వ్యూహాత్మక తప్పిదాలతో పార్టీ తెలంగాణలో కుంచించుకుపోయింది. పలుమార్లు అనుచరులను నిలుపుకోలేక పోయాడు. ఎవరేమన్నా, ఏమనుకున్నా, తోడు ఎవరున్నా, లేకున్నా బెదరలేదు. 2014లో అధికారానికి అతి దగ్గరగా వచ్చినా ఐదేళ్లపాటు ప్రతిపక్షంలో మగ్గాడు. ఈ పదేళ్లలో తొలి ఐదేళ్లు కాంగ్రెసు వేధిస్తే, మలి ఐదేళ్లు టిడిపి వేధించింది. నంద్యాల ఉపయెన్నికలో ఓటమి ఓ గొప్ప గుణపాఠం. వీటన్నిటి వలన జగన్‌లో రాజకీయ పరిణతి వచ్చింది. సలహాదారులను పెట్టుకుని తప్పులు దిద్దుకున్నాడు. కనీవిని ఎరుగని విజయాన్ని కైవసం చేసుకున్నాడు. ముఖ్యమంత్రి పదవిని పిత్రార్జితంగా కాక స్వార్జితంగా సంపాదించుకున్నాడు. ఈ ఉత్థానపతనాల కథ నేటి యువతకు స్ఫూర్తిదాయకం.

పాలకుడిగా జగన్‌ తప్పొప్పులు.. అనేది వేరే సబ్జక్టు. దాని గురించి కొన్నేళ్ల తర్వాత కానీ చర్చించలేము. కానీ పాలకుడయ్యేందుకు చేసిన పోరాటమనేది ఆసక్తిదాయకం. రాముడు వనవాసానికి వెళ్లి, భార్యను పోగొట్టుకుని ఉండకపోతే రామాయణం బోరు కొట్టేది. పాండవులు అరణ్యవాసం, అజ్ఞాతవాసం చేసి చేసి ఆయుధాలు సమకూర్చుకుని కురుక్షేత్రంలో గెలవడం ఉత్తేజం కలిగించే ఘట్టం. జగన్‌ ఎదుర్కున్న ప్రతికూల పరిస్థితులు యీ పుస్తకంలో బాగానే కవర్‌ అయ్యాయి. కాంగ్రెెసు నాయకుల గురించి, టిడిపి నాయకుల గురించి వారి రాజకీయపు టెత్తుల గురించి చాలా వ్యాసాలే ఉన్నాయి. జగన్‌ పోరాటాన్ని ఒక సామాన్య పాఠకుడిగా ఆసక్తితో గమనిస్తూ, ఎప్పటికప్పుడు వ్యాఖ్యానిస్తూ పోయాను. వాటిల్లో ఎక్కడా 'ఇతను ఏదో ఒక రోజు రాష్ట్రానికి ముఖ్యమంత్రి కావడం ఖాయం' అనే జోస్యం లేదు. అవకాశాలు ఎలా ఉన్నాయన్నది చర్చించడం మాత్రమే జరిగింది.

మొత్తం మీద పుస్తకం పూర్తి చేశాక 'ఫర్వాలేదు, జగన్‌ వీరాభిమానులకు నచ్చదు కానీ, రాజకీయ పరిశీలకులకు నచ్చవచ్చు. రాజకీయ పరిణామాలపై ఎకడమిక్‌ పుస్తకంగా పనికి రాదు కానీ అనుబంధ పుస్తకంగా పనికి వస్తుంది' అనిపించింది. మ్యాటర్‌ పంపాను. గ్రేట్‌ ఆంధ్ర సిబ్బందిలో శ్రీ బాలాజీ ఉత్సాహంతో పుస్తకాన్ని అందంగా తీర్చిదిద్దారు. ఇక్కడ ప్రింటయి ఆగస్టు 15 నాటికి డాలస్‌ చేరి, 17న అక్కడ ఆవిష్కరింపబడింది. నా పుస్తకానికి ముందు సాక్షి ఎడిటోరియల్‌ డైరక్టరు, సీనియరు జర్నలిస్టు, మంచి రచయిత అయిన రామచంద్రమూర్తి గారు రాసిన ''జయహో'' పుస్తకం, నా దాని తర్వాత ఐర్లండ్‌కు చెందిన బోస్కో గారు రాసిన ''యూత్‌ఫుల్‌ సిఎం'' పుస్తకం ఆవిష్కరింపబడ్డాయి. యూత్‌ఫుల్‌.. గురించి ఐడియా లేదు కానీ, ''జయహో'', పూడి శ్రీహరి అని సాక్షి టీవీలో పనిచేసినాయన రాసిన ''అడుగడుగున అంతరంగం'', పసుపులేటి వెంకటరమణ రాసిన ''జన ప్రణవం'' - యీ మూడు పాదయాత్ర గురించే రాసినట్లు తోస్తున్నాయి. చిత్రమేమిటంటే నా పుస్తకంలో పాదయాత్ర గురించి ఒక్క వ్యాసం కూడా లేదు!

పుస్తకం చాలా దర్జాగా తయారైంది. ప్రొడక్షన్‌ కాస్ట్‌ రూ.150 అయితే పుస్తకం ధర కూడా అంతే పెట్టారు. మరి డిస్ట్రిబ్యూటర్‌ కమిషన్‌ ఎలా యిస్తారో, ప్రజల్లోకి ఎలా వెళుతుందో నాకు తెలియదు. ఇది చదివి, పుస్తకం ఎక్కడ దొరుకుతుంది అని నాకు మెయిల్స్‌ రాయకండి. పబ్లిషర్‌ నేను కాదు, గ్రేట్‌ ఆంధ్ర వారు. ఎలాగోలా పుస్తకం చదివితే, తప్పులుంటే చెప్పండి. మలిముద్రణ ఉంటే సవరించుకుంటాను. - ఎమ్బీయస్‌ ప్రసాద్‌ (ఆగస్టు 2019)

ఆగస్టు 2019 ఎమ్బీయస్‌: రాజధాని మార్పు - తుగ్లక్‌

ఆంధ్ర రాజధానిని అమరావతి నుంచి మారుస్తారు అనే ఊహాగానం ప్రారంభం కాగానే అందరూ తుగ్లక్‌ చేసిన రాజధాని మార్పు గురించి మాట్లాడడం మొదలుపెట్టారు. ఇలా మాట్లాడేవారికి చరిత్ర ఎంత తెలుసో మనకు తెలియదు కానీ మన మటుకు మనం తెలుసుకుంటే మంచిదనిపించింది. రాజధాని మార్పు జరగవచ్చు, జరగకపోవచ్చు. బొత్స చేసిన వ్యాఖ్య - 'ఇక్కడైతే రెట్టింపు ఖర్చు అవుతోంది, సురక్షితం కూడా కాదు, వర్షాలొస్తే మునిగిపోకుండా చాలా జాగ్రత్తలు తీసుకోవాలి, దానికీ ఖర్చు ఉంది.' అన్న దాంట్లో తభావతు లేదు. 'వీటి వలన ప్రభుత్వంలో చర్చ జరుగుతోంది. అమరావతిపై మా విధానాన్ని త్వరలో ప్రకటిస్తాం' అనడంతోనే అదిగో మారిపోతోంది అని చర్చలు మొదలుపెట్టేశారు. రియల్‌ ఎస్టేటు జూదగాళ్లు దొనకొండలో భూములపై పడ్డారట. ఈ జూదగాళ్లు గతంలో నూజివీడు భూముల మీదా పడ్డారు, అమరావతి భూముల మీదా పడ్డారు, ఇప్పుడు దొనకొండట! షేర్‌ మార్కెట్‌ ఆటుపోట్ల లాటివే యీ రియల్‌ ఎస్టేటు లావాదేవీలు. వీటి పెరుగు, తరుగుల వలన జరిగే అభివృద్ధి యిసుమంతైనా లేదు. వీరి కోసం రాజధాని మార్చరు. అదంటూ జరిగితే వేరే కారణాలుంటాయి.

తుగ్లక్‌కి దక్షిణాదిన మంచి యిమేజి లేదు కానీ, ఉత్తర భారతంలో ఫర్వాలేదు. అందుకే తుగ్లకాబాద్‌ అనే ప్రాంతం (దిల్లీలో భాగం) ఉంది. దిల్లీలో తుగ్లక్‌ రోడ్డూ ఉంది. వాటి పేరు మార్చలేదు. మనం ఎవరినైనా పిచ్చివాడు అనాలంటే తుగ్లక్‌ అనేస్తాం. కానీ అతను పిచ్చివాడు కాదు. 26 ఏళ్ల పాటు (1325-1351) దిల్లీని పాలించాడు. యువరాజుగా ఉండగానే కాకతీయ సామ్రాజ్య చక్రవర్తి ప్రతాపరుద్రుణ్ని ఓడించాడు. పర్షియన్‌, అరబిక్‌, టర్కిష్‌, సంస్కృత భాషల్లో నిష్ణాతుడు. వైద్యం, గణితం, కవిత్వం, ఫిలాసఫీలలో దిట్ట. తన పరిపాలనాకాలంలో 22 తిరుగుబాట్లు ఎదుర్కుని నిలిచిన సాహసి. కొత్తగా ఆలోచించడానికి జంకకుండా సంస్కరణలు చేపట్టాడు కానీ అవి ఆచరణలో విఫలమయ్యాయి. వ్యక్తిగా ఉదారత్వమూ ఉంది, పరమ కాఠిన్యమూ ఉంది. ఎవరైనా బహుమతి యిస్తే దానికి మూడు రెట్లు ఎక్కువగా తిరిగి బహుమతి యిచ్చేవాడట. అలాగే తన మాటకు ఎదురు చెప్తే చంపించడానికి వెనుకాడేవాడు కాడుట.

అతని వైఫల్యాలలో చెప్పుకోవలసినవి - వ్యవసాయంలో సంస్కరణలు, రాగి నాణాలు, రాజధాని మార్పు. వ్యవసాయంపై ఎంత ఆదాయం రావాలో, ఎంత వస్తోందో తెలుసుకోవడానికి రిజిస్టర్‌ మేన్‌టేన్‌ చేయడం మొదలుపెట్టాడు. పంట విస్తీర్ణం పెంచడానికి, వ్యవసాయాభివృద్ధికి పథకాలు వేశాడు. ప్రాంతాన్నంతటినీ మండలాలగా విభజించి, ఒక్కో దానికి అధికారిని నియమించి. రైతులకు ఋణాలు యివ్వడం, పాత పంటల స్థానంలో మేలు రకాలు పండించేందుకు (బార్లీ బదులు గోధుమ, గోధుమ బదులు చెరుకు, చెరుకు బదులు ద్రాక్ష) ప్రోత్సహించడం యీ అధికారి పని. అధికారుల అలసత్వంతో యిది విఫలమైంది. పంట శిస్తును శాస్త్రీయంగా అంచనా వేయబోయి, అధికారుల కారణంగా బోల్తా పడ్డాడు. ఉత్పత్తి ఎంత అవుతోందనే విషయంలో లెక్క తప్పడంతో శిస్తు భారమై పోయి, రైతులు కుదేలయ్యారు.

ఇక నాణాల గురించి చెప్పాలంటే - అప్పట్లో ప్రపంచవ్యాప్తంగా వెండికి కొరత ఏర్పడింది. బంగారు, వెండి నాణాలు ముద్రించడం కష్టమైంది. దీన్ని అధిగమించడానికి చైనాలో కాగితపు కరెన్సీ ప్రవేశపెట్టారు. పర్షియాలో కూడా అలాటి ప్రయోగమే చేసి విజయవంతమయ్యారు. అందువలన 1329లో తుగ్లక్‌ బంగారు, వెండి నాణాలకు బదులు రాగి నాణాలు ప్రవేశపెట్టి వీటికి వెండితో సమాన విలువ ఉందన్నాడు. అంతవరకు బాగానే ఉంది కానీ ప్రయివేటు వ్యక్తులు వాటిని తయారు చేయకుండా జాగ్రత్తలు తీసుకోలేదు. దాంతో కంసాళ్లందరూ యింట్లోనే రాగి నాణాలు తయారు చేసి మార్కెట్లోకి తెచ్చేశారు. చైనాలో, పర్షియాలో అలా జరగకుండా జాగ్రత్త పడ్డారు. కానీ యిక్కడ నకిలీ నాణాలు బజారును ముంచెత్తి డబ్బు విలువ పడిపోయింది. 1330 నాటికి తుగ్లక్‌ జరిగిన పొరపాటు గ్రహించి, రాగి నాణాలను ఉపసంహరించి, వాటిని ఖజానాలో యిచ్చివేసి, వెండి నాణాలు తీసుకోవచ్చన్నాడు. దాంతో ప్రభుత్వం విడుదల చేసిన నాణాలతో బాటు, దొంగ కరెన్సీ కూడా ఖజానాకు చేరిపోయి, ప్రభుత్వధనం తరిగిపోయింది.

ఈ ప్రయోగానికి ముందే 1327లో తుగ్లక్‌ చేసిన మరొక ప్రయోగం - రాజధానిని దిల్లీ నుంచి దేవగిరికి మార్చడం. తార్కికంగా ఆలోచిస్తే అది సరైన నిర్ణయమే. ఎందుకంటే అప్పటిదాకా దిల్లీ సల్తనత్‌ ఉత్తర భారతానికే పరిమితమైంది. ఇతని తండ్రి హయాంలోనే దక్కన్‌, కింది భాగాలు మధురై వరకు విస్తరించింది. దిల్లీకి మంగోలుల దాడి భయం ఎక్కువైంది. పైగా దక్షిణాదిన తిరుగుబాట్లు ఎక్కువ కావడంతో రాజ్యం మొత్తాన్ని చూసుకోవాలంటే ఎక్కడో దిల్లీలో ఉంటే సరిపోదు అనుకుని మహారాష్ట్రలోని దేవగిరికి (దిల్లీకి అప్పటికే తుగ్లకాబాద్‌ అనే పేరుంది కాబట్టి దీని పేరు దౌలతాబాద్‌ అని మార్చాడు)కు తరలిద్దా మనుకున్నాడు. దేవగిరిని చాలా ప్లాన్‌డ్‌గా, సెక్టార్లగా విభజిస్తూ కట్టించాడు. దాన్ని రెండో రాజధానిగా పిలిచాడు. అయితే చిక్కెక్కడ వచ్చిందంటే ఇక్కడకు మారగానే ఉత్తర భారతంలో, బెంగాల్‌లో తిరుగుబాట్లు రాసాగాయి. అది ముఖ్యం అనుకుని వెనక్కి మళ్లాడు. దేవగిరి ప్రయోగం ఎనిమిదేళ్ల ముచ్చటే అయింది.

ఇంతవరకే అయితే యిబ్బంది లేకపోను. కానీ తుగ్లక్‌ చేసిన పని కొత్త రాజధానికి దిల్లీ నుంచి జనాల్ని కూడా తరలించాలనుకోవడం. నిజానికి దేవగిరిలో జనాభా లేకపోలేదు, కానీ రాజధానికి సరిపడా లేదనుకున్నాడు. దిల్లీ నుంచి అందరూ తరలి రావాలని హుకుం వేశాడు. ప్రభుత్వోద్యోగులే కాదు, మామూలు జనాభా కూడా. ఈ తరలింపులో దిల్లీ నుంచి కుక్కా, పిల్లీతో సహా తరలించాడని, రానన్న వాళ్లను రథానికి కట్టి యీడ్పించాడని కొందరు చరిత్రకారులు రాసినది అసత్యమని తర్వాతి చరిత్రకారులు నిరూపించారు. ఆ సమయంలో దిల్లీలో కొంతమంది ఉండి నాణాల ముద్రణ కొనసాగించారని, ఊరు ఎడారి కాలేదని తేలింది. అధికారులను, పురప్రముఖులను, సూఫీ సన్యాసులను, వారి పరివారాన్ని తరలించారన్నమాట మాత్రం వాస్తవం. రెండింటికి మధ్య 700 మైళ్ల దూరముంది కాబట్టి, విశాలమైన రహదారి వేయించాడు, అటూయిటూ నీడ నిచ్చే చెట్లు నాటించాడు. మధ్యలో ప్రతి రెండు మైళ్లకు విశ్రాంతి గృహాలు కట్టించి భోజనవసతి కూడా కల్పించాడు. అయినా ఎండలకు వెళ్లే దారిలో చాలామంది చచ్చిపోయారు. మళ్లీ తిరిగి వచ్చేటప్పుడూ చాలామంది చచ్చిపోయారు. ఈ విఫలయత్నమే మన తెలుగువాళ్లకు బాగా గుర్తుండిపోయి, తుగ్లక్‌ అనగానే దీన్నే చెపుతూంటారు.

ఇప్పుడు జగన్‌ రాజధాని మారుస్తాడేమో అనే మాట రాగానే తుగ్లక్‌ నామస్మరణ చేస్తున్నారు. ఇక్కడ గుర్తించాల్సింది ఏమిటంటే తుగ్లక్‌ రాజధాని మార్చేనాటికి దిల్లీ 120 సంవత్సరాలుగా రాజధానిగా వర్ధిల్లుతోంది. అక్కడ అనేక వసతులు, భవంతులు అవీ చాలా ఉన్నాయి. ఇక్కడ అమరావతిలో అలాటివి ఏమీ లేవు. ఉన్నవి కూడా 'తాత్కాలికమైనవే'. అమరావతి అని గూగుల్‌లో కొడితే బాబు గీయించిన గ్రాఫిక్సే కనబడుతున్నాయి తప్ప నిర్మాణం పూర్తయిన భవనాలు అతి తక్కువ (నాకు తెలిసినంత వరకు సెక్రటేరియట్‌, అసెంబ్లీ, హైకోర్టు, పోలీసు భవనం) కనబడుతున్నాయి. జగన్‌ ప్రభుత్వం వచ్చాక 20% నిర్మాణం పూర్తయినవే పూర్తి చేద్దామని, అసలు మొదలు పెట్టని వాటిని పక్కన పెట్టేద్దామని నిర్ణయించినట్లు చదివిన గుర్తు. అక్కడేదో పెద్ద రాజధాని కట్టేసినట్లు, అది వదిలేసి వేరెక్కడికో జనాలతో సహా తరలి వెళ్లిపోతున్నట్లు బిల్డప్‌ అనవసరం. అమరావతి ప్రాంతంలో ముందు నుంచీ ఉన్న జనాభా ఎలాగూ ఉన్నారు. కొత్తగా వచ్చినది ప్రభుత్వోద్యోగులు. తరలిస్తే తరల వలసినది, తరలింపులో బాధపడేది - వారు మాత్రమే.

ఒకవేళ రాజధాని తరలించినా అక్కడున్న భవంతులు పాడుపడిపోవు. ఆ జిల్లాలకు అవసరమైన ఆఫీసులకు ఉపయోగపడతాయి. అక్కడ నెలకొల్పే ప్రభుత్వ సంస్థలకు కేటాయించవచ్చు. ఏవైనా ప్రయివేటు కంపెనీలు అక్కడ నెలకొల్పుతానంటే లీజుకి యివ్వవచ్చు. అయితే అసలు సమస్యంతా ఎక్కడ వచ్చిందంటే అక్కడ స్వర్గలోకం వెలుస్తుందని ఆశ చూపి రైతుల నుంచి నయానో, భయానో సేకరించిన 33 వేల ఎకరాలను ఏం చేయాలి? అని. అమరావతిని భారీ స్థాయిలో కట్టి బయటివాళ్లకు ఆకాశాన్నంటే ధరలో మిగులు భూమిని అమ్మగలిగితేనే, రైతులకు యిస్తానన్నది యివ్వగలరు. అమరావతికి ఆ భోగం పట్టటం లేదని బాబు హయాంలోనే తెలిసిపోయి స్వచ్ఛందంగా భూమి నిచ్చిన రైతులు దిగాలు పడ్డారు. ప్రపంచ బ్యాంకు అధికారులు వచ్చి పరిశీలించి, రాజధాని యిక్కడైతే మేము అప్పివ్వం అని చెప్పగానే పూర్తి క్లారిటీ వచ్చేసింది.

కొత్త ప్రభుత్వం బజెట్‌లో రూ. 500 కోట్లు మాత్రమే కేటాయించడం చూసి, ఆశ కొడిగట్టి ఉంటుంది. వాళ్ల పిల్లలకు యితర విద్యలలో స్కిల్‌ డెవలప్‌మెంట్‌ చేయిస్తామని చెప్పిన బాబు అదేమీ చేయలేదు. మూడు నెలలుగా ప్రభుత్వం యివ్వాల్సిన నెలవారీ కౌలు కూడా రావటం లేదు. జగన్‌ ప్రాధాన్యతల్లో అమరావతి లేదని, తప్పనిసరి పరిస్థితుల్లో రాజధానిగా కొనసాగించినా, ఏదో మొక్కుబడిగా ఎడ్మినిస్ట్రేటివ్‌ రాజధానే తప్ప గ్రాఫిక్స్‌లో చూపిన రాజధాని రాదని తెలిశాక భవిష్యత్తు మరీ అగమ్యగోచరం అయి వుంటుంది. 'మా భూమి మాకిచ్చేస్తే అదే పదివేలు, ఎప్పటిలాగా సాగు చేసుకుని బతుకుతాం' అనుకుంటూండవచ్చు. కానీ అలా యివ్వడం సాధ్యపడుతుందా లేదా అన్నది తెలియరావటం లేదు.

మొన్న ఒక టీవీ చర్చలో టిడిపికి సలహాదారు కుటుంబరావుగారు మాట్లాడుతూ 'రిజిస్టరైంది 178 ఎకరాలే, దాంట్లో వేల కోట్ల అవినీతి ఎలా సాధ్యం?' అన్నారు. 33 వేల ఎకరాలు సేకరిస్తే అన్నే రిజస్టరవడ మేమిటి? భూమంతా ప్రభుత్వం పేర దఖలు పడలేదా? లేక యీయన ప్రయివేటు లావాదేవీల గురించి మాట్లాడుతున్నారా? భూమిని యివ్వడానికి యిచ్చగించక కోర్టులో కేసులు వేసిన రైతుల తరఫు న్యాయవాది జంధ్యాల రవిశంకర్‌ గతంలో ఒకసారి మాట్లాడుతూ 'ఇది బైపార్టయిట్‌ (యిరుపక్షాల మధ్య) ఎగ్రిమెంటు కాదు, తన భూమిని ప్రభుత్వానికి యిస్తున్నట్లు రైతు చేత సంతకం పెట్టించుకుంటున్నారు తప్ప ప్రభుత్వం తరఫున కమిట్‌మెంట్‌ లేదు' అన్నారు. ప్రభుత్వం ఆ లేఖలు మాత్రమే పెట్టుకుంది తప్ప తన పేరిట రిజిస్టర్‌ చేయించుకోలేదా? మరి అలా సేకరించిన వాటిల్లో కొన్ని ఎకరాలను బాబు సర్కారు కొంతమందికి చౌకగా కట్టబెట్టింది కదా. రిజిస్ట్రేషన్‌ లేకుండానే అమ్మే హక్కు తెచ్చుకుందా? ఏమీ అర్థం కావటం లేదు. జగన్‌ ప్రభుత్వం శ్వేతపత్రం విడుదల చేస్తే తప్ప అమరావతి భూముల ప్రస్తుత పరిస్థితి గురించి ఒక అవగాహన ఏర్పడదు.

టైటిల్‌ క్లియర్‌గా లేని స్థలాల్లో భవంతులు కడితే ప్రభుత్వానికైనా సరే కోర్టు కేసులు ఎదుర్కోక తప్పదు. స్టేల కారణంగా పనిలో జాప్యమై, అంచనా వ్యయం పెరిగిపోతుంది. ప్రభుత్వం తన సొంత స్థలంలో కట్టుకుంటే యీ బాధలే ఉండవు. అందుకే రాజధాని నిర్మాణం అనగానే జనాలంతా ప్రభుత్వ భూములు ఎక్కడున్నాయా అని వెతికి, అక్కడే రాజధాని వస్తుందని ఊహలు చేశారు. అయితే బాబు ఆలోచనలు వేరుగా ఉండడంతో ప్రభుత్వ భూములను వదిలేసి, ప్రయివేటు భూములపై పడ్డారు. వాటినైనా సాంతం సొంతం చేసుకోలేదు. ఆశలు రేపి తీసుకున్నారు. రైతులకు ఆశాభంగం అయినపుడు వాళ్లెలా తిరగబడతారో తెలియదు. కొత్త ప్రభుత్వం యీ తలనొప్పిని భరించలేక, భరించడానికి సిద్ధపడక, ఎవరి భూములు వాళ్లకు యిచ్చేసి, వేరే చోటకు పోతే గొడవ వదిలిపోతుంది కదా అనుకోవడంలో ఆశ్చర్యం లేదు. ఈ చట్టపరమైన చిక్కులతో బాటు, నిర్మాణ వ్యయం కూడా ఓ ఫ్యాక్టరే. బొత్స చెప్పినవి నిజమని ఎవరికైనా ఒప్పుకోక తప్పదు. అక్కడ నేల మెత్తగా ఉంటుంది కాబట్టి, పునాదులు లోతుగా తీయాలి. దాని కంటె మెరక నేల మీద కడితే ఖర్చు తగ్గుతుంది.

ఎక్కడో వర్షాలు పడి వరదలు వస్తేనే అమరావతికి యింత యిబ్బంది వచ్చిపడింది. ఆ వర్షాలు యిక్కడే పడి వుంటే...? బాబోయ్‌, అక్కడకి వెళ్లడమే కష్టమౌతుంది. రాజధాని అనేది అందరికీ అందుబాటులో ఉండాలి, నీటిలో మునిగితే ఎలా? రోడ్లు బురదబురద అయితే ఎలా? అక్కడ భూకంపాలు కూడా వచ్చే ప్రమాదం ఉందని గ్రీన్‌ ట్రైబ్యునల్‌ హెచ్చరించిందని చదివిన గుర్తు. 'ఇవన్నీ వట్టిమాటలు. మొన్న వరదలు కూడా కావాలని తెప్పించినవి' అని టిడిపి వారు తెగ వాదిస్తున్నారు. పడవలు ముంచో, గేట్లు తెరిచో, వరద నీటిని దారి మళ్లించగలిగే ఉపాయమే ఉంటే వరద బాధితులు, కరువు బాధితులు ఉండనే ఉండరు. పోతే పోతాయి, నాలుగు పడవలు - జలప్రవాహాన్ని ఎటు కావాలంటే అటు తిప్పేసేయవచ్చు. కంటితో చూస్తున్న వాస్తవమేమిటి? ఒకే వూళ్లో లోతట్టు ప్రాంతాలు మునుగుతున్నాయి, మెరకగా ఉన్న పేటల్లో వాటర్‌ ట్యాంకుల్లో నీళ్లు పోయించుకుంటున్నారు. నీటి వాలుకి అడ్డంగా యిళ్లు కట్టడం వలన నగరాలలో చెరువులు నిండటం లేదు. జీవనదుల్లో నీరు వృథాగా సముద్రంలో పోతూ ఉంటే గుడ్లప్పగించి చూస్తున్నాం.

లిటరల్‌గా బాబు కొంప ముంచడానికే బరాజ్‌ గేట్లు ఆలస్యంగా తెరిచారని, పడవలు ముంచేశారని చెప్పుకుంటున్న మాట నిజమే అయితే, ఆయన మీద కోపం ఉన్నవారు అలా చేయగలగరని ఒప్పుకున్నట్లేగా! ఇవాళ యీయన అయ్యాడు, రేపు బాబు స్థానంలో టిడిపి అధ్యక్షుడవుదామనుకున్న మరొక వ్యక్తి కావచ్చు. బాబుపై పగ బట్టిన మోదీ కావచ్చు - ఏ అర్ధరాత్రో పడవలు ముంచేసి, యింట్లోకి నీళ్లు వచ్చేట్లు చేసి, మర్నాడు పొద్దున్న షికారుకి వచ్చినట్లు వచ్చి పరామర్శించవచ్చు. ఇవన్నీ కాదు, మహారాష్ట్ర, కర్ణాటకలలో యిప్పటి కంటె భారీ వర్షాలు పడ్డాయనుకోండి, అప్పుడేమవుతుంది? బరాజ్‌లో పగుళ్లు వచ్చాయనుకోండి, గేట్లలో సమస్య వచ్చిందనుకోండి. ఇంతకంటె పెద్ద స్థాయిలో ప్రమాదం జరగవచ్చుగా!

ఏది ఏమైనా రిస్కు ఉందని టిడిపి వారే ఒప్పుకుంటున్నట్లయింది. బాబు ప్రస్తుత ముఖ్యమంత్రి అయి వుంటే ఆ రిస్కుని ఎదుర్కోవలసి వచ్చేది కదా. అది రాష్ట్రానికి ఎంత రిస్కు! అలాటి ప్రమాదాలకు తావున్న ప్రాంతం రాజధానిగా ఎలా పనికి వస్తుంది? హైదరాబాదు నుంచి వైజాగ్‌కి పరిశ్రమలు తరలి వెళ్లిపోతున్నాయని ఓ దశలో భారీ ప్రచారం సాగింది, ముఖ్యంగా సినీ పరిశ్రమ! అంతలో హుదూద్‌ వచ్చింది. అమ్మో, యింత రిస్కు ఉన్న ప్రాంతానికి రావడం ఎలా జంకారు. 2013లో వర్షాలు వచ్చి బీభత్సం సృష్టించాక చార్‌ధామ్‌ యాత్రికులు తగ్గే వుంటారు. నిజంగా రాజధాని మారుద్దామని ప్రస్తుత ప్రభుత్వం అనుకుంటే తేనెతుట్టను కదిపినట్లే. ప్రతి ఊరు నుంచి డిమాండు రావచ్చు. రాష్ట్రం విడిపోవడం తథ్యం అని తెలియగానే కొత్త రాజధాని ఒంగోలు జిల్లాలో అయితే మంచిది అనుకున్నాను నేను. అక్కడ నాకేమీ ఆస్తులు లేవు, నేను ఆ జిల్లా వాడినీ కాను.

నా లాజిక్‌ ఏమిటంటే ఆంధ్ర రాష్ట్రం ఏర్పడగానే కోస్తా-రాయలసీమ తగాదాలు రావచ్చు. రాయలసీమ వారిలో అసంతృప్తి చెలరేగితే మరో వేర్పాటు ఉద్యమం తలెత్తవచ్చు. వాళ్లకు కోస్తా వాళ్ల మీద ప్రేమ ఏమీ ఒలికిపోవటం లేదు. 'రాయల తెలంగాణ' ప్రతిపాదన వచ్చినపుడు అక్కడి నాయకులు ఉత్సాహపడ్డారు కూడా. ఉమ్మడి ఆంధ్రప్రదేశ్‌ ఏర్పడడానికి ముందు కర్నూలు రాజధానిగా ఉంది. ఇప్పుడు విడిపోయింది కాబట్టి మళ్లీ మాకు రాజధాని కావాలి అంటారేమోనని నా శంక. కోస్తా, రాయలసీమ, నెల్లూరు ప్రాంతాలు - వేటి కల్చర్‌ వాటిదే. అయితే ఆ మూడూ కలిసినది ఒంగోలు జిల్లా. గుంటూరు, కర్నూలు, నెల్లూరు జిల్లాలలోని వెనుకబడిన తాలూకాలన్నీ కలిపి ఆ జిల్లా ఏర్పరచారు. అందువలన ఆ ప్రాంతాలన్నిటికి ఒంగోలుతో ఎఫినిటీ ఉంది. ఆ సౌకర్యం మిగతా జిల్లాలకు లేదు.

అయితే బాబు ఆలోచన వేరుగా ఉంది. కృష్ణ కమిటీ రిపోర్టుకు సోనియా ఎంత విలువ నిచ్చిందో, శివరామకృష్ణ కమిటీకి రిపోర్టుకు బాబు అంతే విలువ నిచ్చారు. అమరావతిలోనే రాజధాని, హైకోర్టు అన్నారు. అవే కాదు, కనబడినవీ, కలలోకి వచ్చినవీ అన్నీ అమరావతిలోనే అన్నారు. చివరకు ఏమీ చేయలేక విఫలమయ్యారు. అన్ని ప్రాంతాల వారి చేత తిరస్కరించబడ్డారు. అది చూసి జగన్‌ మేలుకున్నారేమో, వరదలు, అదనపు ఖర్చు కారణాలుగా చూపి ఒంగోలయితే బెటరు అని అందరూ అనుకునేట్లా చేస్తారేమో! దానిలో దొనకొండ అయితే చాలా లాభాలున్నాయని కొందరు చెప్తారు, అబ్బే నీటి వసతి లేదు, జనం లేరు అని కొందరు నోరు చప్పరిస్తారు. భూమి సేకరణకు అయ్యే ఖర్చుతో పోలిస్తే నీటి వసతి ఏర్పాటు కయ్యే ఖర్చు తక్కువేమో! ఏదైనా సరే, శాస్త్రీయదృక్పథంతో అంచనా వేయాలి తప్ప, రాగద్వేషాలతో కాదు. జనాల దేముంది, ఎక్కడ పని వుంటే అక్కడకు వస్తారు.

ఒంగోలు జిల్లా కాకపోతే మరొకటి, ఎక్కడైతే భూసేకరణకు ఖర్చవదో, ఎక్కడైతే నిర్మాణవ్యయం అతి తక్కువగా ఉంటుందో అక్కడ రాజధాని కట్టుకోవచ్చు. ఎక్కడ కట్టినా భారీ స్థాయిలో అక్కరలేదు, అవసరమైనంత మేరకే కట్టవచ్చు. పైగా అన్నీ ఒకే చోట కేంద్రీకరించ నక్కరలేదు. కొత్త స్థలమైతే ప్రపంచ బ్యాంకుకు ఫ్రెష్‌గా లోన్‌కై అప్లయి చేయవచ్చు. అమరావతి నుంచి రాజధానిని తరలించినా బ్రహ్మాండం బద్దలవదు. ఎందుకంటే అక్కడ పూజలు జరిగాయి తప్ప, పనులు జరగలేదు. అక్కడ కడితే వాస్తు ప్రకారం మంచిదని కెసియార్‌ చెప్పారట. బాబు ఆయన మాట నమ్మేరేమో! ఎవరికి మంచో చెప్పలేదులా వుంది. బాబుకి కలిసి రాలేదు, ఆయన పార్టీకి కలిసి రాలేదు, రాష్ట్రానికి కలిసి రాలేదు. అందువలన ఆ వెర్రిలో పడకుండా సాధ్యాసాధ్యాలు గమనించి చేయడం మంచిది.

ఇప్పుడు బిజెపి రాష్ట్ర అధ్యక్షుడు కన్నా చెపుతున్నారు - రాజధాని అక్కణ్నుంచి మారిస్తే ఊరుకోరట. ఎందుకంటే కేంద్రం వేల కోట్లు యిచ్చిందట! అదంతా వృథా అయిపోతుందట. కేంద్రం యిచ్చింది అనడమే ఓ జోక్‌. విదిలించింది అనాలి. డ్రైనేజి పనులకు యిచ్చినది వృథా కాదు. ఎందుకంటే అక్కడ జనావాసాలు ఎలాగూ ఉండబోతున్నాయి - తుగ్లక్‌లా జనాల్ని తరలిద్దామని చూస్తే తప్ప! అది అప్పుడు కాబట్టి చెల్లింది. ఇప్పుడైతే జనాలు కోర్టుకి వెళతారు. ఇక రోడ్లు వేశాం, నాలుగైదు బిల్డింగులు కట్టాం అంటే అవి ఎవరూ ఎత్తుకుపోరు. కృష్ణా, గుంటూరు జిల్లాలు నిరంతరం వృద్ధి చెందుతూనే ఉంటాయి. అక్కడ ఎకనమిక్‌ యాక్టివిటీ ఆగదు. కర్నూలు 1953-56 మధ్య ఆంధ్రకు రాజధానిగా ఉంది. తర్వాత రాజధాని తరలి పోయింది. కర్నూలు గొడ్డుపోయిందా? ప్రళయం వచ్చిందా? ఊరు విస్తరిస్తూనే పోయింది. అమరావతిలోనూ అదే జరుగుతుంది. జరిగే నష్టం ఏదైనా ఉందంటే - రియల్‌ ఎస్టేటు మదుపర్లకు జరుగుతుంది. వారి కోసం మనం వర్రీ కానక్కరలేదు. - ఎమ్బీయస్‌ ప్రసాద్‌ (ఆగస్టు 2019)

ఆగస్టు 2019 ఎమ్బీయస్‌: మధ్యలో బిజెపి కెందుకు నొప్పి?

ఆంధ్ర రాజధాని మారుతుందేమోనన్న వార్తలు రాగానే టిడిపి నాయకులు ఆందోళన చెందడం, ఆందోళనలు చేయడం సహజం. కానీ బిజెపి నాయకులు కూడా దీనిపై విపరీతంగా స్పందించడం వింతగా ఉంది. భూములిచ్చిన రైతులకు అన్యాయం జరిగిందంటూ, వారి పక్షాన పోట్లాడతామంటూ చాలా హడావుడి చేస్తున్నారు. ఇంత రియాక్షన్‌ అవసరమా? అనిపిస్తోంది.

మొదటగా చెప్పుకోవలసినది - రాజధాని మారుస్తామని ముఖ్యమంత్రి యింకా చెప్పలేదు. కాబినెట్‌ తీర్మానం చేయలేదు. 'ప్రమాదం, వ్యయం దృష్ట్యా రాజధానిపై ఆలోచిస్తున్నాం' అని ఓ మంత్రి బొత్స అన్నారు. తర్వాత ఎంత రొక్కించినా ఆ మాట దాటి వెళ్లలేదు. విదేశీ పర్యటన నుంచి వెనక్కి వచ్చాక కూడా జగన్‌ నోరు విప్పలేదు. ఈ లోపునే రాజధాని మార్చేసినట్లు నిరసన కార్యక్రమాలు అనవసరం. ఆ మార్పు ప్రకటన రేపోమాపో వచ్చిందనే అనుకుందాం. అయితే దాని వలన నష్టపోయేదెవరు? పెట్టుబడిదారులా? భూమి నిచ్చిన రైతులా?

అమరావతి రాజధాని అయినా కాకపోయినా బాబు వూరించిన ప్రాభవమైతే ఉండబోదని మూడేళ్ల క్రితమే తెలిసిపోయింది. ఇప్పుడు హంగు చేస్తున్న బిజెపి వాళ్లు రాజధాని కోసం నిధులు ఏం తెచ్చారు? కొత్త రాష్ట్రానికి రాజధాని అమర్చే బాధ్యత రాష్ట్రాన్ని చీల్చిన కేంద్రానిదే! 'దిల్లీని మించిన రాజధాని..' వగైరాలు ఎన్నికల ప్రచారపు మాటలుగా (అమిత్‌ షా పరిభాషలో 'జుగాడ్‌ బాత్‌') కొట్టి పారేసినా, ఒక డీసెంటు రాజధానికైనా డబ్బులివ్వాలి. ఇచ్చారా? లేదే! ఏమైనా అంటే డిపిఆర్‌ (డిటెయిల్డ్‌ ప్రాజెక్టు రిపోర్టు) లేనిదే ఏమిస్తాం? అన్నారు. బాబు గారు గ్రాఫిక్స్‌లో మునిగి తేలుతూ అలాటి ప్రాథమిక విషయాలు పట్టించుకోలేదు. నిధులిచ్చిన సందర్భాల్లో యుసి (యుటిలిటీ సర్టిఫికెట్లు) యివ్వలేదని కేంద్రం చెప్పుకుంది. ఇచ్చాం అని రాష్ట్రం చెప్పుకుంది.

ఏది ఏమైనా మోదీ పిడికెడు మట్టి, పిడతెడు నీళ్లు యిచ్చి సింబాలిక్‌గా నోట్లో మట్టి కొట్టి, ఆశలపై నీళ్లు చల్లారు. ఏ హామీ లేదు. ఇదేమిటి మీరు మీ పార్టీ వాళ్లతో చెప్పి యిప్పించరా? అని రాష్ట్ర బిజెపి నాయకులను అడిగితే, 'ఇల్లు కట్టుకుంటామంటే డబ్బులిస్తారు కానీ, రాజమహళ్లు కడతామంటే ఎవరిస్తారు? వీళ్ల కిస్తే మరొకళ్లూ అడుగుతారు.' అని సన్నాయినొక్కులు నొక్కారు. సంసారపక్షంగా రాజధాని ప్లాను చేసి వుంటే కాసులేమైనా రాలేవోమో కానీ, బాబు గాలి మేడలు దిగి రాలేదు. చేతిలో రొక్కం లేకపోయినా, తెచ్చుకునే సాధనం లేకపోయినా, కట్టిందేమీ లేకపోయినా, సింగపూరు జపాన్‌ డాబు కబుర్లు చెపుతూ రైతులను మభ్యపెడుతూ, మోసగిస్తూ వచ్చారు. రెండు, మూడేళ్లు పోయేసరికి 'ఇది మనవలన అయ్యే పనిలా లేదు, బిజెపి సహకరించటం లేదు, మీలో ఎవరైనా వెనక్కి యిచ్చేయమంటే భూములిచ్చేస్తాను' అని ప్రకటించి ఉంటే యింత నింద మోయవలసిన పని ఉండేది కాదు.

కానీ దానికి ఆయన అహం అడ్డు వచ్చింది. చివరి నిమిషం దాకా రైతులకు అబద్ధాలు చెప్తూనే ఉన్నారు. విదేశీయులు యిక్కడ తమ పెట్టుబడితో బోల్డుబోల్డు కట్టేసి, భూముల రేట్లు పెంచేస్తారు, మీరంతా కాలు మీద కాలేసుకుని కూర్చుంటే మీ భూమి విలువ దానంతట అదే వెయ్యి రెట్లు పెరుగుతుంది అని ఊహల్లో తేల్చారు. వారి కలలు భగ్నం కావడానికి కారణం బాబే తప్ప, జగన్‌ కాదు. జగన్‌ మొదటి నుంచీ అమరావతి పట్ల నిరాసక్తంగానే ఉన్నారని అందరికీ తెలుసు. ఆయన తన మానిఫెస్టోలో అమరావతిని స్వర్గతుల్యం చేస్తానని హామీ ఏమీ యివ్వలేదు. అందువలన రైతులకు కోపం ఉంటేగింటే బాబుపైనే ఉండాలి తప్ప జగన్‌పై కాదు. తమ భూములకు రేటు పెరగకుండా, ఊరికే అట్టే పెట్టుకునే బదులు, వెనక్కి యిచ్చేస్తేనే మెరుగు అని వాళ్లు అనుకోవడంలో అసంగతమేమీ లేదు.

మహా అయితే వాళ్లు రాజధాని యిక్కడే ఉండాలి అని అడగగలరు. సరే, రాజధాని యిదే అంటూ ఉన్న ఆ నాలుగు బిల్డింగులకూ తోడు మరో నాలుగు కట్టి అంతటితో సరిపెట్టారనుకోండి. వీళ్లకేమైనా లాభమా? అలాటి రాజధాని యిక్కడున్నా, మరో చోటికి పోయినా వీళ్లకు వచ్చే నష్టమేమీ లేదు. అమరావతిని బాబు చెప్పినంత స్థాయిలో కడితే తప్ప వాళ్ల ఆశలు నెరవేరవు. అది అసంభవమని బిజెపి వాళ్లు చెపుతూ వచ్చారు. చేతల్లో చూపించారు కూడా. ఇక రైతులు వాళ్ల నెందుకు నమ్ముకుంటారు? బిజెపి వారికి రైతులపై నిజంగా అక్కర వుంటే, కేంద్రానికి చెప్పి నిధుల వర్షం కురిపించి, అక్కడే రాజధాని కట్టి తీరాలని రాష్ట్రానికి చెప్పించాలి. అది లేకుండా వూరికే గొడవ చేస్తున్నారంటే ఆందోళన చేస్తున్న నాయకుల చిత్తశుద్ధిని శంకించాల్సి వుంటుంది.

ఇంతకీ జగన్‌ ఉద్దేశం ఏమిటి? అమరావతి నుంచి రాజధానిని మార్చం అని ఎన్నికల ముందు అన్నాడు. అక్కడే తన యిల్లు కట్టుకున్నాడు, పార్టీ ఆఫీసు పెట్టాడు. వరదలొచ్చో, భూకంపాలొచ్చో కొంపులు కూలితే నష్టపోయేది జగనే కానీ బాబు కాదు. ఆయనది అద్దె యిల్లు మాత్రమే. ఇప్పుడు పదవిలోకి వచ్చాక జగన్‌ ఏమనుకుంటున్నారు? ఆంధ్రజ్యోతి రాధాకృష్ణ రాసిన దాని ప్రకారమైతే 'జగన్‌ అమరావతి గురించి పెద్దగా పట్టించుకోక పోవచ్చు, వికేంద్రీకరణకు ప్రాధాన్యం యిస్తానని చెబుతున్నారు' అని మోదీ తన అనుచరులతో చెప్పారట. వికేంద్రీకరణ మంచిదని మేధావులు, పర్యావరణవేత్తలు, సామాజిక కార్యకర్తలు అందరూ చెప్తూ వచ్చారు. అన్నీ ఒకే చోట కేంద్రీకరించడం రాజకీయంగా ఎంత నష్టదాయకమో హైదరాబాదు చెప్పింది. జగన్‌ నిజంగా వికేంద్రీకరణకు కట్టుబడితే అంతకంటె కావాల్సినది ఏముంది? అప్పుడు రాజధాని యిక్కడ ఉన్నా, మరో చోట ఉన్నా ఏ యిబ్బందీ లేదు.

ఆ మాటకొస్తే ఓ లాభం కూడా ఉంది. అమరావతి నిర్మాణంలో రూ.4922 కోట్ల ఖర్చులో రూ.2066 కోట్లు తాము ఋణంగా యిస్తామని ప్రపంచ బ్యాంకు, ఎఐఐబి (ఆసియన్‌ ఇన్‌ఫ్రాస్ట్రక్చర్‌ ఇన్వెస్ట్‌మెంట్‌ బ్యాంక్‌) జమిలిగా కమిట్‌ అయ్యాయి. అయితే భూసేకరణలో జరిగిన అవకతవకలపై విచారణ జరిపిన ప్రపంచ బ్యాంకు అక్కడైతే ఋణం యివ్వం అని వెనక్కి వెళ్లింది. ఎఐఐబి మాత్రం ఇంకా ఏమీ చెప్పలేదు. అమరావతి కాకుండా వేరే చోట, ఏ ప్రభుత్వ భూముల్లోనో రాజధాని పెడితే రాష్ట్రప్రభుత్వం ఋణసౌకర్యం కోసం యీ సంస్థలకు తాజాగా దరఖాస్తు పెట్టుకోవచ్చు.

అయితే అమరావతినే రాజధానిగా కొనసాగించాలని, అంతటితో ఆగకుండా దాన్ని సింగపూరులా మహానగరంగా తీర్చిదిద్దాలని ప్రవచించేవారూ ఉన్నారు. రాజధాని మహానగరంగా ఉన్నపుడే అది బాగా అభివృద్ధి చెందుతుంది అంటూ మద్రాసు, కలకత్తా, ముంబయి, బెంగుళూరు, హైదరాబాదు.. యిలా లిస్టు చదువుతున్నారు. ఇదే అభివృద్ధి అనుకుంటే అంతకంటె పొరబాటు ఉండదు. ఈ మహానగరాలన్నీ మురికికూపాలుగా, నేరనిలయాలుగా మారిపోయాయి. నీటి కొరత, యిరుకు వీధులు, భరించలేని జీవనవ్యయం.. అధికారంలోకి ఎవరు వచ్చినా యీ నగరాలను నిర్వహించ లేకున్నారు. అమరావతి కూడా అలా కావాలని కోరుకోవడ మెందుకు? ఎందుకంటే వీళ్లు అక్కడ భూములు కొని వుంటారు. వాటి రేట్లు పెరగాలి. అందుకని యిలాటి వాదనలు చేస్తున్నారు.

అమరావతి నుంచి రాజధానిని మారిస్తే రాష్ట్రానికి పెట్టుబడులు రావని కొందరి వాదన. పెట్టుబడి పెట్టేవాడికి కావలసినది, స్థానికంగా లభించే సహజ వనరులు, నైపుణ్యమున్న మానవ వనరులు, రవాణా సౌకర్యాలు, ప్రభుత్వ ప్రోత్సాహం! రాష్ట్ర రాజధాని ఎక్కడుందా అని చూడరు వాళ్లు. 'రాజధాని వేరే చోటకి తరలిస్తే ఖర్చవుతుంది, యిక్కడైతే పైసా ఖర్చు లేకుండా బాబు 33 వేల ఎకరాలు సేకరించి పెట్టారు' అని కొందరి వాదన. 'పైసా ఖర్చు లేకుండా...' అనేది శుద్ధబద్ధం. ప్రతీ నెలా వాళ్లకు ప్రభుత్వం నుంచి కౌలు చెల్లిస్తున్నారు. అది కాకుండా బాబు వాళ్లకు ఎన్నో హామీ లిచ్చేశారు. మీ భూమికి ఎన్నో వందల రెట్లు వేల్యూ యాడ్‌ చేసి దానిలో మీకు భాగం యిస్తాం అని. ఆ కమిట్‌మెంట్‌కు విలువ కట్టనక్కరలేదా?

నిజానికి ఆ కమిట్‌మెంటే యిప్పుడు జగన్‌కు చిక్కులు తెస్తుంది. రైతులిచ్చిన భూమిని నిరుపయోగంగా ఉంచి, కౌలు మాత్రం చెల్లిస్తూ, భూమికి విలువ పెంచలేకపోతే అది ఖజానాపై భారమే కదా. దానికి తోడు రైతులు కోర్టుకి వెళ్లవచ్చు. కోర్టు ఏమంటుందో తెలియదు. జంధ్యాల రవిశంకర్‌ చెప్పిన ప్రకారం భూములు తీసుకునేటప్పుడు రైతుల నుంచి ఏకపక్షంగా లెటర్స్‌ తీసుకున్నారు తప్ప ప్రభుత్వంతో కూడిన ద్వైపాక్షిక ఒప్పందం (బైపార్టయిట్‌ అగ్రిమెంట్‌) కాదట. మేమెక్కడ కమిట్‌ అయ్యాం? అని ప్రభుత్వం తప్పించుకుంటే మాత్రం రైతులు ఘోరంగా మోసపోయినట్లే. అలాటి మోసపూరితమైన బేరం నుంచి రైతులు ఎంత త్వరగా తప్పుకుంటే వాళ్లకు అంత మంచిది. ఈ ముక్క టిడిపి వాళ్లు వాళ్లకు చెప్పలేరు, అలాటి మోసం చేసినది వారే కాబట్టి!

అందువలన టిడిపి వాళ్లు 'వైసిపి రాజధాని మార్చేస్తోంది, మీరు తిరగబడండి' అని వాళ్ల దృష్టిని మరలిస్తున్నారు. ఇలా ఎంతకాలం చేయగలరో తెలియదు. రైతుల్లో ఎన్నో వంతు మంది టిడిపి, బిజెపి మాటలు చెవి కెక్కించుకుంటున్నారో తెలియదు. ఎందుకంటే అమరావతి భ్రమరావతిగా మారిన విషయం మీకూ, నాకూ కంటె అక్కడున్న వాళ్లకి బాగా తెలుసు. ఈ విషయం వైసిపి బాహాటంగా చెప్పలేదు. 'మేము రాజధాని యిక్కడే ఉంచినా మీరనుకునే స్కేలులో రేట్లు పెరగవు. అందువలన భూములు వెనక్కి తీసేసుకుని మా భారం, మా బాధ్యత తగ్గించండి.' అని చెప్పలేదు. చెపితే 'అధికార పార్టీ మారినా, ప్రభుత్వం అదే కాబట్టి, పాత ప్రభుత్వం యిచ్చిన హామీలు మీరు నెరవేర్చాల్సిందే' అని పట్టుబడతారేమో, కోర్టుకి వెళతారేమో అని భయం.

కాబట్టి ఏకంగా రాజధాని మార్చేస్తే వదిలిపోతుంది కదా! అప్పుడు రైతులు క్యూలు కట్టి భూములు వెనక్కి తీసేసుకుంటారు అనుకుంటూండవచ్చు. దానికి గాను వరద ముంపు భయం, అధిక వ్యయం వగైరా కారణాలు చెపుతున్నారు. వరద విషయాన్ని కౌంటర్‌ చేస్తూ 'వరద భయం లేదు, కితం సారి 2006లో వచ్చిందంతే, యిప్పట్లో మళ్లీ రాదు' అంటూ గ్రీన్‌ ట్రైబ్యునల్‌ 2017లో క్లియరెన్సు యిచ్చింది' అంటున్నారు కొందరు. వాతావరణ శాఖ మర్నాడు వర్షం వస్తుందో రాదో చెప్పలేక పోతోంది, బంగాళాఖాతంలో తుపాను ఎక్కడ తీరం దాటుతుందో ఆఖరి రోజు దాకా సస్పెన్సే. మన దగ్గరే కాదు, ప్రపంచమంతా వాతావరణం అస్తవ్యస్తమై పోయింది. అంటార్కిటికాలో కూడా ఉక్క పోసే పరిస్థితి దాపురించింది. ఇలాటి స్థితిలో యీ నదీతీరానికి వందేళ్ల దాకా వరద భయం లేదు అని గ్రీన్‌ ట్రైబ్యునల్‌ హామీ యివ్వగలిగిందంటే దానికి దివ్యదృష్టి ఉన్నట్లే లెక్క.

పైగా వరద వచ్చినా రాజధాని ప్రాంతం మునగదు అని చెప్పిందట. అంటే ప్రభుత్వ కార్యాలయాలున్న ఏరియా సేఫన్నమాట. రాజధాని విస్తరించాక, చుట్టూ జనావాసాలు ఏర్పడతాయి. వాళ్ల యిళ్లు మునిగినా ఫర్వాలేదా? అమరావతిలో భూకంపభయం కూడా ఉందని, బహుళ అంతస్తుల భవంతులు కట్టకూడదని చదివినట్లు గుర్తు. దాని మాటేమిటో? ప్రభుత్వం తలచుకుంటే ఓ ప్రభుత్వాదేశం ద్వారా మినహాయింపు యిచ్చేయగలదు. భూకంపం వచ్చి ఫ్లాట్లు కుప్పకూలితే వచ్చి సంతాపం ప్రకటించవచ్చు. అడుసు తొక్కనేల? కాలు కడగనేల? అని సామెత. రిస్కు ఉన్నచోట కట్టడం దేనికి అని అడిగితే వీళ్లకు బోల్డు కోపం వస్తోంది. ఎట్టి పరిస్థితుల్లోను రాజధాని తరలించడానికి వీల్లేదు అని హుంకరిస్తున్నారు. బొత్సా చెప్పిన అధిక నిర్మాణ వ్యయం వాదనను ఖండించటం లేదెందుకో! దానికీ ఏ ఎల్‌ అండ్‌ టి వాళ్ల దగ్గర్నుంచో సర్టిఫికెట్టు పట్టుకు వస్తారేమో!

టిడిపి, బిజెపి నాయకుల వాదనను తిప్పికొట్టడానికి వైసిపి ఉపయోగిస్తున్న అస్త్రం - వీళ్లందరికీ అక్కడ ఆస్తులున్నాయి కాబట్టి వెస్టెడ్‌ ఇంట్రస్ట్‌తో అడ్డుకుంటున్నారు అని. దానికి గాను ఎవరికి ఎంత ఉందో జాబితాలు వల్లిస్తున్నారు. బంధుమిత్రుల పేర్ల వున్నవి మావంటే ఎలా? అంటారు వీళ్లు. ఎవరు బినామీయో, ఎవరు కాదో తేల్చడం అంత సులభమైన పని కాదు. ఏదో కారు డ్రైవరు, ఆఫీసు ప్యూను పేర ఖరీదైన ఆస్తులుంటే ఎత్తి చూపవచ్చు కానీ అన్న కొడుకు, తమ్ముడి కూతురు అంటే అంత సులభంగా కుదరదు. వాళ్ల ఆదాయం ఎంత? ఇది కొనడానికి వాళ్లకు నిధులు ఎక్కణ్నుంచి వచ్చాయి.. యిలాటివన్నీ కూపీ లాగాలంటే ఆదాయపన్ను శాఖ సాయం తీసుకోవాలి. అది కేంద్రంలో ఉన్న బిజెపి చేతిలో ఉంది. ఫలానా వారిదంట అని ఆ భూములకు అటూయిటూ ఉన్న వాళ్లు చెప్పిన మాటలు పట్టుకుని కోర్టు కెళితే కేసు నిలవదు.

అయినా ఏమని కేసులు పెడతారు? వైసిపి వాళ్లు 'ఇన్‌సైడర్‌ ట్రేడింగ్‌' అని పదం తెగ వాడుతున్నారు. అది కంపెనీలకు వర్తిస్తుంది తప్ప ప్రభుత్వ నిర్ణయాలకు కాదు. ఆ విషయంగా కేసులు పెట్టగలిగితే చంద్రబాబు సన్నిహితులపౖౖె దశాబ్దాల క్రితమే కేసులు పెట్టేవారు. హైటెక్‌ సిటీ చుట్టూ వాళ్ల భూములే కదా! ఏం చేయగలిగారు? మాకు ఏ సమాచారమూ లేదు, కేవలం బుద్ధికుశలతతో, జ్యోతిష్యపరిజ్ఞానంతో రాజధాని యిక్కడే వస్తుందని ఊహించి కొన్నాం అంటే కాదనగలరా?

ఆ మాట కొస్తే ఫోక్స్‌వ్యాగన్‌ ఉదంతంలో బొత్స చేసినదీ ఇన్‌సైడ్‌ ట్రేడింగ్‌ అనవచ్చుగా! 2005లో వైయస్‌ ముఖ్యమంత్రిగా ఉండగా ఫోక్స్‌వ్యాగన్‌ ప్రతినిథి హెల్మట్‌ షూస్టర్‌ అనే అతను ఆంధ్రప్రదేశ్‌ ప్రభుత్వాన్ని బురిడీ కొట్టించాడు. తమ కంపెనీ వైజాగ్‌లో ఫ్యాక్టరీ పెడుతుందని నమ్మించి, తను పెట్టిన ఓ బోగస్‌ కంపెనీకి ప్రభుత్వం చేత రూ.11 కోట్లు పెట్టుబడి పెట్టించాడు. తర్వాత చూస్తే అసలు కంపెనీ వాళ్లు మాకేమీ సంబంధం లేదు పొమ్మన్నారు. వైయస్‌ ఆ మోసాన్ని సిబిఐకు అప్పగించారు. పరిశ్రమల శాఖ మంత్రిగా ఉన్న బొత్సను ఆ శాఖ నుంచి తప్పించారు. సిబిఐ కోర్టులో కేసు యింకా నడుస్తూనే ఉంది.

ఇంతకీ దీనిలో జరిగిన తమాషా ఏమిటంటే - కార్ల ఫ్యాక్టరీ వైజాగ్‌లో పెడుతున్నారని బొత్సకు తెలుసు. ఆ స్థలానికి దగ్గరలోనే బొత్స బంధువులు పెద్ద ఎత్తున స్థలాలు కొన్నారని ఆరోపణలు వచ్చాయి. ఫోక్స్‌వ్యాగన్‌కు యివ్వజూపిన స్థలాన్ని మార్చడం వెనుక, ప్రతిపాదిత కేటాయింపును 150 ఎకరాల నుంచి 350 ఎకరాలకు పెంచడం వెనుక గల కారణాల మీద కూడా సిబిఐతో సమగ్రంగా దర్యాప్తు చేయించాలని అప్పటి ప్రతిపక్ష నాయకుడు చంద్రబాబు డిమాండ్‌ చేశారు. కానీ కోర్టుకి వెళ్లినట్లు లేదు. తర్వాత ఆయన అధికారంలోకి వచ్చినా ఆ విషయంపై కేసు నడపలేదు. ఎందుకంటే యివన్నీ చట్టానికి దొరకని మోసాలు.

రాజధాని ప్రకటన తర్వాత చుట్టూ ఉన్న భూములను కొన్నవారిలో అన్ని కులాల వారు, ప్రాంతాల వారు ఉండవచ్చు. వాళ్లు నష్టపోతే పోతారు. ఎందుకంటే యిది రియల్‌ ఎస్టేటు జూదం. ఇక 33 వేల ఎకరాలు యిచ్చిన రైతుల విషయంలోనే ఆవేదన ఉంది. ఆంధ్రజ్యోతి రాధాకృష్ణ అంచనా ప్రకారం వారిలో అత్యధికులు కమ్మవారు. వాళ్ల భూములు వాళ్లకు తిరిగి యిచ్చేస్తాననడం ద్వారా వాళ్లకు న్యాయం చేసినట్లవుతుంది తప్ప కక్ష సాధించినట్లు కాదు. వాళ్ల భూములకు విలువ పెంచకుండా, (పెంచడం ఎవరి తరమూ కాదని యిప్పటికే తేలిపోయింది) కౌలు డబ్బులు యివ్వకుండా సతాయిస్తే అన్యాయం చేసినట్లవుతుంది. భూములు తిరిగి యిచ్చేటప్పుడు నష్టపరిహారంగా కొంత చేర్చి యిస్తే సరైన న్యాయం చేసినట్లవుతుంది. ఇలా తిరిగి యివ్వడం సాధ్యమౌనో కాదో ప్రభుత్వం ఆ భూములపై శ్వేతపత్రం విడుదల చేసినప్పుడే తెలుస్తుంది.

టిడిపి వారికి, బిజెపి వారికి నిజంగా రైతుల పట్ల అక్కర ఉంటే వారు యిలాటి డిమాండ్‌ చేయాలి తప్ప రాజధాని మార్చకూడదని ఆందోళన చేయడంలో అర్థం లేదు. టిడిపి వారు అలా చేస్తారనుకోలేము కానీ బిజెపి వారు చేయవచ్చు. ఎందుకంటే ఆడంబరాలు వద్దని వాళ్లు ముందు నుంచీ అంటూ వచ్చారు. నిధులూ విడుదల చేయలేదు. అయితే దానికి బదులుగా కన్నా లక్ష్మీనారాయణ, సుజనా చౌదరి వంటి వాళ్లు భూముల గురించి యింత కలవరపడడం అనుమానాలకు దారి తీస్తోంది. 2014లో బాబు తనకు కావలసిన వాళ్లను బిజెపిలోకి పంపించి, దాన్ని తన 'బి' టీముగా చేసుకున్నారనే ఆరోపణలో వాస్తవముందనిపిస్తోంది. ఇప్పుడు 2019లో కూడా లోపాయికారీ ఒప్పందంతోనే నలుగురు ఎంపీలను బిజెపిలోకి పంపారన్న మాటా నిజమే ననిపిస్తోంది. సుజనా దేహం బిజెపికి మారినా ఆత్మ మాత్రం టిడిపిదేనని తెలుస్తూనే ఉంది. ఇవన్నీ బిజెపి అధిష్టానానికి తెలియకుండా జరుగుతున్నాయని అనుకోవడానికి వీలు లేదు. వైసిపిని యిరుకున పెట్టడానికి యిదో వ్యూహం అనుకోవాలంతే! - ఎమ్బీయస్‌ ప్రసాద్‌ (ఆగస్టు 2019)

సెప్టెంబరు 2019 ఎమ్బీయస్‌: ప్రేమ పెళ్లిళ్లకు నో అంటున్న మిజో యువత

భారతీయ సమాజంలో కులశృంఖలాలు ఎంత గట్టిగా బిగించినా కొందరు ప్రేమికులను బంధించడంలో అనాది కాలం నుంచీ అవి విఫలమవుతూనే ఉన్నాయి. అందుకే అనులోమ వివాహాలనీ, ప్రతిలోమ వివాహాలనీ, వాటి వలన పుట్టిన సంతానాన్ని ఫలానా పేరుతో పిలుస్తారని మన పురాణగ్రంథాల్లోనే కనబడుతుంది. కానీ యిప్పటికీ పెద్దలు కులాంతర వివాహాలను నిరసిస్తూనే ఉంటారు. స్వేచ్ఛ కోరే యువత వారిని ధిక్కరిస్తూనే ఉంటారు. స్థానికంగా ఉన్న సమాజ పరిస్థితుల బట్టి, సంస్కారం బట్టి పెద్దల ప్రతిచర్య ఉంటూంటుంది. కుల, మత రాజకీయాలు కూడా చొరబడినప్పుడు సమస్య తీవ్రమౌతుంది. మొన్నటిదాకా 'లవ్‌ జిహాద్‌' అనేది పెద్ద అంశంగా చిత్రీకరించ బడింది. ఇటీవల హిందువుల్లోనే కులాంతర వివాహాలు ఎక్కువయ్యాయి. తక్కిన ప్రాంతాల్లో జరిగినప్పుడు వార్తల్లోకి రావు కానీ ఉత్తరాది రాష్ట్రాలలో జరిగినప్పుడు అవి ప్రాధాన్యత సంతరించుకుంటాయి. ఎందుకంటే పరువుహత్యల పేరుతో సంతానాన్ని చంపుకోవడానికి కూడా వెనుకాడని కుటుంబాలున్నాయక్కడ!

యుపిలోని బరేలీకి చెందిన ఒక బ్రాహ్మణ బిజెపి ఎమ్మెల్యే కూతురు సాక్షి మిశ్రా ఉదంతం యీ మధ్య అందరి దృష్టినీ ఆకర్షించింది. అన్నగారికి స్నేహితుడైన ఒక బంజారా యువకుణ్ని ఆమె ప్రేమించి, యింట్లో ఎవరూ లేని సమయం చూసి జులై 3న అతనితో పారిపోయింది. దాంతో ఆమె తండ్రి అనుచరులైన కొందరు గూండాలు ఆ జంటను వెంటాడారు. మా మానాన మమ్మల్ని బతకనీయండి అంటూ తండ్రిని, అన్నను ఉద్దేశించి ఆమె ఒక వీడియో తయారు చేసి సోషల్‌ మీడియాలో పెట్టేసింది. దాంతో తండ్రి యిబ్బందిలో పడ్డాడు. ఆ జంట జులై 15న ఇలహాబాద్‌ హైకోర్టుకి వచ్చినపుడు అడ్వకేట్ల వేషంలో ఉన్న తండ్రి అనుచరులు వారిపై దాడి చేయడంతో కోర్టు వారిని దొడ్డి గుమ్మం ద్వారా బయటకు పంపించి వేసింది. ఆ అమ్మాయికి 24, అతనికి 29 కాబట్టి వారి వివాహం చెల్లుతుందని కోర్టు తీర్పు యిచ్చింది. వారి వివాహాన్ని తను ఆమోదించనని, కానీ తన వలన వారికి ప్రాణహాని లేదని ఎమ్మెల్యే కోర్టుకి హామీ యిచ్చాడు. తన పట్టింపంతా అబ్బాయి కులం గురించి కాదని, వారిద్దరి మధ్య ఉన్న వయసు తేడా (5 ఏళ్లు) గురించి అని, పైగా అబ్బాయికి ఆదాయం లేదని అతను ప్రెస్‌కి చెప్పాడు. అబ్బాయి తండ్రి బ్యాంకు ఉద్యోగి. అబ్బాయి, అతని అన్నగారు కలిసి టైల్స్‌ వ్యాపారం చేస్తున్నారు. తండ్రి ఊరుకున్నా, కొందరు మాత్రం సాక్షిని సోషల్‌ మీడియాలో బండబూతులు తిడుతున్నారు. ఈమె వారికి ధాటీగా సమాధానం చెపుతోంది.

యుపి కంటె సామాజికంగా వెనుకబడిన బిహార్‌లో కూడా కులాంతర వివాహాలు గతంలో కంటె పెరిగాయి. నీతీశ్‌ పాలనలో ఆడవారికి విద్యావకాశాలు, 35% రిజర్వేషన్‌ కారణంగా ఉద్యోగావకాశాలు బాగా పెరిగి వారికి ధైర్యం సమకూరింది. అందువలన పెద్దలు కుదిర్చిన సంబంధాలు కాదని నచ్చినవాడితో లేచిపోతున్నారు. ఇలాటి కేసుల్లో తలిదండ్రులు 'మా అమ్మాయి మైనర్‌, అవతలి అబ్బాయి బలవంతంగా ఎత్తుకుపోయాడు' అని కేసులు పెడుతున్నారు. అప్పుడు అమ్మాయిలు మేం మేజర్లం, మా యిష్టప్రకారమే పారిపోయి పెళ్లి చేసుకున్నాం అని సోషల్‌ మీడియాలో జవాబిస్తున్నారు. ఇటీవల ఒకమ్మాయి తను మైనరు కాదని నిరూపించడానికి ఆధార్‌ కార్డును కూడా పోస్టు చేసింది. 2018లో 10,271 కిడ్నాప్‌ కేసులు నమోదైతే వాటిలో 3,017 (30%) కేసులు యిలా పారిపోయిన కేసులేట. ఈ ఏడాది మే వరకు 4,576 కేసులు నమోదయ్యాయి. వాటిలో 1626 (35%) యిలాటివేట. ఇలా కేసులు పెట్టి హంగామా చేసిన తర్వాత కొన్నాళ్ల తర్వాత చాలా సందర్భాల్లో రాజీ పడుతున్నారుట. పడని సందర్భాలూ ఉన్నాయి కాబట్టి జంకు మాత్రం ఉంటోంది. కులాంతర వివాహం చేసుకుంటే బిహార్‌ ప్రభుత్వం ఆ జంటకు లక్ష రూ.లు యిస్తుంది. కానీ దాని కోసం అర్జీ పెట్టుకుంటే తాము ఎక్కడున్నామో తెలుస్తుందనే భయంతో యీ జంటలు అడగటం లేదట. 2017-18లో ఆ పద్దు కింద బిహార్‌ ప్రభుత్వం ఖర్చు పెట్టినది రూ.1.03 కోట్లు మాత్రమే. అంటే 103 జంటలు మాత్రమే అడిగాయన్నమాట. ఎలా చూసినా గతంలో కంటె కులాంతర వివాహాలు పెరుగుతున్నాయి. దీనికి గాను యువతలో మారుతున్న దృక్పథమే కారణం.

అయితే దీనికి భిన్నంగా ఉంది మిజో యువత దృక్పథం. మిజోయేతరులను పెళ్లి చేసుకోవద్దని వాళ్లు ఉద్యమిస్తున్నారు. మిజోలు కానివాళ్లను పెళ్లి చేసుకున్న మిజో అమ్మాయిలను గ్రామాల నుండి బహిష్కరించిన వార్తలు గత ఏడాదే వచ్చాయి కానీ యిప్పుడు ''మిజో జిర్లాయ్‌ పాల్‌'' అనే అత్యంత బలమైన విద్యార్థి సంఘం దీన్ని ఒక ఉద్యమంలా చేపట్టింది. వాళ్లు స్కూళ్లకు, కాలేజీలకు వెళ్లి విద్యార్థినీవిద్యార్థుల చేత మిజోయేతరులను పెళ్లి చేసుకోమని ప్రతిజ్ఞలు చేయిస్తున్నారు. ఎందుకు అంటే మన సంస్కృతి, సంప్రదాయం కాపాడుకోవడానికి.. అంటున్నారు. మిజో వారందరూ అని పైకి అంటున్నా, నిజానికి వారి తాపత్రయమంతా మిజో అమ్మాయిలు యితరులను పెళ్లి చేసుకోకుండా చూడడమే! ఆ మాట వారే చెప్తున్నారు. బయటివారిని పెళ్లి చేసుకోవడంలో మిజో యువకుల కంటె యువతులు ముందంజలో ఉన్నారు కాబట్టి.. అంటున్నారు. మిజోయేతరులను పెళ్లి చేసుకున్న మిజో యువతులకు గిరిజన రిజర్వేషన్లు వర్తింప చేయకూడదంటూ కితం ఏడాది 'యంగ్‌ మిజో అసోసియేషన్‌' అనే శక్తివంతమైన యూత్‌ ఆర్గనైజేషన్‌ ఒక ప్రతిపాదన చేసింది.

ఇలాటి ఆలోచనలు మిజోరాంలోనే కాదు, మేఘాలయ, మణిపూర్‌లలో కూడా ఉన్నాయి. మేఘాలయ లోని గిరిజన కౌన్సిల్‌ గత ఏడాది ఒక బిల్లు ప్రవేశపెట్టబోయింది. దాని ప్రకారం ఖాశీ యువతులు యితర జాతుల వారిని పెళ్లి చేసుకుంటే వారసత్వపు హక్కులు కోల్పోతారు. మహిళా గ్రూపులు అభ్యంతర పెట్టడంతో ఆ బిల్లు పాస్‌ కాలేదు. కశ్మీరులో మాత్రమే కాదు, ఈ మూడు రాష్ట్రాలలో కూడా యితరులు భూమి కొనడానికి రాజ్యాంగం ఒప్పుకోదు. బయటివాళ్లను పెళ్లాడితే వారసత్వం, పౌరసత్వం పోతుందన్న కశ్మీరు నిబంధనను అక్కడి హైకోర్టు కొట్టేసింది కూడా. అయినా యిక్కడ యీ ప్రయత్నం జరిగింది. మిజోయేతరులు మిజోరాంలో భూమి కొనలేక పోవడమే కాదు, అక్కడికి వెళ్లాలన్నా వీసా లాటి స్పెషల్‌ పాస్‌ - ఇన్నర్‌లైన్‌ పర్మిట్‌ (ఐఎల్‌పి)ని పరిమితి కాలానికి తీసుకోవాలి. ఈ నిబంధనలు పాటిస్తూనే యితర ప్రాంతాల నుంచి కార్మికులు, వ్యాపారులు అక్కడకు వెళుతున్నారు. వారిలో కొందర్ని మిజో యువతులు వలచి, పెళ్లాడుతున్నారు. దీన్ని మిజో విద్యాధికులు సైతం సహించలేక పోతున్నారు. 'ఇలా అయితే మా సంస్కృతి, సంప్రదాయం, మతం ఏమయ్యేట్లు?' అని వాదిస్తున్నారు.

2011 జనాభా లెక్కల ప్రకారం 11 లక్షల మంది ఉన్న మిజోరాం జనాభాలో 87% మంది క్రైస్తవులే. ఉన్న 40 అసెంబ్లీ నియోజకవర్గాల్లో 39 గిరిజనులకే కేటాయించారు. ఆర్టికల్‌ 371 (జి) ప్రకారం మిజోలకు సంబంధించిన మతపరమైన, సామాజికపరమైన ఆచారవ్యవహారాల్లో రాష్ట్ర అసెంబ్లీ ఆమోదం లేకుండా పార్లమెంటు ఏమీ చేయలేదు. భూమి కొనుగోళ్ల వ్యవహారంలో కూడా..! కశ్మీరు విషయంలో యిలాటి హక్కులను కాలరాసిన బిజెపి ప్రభుత్వం యింకా వీటి జోలికి రాలేదు. అందువలన మిజో మగవారే తమ స్త్రీలపై ఆంక్షలు విధించడానికి పూనుకున్నారు. కానీ అక్షరాస్యతలో కేరళ, లక్షద్వీప్‌ తర్వాతి స్థానం మిజోరాందే. విద్యావంతులైన మిజో మహిళలు దీనిని ఎంతవరకు సహిస్తారో చూడాలి. ముఖ్యంగా బయటివారితో వివాహమనే సాకు చెప్పి, అసలే అంతంత మాత్రంగా ఉన్న ఆస్తిహక్కులు హరిస్తూంటే ఊరుకుంటారా అన్నది ప్రశ్న.

ఇక్కడ వారసత్వం విషయంలో మిజో ఆచారాల గురించి కొంత తెలుసుకోవాలి. అక్కడ పితృస్వామ్యమే నడుస్తోంది కాబట్టి ఆస్తిలో మగవాళ్లకే వాటా. కొడుకుల్లో ఆఖరివాడికి ఆస్తి వెళుతుంది. తక్కిన కొడుకులకు కూడా తండ్రి దయతలచి యిస్తే యివ్వవచ్చు. కొడుకులు లేకపోతే బంధువుల్లో మగవారసుడు ఎవరుంటే వాళ్లకే వెళుతుంది. ఇంటి పెద్ద మరణించే సమయానికి, పిల్లలు మైనర్లయితే, వారి ఆస్తి కస్టడీ అతని భార్యకు రాదు, భర్త వైపు మగబంధువులకు వస్తుంది. కొడుకులు పెద్దవాళ్లయాక వాళ్లకు అజమాయిషీ వస్తుంది. ఇంటిపెద్ద వైపు మగబంధువులు ఎవరూ లేకపోతేనే భార్యకు కానీ, కూతురుకు కానీ ఆస్తి వస్తుంది. పెళ్లి సమయంలో భర్త యిచ్చే కన్యాశుల్కంపైనే ఆమెకు సంపూర్ణమైన హక్కు ఉంటుంది. ఇటీవలి కాలంలో తండ్రి విల్లు ద్వారా కూతురికి వాటా యిస్తే అప్పుడు మాత్రమే వారికి దక్కుతోంది. ఇలాటి పరిస్థితుల్లో ఆస్తిలో వాటా దక్కదనే బెదిరింపు మిజో మహిళలపై ఏ మేరకు పని చేస్తుందో మరి.

ఆర్టికల్‌ 370 రద్దు చేయగానే ఎల్లెడలా వినబడిన నినాదం - కశ్మీరులో యిక మనం కూడా భూమి కొనవచ్చు, కశ్మీరు అమ్మాయిలను పెళ్లి చేసుకోవచ్చు అని. హరియాణా ముఖ్యమంత్రి కూడా కశ్మీరీ వధువులు అందుబాటులో రావడం గురించి మాట్లాడాడు. విశ్వనాథ్‌ ఆనంద్‌ అనే గాయకుడు భోజపురి భాషలో 'లాయీబ్‌ కశ్మీర్‌సే దుల్హనియా..', అంటూ పాట పాడి ప్రాచుర్యంలోకి తెచ్చాడు. ఇదే కాదు, వివిధ భాషల్లో కశ్మీరీ యువతుల గురించి యింకా అనేక పాటలు చలామణీలోకి వచ్చాయి. ఇవి విని కశ్మీరీ యువకులు గొణుక్కుని ఊరుకుంటున్నారేమో కానీ ఉద్యమాలు లేవదీసే స్థితిలో లేరు. మిజో యువతుల గురించి యిలాటి ప్రకటనలు, పాటలు వస్తే ప్రతిఘటించడానికి అక్కడి విద్యార్థి సంఘాలు తయారుగా ఉన్నాయి. జాగ్రత్త! (ఫోటో - మిజోయేతరులను పెళ్లాడమని ప్రతిజ్ఞ చేస్తున్న విద్యార్థులు) - ఎమ్బీయస్‌ ప్రసాద్‌ (సెప్టెంబరు 2019)

సెప్టెంబరు 2019 ఎమ్బీయస్‌: డా. కోడెల అండ్‌ మిస్టర్‌ హైడ్‌

డాక్టర్‌ కోడెల శివప్రసాద్‌గారిలో రెండు పార్శ్వాలున్నాయని చెప్పడానికే పై కాప్షన్‌ పెట్టాను. ఆర్‌.ఎల్‌.స్టీవెన్సన్‌ 1886లో రాసిన విశ్వవిఖ్యాత నవల ''డా. జెకిల్‌ అండ్‌ మిస్టర్‌ హైడ్‌'' చాలామందికి పరిచితమే. పరిచయం లేనివారి కోసం కథాంశాన్ని క్లుప్తంగా చెపుతాను. హెన్రీ జెకిల్‌ అనే డాక్టర్‌ స్వతహాగా పెద్దమనిషి. కానీ చెడుపనులు చేయాలని అంతర్లీనంగా కోరిక ఉంటుంది. రసాయనాలతో ప్రయోగాలు చేసి ఒక మందు కనిపెడతాడు. దాని ద్వారా ఎడ్వర్డ్‌ హైడ్‌ అనే వ్యక్తిగా మారి, వేరే యింట్లో ఉంటూ తన కిష్టమొచ్చినట్లు ప్రవర్తిస్తూంటాడు. తను చేసిన దుర్మార్గాలకు పరిహారం చెల్లించవలసి వచ్చినపుడు జెకిల్‌ పేరు, డబ్బు వాడుతూంటాడు. జెకిల్‌కు స్నేహితుడైన అటర్‌సన్‌ అనే లాయరుకు యిదంతా గందరగోళంగా ఉంటుంది. జెకిల్‌ను హైడ్‌ బ్లాక్‌మెయిల్‌ చేస్తున్నాడనుకుని, హైడ్‌తో స్నేహం వదులుకుంటే మంచిదని జెకిల్‌కు చెప్తూ ఉంటాడు. ఇద్దరూ ఒకరే అనే సంగతి ఎవరికీ తెలియదు. జెకిల్‌ రసాయనం తాగి కొన్నాళ్లు హైడ్‌గా జీవిస్తూ మళ్లీ దాని సహాయంతోనే జెకిల్‌గా మారిపోతూ ఉంటాడు. హైడ్‌ అకృత్యాలు ఎక్కువై పోతూండడంతో, అవి వెలుగులోకి వస్తూండడంతో యిక హైడ్‌గా మారకూడదని నిశ్చయించుకుంటాడు.

కానీ అతని ప్రయత్నం లేకుండానే హైడ్‌గా మారిపోతూ ఉంటాడు. మళ్లీ చచ్చిచెడి జెకిల్‌గా మారాల్సి వస్తూ ఉంటుంది. ఈ మంచి, చెడుల ఘర్షణలో నలిగి జెకిల్‌ మానసిక ఆరోగ్యం క్షీణిస్తుంది. చివరకు రసాయనం పని చేయడం కూడా మానేస్తుంది. ఇక తను హైడ్‌గా మారిపోయి, అలాగే మరణించడం తథ్యం అని గ్రహించాక, తన తప్పులు ఒప్పుకుంటూ లాయరు స్నేహితుడి పేర ఉత్తరం రాస్తాడు. అతను భయపడినట్లుగానే హైడ్‌గా తనువు చాలిస్తాడు. ప్రతి మనిషిలోను ద్వంద్వస్వభావం ఉంటుందని, వివేకంతో చెడుని నియంత్రించకపోతే చివరకు విషాదంతో జీవితం ముగుస్తుందని నాటకీయంగా చెప్పిన యీ నవల పాఠకలోకాన్ని మెప్పించింది. ఈ థీమ్‌తో అనేక భాషల్లో అనేక సినిమాలు కూడా వచ్చాయి. కోడెల ఆత్మహత్య వార్త వినగానే నాకు ఛట్టున యీ కథ గుర్తుకు వచ్చింది. ఆయనలో జెకిలూ ఉన్నాడు, హైడూ ఉన్నాడు. దురదృష్టమేమిటంటే చివరకు హైడ్‌ అవతారంలో లోకాన్ని విడిచాడు.

కోడెల స్వతహాగా మంచివాడని, స్నేహశీలి అని అంటారు. గొప్ప వైద్యుడిగా జిల్లా అంతా పేరుంది. పేదలకు రూపాయికే వైద్యం చేసేవాడనే ప్రతీతి ఉంది. ఎమ్మెల్యేగా నియోజకవర్గానికి చాలా సేవలు అందించాడని చెప్తారు. 36వ యేట రాజకీయాల్లో ప్రవేశించి, అదే పార్టీలో కడదాకా కొనసాగారు. 1983-1999 మధ్య నరసరావుపేట అసెంబ్లీ నియోజకవర్గం నుంచి ఐదుసార్లు నెగ్గి, 2014లో సత్తెనపల్లి నియోజకవర్గం నుంచి ఆరోసారి ఎమ్మెల్యే అయ్యారు. తన నియోజకవర్గంలో 20 వేల మరుగుదొడ్లు నిర్మించారు. కోటప్పకొండకు ఘాట్‌ రోడ్డు వేయించారు. అనేక శాఖలకు మంత్రిగా చేసి తన సామర్థ్యాన్ని చాటుకున్నారు. నాకు తెలిసి అవినీతి ఆరోపణలు లేవు. బసవతారకం కాన్సర్‌ ఆసుపత్రి స్థాపనలో ముఖ్యభూమిక వహించారు. దానికి తొలి చైర్మన్‌. వ్యక్తిగతంగా చాలామందికి సాయపడ్డారు.

ఇది ఒక కోణమైౖతే, రెండో కోణం పలనాడులో హింసారాజకీయం నడపడం. ఆయన ఇంట్లోనే బాంబులు పేలి, నలుగురు చనిపోయారు. తనకు పలుకుబడి ఉన్న ప్రాంతాల్లో దౌష్ట్యం ప్రదర్శించారని, జులుం చేశారని అందరూ అంటారు. ఇంతటి విద్యాధికుడు అలా ఉండగలరా అని మనమంతా ఆశ్చర్యపడే తీరులో ఆయన రాజకీయ జీవితం గడిచింది. 2004 నుంచి టిడిపి ప్రతిపక్షంలో ఉంది. 2014లో ఓడిపోయి వుంటే కోడెలకు యిలాటి దుర్గతి పట్టి వుండేది కాదు. కానీ గెలిచింది. బాబు కోడెలను స్పీకరుగా చేశారు. గత ఐదేళ్లలో కోడెలలో హైడ్‌ విజృంభించాడు. ఎంతో చెడ్డపేరు మూటగట్టుకున్నారాయన. బయట హుందాగా వ్యవహరించే కోడెల చేత స్పీకరుగా బాబు అనేక భ్రష్టకృత్యాలు చేయించారు. పార్టీ ఫిరాయింపుల విషయంలో, ప్రతిపక్షాల గొంతు నొక్కే విషయంలో కోడెల తన పదవిని పూర్తిగా దుర్వినియోగం చేశారు. బాబు చెప్పినట్లే ఆడారంటూ బాబుపై తప్పు నెట్టేయలేము. కోడెల వంటి సీనియరు ఒక హద్దుకి మించి, తాను యిలాటివి చేయలేనని సున్నితంగానే తిరస్కరించి ఉండవచ్చు. లేదా అనారోగ్యం సాకు చెప్పి స్పీకరు పదవి నుంచి తప్పుకోవచ్చు. కానీ ఆయన చూసి రమ్మంటే, కాల్చి వచ్చే రకంలా ప్రవర్తించారు. సభ్యసమాజం చేత ఛీకొట్టించుకున్నారు. తను చేసిన పనులకు సంజాయిషీ కూడా చెప్పుకోలేని స్థితిలో పడ్డాడాయన.

స్పీకరు పదవి అనేది హుందాతనంతో కూడుకున్నది. కోడెల దాన్ని మరిచి ఫక్తు టిడిపి రాజకీయనాయకుడిలా పార్టీ కండువా కప్పుకోవడమే కాక, 'రౌడీతనానికి ప్యాంటు, చొక్కా వేస్తే అది జగన్‌లా వుంటుంది' వంటి ప్రకటనలు చేశారు, ఓ పక్క తన నియోజకవర్గంలో తన సంతానం ఎంత రౌడీతనం చేస్తున్నారో తెలిసి కూడా! టిడిపి హయాంలోనే వారిపై ఆరోపణలు వచ్చాయి. ఆయన కొడుకు తనను వేధిస్తున్నాడనీ, కోర్టు తనకు కస్టడీ అప్పగించినా, తమ కొడుకుని బలవంతంగా ఎత్తుకుపోయాడని కోడలు బహిరంగంగా ఆరోపించింది. కోడెల స్పీకరు పదవిని అడ్డుపెట్టుకుని అధికార దుర్వినియోగం చేస్తున్నారని కూడా అంది. కొడుకు, కూతురు తమ దౌర్జన్యాలతో తనకు చెడ్డపేరు తెస్తున్నారని తెలిసి కూడా కోడెల సరిదిద్దుకోలేదు. మాటవరసకి, వాళ్లను అదుపు చేయలేక పోయారని అనుకుందాం. అలాటప్పుడు రాజీనామా చేసి యింట్లో కూర్చుంటే వాళ్లకు పవరు తగ్గిపోయేది కదా! పోనీ ఐదేళ్లు ఎలాగోలా గడిచిపోయాయి. 2019లో మళ్లీ పోటీ చేయను అని ఉన్నా, వాళ్లకు దన్ను పోయేది కదా!

ఆయన అలా అనకపోగా, పోటీ చేస్తానని పట్టుబట్టారు. స్థానికంగా టిడిపి నాయకులు ఎంతగా వ్యతిరేకిస్తున్నా బాబుపై ఒత్తిడి తెచ్చి టిక్కెట్టు యిప్పించుకున్నారు. తెలుగు రాష్ట్రాలలో ఎన్నికలలో అనుచరులు దెబ్బలు తింటూంటారు కానీ, అభ్యర్థులు తినడం చాలా అరుదైన విషయం. అలాటి 'సత్కారం' ఆయనకు జరిగింది. విద్యాధికుడు, మీదు మిక్కిలి నారాయణుడితో సమానమైన వైద్యుడు అయిన కోడెలకు అలాటి స్థితి పట్టడం ఎంతటి దౌర్భాగ్యం! ఇన్నాళ్లూ ప్రతి ఎన్నికలో గెలుస్తూ వచ్చి, గతంలో తన చేతిలో పరాజితుడైన అంబటి రాంబాబు చేతిలో 21 వేల ఓట్ల తేడాతో ఓడిపోవడం బాధించి వుంటుంది. ఇలాటి స్థితి తెచ్చుకున్నందుకు ఆయన మనసు క్షోభ పడివుంటుందనే అనుకోవాలి. టిడిపి పరిస్థితి బాగా లేదని ఏ మాత్రం ఊహించగలిగినా ఆయన హుందాగా తప్పుకుని వుండేవాడు. కనీసం కొన్ని ఘాటు వ్యాఖ్యలు చేయకుండా వుండి వుండేవాడు.

ఫలితాలు వచ్చాయి. అధికారం పోయింది. నియోజకవర్గంలో అప్పటిదాకా అణచి పెట్టి వుంచిన చలిచీమలు ఎదురు తిరిగాయి. ఆయన కొడుకు, కూతురుపై కేసులు పెట్టడం మొదలెట్టాయి. అవి ప్రభుత్వం పెట్టినవి కావు. వాటిని ఎదుర్కోవడం ఎలాగో వాళ్లకు బాగా తెలుసు. ఉద్యోగం యిప్పిస్తానని డబ్బు తీసుకున్నాడు లాటి వాటికి సాక్ష్యాలు దొరకవు. కొడుకుపై గతంలో భార్యే కేసు పెట్టింది. కోడెల కూడా కేసులకు బెదిరే రకం కాదు. ఇన్నేళ్ల రాజకీయజీవితంలో ఎన్నో కేసులు ఎదుర్కున్నారు. ఇంట్లో బాంబులు పేలిన కేసుల కంటె పెద్దవి కావు యివి. వీటిని వేధింపులుగా భావించి, సిగ్గుతో చితికిపోయేటంత సున్నిత మనస్కుడేమీ కాడు. పలనాటి రాజకీయాల్లో ఢక్కామొక్కీలు తిన్న ఘటమది. మరి ఆత్మహత్య ఎందుకు చేసుకోవలసి వచ్చింది? సూసైడ్‌ నోట్‌ దొరకలేదు కాబట్టి, సెల్‌ఫోన్‌ మాయమైంది కాబట్టి ఎవరికి వారు ఊహించుకోవలసిందే!

ఒకటి - ఫర్నిచర్‌ కేసులో పోయిన ప్రతిష్ఠ. ఇన్నాళ్లూ యీ విషయమై నోరెత్తని చంద్రబాబు యిప్పుడు చెప్తున్నారు - అదో పెద్ద కేసే కాదని. కోడెల తనంట తానే పట్టుకుపొమ్మనమని ఉత్తరాలు రాశారని, అయినా లక్ష రూపాయల ప్రభుత్వ ఆస్తి పట్టుకుపోయినంత మాత్రాన పెద్ద యాగీ చేయనక్కరలేదనీ! ఈ ముక్క కోర్టులో కోడెల తరఫు న్యాయవాది చెప్పలేకపోతారా? మరి అదో పెద్ద కేసుగా భావించి కోడెల తల్లడిల్లి పోవడం దేనికి? బాబు ఏమైనా మాట్లాడవచ్చు కానీ ప్రభుత్వ ఆస్తి ఐదు రూపాయలు పట్టుకుపోయినా నేరమే. బ్యాంకు ఆఫీసర్లకు యింటికి ఫర్నిచర్‌ యిస్తారు. బదిలీ అయినప్పుడు వాటిని బ్యాంకుకు అప్పగించేయాలి. మా బ్యాంకులో ఒక ఆఫీసరు మూడు ఫ్యాన్లు తిరిగి అప్పగించనందుకు సస్పెండ్‌ చేశారు. అతను సిగ్గుపడి రాజీనామా చేశాడు. రాజకీయ నాయకులకు అలాటి సిగ్గు వుండదు. పదవి పోయినా అధికార నివాసాలను, ఫర్నిచర్‌ను అప్పగించరు. సిబ్బంది రిమైండర్లు పంపిస్తున్నా పట్టించుకోరు. కోడెల కూడా అలాటి బాపతే అనుకుని ఊరుకోవచ్చు.

కానీ కోడెల గతంలో వైసిపి నాయకులను నానా యాతనా పెట్టిన మనిషి. వాళ్లు అధికారంలోకి రాగానే బదులు తీర్చుకునే ప్రమాదం ఉంది. అందుచేత తన వైపు తప్పు లేకుండా చూసుకోవలసింది. మొదట్లోనే అదనంగా ఉన్న ఫర్నిచర్‌ను యింటికి పట్టుకుపోకుండా ఏ ప్రజావేదికలోనే పడేయించాల్సింది. ఒకవేళ ఆయన అసెంబ్లీలో గెలిచినా సాధారణ ఎమ్మెల్యే అవుతాడు కానీ, మళ్లీ స్పీకరు అవుతాడన్న గ్యారంటీ వుందా? స్పీకరు ఫర్నిచరు ఎమ్మెల్యే యింట్లో ఉండకూడదు కదా! ఎన్నికలు ప్రకటించగానే వీటిని పట్టుకుపొమ్మనమని అధికారులకు చెప్పి వుండాల్సింది. కనీసం అధికారం పోగానే తనే రవాణా ఖర్చులు పెట్టుకుని తిప్పి పంపేయాల్సింది. లేఖ రాశా, కానీ దానికి ఎక్నాలెజ్‌మెంట్‌ లేదు అంటే ఒప్పుతుందా? స్పీకరుగా తెగ రూల్సు మాట్లాడిన వ్యక్తికి ఆ మాత్రం తెలియదా?

ఇవన్నీ సాంకేతిక విషయాలు. అసలు చిక్కు ఎక్కడ వచ్చిందంటే ఆ ఫర్నిచరు కోడెల యింట్లో కాకుండా, కొడుకు వ్యాపారస్థలంలో దొరకడం! దాంతో అందరూ ముక్కు మీద వేలేసుకునే పరిస్థితి వచ్చింది. కె-ట్యాక్స్‌ గురించి కర్ణాకర్ణీగా విన్నవారికి కూడా కొడుకు జులుం గురించి ఒక అవగాహన ఏర్పడిపోయింది. మంత్రిగా పనిచేసినా అవినీతి మచ్చ పడకుండా చూసుకున్న వ్యక్తికి, ఎంతో డబ్బు గడించిన వ్యక్తికి 'ఫర్నిచర్‌ కోసం కక్కుర్తి పడ్డాడన్న' మాట రావడం దుస్సహమై ఉంటుంది. కొందరు టిడిపి నాయకులు బహిరంగంగా కోడెల అలా చేసి వుండకూడదు అన్నారు. తక్కినవారందరూ అంతర్గతంగా అనుకుని వుంటారని, ఎట్‌లీస్టు కోడెల భావించి ఉంటారు. తనను యీ స్థితికి నెట్టిన సంతానంపై క్రోధం, దాన్ని అనుమతించిన తనపై తనకు ఉక్రోషం వచ్చి బాధపడి వుండవచ్చు.

ఈ క్లిష్ట సమయంలో తనకు పార్టీ అండగా నిలవలేదన్న వేదనే ఆయనను కబళించి వుండవచ్చు. ప్రతిపక్ష నాయకులను, పార్టీలను ఆయన మూడు దశాబ్దాలుగా ఎదుర్కుంటూనే ఉన్నాడు. కేసులూ కొత్త కావు. వాటికి చలించిపోయి ఉంటాడనుకోవడం అవివేకం. ఆ మాటకొస్తే కేసులు లేని నాయకులెందరు? శత్రువులు ఎలాగూ శత్రువులే, కానీ ఆత్మీయులు దగా చేసినపుడు మాత్రమే మనిషికి వ్యథ కలుగుతుంది. సొంత యిమేజిని తాకట్టు పెట్టి బాబు చెప్పినట్లా గత ఐదేళ్లు ఆడి పార్టీ కెంతో మేలు చేసినా, యిప్పుడు తన మానాన తనను వదిలేశారన్న వ్యగ్రత తినేసింది. ఎన్టీయార్‌ విషయంలోనూ అదే జరిగింది. కాంగ్రెసు వాళ్లు ఎన్ని కారుకూతలు కూసినా, గద్దె నించి కూలదోసినా తట్టుకున్నాడాయన. కానీ ఎప్పుడైతే ఆత్మీయులనుకున్నవాళ్లే వెన్నుపోటు పొడిచారో తట్టుకోలేక పోయాడు. అందుకే కోడెల హెచ్చు మోతాదులో నిద్రమాత్రలు మింగి, ఆత్మహత్యకు పాల్పడ్డారు. సరైన సమయంలో అల్లుడు రక్షించి, బతికించాడు. అప్పుడు కూడా బాబు, యితర టిడిపి సభ్యులు తొంగి చూడలేదు. అది మరింత ఆవేదనకు గురి చేసింది.

నిజమో కాదో తెలియదు కానీ టిడిపి తనను తృణీకరంచిడంతో, బిజెపిలో చేరదామనుకున్నారని యిప్పుడు బిజెపి నాయకులు అంటున్నారు. ఏది ఏమైనా సొంత పార్టీ దగా చేసిందన్న బాధ ఆయనలో ఉంది. దీనికంతా కారణం నువ్వే అని కొడుకుతో ఘర్షణ పడ్డారేమో తెలియదు. చివరగా చేసిన ఫోన్‌కాల్‌ ఎవరికో తెలిసినప్పుడే అది ఊహించవచ్చు. ఇంత బతుకూ బతికి శేషజీవితం యిలా వెళ్లబుచ్చాలా అనే బాధతో ఆయన మళ్లీ ఆత్మహత్యకు పాల్పడ్డారనేది లాజికల్‌ కన్‌క్లూజన్‌. కుటుంబసభ్యులు హత్య చేశారు, చేయించారు అనేది నమ్మలేం. ఆయన్ను చంపుకుంటే వాళ్లకేం వస్తుంది? తండ్రి పలుకుబడితోనే వాళ్లు కేసుల్లోంచి బయటపడాలి. కోడెలపైన కొందరికైనా గౌరవం వుంది కానీ వారిపై ఎవరికీ లేదు.

ఇక ఆయన పోయాక కాన్సర్‌ ఆసుపత్రికి ఎందుకు తీసుకెళ్లారు అనే ప్రశ్నకు సమాధానం కూడా సులభంగానే ఊహించవచ్చు. కోడెల కూతురు విజయలక్ష్మి కూడా డాక్టరే కాబట్టి తండ్రి చనిపోయిన విషయం ఆమె వెంటనే గ్రహించి వుంటారు. కానీ ఆత్మహత్య చేసుకున్నారంటే పరువు పోతుందని భయపడి వుంటారు. ఇటీవలే నిద్రమాత్రలు మింగినప్పుడు గుండెపోటుగా ప్రచారం చేసినట్లు, యీసారి కూడా అలా చేద్దామా అని ఆలోచించి వుంటారు. దానికి ఆసుపత్రి వాళ్ల సహకారం ముఖ్యం. బాలకృష్ణ యింట్లో కాల్పుల విషయంలో కూడా ఆసుపత్రి మద్దతుతోనే ఆయన బయటపడ్డాడు. కాన్సర్‌ ఆసుపత్రి కోడెల యింటి సంస్థ లాటిదే కాబట్టి అక్కడకు తీసుకెళ్లారు. కానీ దీన్ని సహజమరణంగా చూపడం కష్టమని వాళ్లు చెప్పి వుంటారు. అప్పుడే ఉరి వేసుకున్నారని ప్రకటించి వుంటారు. విజయలక్ష్మి తన సర్వీసులో ఎన్నో మెడికల్‌ లీగల్‌ కేసులు చూసి ఉంటారు కాబట్టి సాక్ష్యాల కున్న విలువ తెలుసు. కానీ పోలీసులు వచ్చేసరికే క్రైమ్‌ సీనులో అన్నీ గల్లంతయ్యాయి. వివేకానంద హత్య కేసులో ఆయన అనుచరులూ యిలాగే చేశారు. ఈ కేసులో తెలంగాణ పోలీసులు అనుమానాస్పద మృతిగా కేసు ఫైల్‌ చేశారు. నిజానిజాలు ఎప్పటికి బయటకు వస్తాయో తెలియదు. రాకుండా అడ్డుపడడానికి రాజకీయాలు ఎలాగూ ఉన్నాయి.

కోడెల బతికి వుండగా సానుభూతి చూపని బాబు యిప్పుడు చాలా అడావుడి చేస్తున్నారు. బాబు స్థానంలో ఎవరున్నా అప్పుడు సానుభూతి చూపడం కష్టమే. ఎందుకంటే కోడెల తన పరిస్థితిని అంతగా చెడగొట్టుకున్నారు. బాబు వచ్చి బహిరంగంగా అండగా నిలుస్తారని అనుకోవడం ఆయన అవివేకం. కానీ టిడిపి కార్యకర్తలు అలా అనుకోరు కదా, బాబు అండగా నిలిచి వుంటే, కోడెలకు యీ గతి పట్టేది కాదు. బాబు యితరులను వాడుకుని వదిలేసే రకమని మరోసారి రుజువైంది అనుకుంటూండవచ్చు. ఎట్‌లీస్టు అలా అనుకుంటున్నారన్న భయంతో బాబు యిలా ఓవరాక్షన్‌ చేస్తున్నారు. తన క్యాడర్‌ను నిలుపుకోవడానికి యిది ఆయనకు అత్యవసరం, అనివార్యం. సంతాపదినాలు, నిరసన ప్రదర్శనలు, సిబిఐ చేత విచారణ కోరుతూ ర్యాలీలు యిలా ఓ నెల్లాళ్లపాటు కార్యక్రమాలు తప్పవు. లేకపోతే వైసిపి ఏవేవో కేసులు పెడతామని భయపెట్టి టిడిపి క్యాడర్‌ను నిర్వీర్యం చేసేయవచ్చు. కేసులు చుట్టుకుంటే బాబు ఏమీ సాయం చేయరనే భయంతో టిడిపి కార్యకర్తలు దాడులు చేయడం కూడా మానుకోవచ్చు. ఆ పర్యవసానానికి భయపడి బాబు 'ప్రభుత్వం వేధించడం వలననే కోడెల ఆత్మహత్య చేసుకున్నారు' అనే లైన్‌ తీసుకుని తప్పంతా వైసిపిపైకి నెట్టేస్తున్నారు.

ఏది ఏమైతేనేం, కోడెల కథ విషాదంగా ముగిసింది. ఆయన హుందాగా సహజమరణం పొంది వుంటే, గౌరవంగా ఉండి వుండేది. కానీ గత ఐదేళ్లలో మిస్టర్‌ హైడ్‌ ఆయనను డామినేట్‌ చేశాడు. అతడి చెరలోంచి డాక్టర్‌ కోడెల బయటపడలేక పోయాడు. చివరకు హైడ్‌ రూపంలోనే, దోషిగా బోనెక్కి, అంతమయ్యారు. ఈయన కథలో రాజకీయ నాయకులందరకూ పాఠాలున్నాయి. తనలోని చెడును హద్దు దాటనీయరాదు, సంతానాన్ని అదుపు చేయకపోతే వాళ్లే మాన, ప్రాణఘాతకులవుతారు. ఎంత మంచి పేరు ఉన్నా చివరకు మట్టికొట్టుకుని పోతుంది. ఏ వ్యక్తి ఆత్మహత్యకు పాల్పడినా అది శోచనీయం. కోడెల వంటి ప్రతిభావంతుడికి, విద్యావంతుడికి యిలాటి మరణం సంభవించడం నిజంగా దురదృష్టకరం. - ఎమ్బీయస్‌ ప్రసాద్‌ (సెప్టెంబరు 2019)

సెప్టెంబరు 2019 ఎమ్బీయస్‌: బిజెపి-శివసేన పొత్తుకి అడ్డంకులు

అక్టోబరులో జరగబోయే మహారాష్ట్ర అసెంబ్లీ ఎన్నికలలో బిజెపి-శివసేన కలిసి పోటీ చేయడానికి నిశ్చయించుకున్నాయి కానీ సీట్ల సర్దుబాటు సంగతి యింకా తేలలేదు. అదిగో, యిదిగో అంటున్నారు. ఇప్పుడు మహాలయపక్షాలంటున్నారు. కానీ అసలు సంగతేమిటంటే అంకెలపై స్పష్టత రాకపోవడం! సేనకు 126 యివ్వడానికి బిజెపి సిద్ధపడుతోంది కానీ సేన మాత్రం తమకు 144 కావాలంటోంది. ఈ మధ్య సేన మంత్రి ఆ మేరకు ఒక ప్రకటన చేశాడు. ఒకప్పుడు సేన బలంగా ఉండే ఆ రాష్ట్రంలో యిప్పుడు బిజెపి బలంగా ఉంది. మొన్న పార్లమెంటు ఎన్నికలలో మోదీ పలుకుబడికి ముఖ్యమంత్రి దేవేంద్ర ఫడణవీస్‌ పట్ల రాష్ట్ర ప్రజల్లో ఉన్న సానుకూలత తోడై మొత్తం 48 ఎంపీ సీట్లలో 41 సీట్లు బిజెపి (25 పోటీ చేసి 23)-సేన(23 పోటీ చేసి 18) గెలుచుకున్నాయి. 2014లో కూడా యిన్నే సీట్లు వచ్చాయి. దాన్ని అసెంబ్లీ నియోజకవర్గాలుగా తర్జుమా చేసి చూస్తే మొత్తం 288 సీట్లలో 220 సీట్లన్నమాట. అప్పటినుంచి బిజెపి ప్రజాదరణ పెరిగిందే కానీ తగ్గలేదు. ప్రతిపక్షంలో ఉన్న కాంగ్రెసు, ఎన్‌సిపిలు నానాటికీ తీసికట్టుగా అయిపోయి, నాయకులే మిగలకుండా పోయారు. ప్రస్తుతం ఎన్‌సిపి అధినేత శరద్‌ పవార్‌ ఎన్‌ఫోర్స్‌మెంటు డైరక్టరేటు చుట్టూ తిరిగే పరిస్థితిలో ఉన్నాడు.

దేవేంద్ర చేపట్టిన అనేక అభివృద్ధి కార్యక్రమాల కారణంగా బిజెపి సొంతంగా 160 దాకా గెలుచుకుని, ఎవరి సాయం లేకుండా ప్రభుత్వం ఏర్పాటు చేయగలదని కేంద్ర బిజెపి నాయకత్వంతో బాటు, కొందరు రాష్ట్ర నాయకుల అభిప్రాయం కూడా. అయితే దేవేంద్ర అభిప్రాయం వేరు. సేనతో కీచులాటలు ఉన్నప్పటికి వారితో చేతులు కలపడం మంచిదని అతను వాదిస్తూ వచ్చాడు. 2014 అసెంబ్లీ ఎన్నికల సమయంలో పొత్తు కుదరక రెండు పార్టీలు విడివిడిగా పోటీ చేశాయి. అప్పటిదాకా సేనకు జూనియర్‌ పార్టీగా ఉండే బిజెపి, సేన కంటె 59 ఎక్కువ సీట్లు గెలుచుకుంది. మారిన వాస్తవాలను గుర్తించిన సేన దేవేంద్ర మంత్రివర్గంలో జూనియర్‌ భాగస్వామిగా చేరింది. గత ఐదేళ్లగా వారి కాపురంలో చాలా కీచులాటలు వచ్చాయి. అయినా పార్లమెంటు ఎన్నికలలో దేవేంద్రయే కేంద్ర నాయకత్వాన్ని ఒప్పించి పొత్తు నిలిచేట్లు చేశాడు. సేన తటపటాయిస్తూ ఉంటే ప్రశాంత కిశోర్‌ చేతులు కలపమని సలహా యిచ్చాడట.

మేలో జరిగిన పార్లమెంటు ఎన్నికలలో బిజెపి కూటమి విజయానికి దోహదపడినవి ఫిరాయింపులే. వారికి ప్రత్యర్థులుగా ఉన్న ఎన్‌సిపి, కాంగ్రెసు పార్టీల నుంచి బిజెపి ఎడాపెడా నాయకులను లాగేసుకుంది. కాంగ్రెసు-ఎన్‌సిపి కూటమికి 2014లో 35% ఓట్లు, 7 సీట్లు రాగా 2019లో 34.5% ఓట్లు, 5 సీట్లు వచ్చాయి. 35% ఓట్లు తెచ్చుకున్నా యీ రెండు పార్టీల అధిష్టానవర్గాలూ తమంతట తాము ఆశలు వదిలేసుకున్నట్లు కనబడుతున్నాయి. దాని నాయకులు పార్టీపై ఆశలు వదిలేసుకుని, ఫిరాయించేస్తున్నారు. ఎన్‌సిపి మొత్తం శరద్‌ పవార్‌ చుట్టూనే తిరుగుతుంది. అతనికి యిప్పుడు 78 ఏళ్లు. అనారోగ్యం. అతని సోదరుడి కొడుకు అజిత్‌ పవార్‌ పార్టీని సరిగ్గా నడపలేకపోయాడు. పైగా అవినీతిపరుడనే ముద్ర ఉంది. అహంకారంతో తన పెదతండ్రి అనుచరులతో సరిగ్గా వ్యవహరించక నిర్లక్ష్యం చేశాడు. అతనిపై కోపం రాజకీయాల్లోకి కొత్తగా వచ్చిన అతని కొడుకు పార్థ్‌ పై ప్రసరించింది. పార్లమెంటు ఎన్నికలలో మావల్‌ నియోజకవర్గం నుంచి నిలబడిన అతను రెండు లక్షల ఓట్ల తేడాతో ఓడిపోయాడు. ఇక శరద్‌ పవార్‌ కూతురు సుప్రియా సూలే అంత సమర్థురాలు కాదు.

శరద్‌ బలమంతా సహకార సంఘాలే. అవి పెట్టిన సహకార బ్యాంకులే. అతని అనుచరులు వాటి ద్వారానే డబ్బూ, అధికారమూ తెచ్చుకున్నారు. ఆ సంఘాల్లో అక్రమాలు, అవినీతి సర్వసాధారణం. బిజెపి వాటిని వెలికితీస్తూండడంతో భయపడి వాళ్లు పార్లమెంటు ఎన్నికల ముందూ, తర్వాత పార్టీ మారిపోతున్నారు. పార్లమెంటు ఎన్నికల సమయంలో శరద్‌ చాలా కష్టపడ్డాడు. 70 ర్యాలీలు నిర్వహించాడు. చంద్రబాబుతో సహా అనేకమంది మోదీ వ్యతిరేకులతో మంతనాలు సాగించి, కేంద్రంలో బిజెపికి ప్రత్యామ్నాయంగా ఎదుగుతామనే కలలు కన్నాడు. తీరా చూస్తే సొంత రాష్ట్రమైన మహారాష్ట్రలో 4 సీట్లు మాత్రం గెలిచాడు. వాటిలో ఒకటి సుప్రియది. మరొకటి ఉదయరాజే భోంస్లే అనే ఛత్రపతి శివాజీ వారసుడిది. ఇద్దరూ ఎన్‌సిపికి బాగా పట్టున్న పశ్చిమ మహారాష్ట్ర నుంచే గెలిచారు.

ఎన్నికల తర్వాత కూడా ఎన్‌సిపిని వదులుతున్న వారి సంఖ్య చూస్తూ ఉంటే ఆశ్చర్యం వేస్తుంది. నిజానికి శరద్‌ ఫిరాయింపు రాజకీయాల్లో దిట్ట. ఇతర పార్టీల నుంచి అనేకమంది నాయకులను గుంజుకోవడంలో అసాధ్యుడు. 1999లో కాంగ్రెసు పార్టీ నుంచి బయటకు వచ్చేసి వేరే పార్టీ పెట్టుకున్నా, మహారాష్ట్రలో అదే ఏడాది జరిగిన అసెంబ్లీ ఎన్నికలలో కాంగ్రెసుతో పొత్తు పెట్టుకుని గెలిచాడు. 2004, 2009లలో కూడా! అలాటి శరద్‌కు యీ రోజు అత్యంత సన్నిహితులు కూడా గుడ్‌బై చెప్తున్నారు. వారిలో అజిత్‌ బావమరిది కూడా ఉన్నాడు. ఉప ముఖ్యమంత్రిగా పని చేసినవారు, యూత్‌ వింగ్‌ జాతీయ అధ్యక్షుడు, పార్టీ ముంబయి నగరాధ్యక్షుడు - వారూవీరూ అని లేదు, అందరూ పార్టీని విడిచేవాళ్లే. చివరకు ఛగన్‌ భుజబల్‌ కూడా ఎన్‌సిపి విడిచి మళ్లీ శివసేనలో చేరతాడని ప్రచారం జరుగుతోంది.

కాంగ్రెసు పార్టీని కూడా నైతికంగా దెబ్బ తీయాలని బిజెపి పార్లమెంటు ఎన్నికల ముందు నుంచే ప్రణాళికలు రచించి అమలు చేసింది. రాష్ట్ర కాంగ్రెసు అధ్యక్షుడు, మాజీ ముఖ్యమంత్రి అశోక్‌ చవాన్‌ను నాందేడ్‌లో ఎలాగైనా ఓడించాలని కాంగ్రెసు ఎంపీగా చేసిన అతని బావమరిదిని తన పార్టీలోకి లాక్కుని రాష్ట్ర ఉపాధ్యక్షుణ్ని చేసింది. దాంతో అశోక్‌ 40 వేల ఓట్ల తేడాతో ఓడిపోయాడు. అతనే కాదు, మరో మాజీ ముఖ్యమంత్రి, ఆంధ్రప్రదేశ్‌కు గవర్నరుగా చేసిన సుశీల్‌ కుమార్‌ షిండేని కూడా సోలాపూర్‌లో ఓడించారు. మహారాముంబయి కాంగ్రెసు అధ్యక్షుడు మిళింద్‌ దేవ్‌రా కూడా ఓటమి పాలయ్యేట్లు చేయగలిగారు. (అతనిప్పుడు మోదీని మెచ్చుకోవడం మొదలెట్టాడు) సునీల్‌ దత్‌ కూతురు ప్రియా దత్‌ పోటీ చేయనంటే కాంగ్రెసు పార్టీ ఆమెపై ఒత్తిడి చేసి నిలబెట్టింది. ఆమెకు తోడు ''రంగీలా'' ఫేమ్‌ ఊర్మిళా మటోండ్కర్‌ను లాక్కుని వచ్చింది. చివరకు ముంబయిలోని ఆరు సీట్లలో ఒక్క దానిలో కూడా కాంగ్రెసు గెలవలేదు. ముంబయి అనే కాదు, థానే, పుణే, నాసిక్‌, కొల్హాపూర్‌, సోలాపూర్‌, నాగపూర్‌ నగరాలన్నిటిలో బిజెపి-సేన తమ బలాన్ని నిరూపించుకున్నాయి. ముంబయి, పుణె, నాగపూరులలో మెట్రోలు రాబోతూండడం అక్కడి ఓటర్లను ఆకర్షించింది.

మొత్తం మీద పార్లమెంటు సీట్లలో బిజెపికి 23, శివసేనకు 18, కాంగ్రెసుకు 1 (గతంలో కంటె ఒకటి తగ్గింది), ఎన్‌సిపికి 4, మజ్లిస్‌కు 1 రాగా ఒక స్వతంత్ర అభ్యర్థి నెగ్గాడు. ప్రాంతాల వారీగా చూస్తే బిజెపి-సేన బలం గురించి అంచనా వస్తుంది. చక్కెర లాబీ కారణంగా ఎన్‌సిపి-కాంగ్రెసుకు బలం ఉన్న పశ్చిమ మహారాష్ట్రలో 10 సీట్లున్నాయి. కాంగ్రెసు, ఎన్‌సిపి నుంచి ఫిరాయింపుదారులను తీసుకుని ఇక్కడ బిజెపి కూటమి 7 గెలుచుకుంది. హట్కామంగళే నియోజకవర్గంలో రాజూ శెట్టీ అనే రైతు సంఘాల నాయకుడు, స్వాభిమానీ పక్ష్‌ పార్టీ వ్యవస్థాపకుడు బిజెపితో పొత్తు పెట్టుకుని 2014లో 1.78 లక్షల ఓట్లతో గెలిచాడు. ఈసారి వారితో తెంచుకుని కాంగ్రెసు కూటమితో చేతులు కలిపాడు. కానీ శివసేన అభ్యర్థి చేతిలో 96 వేల ఓట్ల తేడాతో ఓడిపోయాడు. రాధాకృష్ణ విఖే పాటిల్‌ అనే కాంగ్రెసు నాయకుడి కొడుకు సుజయ్‌ రాజకీయాల్లోకి ప్రవేశించి, బిజెపి పార్టీలో చేరి ఎన్‌సిపి అభ్యర్థిని 2.81 లక్షల ఓట్లతో ఓడించాడు. ఎన్‌సిపి షిరూర్‌ సీటుని సేన నుండి గెలుచుకుంది కానీ కొల్హాపూర్‌, మాధాలను కూటమికి సమర్పించుకుంది.

కొంకణ్‌లో 6 సీట్లున్నాయి. బిజెపి కూటమికి 5 రాగా, ఎన్‌సిపికి 1 వచ్చింది. రాయగఢ్‌లో తమ అభ్యర్థి అనంత్‌ గీతే ఎన్‌సిపికి చెందిన సునీల్‌ తత్కారే చేతిలో ఓడిపోవడానికి కారణం ఎన్‌సిపి, పెజంట్స్‌ అండ్‌ వర్కర్స్‌ పార్టీ తరఫున అభ్యర్థిని నిలబెట్టి ఓట్లు చీల్చడమే అంటోంది సేన. సింధుదుర్గ్‌-రత్నగిరి నియోజకవర్గంలో సేన అభ్యర్థి, ప్రస్తుత ఎంపీ వినాయక్‌ రౌత్‌ నీలేశ్‌ రాణేని ఓడించడం చెప్పుకోదగ్గది. నీలేశ్‌ తండ్రి నారాయణ్‌ రాణే ఒకప్పుడు శివసేన నాయకుడు. ఎన్‌సిపిలో ఫిరాయించి, మళ్లీ బయటకు వచ్చి 'మహారాష్ట్ర స్వాభిమాన్‌ పక్ష' అనే సొంత పార్టీ పెట్టుకున్నాడు. విదర్భలో 10 సీట్లుంటే 9 బిజెపి కూటమికి రాగా, అమరావతి నియోజకవర్గం నుంచి నవనీత్‌ రవి రాణి అనే స్వతంత్ర అభ్యర్థి గెలుచుకున్నారు. ఆమెకు ఎన్‌సిపి మద్దతు ఉంది. నితిన్‌ గడ్కరీ నాగ్‌పూర్‌ నుంచి నెగ్గాడు కానీ గతంలో కంటె మెజారిటీ 68 వేలు తగ్గింది. ఉత్తర మహారాష్ట్రలోని ఆరు సీట్లలో బిజెపి కూటమి నెగ్గింది.

మరాట్వాడాలోని 8 సీట్లలో బిజెపి కూటమికి 7 రాగా, తక్కిన ఔరంగాబాద్‌ సీటు మజ్లిస్‌ దక్కించుకుంది. హింగోలీలో సిటింగ్‌ కాంగ్రెసు ఎంపీ రాజీవ్‌ సతావ్‌ తను పోటీ చేయననడంతో ఆ పార్టీ శివసేన నుంచి ఫిరాయించిన వాంఖడే బాపూరావుకి టిక్కెట్టు యిచ్చింది. అతను నెగ్గాడు. ఔరంగాబాద్‌లో నాలుగుసార్లుగా నెగ్గుతూ వస్తున్న బిజెపి ఎంపీ చంద్రకాంత్‌ ఖైరే జర్నలిజం లోంచి రాజకీయాల్లోకి కొత్తగా వచ్చిన మజ్లిస్‌ అభ్యర్థి ఇంతియాజ్‌ జలీల్‌ చేతిలో 6 వేల ఓట్ల తేడాతో ఓడాడు. శివసేన తిరుగుబాటు అభ్యర్థి, మరాఠా నాయకుడు హర్షవర్ధన్‌ జాధా 2.84 లక్షల ఓట్లు పట్టుకుపోవడంతో అది సాధ్యపడింది. మజ్లిస్‌ గెలుపుకి కారణం ఆంబేడ్కర్‌ మనుమడు ప్రకాశ్‌ ఆంబేడ్కర్‌ స్థాపించిన వంచిత్‌ బహుజన్‌ ఆఘాడీీ (విబిఏ) యిచ్చిన మద్దతు. దళిత-ముస్లిముల వేదికగా ఏర్పడిన ఆ పార్టీ ఎన్‌సిపి-కాంగ్రెసు కూటమితో పొత్తుకి ప్రయత్నించినా కుదరలేదు. దాంతో 47 స్థానాల్లోనూ పోటీ చేసి, 8 స్థానాల్లో ఆ కూటమిని దెబ్బ తీసింది. మరాట్వాడా ప్రాంతంలోనే తన ప్రభావాన్ని బాగా చూపగలిగింది. పార్టీ నాయకుడు ప్రకాశ్‌ దళితులు హెచ్చు సంఖ్యలో ఉన్న అకోలా, షోలాపూర్‌లలో పోటీ చేసి, రెండు చోట్లా ఓడిపోయాడు.

ఈ విధంగా బిజెపి-సేన కూటమి అన్ని ప్రాంతాల్లోనూ, అన్ని వర్గాల్లో విజయకేతనాన్ని ఎగరవేసింది. గతంలో కంటె 2.3% ఎక్కువగా 50.7% ఓట్లు తెచ్చుకుంది. ముంబయి-ఠాణే ప్రాంతంలో అయితే 60%కి చేరింది. సర్వేల ప్రకారం మొత్తం మీద బిజెపికి అర్బన్‌లో 33%, రూరల్‌లో 24% రాగా సేనకు అర్బన్‌లో 19%, రూరల్‌లో 26% ఓట్లు వచ్చాయి. ధనికుల్లో 38% మంది, పేదల్లో 27%, అగ్రవర్ణాల్లో 63%, ఒబిసిలలో 44% ఎస్టీలలో 23%, ఎస్సీలలో 18%, మరాఠాల్లో 20%, ముస్లిముల్లో 9% బిజెపికి వేశారు. సేనకు వేసినవారిలో అగ్రవర్ణాలు 21%, మరాఠాలు 39%, ఒబిసిలు 31%, ఎస్సీలు 12%, ఎస్టీలు 12%, ముస్లిములు 4%, ధనికులు 21%, పేదలు 18% వేశారు. ముస్లిముల్లో 56% మంది కాంగ్రెసుకు, 30% మంది ఎన్‌సిపికి వేశారు. పేదల్లో 19% మంది కాంగ్రెసుకు, 17% మంది ఎన్‌సిపికి వేశారు. అర్బన్‌లో 19% కాంగ్రెసుకు, 13% ఎన్‌సిపికి, రూరల్‌లో 15% కాంగ్రెసుకు, 18% ఎన్‌సిపికి వేశారు.

ఈ ఫలితాలే యిప్పుడు బిజెపి-సేన పొత్తుకు అడ్డుపడుతున్నాయి. ఇద్దరం సరిసమానంగా ఉన్నామని సేన అంటుంది. కాదు, మాకు ఎక్కువ వచ్చాయి కదా అని బిజెపి అంటుంది. అది పార్లమెంటు ఎన్నిక కాబట్టి, ఆ సమయంలో జాతీయవాదాన్ని రెచ్చగొట్టారు కాబట్టి మీకు ఎక్కువ ఓట్లు, సీట్లు వచ్చాయి. ఇప్పుడు స్థానిక సమస్యలదే ప్రాధాన్యత అంటుంది సేన. పైగా ఆర్థిక పరిస్థితి ఘోరంగా ఉందని యిప్పుడు అందరికీ తెలిసిపోయింది కాబట్టి బిజెపికి అంత ఆదరణ ఉండదు అంటోంది సేన. ఇద్దరికీ తెలుసు పార్లమెంటు ఎన్నికల సమయం కంటె ప్రతిపక్షాలు మరీ బలహీనంగా ఉన్నాయని. 2014 అసెంబ్లీ ఎన్నికల నాటికే 15 ఏళ్ల కాంగ్రెసు-ఎన్‌సిపి బంధం బలహీనపడింది. ఇద్దరూ విడివిడిగా పోటీ చేశారు. ఎన్‌సిపికి 41 రాగా కాంగ్రెసుకు 42 వచ్చాయి. పార్లమెంటు ఎన్నికల నాటికి బుద్ధి తెచ్చుకుని కలిసి పోటీ చేశాయి కానీ ఫలితం లేకపోయింది. రెండు పార్టీల క్యాడర్‌ మధ్య సయోధ్య కుదరలేదు.

ప్రస్తుతం చెరో 125 సీట్లు పోటీ చేసి, 38 మిత్రపక్షాలకు వదిలేస్తామని ప్రకటించారు. కానీ ఆ మిత్రపక్షాలేవీ కానరావటం లేదు. పార్లమెంటు ఎన్నికల సమయంలో విబిఏతో పొత్తు పెట్టుకోకపోవడం రాజకీయంగా వీరి కూటమికి హాని చేసింది. ప్రకాశ్‌ అడిగినది ఒక్కటే - రాహుల్‌ గాంధీతో స్వయంగా మాట్లాడతానని! 'మజ్లిస్‌తో పొత్తు పెట్టుకున్న ప్రకాశ్‌తో చర్చలు జరిపినా హిందూ ఓట్లు, తటస్థుల ఓట్లు పోతాయి' అని రాహుల్‌ను స్థానిక కాంగ్రెసు నాయకులు భయపెట్టారు. దాంతో రాహుల్‌ కలననన్నాడు. ముస్లిములకు సీట్లు యిచ్చినా బిజెపి-సేన అదో పెద్ద అంశంగా చేస్తుందని భయపడి కాంగ్రెసు-ఎన్‌సిపి ఒకే ఒక్క సీటును ముస్లిముకి యిచ్చారు. ఇలా ఎటూ కాకుండా చెడ్డారు.

ఈసారి విబిఏను వీళ్లు ఆహ్వానిస్తున్నారు. ఎందుకంటే విబిఏ 8 సీట్లు మాత్రమే ఆఫర్‌ చేయడంతో మజ్లిస్‌ దానికి కటీఫ్‌ చెప్పింది. కానీ విబిఏ వీళ్లతో చేతులు కలపనని చెప్పి భారిపా బహుజన్‌ మహాసంఘ్‌ అనే పార్టీతో పొత్తు పెట్టుకుంది. కాంగ్రెసు-ఎన్‌సిపి కూటమిలో కూడా లుకలుకలున్నాయి. ప్రతీ జిల్లాలోనూ తమకు కనీసం రెండు సీట్లు కేటాయించాలని ఎన్‌సిపి పట్టుబడుతోంది. 5, 6 సీట్ల విషయంలో యిద్దరూ పట్టుదలగానే ఉన్నారు. కాంగ్రెసు తొలివిడతగా 50 సీట్లకు పేర్లు ఖాయం చేసుకుని, తక్కిన వాటిపై కాచుకుని ఉంది. బిజెపి-సేన పొత్తు సందర్భంగా సీట్లు రాని అసంతృప్తులు వచ్చి తమ పార్టీలో చేరతారనుకుంటోంది. వాళ్లూ మహాలయపక్షాల కారణంగానే ఆగామని చెప్పుకుంటున్నారు. ఏది ఏమైనా ప్రస్తుతం కాంగ్రెసుకు జాతీయ స్థాయిలో నాయకులు లేకుండా పోయారు. అధిష్టానం ఏదీ పట్టించుకోవడం మానేసి పార్టీని గాలికి వదిలేసింది. ఒకప్పుడు మహారాష్ట్రలోని 44 పార్లమెంటు సీట్లలో 41 గెలుచుకున్న ఆ పార్టీ తాజాగా 26టిల్లో పోటీ చేసి ఒకటి మాత్రమే విదర్భ ప్రాంతంలోని చంద్రాపూర్‌) గెలుచుకుంది. పార్లమెంటు ఎన్నికలలో కాంగ్రెసు జాతీయ స్థాయి నాయకులను ఎవర్నీ పంపలేదు. స్థానిక నాయకులైన అశోక్‌ చవాన్‌, సుశీల్‌ కుమార్‌ షిండే వక్తలు కారు. పైగా వాళ్లు అభ్యర్థులు కాబట్టి నియోజకవర్గాలు దాటి పెద్దగా వెళ్లలేదు.

ఇక మిగిలింది ఎన్‌సిపి! దాని మూలవిరాట్టు శరద్‌ పవార్‌ను ఎన్నికల సమయంలో ఇడి కేసులో యిరికించేసింది బిజెపి. శరద్‌ తప్పు చేయలేదని ఎవరూ చెప్పలేం. కానీ ప్రత్యక్షంగా ఇడి, పరోక్షంగా బిజెపి ఎంచుకున్న సమయమే అనుమానాలు రేకెత్తిస్తుంది. రేపు శరద్‌ బిజెపిలో చేరుతున్నాను అన్నాడనుకోండి, యీ వేడి చల్లారిపోతుంది. 'చట్టం తన పని తను చేసుకుపోతుంది' అనే ప్రకటన వెలువడుతుంది. మరో ప్రతిపక్ష నాయకుడు, మహారాష్ట్ర నవనిర్మాణ్‌ సేన పార్టీ అధినేత రాజ్‌ ఠాక్రే నెత్తిపై కూడా ఇడి కత్తి వేళ్లాడుతోంది. ఆ పార్టీ పార్లమెంటు ఎన్నికలలో పోటీ చేయలేదు కానీ రాజ్‌ ఠాక్రే బిజెపి-సేన కూటమికి వ్యతిరేకంగా కాలికి బలపం కట్టుకుని రాష్ట్రమంతా తిరిగాడు. ఏమీ లాభం రాలేదు కానీ బిజెపి-సేన ఆగ్రహాన్ని మూటకట్టుకున్నాడు. రేపోమాపో కోహినూర్‌ మిల్స్‌ కేసులో ఇడి అతన్నీ పిలిపించి ప్రచారంలో పాల్గొనకుండా కట్టడి చేయవచ్చు.

బిజెపి-సేనలకు యింతటి సానుకూల వాతావరణం ఉండడమే వారి మధ్య పొత్తుకు ప్రధాన అవరోధంగా మారింది. ఇంతటి సదవకాశం మళ్లీ రాదు కాబట్టి, యిప్పుడే సాధ్యమైనన్ని సీట్లు నొల్లుకోవాలని యిద్దరూ ప్రయత్నిస్తున్నారు. ఉద్ధవ్‌ ఠాక్రే కాస్తయినా తగ్గుతాడేమో కానీ అతని పెద్ద కొడుకు ఆదిత్యకు చాలానే ఆశలున్నాయి. వీలైతే ముఖ్యమంత్రి అయిపోదామని చూస్తున్నాడు. దేవేంద్ర మహా జనసందేశ్‌ యాత్ర పేరుతో నెల్లాళ్లపాటు 30 జిల్లాలలో 4200 కి.మీ.లు తిరిగి 157 అసెంబ్లీ నియోజకవర్గాలను కవర్‌ చేశాడు. తనూ తక్కువ తినలేదని చూపుకోవడానికి ఆదిత్య కూడా 'జన ఆశీర్వాద్‌ యాత్ర' పేర టూర్లు చేస్తున్నాడు. అనారోగ్యం కారణంగా ఉద్ధవ్‌ ప్రయాణాలు చేయలేడు. అందుకే కొడుకుని పంపుతున్నాడు. శివసేన పరిధిని విస్తృత పరచడానికి, మరాఠీయేతరుల ఓట్లు కూడా సంపాదించడానికి ఆదిత్య 'రాష్ట్రంలో ఉన్న వారందరూ అభివృద్ధి చెందాలి' అనే నినాదం ఎత్తుకున్నాడు. దానికై 'ఫ్రెండ్స్‌ ఆఫ్‌ ఆదిత్య ఠాక్రే' అనే పేర ఒక వేదిక ఏర్పరచాడు. తన పుట్టిన రోజు వేడుకలలో 40 మంది పార్టీ ఎమ్మెల్యేలు హాజరయ్యేట్లు చూసుకుని, తన బలాన్ని చాటుకున్నాడు.

2014లో బిజెపి-సేన మధ్య చర్చలు భగ్నం కావడానికి కారణం ఆదిత్యయే. 288లో 151 సీట్లు పోటీ చేసి తీరతాం అని అతను పట్టుబట్టాడు. మూడు సీట్ల గురించి మంకుపట్టు పట్టాడు. చివరకు అతని పంతం వలననే సేన విడిగా పోటీ చేసి 63 సీట్లు తెచ్చుకుంది. బిజెపికి 122 వచ్చాయి. మళ్లీ యిలాటి ప్రమాదం జరగకూడదని ఉద్ధవ్‌ తన కొడుకుని ఆపడానికి చూస్తున్నాడు. అందుకే 'ఆదిత్య సిఎం పదవి గురించి అడుగుతున్నాడుగా' అని అడిగినప్పుడు దేవేంద్ర 'ఉద్ధవ్‌ ఆ విషయం ప్రస్తావించినప్పుడే ఆలోచిస్తాను' అనేశాడు. తన పని తీరే తనను గెలిపిస్తుందన్న ధీమా అతనిది.

'ఎయిర్‌పోర్టులు, హైవేస్‌ వంటి ఇన్‌ఫ్రాస్ట్రక్చర్‌ కార్యక్రమాల్లో ఎన్నో పెట్టుబడులు పెట్టాం, గ్రామీణ ప్రాంతాల్లో 5 వేల కి.మీ.ల రోడ్లు వేశాం, 20 ఏళ్లగా పెండింగులో ఉన్న 27 ఇరిగేషన్‌ ప్రాజెక్టులు పూర్తి చేశాం, 1800 గ్రామాలకు కుళాయిల ద్వారా తాగునీరు యిచ్చాం, మహారాష్ట్ర ప్రభుత్వం కుదుర్చుకున్న ఎంఓయు (అవగాహనా ఒప్పందాలు)లలో 45% అమలు లోకి వచ్చాయి. గుజరాత్‌, కర్ణాటకలలో కూడా యీ కన్వర్షన్‌ రేటు 35%కి మించి లేదు.' అని అతను చెప్పుకుంటున్నాడు. పదవిలో ఐదేళ్లు పూర్తి చేసుకున్న తొలి కాంగ్రెసేతర ముఖ్యమంత్రి అతనే! రాష్ట్రంలో వ్యవసాయ రంగంలో తీవ్ర సంక్షోభం ఉన్నా, నోట్ల రద్దు, ఆర్థిక అస్తవ్యస్తత కారణంగా అనేక చిన్నా, పెద్దా పరిశ్రమలు మూతబడి నిరుద్యోగం ప్రబలినా వ్యక్తిగతంగా అతని ప్రతిష్ఠ మసకబారటం లేదు. ఈ విషయాన్ని శివసేన మనస్ఫూర్తిగా అంగీకరించినప్పుడే పొత్తు ఖరారు అవుతుంది. - ఎమ్బీయస్‌ ప్రసాద్‌ (సెప్టెంబరు 2019)

సెప్టెంబరు 2019 ఎమ్బీయస్‌: ప్రశాంత్‌ కిశోర్‌ మమతను ముంచుతాడా?

పార్లమెంటు ఎన్నికలలో మమతకు ఎదురుదెబ్బ తగిలింది. గతంలో 39% ఓట్లు వస్తే యీసారి 43% వచ్చాయి. 22 సీట్లు వచ్చాయి. కానీ బిజెపి ఓట్లు 17% నుంచి 40% ఎగిశాయి. 18 సీట్లు వచ్చాయి. ఈ సీట్లను అసెంబ్లీ సీట్లకు తర్జుమా చేసి చూస్తే 294 స్థానాల్లో బిజెపి 121 వచ్చాయి. మరో 37 స్థానాల్లో కేవలం 2 వేల తేడాతో వెనకబడింది. అసెంబ్లీ ఎన్నికల పాటికి అది కవర్‌ చేసుకుంటే 158 సీట్లు వచ్చి సొంతంగా ప్రభుత్వం ఏర్పాటు చేసుకోగలదు. ఈ ప్రమాదాన్ని గుర్తించిన మమత, తన స్ట్రాటజీతో తాజాగా జగన్‌కు 151 సీట్లు తెచ్చిపెట్టిన ప్రశాంత కిశోర్‌ను సలహాదారుగా నియమించుకుంది. 650 మందితో టీము ఏర్పరచుకున్న ప్రశాంత్‌ సర్వేలు నిర్వహించి తేల్చినదేమిటంటే - ఎన్నో అభివృద్ధి పనులు చేపట్టినా, 20 యూనివర్శిటీలు పెట్టినా, అనేక చోట్ల సూపర్‌స్పెషాలిటీ ఆసుపత్రులు పెట్టినా, కన్యాశ్రీ పథకం కింద (18 ఏళ్ల వయసు వచ్చేవరకు నెలకు 750 రూ.లు, అప్పుడు ఏకంగా 25 వేలు) 52 లక్షల మంది లబ్ధి పొందినా, సబుజ్‌ సాథీ పథకం (9, 10 తరగతుల విద్యార్థులకు సైకిళ్లు) కింద 40 లక్షల మంది లాభపడినా, తృణమూల్‌ ఓడిపోవడానికి ప్రధాన కారణం కట్‌ మనీ (ప్రభుత్వ పథకాల్లో, యితరత్రా పనుల్లో కమిషన్లు కొట్టడం) అంశం అని! అతని సలహా మేరకే కట్‌మనీ తిరిగి యిచ్చేయమని తన కార్యకర్తలకు మమత బహిరంగంగా పిలుపు నిచ్చిందని అంటున్నారు.

అది కొంప ముంచింది. నిజానికి కట్‌ మనీ రోగం బెంగాలంతా వ్యాపించింది. నిర్మల్‌ బంగ్లా వంటి రాష్ట్రప్రభుత్వ పథకం కింద మరుగుదొడ్లు కట్టుకోవాలన్నా, ప్రధానమంత్రి ఆవాస్‌ యోజనా వంటి కేంద్రప్రభుత్వ పథకం కింద కింద యిళ్లు కట్టుకోవాలన్నా తృణమూల్‌ కార్యకర్తలకు కమీషన్లు సమర్పించుకోవాల్సిందే. ఋణం మొదటి యిన్‌స్టాల్‌మెంటు విడుదల కాగానే వీళ్లు బ్యాంకు బయట కాపుకాసి ఒక్కో వ్యక్తి దగ్గర 10 వేల నుంచి 20 వేల దాకా వసూలు చేశారని వర్ధమాన్‌ జిల్లా గిరిజనులు చెపుతున్నారు. వాళ్ల ఆదాయం నెలకు 2-3 వేలకు మించి లేకపోవడంతో వాళ్ల యిళ్లు సగంలో ఆగిపోయాయి. ప్రభుత్వ స్కీములే కాదు, వ్యక్తిగత లావాదేవీల్లో కూడా తృణమూల్‌ వారు కలగచేసుకునేవారు. ఓ రైతు తన కూతురు పెళ్లి ఖర్చులకై ఒక కలప వ్యాపారస్తుడికి తన యింట్లో చెట్టుని 46 వేలకు అమ్ముకున్నాడు. ఆ విషయం తెలియగానే తృణమూల్‌ వాళ్లు వ్యాపారి వద్దకు వెళ్లి డబ్బు తీసుకుని తాము 16 వేలు ఉంచుకుని తక్కినదే రైతు చేతిలో పెట్టారు. డబ్బు సరిపోక రైతు కూతురి పెళ్లి చేయలేకపోయాడు.

ఇవే కాదు, వేరే పార్టీలను సమర్థించినా, వారికి ఓటు వేసినా వీళ్లు 15 వేల నుంచి 50 వేల దాకా జరిమానాలు విధించేవారు. కట్టకపోతే ఊరు విడిచి వెళ్లాలని హుకుం జారీ చేసేవారు. అనేక చోట్ల ప్రతిపక్ష పార్టీల ఆఫీసులు కూడా మూయించేశారు. ఎవరైనా రియల్టర్లు స్థలం కొని యిళ్లు కడదామని వస్తే అక్కడ తృణమూల్‌ కార్యకర్తలు 'సిండికేట్‌' పేరుతో ప్రత్యక్షమై, కట్‌ మనీ అడిగేవారు. వీళ్ల కిచ్చాక మిగిలిన దానిలో కట్టాలి కాబట్టి వాళ్లు నాణ్యతపై రాజీ పడేవారు. 2017లో తృణమూల్‌ కార్యకర్తలు ఒక పెద్దమనిషి యింటి తలుపు తట్టి 'మీరు యిల్లు బాగుచేయించి పై ఆంతస్తు మళ్లీ కట్టిద్దామనుకుంటున్నారట. మాకు యివ్వాల్సింది యివ్వకుండా పని మొదలు పెట్టలేరు' అన్నారు. ఆయన పేరు సుగతో బోస్‌, సుభాష్‌ చంద్రబోస్‌ సోదరుడి మనుమడు, మాజీ ఎంపి. ఆయన మండిపడి, మీడియాకు లీక్‌ చేయడంతో తృణమూల్‌ వాళ్లు వెనక్కి తగ్గారు.

గత నాలుగైదేళ్లగా యిలా బాధలు పడుతూ వచ్చిన ప్రజలు యిప్పుడు మమత పిలుపుతో తృణమూల్‌ వారి వెంట పడ్డారు, 'దీదీ చెప్పిందిగా, లంచం తిరిగి యిచ్చేయ్‌' అంటూ. ఇచ్చినవాళ్లు, యివ్వనివాళ్లూ అందరూ అడుగుతున్నారని, కొంతమంది యిచ్చిన దాని కంటె ఎక్కువే అడుగుతున్నారని తృణమూల్‌ వాళ్లు మొత్తుకుంటున్నారు. లంచాలు కదా, దేనికీ సాక్ష్యాలు లేవు. ఈ ప్రమాదాన్ని ముందే ఊహించిన తృణమూల్‌ ఎంపీ శతాబ్ది రాయ్‌ 'తిరిగి యివ్వడం అసాధ్యం, ఎందుకంటే అంతా చెయిన్‌ సిస్టమ్‌ కదా' అంది. అంటే యీ కట్‌ మనీలో కింద నుంచి పై దాకా అందరికీ వాటాలుంటాయని, అందరి దగ్గర్నుంచి వసూలు చేయడం కష్టమని తాత్పర్యం. పైగా దాన్ని ఖఱ్చు పెట్టేసి వుంటారు కదా. కానీ ప్రజలకు అదంతా అనవసరం. తృణమూల్‌ వాళ్ల యిళ్లపై దాడులు చేసి డబ్బు అడుగుతున్నారు. వారికి బిజెపి వాళ్లు తోడవుతున్నారు. కొందరు భయంతో ఊళ్లు విడిచి వెళ్లిపోయారు. మరి కొందరు పోలీసులను అడ్డేసుకుని ఆందోళనకారులను చావగొట్టిస్తున్నారు. మరి కొందరు ఎంతో కొంత తిరిగి యిచ్చేసి దణ్ణం పెడుతున్నారు.

నిజానికి బెంగాల్‌లో కమ్యూనిస్టు పాలన పోయిన తర్వాత రౌడీలందరూ తృణమూల్‌లో చేరి ధనార్జనకు అలవాటు పడ్డారు. ఈ డబ్బు కోసం కాంగ్రెసు, లెఫ్ట్‌కు చెందిన కార్యకర్తలందరూ తమ పార్టీలు వదిలి యీ పార్టీలో చేరిపోయారు. వృద్ధులకు, మహిళలకు సాయపడే పథకాలు, 'నరేగా' పథకం దేన్నీ వదలలేదు. అర్హత లేకపోయినా అనేక పథకాల ద్వారా డబ్బులు తీసుకున్నారు. ఈ రూకబలానికి మూకబలాన్ని జోడించి, 2018 లో జరిగిన మునిసిపల్‌, పంచాయితీ ఎన్నికలలో ప్రతిపక్షాలను పోటీ చేయకుండా అడ్డుకున్నారు. మొత్తం 58,700 గ్రామసభల్లో 34% సభల్లో ప్రత్యర్థులు ఎవరూ నిలబడడానికి వీల్లేకుండా చేశారు. గతంలో పంచాయితీ అధ్యక్షులు గ్రామ సభ, గ్రామ సంసద్‌ సభల్లో తాము చేసిన ఖర్చుల వివరాలు గ్రామస్తులకు వివరించేవారు. ఇప్పుడు అది మానేశారు. ఇలా ఆడిటింగ్‌ కూడా లేకపోవడంతో మొన్నటిదాకా సామాన్యంగా తిరిగిన తృణమూల్‌ నాయకులు గత నాలుగేళ్లలో పెద్దపెద్ద యిళ్లు కట్టేసుకున్నారు. అది చూసి ప్రజలు రగిలినా ఏమీ చేయలేక పోయారు. పార్లమెంటు ఎన్నికలలో పార్టీకి బుద్ధి చెప్పారు. ఇప్పుడు దేహశుద్ధి చేయడానికి పూనుకున్నారు. దీనితో తృణమూల్‌కు గ్రామాల్లో ఉన్న మూలాలు కదిలిపోసాగాయి.

ఇదంతా చూసి కంగారు పడిన మమత జులై 21న కట్‌ మనీపై యూటర్న్‌ తీసుకుంది. ''కట్‌ మనీ తిరిగి యిచ్చేయమని డిమాండ్‌ చేయడానికి బిజెపికెంత ధైర్యం? ముందు వాళ్లు బ్లాక్‌ మనీ తిరిగి యిచ్చేయాలి. ఉజ్జ్వల స్కీములో తీసుకున్న కట్‌ మనీ తిరిగి యివ్వాలి. లేకపోతే మేం ఆందోళన ప్రారంభిస్తాం' అని హెచ్చరించింది. ఇలా తన సలహా చీదేయడంతో ప్రశాంత్‌ కొత్త కార్యక్రమాలు రూపొందించాడు. 'మమతా మాకు గర్వకారణం' అని ఒక ఫేస్‌బుక్‌ పేజీ పెట్టి ఆమె టీ స్టాళ్లకు వెళ్లి టీ కాచిన ఫోటోలు, మురికివాడలకు వెళ్లి పిల్లల్ని పలకరించిన ఫోటోలు పెడుతున్నారు. ఏదైనా సమస్య ఉంటే మమతకు నేరుగా చెప్పండి అనే అర్థంలో 'దీదీకే బోలో' అని జులైలో మరో ఫేస్‌బుక్‌ పేజీ తెరిపించాడు. రెండు నెలల్లోనే 4 లక్షల ఫిర్యాదులు వచ్చిపడ్డాయి. వాటిల్లో కేవలం 750 మాత్రం పరిష్కరించ గలిగారు. దానితో ఆ ఫిర్యాదుల విభాగాన్ని నిర్వహిస్తున్న ముగ్గురు అధికారులను బదిలీ చేయాలని ప్రశాంత్‌ సూచించడం, మమత దాన్ని అమలు చేయడం జరిగాయి. దాంతో అధికారులకు మండుతోంది.

ప్రశాంత్‌ రూపొందించిన మరో కార్యక్రమం - పార్టీ నాయకులు గ్రామాలకు వెళ్లి ఓ రాత్రి అక్కడ గడిపి, ఓటర్లను కలిసి, వాళ్ల బాధలు తెలుసుకుని బుజ్జగించి రావడం! ప్రజలు ఆగ్రహంగా ఉన్న యీ సమయంలో అలా వెళ్లడం నాయకులకు యిష్టం లేదు. తప్పనిసరి పరిస్థితుల్లో వెళ్లి కాస్సేపు ఉండి, నాలుగు ఫోటోలు తీయించుకుని వచ్చేస్తున్నారు. వాటిని ప్రశాంత్‌ టీముకి పంపి, ఫేస్‌బుక్‌లో పెట్టమంటున్నారు. రవీంద్రనాథ్‌ ఘోష్‌ అనే మంత్రి ఎక్కడా అరగంటకు మించి ఉండలేకపోయాడు పాపం. అతను ఎక్కడికి వెళ్లినా బిజెపి కార్యకర్తలు 'జై శ్రీరామ్‌' నినాదంతో అతన్ని తరిమారు. ఇలాటి సంఘటనలతో తృణమూల్‌ వాళ్లు బోడి సలహాలిచ్చాడు అంటూ ప్రశాంత్‌ను తిట్టుకుంటున్నారు. ప్రశాంత్‌ను తెచ్చినది మమత మేనల్లుడు అభిషేక్‌ బెనర్జీ. అతనంటే పార్టీ నాయకులకు గౌరవం లేదు. అందువలన అతన్ని కూడా కలిపి తిట్టుకుంటున్నారు.

తృణమూల్‌ కున్న యీ యిబ్బందికర పరిస్థితి బిజెపికి అనుకూలంగా మారుతుందా అనే దానికి స్పష్టమైన సమాధానం లేదు. ఎందుకంటే అవినీతి అనేది తృణమూల్‌కు వ్యతిరేకాంశమైతే, అవినీతిపరులను చేర్చుకోవడం బిజెపికి వ్యతిరేకాంశంగా మారింది. బెంగాల్‌లో విస్తరించడానికి 2014లోనే అమిత్‌ షా సంకల్పించారు. కానీ మూడేళ్లయినా అనుకున్న రీతిలో పార్టీ ఎదగలేదు. దాంతో అడ్డదారి పట్టారు. మమతకు కుడిభుజంగా ఉండి, శారదా చిట్‌ఫండ్‌ స్కాములో సిబిఐ విచారణ ఎదుర్కుంటున్న ముకుల్‌ రాయ్‌ను వలవేసి 2017లో పార్టీలో చేర్చుకున్నారు. అతను తనలాగే అవినీతి ముద్ర పడిన అనేక మంది తృణమూల్‌ నాయకులను పార్టీలోకి లాక్కుని వస్తున్నాడు. తాజాగా చేరిన మాజీ మంత్రి, కలకత్తా మాజీ మేయరు శోభన్‌ చటర్జీ నారదా స్టింగ్‌ ఆపరేషన్‌లో నిందితుడు, సిబిఐ విచారణను ఎదుర్కుంటున్నవాడు. మొన్న గెలిచిన 18 మంది బిజెపి ఎంపీలలో 6గురు తృణమూల్‌ నుంచి వచ్చినవారే. వీరికి వ్యతిరేకంగా బిజెపి వీధిపోరాటాలు చేస్తూ వచ్చింది.

ఇలాటి ఫిరాయింపులు బిజెపిలో ఎప్పటినుంచో ఉంటున్న కార్యకర్తలకు కష్టంగా తోస్తున్నాయి. బిజెపిని తృణమూలీకరణ చేసేస్తున్నారు అని బాధపడుతున్నారు. కానీ బిజెపి కేంద్ర నాయకత్వం వారి గోడు వినటం లేదు. గత డిసెంబరులో మనిరుల్‌ ఇస్లాం అనే తృణమూల్‌ ఎమ్మెల్యేని దిల్లీకి విమానంలో తీసుకెళ్లి బిజెపి జాతీయ జనరల్‌ సెక్రటరీ కైలాస్‌ విజయవర్గీయ సమక్షంలో పార్టీలో చేర్చారు. రాష్ట్ర అధ్యక్షుడు దిలీప్‌ ఘోష్‌తో ఒక్క మాట కూడా చెప్పలేదు. 'మనిరుల్‌ మతఛాందసవాది. ఇద్దరు బిజెపి కార్యకర్తలను చంపానని గర్వంగా ప్రకటించుకున్నవాడు.' అని అతను అభ్యంతర పెడితే అమిత్‌ షా అతన్ని కూర్చోబెట్టి 'ఇలా చేయకపోతే పార్టీ ఎదగదు' అని నచ్చచెప్పాడట. ఇప్పుడు శోభన్‌ చటర్జీని చేర్చుకోవడానికి యిలాటి కారణమే చెపుతున్నారు. 'కలకత్తాకు సమీపంలో ఉన్న ఉత్తర, దక్షిణ 24 పరగణా జిల్లాలలో పార్టీ ఒక్క సీటు కూడా గెలవలేదు. శోభన్‌ వంటి పలుకుబడి గల వక్త పార్టీలో చేరడం వలన అక్కడ పార్టీ బలపడుతుంది' అంటున్నారు.

ఇలా చేయడం వలన తృణమూల్‌ క్యాడర్‌ వచ్చి చేరవచ్చు కానీ, తటస్థులైన ఓటర్లు విముఖులయ్యే ప్రమాదం ఉంది. అందుకని బిజెపి హిందూత్వను ఎగదోస్తోంది. జై శ్రీరామ్‌ అనే మతపరమైన నినాదాన్ని రాజకీయాలకు వాడుకుంటోంది. ఇప్పటిదాకా మత రాజకీయాలకు దూరంగా ఉంటూ వచ్చిన బెంగాల్‌ సమాజంపై దీని ప్రభావం పడడం ప్రారంభమైంది. సోషల్‌ మీడియాలో హిందూ విద్యాధికులు ముస్లిం వ్యతిరేక వ్యాఖ్యలు చేయడం మొదలెట్టారు. నిజానికి దీనికి మమత చేసిన రాజకీయాలే కారణం. రాష్ట్రంలో 27% ముస్లిములున్నారు. వారిలో కొందరు కాంగ్రెసుకు, కొందరు లెఫ్ట్‌కు ఓటేస్తూ ఉండేవారు - రెండూ సెక్యులర్‌ భావాలతో ఉండేవే కాబట్టి. కాంగ్రెసును కబళించిన మమత లెఫ్ట్‌కు మద్దతిచ్చిన ముస్లిము ఓటు బ్యాంకును కొల్లగొట్టడానికి తాయిలాలు యివ్వసాగింది. 2012లో ప్రభుత్వ ఖజానా నుంచి 25 వేల మంది ఇమామ్‌లకు రూ.2500, 19 వేల మంది ముయెజ్జిన్లకు రూ.1000 నెల జీతాలు యిస్తానంది. కలకత్తా హైకోర్టు ఆ ఆదేశాన్ని కొట్టివేస్తే వక్ఫ్‌ బోర్డు ద్వారా యివ్వసాగింది. దీనికై ఏడాదికి రూ.126 కోట్లు ఖర్చవుతోంది. 2012లో మైనారిటీ వ్యవహారాల మంత్రిత్వ శాఖ బజెట్‌ను 73% పెంచింది. ముస్లిము యువతకు ఉద్యోగాలివ్వడానికి ప్రతి జిల్లాలో ఎంప్లాయ్‌మెంట్‌ బ్యాంకులు తెరిచింది.

ఇవన్నీ పళ్ల బిగువున సహిస్తూ వచ్చిన హిందువులు యిప్పుడు విజృంభిస్తున్నారు. రాజకీయంగా వారిని ఏకం చేసి, ఓటు బ్యాంకుగా మార్చుకోవడానికి బిజెపి సకలయత్నాలు చేస్తోంది. దీనివలన బెంగాల్‌ సమాజం మతపరంగా చీలిపోతుందని మేధావులు ఆందోళన వ్యక్తం చేస్తున్నా పట్టించుకోవటం లేదు. జై శ్రీరామ్‌ అనే నినాదంతో రాజకీయ ఉద్యమాలు నడుపుతోంది. మతాన్ని వేదికగా చేసుకుంటున్న బిజెపిని ఎదుర్కోవడానికి మమత సంస్కృతిని అస్త్రంగా చేసుకుంటోంది. ప్రతి దానికీ జై బంగ్లా అంటోంది. బిజెపిని ఉత్తరాది పార్టీగా ప్రస్తావిస్తూ, అందుకే కాళీ, దుర్గా అనకుండా శ్రీరామ్‌ అంటున్నారు అని ఎత్తి చూపుతోంది. అమిత్‌ షా యిటీవల హిందీకి అనుకూలంగా చేసిన స్టేటుమెంటు కూడా బెంగాలీలకు రుచించే ప్రకటన కాదు. 'ప్రతి భారతీయుడు మాతృభాషతో పాటు హిందీ కూడా నేర్చుకుని తీరాలి' అంటున్న అమిత్‌, హిందీ మాతృభాషగా కలవారికి 'మీరూ మరో భారతీయ భాష నేర్చుకోండి, కనీసం పొరుగు రాష్ట్రపు భాషైనా నేర్చుకోండి' అని చెప్పటం లేదు. వాళ్లు ఇంగ్లీషు కూడా నేర్చుకోవటం లేదు, నేర్చుకోనక్కర లేకుండా పరీక్షలన్నీ హిందీలోనే ఏర్పాటు చేశారు మన పాలకులు. ఇతరులు మాత్రం మూడు భాషలు నేర్వాల్సి వస్తోంది. వారిలో బెంగాలీలు కూడా ఉన్నారు. వాళ్లు హిందీ గొప్పదంటే ఛస్తే ఒప్పుకోరు.

తీవ్ర జాతీయవాదంతో నెగ్గుకుని వస్తున్న బిజెపి ఉపజాతీయవాదం (ప్రాంతీయవాదం) అంటే ఉలిక్కిపడుతుంది. దక్షిణాదిన దానికి ఆ సమస్య ఎదురవుతోంది. మమత కారణంగా తూర్పున కూడా అదే పరిస్థితి వస్తుందేమోనని దాని భయం. తమ రాష్ట్రం పేరును 'బంగ్లా'గా మారుస్తానని మమత అంటే అందుకేలాగుంది, అడ్డుపడింది. నిజానికి దాని పేరులో 'పశ్చిమ' అనేది అనవసరం - తూర్పు బెంగాల్‌ అనేది లేనేలేదు కాబట్టి! కానీ పేరు మార్పు అనగానే బెంగాలీ ఫీలింగు ఎగసిపడుతుందేమోనని బిజెపి భయం. బెంగాల్‌లో పొరుగు రాష్ట్రాల వారు చాలామంది నివాసం ఉంటారు. వారిలో బిహారీలు, యుపి వారు బిజెపికి ఓటేస్తున్నారని మమతకు అనుమానం వచ్చింది. వారిని ఆకట్టుకోవడానికి వారి పండగ అయిన 'ఛాత్‌'కు సెలవు ప్రకటించింది. దీనితో బాటు 30 లక్షల మంది నామశూద్ర కులాల వారిని మెప్పించడానికి వారి గురువులు హరిచంద్‌, గురుచంద్‌ ఠాకూర్ల పేర యూనివర్శిటీ గత ఏడాదే పెట్టింది.

మమత జై బంగ్లాకు ప్రతిగా మోదీ 'సోనార్‌ బంగ్లా' నినాదాన్ని ఎత్తుకున్నారు - బెంగాల్‌కు పాత వైభవాన్ని తిరిగి తెస్తాం, బెంగాల్‌లో కూడా ఎన్‌ఆర్‌సి (నేషనల్‌ రిజిస్టర్‌ ఆఫ్‌ సిటిజన్స్‌) తెచ్చి ముస్లిము వలసదారులను తరిమేస్తాం, పరిశ్రమలు తెచ్చేస్తాం, యువతకు ఉద్యోగాలు యిచ్చేస్తాం... వగైరా వాగ్దానాలతో! దేశం మొత్తంలో మేక్‌ ఇన్‌ ఇండియా విఫలమైంది, ఉద్యోగాలు ఆవిరై పోయాయి. బెంగాల్‌ అంటే పారిశ్రామికవేత్తలకు వణుకు. అయినా బిజెపి ధారాళంగా హామీలు యిచ్చేస్తోంది. నిజానికి రాబోయే ఎన్నికలలో బెంగాల్‌ యువతే ఎవరు నెగ్గాలో నిర్ణయించే శక్తిగా మారబోతున్నారు. మమత హయాంలో కేంద్రం నుంచి పంచాయితీలకు వచ్చిన నిధులు దుర్వినియోగం కావడంతో ఉద్యోగాలు దొరకక గ్రామీణ యువత కేరళ, ముంబయి, సూరత్‌ వంటి ప్రదేశాలకు తరలిపోతున్నారు.

మమత, బిజెపి యిద్దరి విధానాలు నచ్చని తటస్థులు, యువతీయువకులు యిప్పుడు లెఫ్ట్‌ వైపు చూస్తున్నారు. పార్లమెంటు ఎన్నికలలో చాలా మంది లెఫ్ట్‌ మద్దతుదారులు మమతకు బుద్ధి చెప్పాలని బిజెపికి ఓటేసినా, 7% మంది ఓటర్లు మాత్రం లెఫ్ట్‌కే ఓటేశారు. బిజెపిని ఎదుర్కోవడానికి తనతో కలిసి రావాలని మమత యీ మధ్య లెఫ్ట్‌ పార్టీలకు పిలుపు నిచ్చింది కానీ లెఫ్టిస్టు యువత మాత్రం మమతతో తలపడడానికే సిద్ధపడ్డారు. 2011లో తృణమూల్‌ అధికారంలోకి వచ్చిన దగ్గర్నుంచి సిపిఎం విద్యార్థి యూనియన్లయిన స్టూడెంట్‌ ఫెడరేషన్‌ ఆఫ్‌ ఇండియా (ఎస్‌ఎఫ్‌ఐ), డెమోక్రాటిక్‌ యూత్‌ ఫెడరేషన్‌ ఆఫ్‌ ఇండియా (డివైఎఫ్‌ఐ)లలో సభ్యత్వం 16 లక్షల దాకా తగ్గింది. ఉద్యోగాలిస్తానని తృణమూల్‌ ఆఫర్‌ యివ్వడంతో వీళ్లంతా అటు మొగ్గారు. అయితే అలా జరగకపోవడంతో నిరాశ చెందారు. 2012-18 మధ్య తాము 77 లక్షల మందికి ఉద్యోగాలు యిచ్చామని మమత ప్రకటించడం వారికి ఆగ్రహం కలిగించింది. 'మేము నెల్లాళ్లపాటు 22 జిల్లాల్లో తిరిగి శాంపుల్‌ సర్వే చేస్తే 10 లక్షల మంది నిరుద్యోగులు, తమ అర్హతకు తగిన ఉద్యోగం చేయనివారు కనబడ్డారు.' అంటున్నారు విద్యార్థి నాయకులు.

నిరుద్యోగ సమస్యపై తృణమూల్‌ ప్రభుత్వాన్ని నిలదీయడానికి సెప్టెంబరు 13న హౌడాలో నిరసన ప్రదర్శన చేద్దామని 12 వామపక్ష విద్యార్థి సంఘాలు పిలుపు నిస్తే 40 వేల మంది వచ్చారు. 7 వేలకు మించి రారని మేమనుకున్నాం అంటూ నిర్వాహకులు నివ్వెరపోయారు. వామపక్షాల్లో కొత్త ఉత్సాహం కలిగింది. పోలీసులు ప్రదర్శనకారులపై విరుచుకు పడ్డారు. 60 మంది గాయపడ్డారు, 22 మంది అరెస్టయ్యారు. దీని తర్వాతే సెప్టెంబరు 21 న జాదవ్‌పూర్‌ యూనివర్శిటీలో ఎబివిపి సదస్సుకి వచ్చిన బిజెపి మంత్రి బాబుల్‌ సుప్రియోపై వామపక్ష విద్యార్థులు దాడి చేసి అతన్ని కొట్టారు. బెంగాల్‌లో యూనివర్శిటీలలో హింసాత్మక ఘటనలు సాధారణం. వైస్‌ ఛాన్సలర్‌ అనుమతి యిస్తే తప్ప పోలీసులు ప్రవేశించరు. అనుమతిస్తే విద్యార్థులు ఊరుకోరు. ఏం చేయాలా అని తటపటాయిస్తూండగానే రాష్ట్ర గవర్నరు, యూనివర్శిటీ ఛాన్సలర్‌ ఐన జగదీప్‌ ధన్‌కర్‌ (బిజెపి నాయకుడే) ఆపద్రక్షకుడి స్టయిల్లో తను స్వయంగా పోలీసులను వెంటపెట్టుకుని వచ్చి మంత్రిని కాపాడి, తన కారులో బయటకు తీసుకుపోయాడు. ఆ తర్వాత 'జై శ్రీరామ్‌', 'భారత్‌మాతా కీ జై' అనే నినాదాలు యస్తూ ఎబివిపి సభ్యులు యూనివర్శిటీ ఫర్నిచర్‌కు నిప్పు పెట్టారు. గవర్నరు చర్య తమ ప్రభుత్వాధికారాన్ని దెబ్బ తీయడమే అని మమత మండిపడింది. పోనుపోను యిలాటివి ఎన్ని జరుగుతాయో చూడాలి.

2020 జులైలో 99 మునిసిపాలిటీలలో, 7 నగర కార్పోరేషన్లలో ఎన్నికలు జరగబోతున్నాయి. గతంలో 127 మునిసిపాలిటీలలో తృణమూల్‌ 125 కైవసం చేసుకుంది. ఇప్పుడా పరిస్థితి లేదు కానీ చెప్పుకోదగ్గ స్థాయిలో నెగ్గి తీరాలి. ఆ ఎన్నికలలో బిజెపితోనే కాదు, లెఫ్ట్‌తో కూడా పోరాడవలసి వస్తే మమత ఎన్నో ఉపాయాలు పన్నాల్సివుంది. దీనికి గాను సరైన సలహాదారులు కావాలి. ఆమె చుట్టూ భజనపరులు ఉన్నారు. ఒకవేళ నిజంగా మంచి సలహా చెప్పినా, 'వీడు రేపు బిజెపిలో దూకేస్తున్నాడేమో, కావాలని తప్పుడు సలహా చెపుతున్నాడేమో' అనే సందేహం ఆమెకు కలిగే ప్రమాదం ఉంది. అందువలన ఆమెకు ప్రశాంత్‌ వంటి ప్రొఫెషనల్‌ అవసరం ఉంది. కానీ పార్టీలో యితర నాయకులకు అది అర్థం కావటం లేదు. వాళ్లు ప్రశాంత్‌ టీముతో సహకరించటం లేదు. దానితో విసిగిన ముగ్గురు టీము సభ్యులు మేం తప్పుకుంటాం అని చెప్పేశారట. కానీ ప్రశాంత్‌ బెంగాల్‌ను ఒక ఛాలెంజ్‌గా తీసుకుంటున్నాడు. ఎందుకంటే యిప్పటిదాకా అతను విజయం సాధించిన కేసులన్నీ ప్రతిపక్షంలో ఉన్న వాళ్లవే (నీతీశ్‌ తప్పించి). ఇది అధికారంలో ఉండి అప్రతిష్ఠ మూట కట్టుకున్న సందర్భం. ఇక్కడా నెగ్గితే గొప్పే. అయితే 'నేను' అని తప్ప 'మేము' అనలేని మమత అహంభావం, మూర్ఖత్వం, చంచలత్వం కారణంగా ఎన్నికల దాకా వీళ్ల బంధం కొనసాగుతుందో లేదో చెప్పలేని పరిస్థితి. - ఎమ్బీయస్‌ ప్రసాద్‌ (సెప్టెంబరు 2019)